
Un mănunchi de gânduri și fapte ziditoare de viață 
oferit tinerelor creștine de către Preacurata — prin 
viața și moartea eroică a tinerei Veronica Antal. 


Moto: 
„Cine eşti? Câci chipul tâu 


floare e şi rugăciune! 
(Valeriu Anania) 


NOTÂ INTRODUCTIVĂ 


În vara anului 1958, tânăra Veronica Antal a fost găsită moartă în 
mijlocul câmpului. Au urmat cercetări, procese cu inculpaţi şi martori 
cumpăraţi. 

Cazul a făcut multă vâlvă atât în presă cât şi la televiziunea română, 
pentru că era de o cruzime neobişnuită. 

Medicii legişti care 1-au făcut autopsia au declarat că ea a murit 
eroic spre a-şi apăra virtutea şi onoarea. 

În cele ce urmează vom arăta cine era această tânără şi cum a înţeles 
ea să-şi trăiască viaţa pentru Dumnezeu ca o adevărată tânără creştină. 

În articolul „Un nou pas spre canonizare. VERONICA 
ANTAL”, apărut în revista „Lumina creștinului”, Serie nouă anul XVII 
— 12 (204) decembrie 2006, părintele Damian-Gheorghe Pătraşcu face 
un scurt istoric al cauzei, cu prilejul Sesiunii de închidere a Procesului 
informativ diecezan asupra vieții, virtuților, faimei de sfințenie şi martiriului 
slujitoarei lui Dumnezeu Veronica Antal, din data de sâmbătă, 11 noiembrie 
2006, la sediul Episcopiei Romano-Catolice de Iaşi, precizează: 

„Imediat după moartea ei, credincioşii din Nisiporeşti şi 
împrejurimi, vor vorbi despre ea ca fiind o sfântă, pentru că şi-a apărat 
castitatea cu preţul vieţii. 

În anul 2003, în urma cererii multor credincioşi şi după o atentă 
analiză, păstorul Diecezei de laşi, cu sprijinul Provinciei „Sfântul 
Iosif” a Fraţilor Minori Conventuali din România, la cererea 
vicepostulatorului, pr. Damian-Gheorghe Pătraşcu, decide ca să se 
inițieze cauza de canonizare a acestei slujitoare a lui Dumnezeu. 

Astfel, în ziua de 25 noiembrie 2003 va începe procesul 
informativ asupra vieții, virtuţilor, faimei de sfințenie şi martiriului 
slujitoarei lui Dumnezeu, Veronica Antal. 

Cu ajutorul bunului Dumnezeu, izvorul oricărei sfințenii, sperăm 
că această tânără de pe meleagurile noastre să ajungă degrabă să fie 
recunoscută ca sfântă de către Biserică, prin autoritatea Sfântului 
Părinte, păstorul Bisericii Universale. 

Congregația pentru Cauzele Sfinţilor va continua analizarea 
actelor procesului, ultima fază fiind recunoaşterea vieţii virtuoase şi 
a martiriului acestei slujitoare a lui Dumnezeu din partea Scaunului 
Apostolic. ” 

Autorii 


E ae anai pe suie j 
| ea E pipe 
i f Pa A 2i 


PREFAŢĂ 


Veronica, o tânără modestă, s-a născut și a trăit în mijlocul 
unei familii de țărani moldoveni; oameni deprinși cu nevoile și 
munca. 

Premiantă la şcoală, harnică în gospodărie, iubitoare de 
rugăciune, pasionată pentru lecturile bune, pentru cântările sfinte, 
dornică să ajunsă în cer, ea a renunțat la viata de căsătorie, 
consfințindu-se lui Dumnezeu prin vot de curăție și feciorie. 

A iubit mult Sfânta Liturghie și Stânta Împărtășanie. A iubit- 
o mult pe Maica Domnului și Sfântul Rozariu; a iubit Biserica și 
altarul. 

Bună la inimă, era gata să ajute oricând, pe oricine; nopți 
întregi veghea la căpătâiul bolnavilor; era plină de zel pentru 
mântuirea sufletelor; a iubit mult florile şi copiii. 

Harnică, îndemânatică, smerită, modestă, simplă, curată, 
veselă, zâmbitoare, ea avea o singură ambiţie : să devină sfântă. Și 
un singur dor: să moară martiră. Și Dumnezeu i-a îndeplinit și 
ambiția și dorința. 

Aşteptăm ca Sfânta Biserică să se pronunțe cu autoritatea ei 
asupra vieții și virtuților Veronicăi. Până atunci, noi ne străduim a- 
i imita virtuțile, căci: „Virtutea este o invitaţie la virtute şi sfințenia 
ne obligă la sfințenie”. 


Pr. ANTON DEMETER 


O.F.M. Conv. 


SIMPLĂ MĂRTURIE 


Întruna din omiliile sale, la Parohia din care fac parte, duhovnicul 
meu, părintele Eugen Blăjuţ Senior a oferit enoriașilor o pildă memorabilă 
de trăire autentic creştinească şi anume, cazul de extremă virtute al unei 
fecioare care a urmat exemplul Mariei Goretti, apărându-şi curăția şi 
integritatea trupească, chiar cu prețul vieții. 

Cazul mi-a rămas viu în memorie, cu atât mai mult cu cât el se 
petrecuse în vremurile noastre, în ultimele decenii ale mileniului II, într-un 
sat din Moldova. Nu era aşadar un mit, o legendă, o întâmplare îndepărtată, 
o poveste bună doar de mişcat inimile sensibile. Fusese aievea şi el încă 
mai stăruia în memoria locuitorilor, ba, aş putea spune că, o dată cu trecerea 
anilor, amintirea ei reînvia, împreună cu întâmplările care se succedau din 
ce în ce mai clar pe retină, ca şi cum faptul se petrecuse cu numai câteva 
zile în urmă. 

Împrejurarea a făcut ca în Sărbătoarea Crăciunului Jubiliar din Anno 
Domini 2000, aflându-mă în oraşul Roman, la Institutul Teologic Franciscan 
în reculegere şi rugăciune după pierderea celei mai scumpe ființe, mama, 
să mi se încredinţeze de către biograful Veronicăi, cel care ani de zile a 
făcut cercetări asupra acestui caz, un foarte bogat material documentar 
despre scurta viaţă a celei care şi-a însemnat trecerea cu sângele cald al 
martiriului din dragoste pentru Cristos. 

N-am pregetat să studiez materialul deşi mă socoteam nevrednică 
de această misiune. Prin acest dar nesperat, Dumnezeu însă, m-a obligat 
în conştiinţă să mă aplec cu luare aminte asupra materialului documentar şi 
din simplul motiv că, printr-o fericită coincidenţă, aparţin aceluiaşi Ordin 
(terțiar franciscan) în care intrase şi Veronica la vremea aceea. În plus, am 
avut aceiaşi părinţi duhovnici şi îndrumători sufleteşti şi amândouă ne-am 
înrolat benevol în Armata Maicii Domnului, această Asociaţie Mariană 
Universală, simțind nevoia să oferim, să ne oferim drept jertfe de ispășire 
pentru întoarcerea păcătoşilor, pentru îndreptarea bolnavilor, pentru sufletele 
din Purgator ca şi pentru nenumăratele ofense care i se aduc lui Isus Cristos 
şi Bisericii Sale. 


Aşadar, nu mă simţeam cu totul străină de Veronica. 

Aveam aproape 7 ani când a murit ea. Mă pregăteam să merg la 
şcoală. Ea avea aproape 24 de ani. O fată tânără, o fecioară care, în alte 
circumstanţe, mi-ar fi putut fi mamă. Astăzi ar fi fost o măicuţă, fără doar şi 
poate, trăind în râvna Casei lui Cristos, Mirele ei, aşteptându-l la Nuntă cu 
o candelă aprinsă în mâini la fel ca fecioarele înțelepte din parabolă. 

E ciudat cât de aproape o simt pe această fată simplă de la ţară 
despre care, până mai zilele trecute nu ştiam aproape nimic. Ca pe o soră 
mai mare, la portretul căreia mă uit cu drag, căci de la ea am ce învăța! 

Un model de comportament creştinesc. Căci iată, Veronica, şi din 
ceruri ne oferă lecţii de trăire autentic creştinească, ne învaţă să ne 
desăvârşim în sfinţenie şi să tindem cât mai mult spre cucerirea Cerului. 
Care ne arată prin propria sa viaţă că nu trebuie să avem dorinţă mai mare 
decât de a ne sfinţi, fiindu-i în felul acesta plăcuţi lui Dumnezeu şi Maicii 
Sale Preasfinte. 

M-a cucerit definitiv şi mă închin cu smerenie în fața curajului ei de a 
lupta până la moarte pentru a-şi apăra demnitatea de creştină, de a-şi 
păstra curată cămaşa cu care a împodobit-o Cristos la Botez. De a rămâne 
fidelă jurămintelor Mirelui ei ceresc şi dincolo de mormânt. 

Cinste ţie, sora mea, Veronica, pentru că astăzi, de sus, ne priveşti 
şi ne oferi drept oglindă, viaţa ta nepătată, invitându-ne să te respectăm şi 
să te venerăm ca pe o vrednică muceniţă întru Cristos! 

Dovadă că ea este respectată şi iubită de toţi cei care au cunoscut- 
o, e faptul uluitor că foarte mulți oameni au binevoit să dea mărturie despre 
viaţa fără cusur a consătencei lor căzută martiră pentru a-şi apăra virtutea 
fecioriei! 

Pe parcursul a peste 4 decenii, grație prodigioasei munci de cercetare 
asiduă făcută la fața locului şi prin împrejurimi, de către părintele Anton 
Demeter, s-a strâns o documentație foarte bogată şi minuțios alcătuită cu 
îndelungă răbdare în cercetarea adevărului şi scoaterea la lumină a faptelor 
aşa cum au fost, pentru ca, pe drept cuvânt, Veronica să-şi ocupe locul pe 
care-l merită în ceata celor aleşi de Dumnezeu ca „martori în credinţă, 

adevăr şi iubire” ai Aceluia care se ridică deasupra acestor virtuţi, fiind 
Însuşi Adevărul Suprem, despre care toți creştinii trebuie să dea mărturie. 

Rodul acestei munci de cercetare s-a concretizat în volumul omagial 
„Veronica Antal. Un model de trăire frumoasă”, alcătuit în 1991 şi 
care ne-a fost pus la dispoziţie de autorul lui, părintele Anton Demeter, 
împreună cu peste 225 de declarații semnate ori numai verbale, de la 
persoanele care au cunoscut-o şi apreciat-o pe această vrednică fecioară. 

Mie nu mi-a revenit decât sarcina de a sistematiza materialul şi de a- 
l reda cu fidelitate, aşa cum mi-a fost pus la dispoziţie. 

Mergând pe urmele declarațiilor martorilor strânse de acest 
duhovnic, el însuşi cu faimă de sfințenie şi jertfă martirică pentru Cristos, 
am regăsit-o aşadar, pe Veronica Antal, cu atât mai vie în memoria 
creştinilor, cu cât negura anilor ar fi trebuit să se aştearnă şi să-i împalideze 
chipul blând şi feciorelnic. Am zice că, dimpotrivă, patina timpului n-a avut 
putere asupra ei şi astăzi ea străluceşte ca un crin însângerat, ca o candelă 
veşnic aprinsă, pentru a ne reaminti că nici o jertfă nu poate fi prea mare 
pentru Cristos, pentru cucerirea Împărăției cerurilor şi dobândirea vieţii 
veşnice. 

Bucură-te, Veronica, fată vrednică de martirele şi mucenițele primelor 
veacuri, bucură-te, căci prin exemplul tău, aprinzi ruguri în inimi, ruguri de 
iubire pentru Isus, Mirele veşnic, făcând să te urmeze şi să te imite pe 
calea anevoioasă a sfințeniei, un cor numeros de fecioare, aşa cum au 
făcut-o în timpul scurt al vieții tale, în chip deosebit, după sângeroasa ta 
moarte. 

Şi, pre câte suflete curate ai câştigat prin exemplul tău pentru Cer, 
tot atâţia îngeri să te susţină pe aripile lor, de-a dreapta lui Isus, în Împărăția 
Cerurilor, acolo unde ai râvnit să ajungi încă de la vârsta primelor cuvinte 
rostite. 

Cinstire pe care o meriţi pe deplin, prin jertfa ta curată şi neşovăielnică! 


C. Adamescu 

CAPITOLUL I 


NISIPOREȘTII, LEAGÂNUL UNUI CRIN 
ÎNSÂNGERAT 


Un frumos sat moldovenesc, aşezat spre nord de oraşul Roman, pe 
terasa dinspre Siret şi cursul inferior al Moldovei, pe drumul naţional ce 
duce spre Suceava, în apropiere de Hanul Ancuţei. 

Acum, că i-am fixat coordonatele geografice, să mergem pe firul 
izvoarelor documentare pentru a afla câteva date despre istoricul satului şi 
al comunității catolice din Nisiporeşti, expus la intrarea în biserică. 

„Satul Nisiporeşti este unul dintre satele de emigranți români catolici 
din Transilvania, aşezaţi aici din cauza lipsei de alimente care era atunci în 
Ardeal, cât şi din pricina războaielor pe care le ducea atunci Imperiul 
Habsburgic; veneau mai ales tineri care trebuiau să fie înrolați în armată. 
Aşa ne arată rapoartele către Sfânta Congregaţie De Propaganda Fide, 
după 1765. 

Prima menţiune a localităţii se face în raportul anonim despre starea 
catolicilor din Moldova cu data de 1776 sub denumirea de LANCUZA, 
adică LA ANCUȚA şi avea împreună cu Fiumicino şi Bărgăoano un număr 
de 60 de suflete aparţinând parohiei Săbăoani. 

Apoi s-a numit TOMEŞTI, ZĂPODIA, iar în ultima vreme 
NISIPOREȘŞTI, după numele unui răzeş local care a trăit în vremea lui 
Alexandru cel Bun, numit NISPUR. 

Mai târziu cu numai câţiva ani, în 1780 se înființează parohia 
Hălăuceşti, căreia îi este afiliat şi satul Nisiporeşti-Zăpodia cu un număr 
sporit de suflete şi familii. 

Încă de la început satul s-a mai chemat Zăbodia (Zăpodia), probabil 
de la viroaga pe care era situat satul. „Zăpodia” în limba veche slavă 
înseamnă „vale”. 

Numele se foloseau fără nici un criteriu, chiar în cuprinsul aceluiaşi 
an : „Nisiporeşte” şi „Zăbodia”. 

Conscripția parohiei Hălăuceşti în 1806 ne arată la Nisiporeşti 82 
de familii cu 439 de suflete, după ce — în 1780 — la înființarea parohiei 
Hălăuceşti fuseseră 18 familii cu 98 de suflete. 

Potrivit unei însemnări făcută în registrul botezaților parohiei 
Hălăuceşti, purtând data de 1 noiembrie 1792, s-ar părea că la acea dată 
satul Tomeşti avea deja o mică biserică. 

E sigur însă că, în 1846, la Zăpodia s-a construit o biserică nouă, 
care în 1850 era închinată Inimii Neprihănite a Mariei, pentru ca în 1884, 
hramul să fie mutat la Adormirea Maicii Domnului, aşa cum s-a păstrat 
până în ziua de astăzi. 

Biserica actuală a fost construită din cărămidă, pe temelie de beton, 
în anul 1900 pe locul vechii biserici care s-a demolat. 

Din anul 1957 satul Nisiporeşti este parohie de sine stătătoare, având 
în 1967 un număr de 535 de familii cu 2.085 de suflete. 

Din lucrarea „Franciscanii. Minori Conventuali. Provincia 
Sfântul Iosif din Moldova”, (Ed.Serafica, Serie nouă, nr. 39, 1998, 
p.79), scrisă de părintele Iosif Simon, O.F.M.Conv. aflăm că în prezent se 
lucrează la construirea unei biserici mari. 

Tot din aceeaşi lucrare ies în evidență amănunte privitoare la parohii 
care au păstorit această biserică, astfel : 

„Primul paroh (începând de la deschiderea centrului parohial în 1957 
prin dezmembrarea de la pahohia Hălăuceşti, a fost Eugen Ghiuzan, 
franciscan (toamna anului 1957 — 13 ianuarie 1959, când a fost arestat). 

-A ţinut locul de paroh Pr. loan Farţade (februarie-septembrie 1959); 

2. Pr. Petru Albert, franciscan — octombrie 1959-noiembrie 1960; 

3. Pr. losif Gabor, franciscan — 4 decembrie 1960-iulie 1971; 

4. Pr. Mihai Chelaru, diecezan — august 197 1-aprilie 1977; 

5. Pr. Petru Albert — aprilie 1976-august 1990, a doua oară; 

6. Pr. Eugen Ghiuzan — septembrie 1990-—până în prezent, a doua oară. 


În 1972 Nisiporeşti primeşte ca filială de la parohia Bârgăoani 
satul Tupilați (80 de familii cu 233 de credincioşi), iar în 1988 oraşul 

Târgu Neamţ (20 de familii cu 58 de credincioşi) de la Parohia Piatra 
Neamt. În acest răstimp, Pr. Petru Albert construieşte o casă parohială cu 
etaj care va adăposti primii seminarişti după revoluţia din decembrie 1989. 
La 31 decembrie 1994, parohia Nisiporeşiti avea 680 de familii cu 3.600 
de suflete”. (Pr. Simon Iosif, op.cit., p.79). 

Locuitorii satului, toți români catolici, cu dragoste de glie şi de neam, 
au luptat alături de întregul popor român, pentru neatârnarea, întregirea şi 
eliberarea patriei lor dragi. Mărturie stau cele două monumente ale eroilor, 
acoperite de gloria şi numele nemuritoare ale acelora care şi-au vărsat 
sângele, căzând la datorie pe câmpul de luptă. 

Este cu adevărat miraculos faptul că aceste meleaguri ne-au dăruit 
vocaţii religioase strălucite, o adevărată pepinieră pentru clerici, frați 
religioşi, frați misionari, terțiari şi simpli credincioşi, fii ai Seraficului Părinte 
Francisc din Assisi, toți de o pietate şi fervoare cu totul deosebite. Sămânța 
bună a primilor misionari franciscani trimişi pe meleagurile moldave a rodit 
şi s-a înmulţit încă din secolul al XIII-lea, aşa cum atestă documentele. 

Astfel, o bulă papală din 7 octombrie 1278 atestă prezenţa 
franciscanilor — unii chiar indigeni — pe pământul țării noastre. 

„Într-un raport din 6 martie 1322 episcopul Ieronim Catalano afirmă 
că franciscanii au predicat Evanaghelia printre bulgari, valahi (români), 
cumani şi tătari, timp de 80 de ani şi au ridicat 40 de biserici”. (Pr. Iosif 
Simon, op.cit., pp. 33-34). 

Tot în aceeaşi lucrare aflăm că în secolul al XIV-lea a fost înființată 
pe meleagul țării moldave Episcopia catolică de Siret: 

„Voievodul Laţcu (1365-1373), fiul lui Bogdan, întemeietorul inde- 
pendent al Moldovei, prin franciscani declară Papei că e catolic şi înființează 
Episcopia catolică de Siret (1371), primul episcop fiind franciscanul Andrei 
din Cracovia.” (Pr. Iosif Simon, op.cit., p.34). 

„Printre figurile proeminente ale satului Nisiporeşti — ne aminteşte 
Părintele Anton Demeter — la loc de cinste şi strălucire figurează Părintele 
Dr. Iosif P. M. Pal (1889-1947), fostul superior al Părinților Franciscani 
din Moldova, ctitorul monumentalei biserici şi al Institutului Teologic „Sfântul 

Bonaventura” din Luizi-Călugăra -— Jud. Bacău, şi autorul cunoscutei lucrări 
istorice intitulată „Originea catolicilor din Moldova şi franciscanii. 
păstorii lor de veacuri.” 

Poate că nu e lipsit de importanță să amintim că el a fost colegul şi 
prietenul intim al Părintelui Maximilian Maria Kolbe, cunoscutul erou al 
iubirii de aproapele în lagărul de la Auschwitz. 

Tot în acest sat s-a născut şi părintele Gheorghe Pal, un talentat 
organist, mort în 1978 şi înmormântat în cimitirul din localitate. 

În fine, nu-l putem uita nici pe părintele Gheorghe Dumitraş, preotul 
cu vocea angelică, acel care a suferit şi a murit pentru cauza Bisericii lui 
Cristos.” 

(Pr. Demeter Anton, „Veronica Antal. Un model de trăire 
frumoasă” (Note biografice), Ediţia a III-a, 1991, pp.8-9). 

Să ne reamintim că tot pe aceste meleaguri moldave, de data aceasta 
la Hălăuceşti, avea să se nască în 1887 şi preotul Iosif Tălmăcel — sfințit 
preot la Roma în 1910, redactor al revistei „Viaţa” şi autor a peste 60 de 
broşuri religioase pentru popor. Sau excelentul teolog Petru Tocănel, născut 
la Barticeşti în 3 noiembrie 1919 — cu doctoratul în teologie, în Dreptul 
Roman şi Dreptul Oriental, avocat la Rota Romana, cel care a trăit la 
Roma 54 de ani activând ca profesor la Facultatea Pontificală a Ordinului 
„Seraphicum”, decan al Facultăţii de Drept a Universităţii Lateranum, 
profesor la Universitatea „Urbaniana”, părintele care a donat Provinciei 
franciscane din Moldova peste 40.000 de volume, aflate în prezent la 
Institutul Teologic din Roman. Şi, în sfârşit, Părintele Ştefan Tătaru, născut 
în Zăpodia în 1917, cel care va deschide Seminarul Franciscan din Oradea”. 
(Pr. Iosif Simon, op.cit., pp. 321-322). 

Prin contribuţia rodnică a acestor preoţi la cunoaşterea şi răspândirea 
credinţei catolice şi a carismei franciscane, ei şi-au înscris cu glorie numele 
în Cartea Veşniciei. 

Iată din ce pământ şi din ce înaintaşi avea să răsară Veronica Antal, 
acest crin parfumat stropit cu sânge de martir. 

O frumoasă descriere a satului şi a casei în care s-a născut Veronica 

o găsim în broşura lui Giurgi Ludovic, alcătuită în 1993 şi intitulată: „O 
fată de la ţară sau Veronica Antal”, din care cităm : 

„Veche e Moldova noastră, vitează şi credincioasă. E credincioasă, 
e iubitoare de Dumnezeu. (...) Cam în centrul acestei provincii se găseşte 
un sat, Nisiporeşti. El e aşezat pe şoseaua națională. (...) E lung cam de 
2,5 km. pe şosea. Casele sunt îndreptate toate spre soare răsare, deci 
majoritatea spre biserică. Sunt case nu prea înalte şi nici prea luxoase la 
exterior : învelite cu şindrilă, ţiglă sau tablă şi rate cu paie. 

Printr-o margine de sat, la picioarele bisericii se găseşte o vale pe 
care de obicei primăvara o abundă cu apă, ce necăjeşte pe cei ce vin să se 
închine Domnului. E Valea Gheţoaiei. Şi la câțiva paşi de această vale în 
partea dinspre nord, vei vedea o casă, două aproape la fel. Una cu faţa 
spre drum, un gard de sârmă, o portiță îngustă şi alta mai mare din scândură 
veche, Şi în fața casei un păr, o grădină cu flori şi zmeură. 

Casa învechită de existenţă are o prispă joasă de lut, cu un prag 
mic, e acoperită cu şindrilă, dar s-a spart şi e peticită cu ce-a putut bunica. 
Nu e mare, are o cameră şi o sală, două ghemuşoare. E casa bunicei în 
care copila a stat mult în braţele ei. Bunica e o femeie micuță de statură şi 
evlavioasă. 

Puțin mai spre nord, doar numai despărțită de un gard de şipcă, se 
află casa unde s-a născut Veronica. Are un gard de şipcă, o poartă puţin 
mai bună decât a bunicii. Dar casa cu privirea spre biserică nu e prea 
înaltă, cu prispe de lut muruite cu humă, cu uşă e brad, cu geamuri mici şi 
la ele flori vii ce zâmbesc trecătorilor. Între gard şi casă se află o grădiniță 
în care creșteau flori, flori mirositoare şi frumoase, crini — simbolul curăției. 

În această casă trăiau doi soţi Gheorghe şi Iova care au avut cinci 
copii, dintre care primul a fost o fată pe care au numit-o Veronica.” (Ludovic 
Giurgi, op.cit.,p.3). 

Să mergem pe firul evenimentelor şi să aflăm câteva amănunte 
privitoare la naşterea acestei gingaşe fiinţe, aleasă de Dumnezeu ca să dea 
mărturie despre credință. 

CAPITOLUL II 


PIMII PAȘI ÎN VIAŢĂ 


7 decembrie 1935. O zi care avea să rămână de neuitat în conştiinţa 
zăpodenilor. Aparent neînsemnată, dar care mai târziu va deveni o dată de 
referință pentru săteni cât şi pentru biserica din Zăpodia, aşa cum avea să 
se dovedească două decenii mai târziu. 

Ajun de duminică şi de mare sărbătoare. Natura, înveşmântată în 
mantia albă de zăpadă, (simbol al belşugului şi al neprihănirii) e pregătită 
să o sărbătorească pe FECIOARA ZĂMISLITĂ FĂRĂ PATĂ. 

„Aici, pe culmea unui deal, într-o căsuță acoperită cu paie şi stuf, cu 
ferestre mici şi prispă joasă, pe pământ, tânăra nevastă Iova, fiica văduvei 
Zarafina, căsătorită iarna trecută cu Gheorghe al lui Dinu Antal din 
Nisiporeşti, aducea pe lume o fetiță frumoasă şi durdulie, având chipul 
unui îngeraş desprins dintr-o icoană.” (Pr. Demeter Anton, Veronica 
Antal. Un model de trăire frumoasă. Note biografice”.,1991, 
pp.9-10). 

Giurgi Ludovic în broşura sa declară că Veronica a fost botezată 
„nu la mult timp după aceea, având ca naşi pe Anton Catană şi Anton 
Iş. Maria din Hălăuceşti. ” (Giurgi Ludovic, op.cit. p.3). 

Consider că se cuvine să dăm întâi cuvântul mamei sale, lova Antal, 
care îşi aminteşte cu nostalgie: 

„Veronica a fost botezată la Hălăuceşti în Sărbătoarea Sfintei 
Fecioare Maria de la 8 decembrie, (părinte pe atunci era Felix Rafaelli, 
paroh de Hălăuceşti — ne informează în notițele sale Pr. Anton Demeter). 

La botez i s-a pus numele Veronica, pentru că aşa a voit tatăl 
ei, care a avut o soră cu acest nume. ” 

Să consultăm calendarul creştin şi să vedem semnificația acestui nume 
sfânt în creştinism şi cât de benefică a fost influenţa patroanei spirituale a 
micuţei născute. 

„Acest nume traduce numele grecesc Berenikâ, (cu sensul 
de purtătoare, aducătoare de victorie pherein = a aduce, a purta; 
nike=victorie). De asemenea, numele Veronica a fost pus în legătură 
şi cu expresia formată din cuvintele: vera= adevărata şi eikon= 
asemănătoare, imagine, icoană, atribuindu-se unei pânze pe care 
se află imaginea feţei lui Isus Cristos, pânză considerată a fi marama 
cu care o femeie din Ierusalim a şters faţa lui Isus din Nazaret, pe 
când îşi ducea crucea spre locul execuţiei. Alăturând amândouă 
interpretările numelui Veronica, el ne reaminteşte gândul adânc al 
Sfântului Pavel: „Acei pe care Dumnezeu i-a ştiut mai dinainte, i- 
a ales să poarte Chipul Fiului Său... şi i-a condus la mărirea Sa”. 
(Rom. 8,30)( Eugen Blăjuţ Sr. O.F.M.Conv. „Viețile Sfinţilor”, vol. 
1-2, Editura Arhiepiscopiei Romano-Catolice, Bucureşti, 1982-1983, 
pp.27-28 şi 24-25). 

Se pare că numele Veronica a fost adaptat pentru a o numi pe acea 
femeie sfântă care a şters faţa lui Isus cu propria-i mahramă pe care 
Mântuitorul, aşa cum ştim din devoțiunea Calea Crucii făcută în Postul 
Mare, şi-a întipărit scumpa-l Faţă. (Staţiunea a VI-a). 

Acest nume sfânt care sugerează adevărata icoană a Mântuitorului 
a fost purtat de două călugărițe şi anume Fericita Veronica din Binasco 
(1445-1497) şi de marea mistică a secolului al XVIII-lea purtătoare de 
stigmate, Sfânta Veronica Giuliani (1660-1727). 

Şi dacă Veronica din Binasco învățase, ca şi eroina cărții de faţă — 
doar aspra meserie de țăran, dar poseda mirabila ştiinţă infuzată de Duhul 
iubirii lui Dumnezeu, de Duhul ascultării şi Duhul neprihănirii, înţelepciunea 
acestei umile călugăriţe, alimentându-se direct din izvorul divin, fără 
intermediari, Sfânta Veronica Giuliani ne-a lăsat un adevărat tezaur 
concretizat într-un jurnal mistic, scris pe o perioadă de 30 de ani, cuprinzând 
44 de volume, care au îmbogăţit literatura mistică creştină cu nenumărate 
izvoare de lumină. 

Despre primii paşi în viaţă, mama Iova ne mai declară: 

„De cum a început să umble pe picioare, ea se ducea zilnic, ba 

Chiar de mai multe ori pe zi la bunica ei Viroana (care purta acelaşi 
nume sfânt, predestinat! — n.n.) şi locuia lângă noi; ba uneori chiar şi 
dormea cu ea. 

Veronica era zglobie, vioaie şi drăgăstoasă mai cu seamă cu 
mine şi cu bunica ei. 

De pe la 3-4 ani a început a merge duminica la biserică, mai 
ales cu bunica ei şi a început a spune primele rugăciuni mai uşoare şi 
mai scurte. 

După ce se întorcea de la biserică se juca prin ogradă sau prin 
vecini dar pe drum nu-i dădeam voie să steie. 

La patru ani s-a îmbolnăvit de tifos. 

Când avea şase ani a căzut de pe un gard pe care se suise să ia 
pere din copac şi şi-a sucit picioarele care apoi i-au fost trase la loc, 
dar de atunci ea nu s-a mai urcat în copaci sau pe garduri. 

Încă de mici eu i-am deprins pe copiii mei cu munca, aşa că pe 
la 4-6 ani, Veronica începuse a pune mâna pe ac şi pe fus, iar pe la 7- 
8 ani, pe sapă. 

N-am auzit-o să mintă sau să vorbească urât cu alți copii. 

Nu obişnuia să se joace cu băieți, ci numai cu fetiţe, cam de 
seama ei. 

Uneori se mai certa cu fratele şi cu sora ei şi soțul o mai atingea 
cu nuieluşa. Eu o băteam foarte rar. 

Fiind cea mai mare, ea mă ajuta la treburile gospodăreşti şi 
avea grijă de frăţiorii ei. 

Îi plăcea să umble curată, îngrijită, vara umbla cu uşurinţă, cu 
cămaşă, desculță, iarna cu cojoc, catrință şi opinci. ” (Pr. Demeter 
Anton, op. cit., pp. 10-12). 

Este un lucru neîndoielnic că evlavia bunicii ei Viroana i-a înrâurit în 
mod favorabil copilăria. 

Giorgi Ludovic scrie : 

„Această copilă a crescut în frica lui Dumnezeu ascultând de 
părinți şi în copilăria ei se vedea seriozitatea amestecată cu veselia. 

A căutat şi retragerea, ca astfel să se ocupe de Dumnezeu şi a găsit- 
o în braţele bunicii. 

Şi acea bunică mică de statură o învăţa cum să se roage, să 
fie cuminte, ascultătoare, iubitoare de Dumnezeu şi de aproapele” 
(Ludovic Giurgi, op.cit. p.3). 

Despre evlavia deosebită a bunicii dinspre mamă, Viroana, ne dă 
mărturie Ana Tălmăcel născută în 1922 în Nisiporeşti: 

„În faţa casei lor locuiau cândva bunicii după mamă ai 
Veronicăi. Bunicul Gheorghe a căzut la datorie în primul război mondial 
iar bunica Viroana a murit acum doi ani ( în 1985 —n.n.) în vârstă de 
80 de ani. 

Bunica Viroana a trăit o văduvie frumoasă şi plină de credință 
până la sfârşitul zilelor. Ea ţinea foarte mult la cei morți, pe care îi 
ajuta cu liturghii, rugăciuni şi cu tot felul de fapte bune. Ea nu lipsea 
niciodată de la Sfânta Liturghie, pe care o asculta de la început până 
la sfârşit în genunchi, nemişcată şi cu multă reculegere. 

Se îngrijea cu multă dragoste de monumentul eroilor care îi 
amintea de soțul ei şi de fiul ei Gheorghe, mort şi el pe front, în al 
doilea război mondial. 

Despre ea se zice că a fost bătută şi a stat două zile şi două 
nopți flămândă, închisă la jandarmerie, pentru că ținuse morțiş ca 
acest monument să fie ridicat în satul ei şi nu aiurea, cum pretindeau 
unia. 

Lelea Viroana era o femeie nu numai credincioasă, ci şi dârză, 
hotărâtă şi demnă, ca nimeni alta. ” 

Despre evlavia bunicii Viroana pentru cei răposaţi declară şi Tereza 
Pal din Nisiporeşti: 

„În fiecare an ea aduna de la femei bani ca să plătească slujbe 
pentru sufletul eroilor căzuţi în cele două războaie. ” 

Acest portret moral al bunicii Viroana, întregit cu multă bunăvoință 
de mai multe declaraţii ale sătenilor, demonstrează faptul că educația 
religioasă primită în familie este de cea mai mare importanță şi un exemplu 
edificator în acest sens în familie, influențând religiozitatea copiilor în chip deosebit. 

Să-l ascultăm acum pe fratele Veronicăi, Gheorghe Antal, născut în 
1943 în Nisiporeşti, să-şi depene caierul amintirilor despre copilăria lor în 
satul natal: 

„Tatăl meu Gheorghe, s-a născut la 2 septembrie 1911, iar mama 
mea lova, la 29 septembrie 1912 în satul Zăpodia (Nisiporeşti). 

Am fost cinci copii la părinţi: patru fete şi eu, singurul băiat. 

Veronica era cea mai mare şi s-a născut în 1935; după ea a 
urmat Angela (n. 1937); eu, născut în 1943; Maria (n.1945) care a 
murit de mică şi o altă soră Maria (n.1953), moartă şi ea cu câțiva 
ani în urmă). (Menţionăm că Gheorghe Antal a dat această declaraţie la 
21.VI.1988, iar sora sa Maria a trăit până la vârsta de 28 de ani —n.n.). 

Tatăl meu era un om nervos, dar beţiv nu era şi mergea la 
biserică frecvent. La fel şi mama mergea frecvent la biserică. Eu ca 
băiat mai ştrengar, mai lipseam câteodată duminica de la biserică; 
Văleu, ce bătaie luam de la mama când nu mergeam la liturghie! 

Cu soră-mea Veronica mă mai certam şi ne mai băteam din 
când în când, ca şi copii. 

Eu ştiu că Veronica asculta de părinți. ” 

Iată că şi Angela Albert, sora Veronicăi, mărturiseşte în 14.VII.1983, 
privitor la familia lor : 

„Părinţii mei erau oameni necăjiţi, ei nu aveau decât două hec- 
tare de pământ: un hectar după pădure; jumătate de hectar pe 
Buzdugan; vreo 16 prăjini la grădină şi vreo 5-6 prăjini acasă. Ei mai 
țineau şi câte 5-6 oi şi o vacă, până la moartea Veronicăi. Cal cu 
căruță nu am avut decât un an. 

Pământul îl cultivam cu porumb, grâu, cartofi, ovăz. Şi pentru 
că nu reuşeam să facem faţă nevoilor cu pământul nostru, luam în 
parte de la cei cu pământ mai mult. Uneori lucram cu Ziua la alții. La 
boieri n-am lucrat niciodată. 

Pe timpul foametei (1947) am pierdut o vacă şi a fost greu cu 
de-ale gurii, căci nu se găsea pâine deloc. 

Iarna ne strângeam cu toții la gura sobei. Mama torcea de zor, 
tata mai cârpăcea la cojoace, iar noi copiii ne jucam şi făceam treburi 
mai uşoare. Tata era cam iute şi ne mai moroncea. 

În august 1954 el a murit într-un accident CER. 

Ca şi copii, Veronica şi cu mine, împreună cu fraţii mai mici, ne 
jucam prin curte, pe la vecini şi prin drum, mai cu seamă cu Elisabeta 
lui Barticel, vecină cu noi. Pe vale nu ne jucam niciodată. 

Ne jucam de-a ascunsul, de-a păiuţul şi cu mingi de cârpă şi de 
păr. 

Când eram mai mărişoare, cam de 9-10 ani, de cum venea 
primăvara, mergeam cu mieii pe zoana drumului, pe şanţuri, pe deal 
pe la Zarzam sau pe vale, pe la Moriţ. Eu mai mergeam şi cu vaca pe 
izlaz sau pe câmp. 

La Moldova nu ne lăsau părinţii decât la spălat şi când duceam 
cânepa la murat. 

Mai făceam uneori câte un scrânciob din funie, iar la bălci ne 
trăgeam în scaune. 

Ca fetişcane de la 14-15 ani torceam cu furca plină, mai cu 
seamă buci, pe timpul iernii. 

Părinţii ne-au deprins de mici cu munca. 

Îmbrăcămintea noastră era aceea de la ţară, cu catrință, opinci, 
cămeşi şi păr cu codițe. Niciodată nu ne retezam părul. 

Veronica o singură dată s-a îmbolnăvit; a făcut apă la plămâni, 
din cauză că a băut apă rece, fiind înfierbântată, cum fugise de o 
furtună. 

Ea adunase multe iconiţe şi ținea mult la ele. ” 

Tot despre primii ani ai copilăriei îşi aminteşte şi vecina ei Eleonora 
Barticel: 

„Era tare vorbăreaţă şi gălăgioasă; parcă le văd cum treceau 
spre biserică, ea cu sora ei mai mică şi cu bunica lor; de cum ieşea pe 
poartă şi până ajungea la uşa bisericii nu mai tăcea. Era mică şi 
grasă, că la noi în casă se zicea : "Trec bondoacele lovei '. Era veselă, 
zâmbitoare şi foarte hotărâtă. ” 

Primul pas în viaţa unui copil creştin ajuns la vârsta priceperii, după 
Botez, este acela când îl primeşte pe Isus Cristos euharistic, adică Prima 

Sfântă Împărtăşanie, urmat la scurt timp de un altul, tot la fel de important, 
Sfântul Mir, adică primirea pecetei Duhului Sfânt cu toate cele şapte daruri 
ale sale, ceea ce semnifică o întărire a credinţei dobândite prin Botez şi 
Prima Sfântă Împărtășanie şi posibilitatea de a-şi mărturisi Crezul. Să vedem 
ce ne declară mama Veronicăi în legătură cu aceste evenimente hotărâtoare 
din viața copilei sale. 

„În vara anului 1943, Veronica a făcut Prima Sfântă 
Împărtășanie şi la scurt timp după aceea, a primit şi Sfântul Mir, pe 
când era paroh Pr. Alois Herciu ” (Pr. Demeter Anton, op.cit. p.14). 

Veroana Pal — bunica ei, declară: 

„Când a început să facă cruce mă întreba: eşti creştin? Sau 
răspundea la întrebări. La cinci ani ştia tot ce ştiam eu. La 
împărtăşanie era cu nerăbdare ca să ia țidulă. ” (Ludovic Giurgi, 
op.cit. p.3). 

Ludovic Giurgi ne oferă câteva lămuriri suplimentare în legătură cu 
aceste evenimente din viața tinerei Veronica : 

„Pentru Sfânta Împărtăşanie se cere starea harului. Starea 
harului e cea mai perfectă la copii, căci au trăit în nevinovăție. 
Euharistia este pâinea celor vii, chiar Isus o spune: , Eu sunt pâinea 
vieții. Nici unuia care vine la mine nu-i va mai fi foame. lar cei ce 
cred în mine nu vor mai înseta niciodată.” (loan 6,35). Şi despre 
comuniunea cu Isus Euharistic : „Oricine mănâncă trupul meu şi 
bea sângele meu este în mine şi eu în el.” (loan 6,56). 

Iată două feluri de vieţi : viaţa divină a lui Isus în suflet şi viața 
sufletului în Isus. Aceste lucruri le-a urmat Veronica în viața sa. Chiar 
din momentul când Isus a pătruns în sufletul ei, copila a simţit această 
viață divină : „Mă cunosc că-s mai mare ca până acum, căci m-am 
împărtăşit”, după cum relatează bunica ei. 

Isus a fost în inima ei şi ea în a lui Isus. Isus ne primeşte la masă 
şi ne hrăneşte cu propria sa carne; El e hrana şi băutura noastră. 
Când comunicarea este curată, adică fără păcat, Isus trăieşte în noi 
în linişte şi fără obstacol, înflăcărează inima, trezeşte voinţa, luminează 

spiritul şi intră în intimitatea inimii, în camera prieteniei. Sufletul 
câştigă o delicateţe înnăscută; el nu face nimic decât cu Isus şi-i zice: 
„primeşte totul, condu totul şi să ne iubim mereu; eu voi fi servitorul 
tău pe veci. Un astfel de suflet se mândreşte numai cu Isus. Şi Veronica, 
la fel ca oricare copil, se mândrea cu Isus când îl avea în sufletu-i de 
copil. 

Adesea îmi spunea după ce se împărtășea des, venind de la 
biserică: te-am întrecut, m-am împărtăşit. (Veroana Pal )” (Ludovic 
Giurgi, op.cit. pp.3-4). 

Tot în legătură cu acest eveniment mai există şi alte mărturii : 

„La Prima Împărtășanie ne-a pregătit dascălul Ion Mititelu de 
la Târgu Trotuş. Mirul ni l-a dat un episcop cu barbă mare. ” ( PS.S. 
Episcop Mihai Robu — nota părintelui Anton Demeter) — îşi aminteşte 
Tereza, o colegă de-a Veronicăi. 

„Da, în 1943, eu am pregătit copiii la Sfânta Împărtășanie şi 
pentru Sfântul Mir care a fost dat de episcopul Mihai Robu. Nu-mi 
amintesc de Veronica Antal” — declară dascălul Miititelu. (Pr. Anton 
Demeter, op.cit. pp. 14-15). 


Până aici Veronica nu se deosebeşte aproape cu nimic de ceilalți 
copii; se ceartă şi se bate uneori cu cei din jurul ei, se supără şi se enervează, 
dar îi trece repede şi începe să râdă — stări inerente vârstei copilăriei. Deşi 
strigă câteodată la frații ei, nu ține mânie; e cam neascultătoare şi le răspunde 
uneori părinţilor, nu din obrăznicie, dar din forța care se degajă din lăuntrul 
de sine, care-i va contura o personalitate fermă, decisă în hotărârile luate, 
neschimbătoare în sentimente. O trăsătură de caracter distinctivă este aceea 
că nu minte şi nu vorbeşte urât cu alți copii, este supusă şi evlavioasă, 
merge cu bunica la biserică, ştie să se roage frumos; e veselă, zâmbitoare 
şi foarte hotărâtă; are grijă de fraţii mai mici şi o ajută pe mama la toate 
treburile gospodăreşti. 

Aşadar, pe lângă unele mici defecte, are şi calități frumoase care, 

cultivate cu grijă de Isus, cerescul grădinar venit la ea prin Sfânta 
Împărtășanie şi stropite cu roua darurilor Sfântului Duh coborât în sufletul 
ei prin Sfântul Mir, vor face cu timpul din inima sa o grădină aleasă de 

Dar pentru aceasta mai sunt de trebuință încă multe rugăciuni, trudă, 
renunțare şi luptă! 


CAPITOLUL III 


ANII DE ŞCOALĂ 


lată că a sosit vremea descifrării primelor taine ale cunoaşterii : taina 
cititului, taina scrisului din acel misterios Abecedar, aceea a socotitului, a 
primelor cifre, nu mai puțin misterioase, care-i trezeau o curiozitate 
permanentă la fel ca oricărui copil de vârsta sa. 

În toamna anului 1943, pe când rândunelele şi cocorii se pregăteau 
să-şi ia zborul spre ţări însorite, Veronica se pregătea şi ea febril să 
pornească spre ținuturile pline de farmec şi mister ale cunoaşterii. Intra în 
clasa întâia primară, la şcoala de patru clase din sat, în vârstă de aproape 
opt ani. 

Iată cum ne-o descrie colega ei Tereza : 

„Am intrat împreună în clasa a I-a. Mi-o amintesc ca şi astăzi. 
Avea un păr frumos, codițe groase pe spate, de culoare blond-închis, 
spre castaniu. Era un pic pistruiată. La învățătură era harnică. În 
recreaţie se juca frumos, dar cu băieții n-o vedeam niciodată. 

Joia venea un preot din Hălăuceşti şi făcea învăţătură cu noi. 
De câte ori se dădeau serbări la şcoală, Veronica recita şi ea o poezie, 
căci avea o voce puternică şi frumoasă. ” (Pr. Anton Demeter, op.cit. 
pp.16-17). 

Mama Veronicăi, la rândul ei a declarat în legătură cu această perioadă: 

„Ca şcolăriță, Veronica era silitoare şi n-am avut plângeri din 
partea învăţătorilor decât o singură dată, când a spart un geam la 
şcoală. 

Pe timpul şcolii n-a fost bolnavă. 

La şcoală o purtam îmbrăcată vara cu catrință sau cu rochii 
lungi şi desculță. Iarna cu cojoc, catrinţă şi opinci. 

Pe parcursul anilor de şcoală şi chiar după aceea, Veronica se 
spovedea şi se împărtăşea deseori atunci când venea părintele la noi, 
dar se ducea uneori şi la Hălăuceşti pentru spovadă. 

Uneori primăvara mergea cu bunica ei la Făgăt sau „ În cioate” 
ca să culeagă flori, ghiocei şi viorele. 

La Moldova (apa Moldovei — n.n.) n-o luam decât rareori la pus 
cânepă sau la clătitul rufelor. 

De felul ei nu era prea distractivă cum sunt alte fete. 

Ca elevă ştiu că a dansat o singură dată la o nuntă cu verişorul 
ei Carmil Pascal, poreclit Colac. În schimb, încă din anii de şcoală a 
început să citească reviste şi cărţi religioase cu mare plăcere. Noi 
eram abonați la revista ,„ Viața” care ne venea o dată pe lună. 

Printre prietenele ei apropiate erau Maria lui lesuş şi o fată din 
vecini. 

La terminarea şcolii a intrat în corul bisericii. Acum ea mă ajuta 
la toate treburile în gospodărie şi la câmp. 

Vara o trimiteam uneori cu vaca în lunca Moldovei, sau cu mieii 
pe marginea drumului prin sat. 

Iubea mult florile de care se ocupa personal, mai cu seamă 
lalelele, narcisele şi bujorii, pe care avea grijă să le ducă la biserică 
pentru împodobirea altarului şi a icoanei Maicii Domnului. (...) 

În anii de după terminarea şcolii n-a ieşit decât foarte rar din 
sat, poate cu ocazia vreunui hram prin satele vecine. ” 

Şi colegele ei îşi amintesc cu plăcere despre anii de şcoală petrecuți 
împreună. 

„Primăvara, declară colega ei Tereza, ne duceam cu şcoala la 
Făgăt, unde culegeam ghiocei şi viorele... La Moldova nu ne lăsau 

părinţii... În recreaţie ne jucam diferite jocuri, cum erau pe atunci, 
„ Chițimia ”, „Para focului” şi altele. ” 

„Nu suferea glume, atingeri sau gesturi urâte din partea 
băieţilor, îi plesnea căt ai clipi! ” — declară vecina ei Maria. 

„Făceam uneori de serviciu la şcoală — adaugă colega ei Elena — 
cu Veronica şi cu o altă colegă şi mă supăram pe ele că veneau prea 
târziu şi lăsau toată greutatea pe mine... Era o fată bărbătoasă şi 
dezgheţată, însă prietenoasă şi nu vorbea urât. Uneori însă se mai 
enerva şi ne repezea. Pe băieții care vorbeau urât îi plesnea şi le dădea 
pumni.” 

„Eu — explică prietena ei Ana Pal (Mâţu) — am cunoscut-o pe 
Veronica într-o împrejurare puţin mai neobişnuită: se dădea o serbare 
la şcoală şi între alte cântece era şi cântecul ,„ Hai leliță-n deal la 
vie”. La un moment dat am observat că una dintre elevele mai mari, 
când ajungea la anumite cuvinte, închidea gura şi sărea peste ele 
pentru că nu-i plăceau. Urmând exemplul ei, făceam şi eu la fel. Ori 
de câte ori o vedeam venind la biserică împreună cu bunica ei îmi 
aminteam că era fata aceea de la serbare, în vârstă de vreo 10-12 
ani. În curând aveam să o cunosc mai bine.” 

„Veronica — susţine colega ei Tereza — era o elevă de mijloc, o 
fată liniştită, dar trebuia să rămână întotdeauna cum zicea ea. Cu 
băieţii era foarte serioasă şi nu-i lăsa să se apropie de locul unde erau 
fetele; ba uneori chiar îi dojenea. De aceea băieții, necăjiţi, o porecleau 
„Vironoi” pentru că era voinică. Pe vremea aceea la şcoală se învăța 
şi religia, în fiecare joi, părintele Herciu ne ţinea o oră de religie şi ne 
spunea multe pilde frumoase. ” (Pr. Anton Demeter, op.cit. pp. 17-19). 

Giurgi Ludovic relatează şi el: 

„Nu a învăţat mulți ani, numai patru; dar aceşti ani i-au fost de 
ajuns pentru formarea caracterului, pentru a putea citi cărțile 
religioase şi pentru minimum de informaţii de care orice om are nevoie. 
De altfel, mentalitatea ţăranului în acel timp era că primul copil trebuie 

să se ocupe de gospodărie şi să învețe, mai ales că în sat nu era decăt 
o şcoală de patru ani. 

Veronica terminând şcoala primară a rămas în familie pentru 
a-şi ajuta părinţii la treburile gospodăreşti pentru că era mai mare. 
Astfel crescând în vârstă, era tot mai mare şi mai voinică. (...) 

Dar nu creştea numai în trup, ci creştea şi în virtute, deşi în 
exterior nu observa nimeni. Făcea totul urmând cuvintele lui Isus : 
„Faceți totul în ascuns şi în ascuns vi se va da răsplată”. 

Și într-adevăr, în simplitatea casei, Dumnezeu a voit s-o 
copleşească de harurile Sale, pentru că nu făcea nimic pentru gloria 
deşartă a lumii, ci totul spre slava lui Dumnezeu. ” (Ludovic Giurgi, 
op.cit. pp.4-5). 

La fel ca şi alte fetiţe de vârsta ei, Veronica participa la unele obiceiuri 
religioase sau laice care s-au păstrat în tradiția satului, cum ar fi de pildă 
procesiunile pentru ploaie în anii de secetă. 

În declaraţia verbală a Eleonorei Ciucheş, născută în 1940 la Zăpodia, 
declarație dată în 5.Il. 1987, aflăm unele lucruri interesante legate de 
procesiunile pentru ploaie, tradiţie care s-a păstrat până astăzi în satele 
moldoveneşti şi care merită consemnate în orice carte de obiceiuri, datini 
şi tradiții religioase sau laice care s-au păstrat la români. 

„Eram o copilă de 8-9 ani când într-o vară era mare nevoie de 
ploaie. La îndemnul bunicilor şi al părinţii lor ne-am sfătuit mai multe 
fetițe cam de o seamă să facem o procesiune la Moldova cu rugăciuni 
ca Dumnezeu să se îndure şi să ne dăruiască ploaie. 

Am făcut deci o păpuşă mai măruţă, am pus-o pe o masă în 
casă la noi, i-am pus numele Maria, după numele Maicii Domnului, 
ne-am rugat, am cântat un cântec de biserică, am plâns cât am plâns 
pentru ca Dumnezeu să ierte păcatele oamenilor şi să le dea ploaie, 
am bocit păpuşa pe care trebuia s-o dăm pe apă, am ieşit în ogradă, 
am luat haragii de care legasem tulpane şi baticuri în loc de icoane, 
ne-am înşirat şi am pornit în procesiune cu rugăciuni şi cântece jalnice 
de biserică precum: ,„ Stătea Maica-ndurerată ” (cântec care se cântă 

atunci când creştinii fac Calea Crucii în biserică — n.n.) şi altele. 

Ajungând la Moldova ne-am rugat puţin pe mal pentru ploaie 
şi iar am mai plâns şi am bocit apa, i-am dat drumul păpuşii pe apă la 
vale, convinse că Dumnezeu ne-a primit rugăciunea şi că în curând 
va veni ploaia. 

Ne-am scăldat ca să ne curăţim şi mai bine de păcate, apoi, tot 
în procesiune ne-am întors spre casă obosite şi flămânde. Între timp, 
mama făcuse o mămăligă mare iar tata tăiase în felii un caş peste 
care a presărat sare. Mama a întins pe iarbă în livadă o mesicioară 
lungă şi noi ne-am aşezat de o parte şi de cealaltă. Şi venind mama 
cu mămăliga pe un fund, tăiată frumos felii cu aţa, iar tata ajungând 
din urmă cu caşul, îl auzeam că zice: 

-Ia” acu’, să vă facă tata un prăznicuț pe iarbă verde... 

-Căci numai aşa e primit, adăuga mama. 

Ne punea în faţă la fiecare, mămăligă şi brânză, pe săturate. 
După masă făceam o scurtă rugăciune şi ne împrăştiam fiecare pe la 
casele noastre. 

Pe băieţi nu-i primeam niciodată să vină cu noi în procesiune, 
căci aşa era obiceiul moştenit de la moşi strămoşi ca numai fetiţele să 
facă lucrul acesta. Cei bătrâni se zice că sunt plini de păcate, de 
aceea ne trimiteau pe noi, copiii cu sufletele curate ca să cerem ajutorul 
şi mila lui Dumnezeu asupra oamenilor.” 

Şi alte persoane au dat declaraţii despre aceste frumoase obiceiuri 
religioase: 

Tereza Pal din Nisiporeşti îşi aminteşte : 

„Pe timpul secetei celei mari, ne uneam câte 3-4 fetiţe şi 
rugându-ne , Tatăl Nostru” şi „ Bucură-te Maria”, plecam pe drum 
spre locul numit La Cioate; ajunse acolo, îngropam păpuşile şi apoi 
reveneam, rugându-ne, în sat. 

Aşa era obiceiul şi o vorbă din bătrâni!” 

De asemenea, Maria Mazilu, născută în 1934 în Nisiporeşti, evocă 
tot un astfel de moment tradițional: 

„Eram copii de 10-11 ani şi fiind secetă, ne asociam câte 10-20 
de copii, fetițe şi câte 2-3 băieți şi porneam în procesiune la Moldova. 
În loc de icoane legam nişte baticuri pe bețe. 

Luam cu noi o păpuşă din cârpe de 20-30 cm şi ajunşi la 
Moldova o aruncam în apă. Apoi tot în procesiune, ne întorceam în 
sat cu rugăciuni. 

Făceam acest lucru în timpul secetei din 1946 pentru ca 
Dumnezeu să dea ploaie. 

Băieţii mai mari ne băteau, ne împrăştiau, ne stricau steagurile 
(prapurile) şi noi le făceam din nou”. 

„În 1947 conchide părintele Anton Demeter — Veronica a absolvit 
cele patru clase primare care erau obligatorii pe atunci obținând premii 
în clasa a I-a şi a IV-a. Poate că şi în clasa a I-a ar fi fost premiantă, 
dacă n-ar fi luat nota opt la purtare, din cauză că spărsese fără să 
vrea un geam de la şcoală. 

Veronica avea un citit foarte frumos şi citea multe reviste şi 
cărți religioase. 

Setea de Dumnezeu o strângea la picioarele altarului şi aceasta 
cu prețul multor osteneli.” (Pr. Anton Demeter, op.cit. p.20). 

CAPITOLUL IV 


ADOLESCENȚA,. PRIMELE ISPITE. 
ALEGERE ÎNŢELEAPTĂ 


„În vara anului 1947, - îşi continuă firul relatării părintele Anton 
Demeter — Veronica a terminat deci, cei patru ani de şcoală primară. 
Avea acum ll ani şi jumătate, dar, voinică şi bine legată cum era, 
părea mai degrabă a fi o adolescentă de 14-15 ani.” (Pr. Anton 
Demeter, op.cit. p.21). 

„Veronica ajungând la vârsta aceasta a trebuit să meargă la 
horă, ca să facă pe placul părinţilor, însă nu cu plăcere, nesimţind nici 
o tragere de inimă, ci mai mult împinsă din spate. Chiar bunica ei ne 
povesteşte acest lucru. După ce a pus prima dată piciorul la horă s-a 
şi hotărât de a nu mai merge, hotărâre pe care şi-a tinut-o toată viaţa. ” 
(ibidem, p. 21). 

„A jucato dată la horă (la o nuntă) dar ea nu voia şi întorcându- 
se acasă mi-a spus: 'De ce am jucat azi? Nu mai joc!” (Veronica Pal). 

Aceeaşi hotărâre fermă, aceeaşi luptă dârză, aceeaşi retragere la 
biserică, acelaşi dezgust de lume pe care-l manifesta Veronica, reiese din 
mărturia altei persoane, ca o confirmare a celor spuse de bunica: 

„Nu voia să meargă la horă; mergea la biserică în acelaşi timp 
şi când o întrebam de ce nu merge la horă, spunea: "Nu-mi place să 
merg. Tata este de acord cu mine, dar mama nu.’ (Ana Pal-Mâţu) 
(Ludovic Giurgi, op.cit. p. 5). 

Mama ei confirmă acest lucru : 

„Într-adevăr, ea nu era fată de lume, ci mai degrabă de 
mănăstire, căci iubea viața retrasă, de rugăciune şi jertfă. ” 

Şi sora ei Angela Albert mărturiseşte : 

„Pe la 16 ani prinsese să danseze şi deodată s-a retras. 

Un obicei foarte frumos în satele noastre este acela ca fetele să 
se adune la diferite case pentru a lucra împreună obiecte de 

vestimentaţie pentru zestrea fetelor de măritat. Gazda primeşte 
musafirele şi începe o clacă, adică o muncă în colectivitate, benevolă, 
prestată de ţărani (femei sau bărbaţi), la câmp sau în casă, pentru a 
se ajuta unii pe alții şi care adesea este însoțită ori urmată de o mică 
petrecere, de glume, povestiri, de unde expresia : vorbe de clacă, adică 
vorbe neserioase, flecăreli. 

Desigur că şi la mama Iova fetele se adunau să lucreze la tors 
lână, împletit flanele, croşetat şi alte lucruri de mână pe care fetele se 
întreceau să le adune şi să le lucreze cât mai frumos, pentru că ele 
constituiau dota viitoarelor mirese. ” 

„Eu începusem să-i fac lucruri frumoase, - zice mama lova — ba 
chiar şi ea începuse să facă astfel de lucruri, mai ales cusături, cum 
se purtau pe vremea aceea la țară.” (Pr. Anton Demeter, op.cit. p.21). 

Şi fratele Veronicăi îşi aminteşte de lucrurile de mână care se făceau 
la ei în casă: 

„Mama ştia să țeasă cusături foarte frumoase; şi acum la 76 de 
ani ai ei (declarația este dată în 1988 —n.n.), -ea coase ştergare foarte 
măiestrit lucrate. ” 

Dar să le lăsăm chiar pe fetele de atunci să-şi amintească : 

„În ajunul hramului bisericii şi mai cu seamă în Postul Mare, 
declară prietena ei Maria, noi cuseam împreună şi aveam câte 7-8 
cămăşi ca şi ea. Ba aveam şi catrinţe tesute într-o pânză. ” 

„Iarna făceam şezători la ea: torceam, împleteam şi cuseam 
amândouă la fel. Într-o vreme, zice prietena ei Maria, pe la lăsatul 
secului, începuse şi ea să danseze, dar curând s-a lăsat. ” 

Prietena ei Ana relatează: 

„O vedeam în unele sărbători mai mari îmbrăcată cu haine 
frumoase; nu era îngâmfată, dimpotrivă, părea a fi nemulțumită în 
acele zile. De la bunica mea şi de la soția moşului meu am aflat că 
nu-i plăcea găteala, nici nu voia să meargă la horă, dar mama ei era 
de altă părere. Soția moşului mi-a spus că într-un an, la Lăsatul 
Secului, mama ei o gătise ca pe o fată mare, dar Veronica s-a dus 
într-o casă cu copii mulți, unde a rămas până la vecernie. ” 

„Crescând mai mărişoară, îi plăcea mult să umble curat 
îmbrăcată şi cât mai simplu, ” zice Eleonora. 

„Pe la 12-13 ani începusem şi noi la Lăsatul Secului să ţopăim 
pe marginea horei, dar Veronica, zice o altă prietenă, i ținea la distanță 
pe băieţi. Am văzut chiar eu cum într-o seară de iarnă, la o şezătoare, 
l-a bătut pe Mihai al Păunei şi l-a dat pe uşă afară, pentru că vorbise 
obraznic. ” 

„Pe la 13-14 ani, zice colega ei Eleonora, începuse şi Veronica să 
intre câte puțin în horă, dar pe urmă a renunţat complet, aşa că eu nu 
prea mai stăteam de vorbă cu ea.” 

„Într-o zi, pe când avea 14-15 ani, declară Maria lui Dughenariu, 
Veronica vine la mine şi dă cu ochii de o iconiță. Ea avea în deget un 
inel şi-mi zice: “Îți dau inelul şi tu dă-mi mie iconiţa. ? Pe loc am făcut 
târgul. Am întrebat-o de la cine avea acel inel şi mi-a spus că i-l dăduse 
Mihai al Păunei la fântână. ” 

Gheorghe Antal, fratele Veronicăi, declară însă: 

„Între Mihai al Păunei şi Veornica a existat o prietenie 
frumoasă, ca între vecini, fără alte scopuri. ” 

Şi mama Iova îşi aminteşte : 

„În anii de după terminarea şcolii, Veronica nu a părăsit decât 
foarte rar satul, poate cu ocazia vreunui hram prin satele vecine. Era 
cam fricoasă şi nu pleca de una singură la depărtări mai mari: nu 
purta prietenie cu nici un băiat şi era cât se poate de controlată în 
purtări şi în vorbe. Între timp a început să prindă tot mai mare dragoste 
pentru biserică şi se ducea tot mai des să asculte Sfânta Liturghie la 
Hălăuceşti. Deşi era ascultătoare, ea nu voia cu nici un preţ să renunțe 
la Sfânta Liturghie şi la viaţa retrasă. ” 

Aşadar, retragerea Veronicăi din lumea zgomotoasă a satului a avut 
drept motiv această tainică şi sfântă chemare pe care adolescenta o simţea 
tot mai aprig, ca un dor fără saţiu, ca un jind continuu care o făceau să nu 
participe efectiv la distracții ci să stea cu mintea în altă parte la un secret 
numai al său, care avea totuşi să fie descoperit în curând şi care-i va hotărî 
calea viitoare. 

„Nu-mi vorbea nimic, declară sora Rozina, cum că ar voi să 
rămână şi ea necăsătorită, că ar vrea să ducă o viaţă retrasă, dar se 
deosebea de celelalte colege ale sale, fiind mai retrasă. Se vedea că 
ceva se petrecuse în inima ei, dar probabil nu îndrăznea să-mi spună, 
eu fiind mai în vârstă decât ea. ” 

Starea aceasta de căutare a drumului a fost observată şi de prietena 
ei Eleonora: 

„Avea 16 ani când la o nuntă se afla în fruntea horei cu un 
verişor de-al ei; era în horă, dar pe fața ei se citea ceva deosebit, ca 
şi cum ar fi fost cu gândul în altă parte. A fost pentru prima şi ultima 
oară când am văzut-o în anturaj cu tineretul din lume. ” 

Hotărârea de a părăsi lumea şi de a urma calea mănăstirii avea să o 
mărturisească mamei sale mult mai târziu, când această înțeleaptă alegere 
se conturase definitiv în inima ei : 

„Despre planurile ei de viitor nu mi-a vorbit niciodată. Numai 
când avea 18 ani mi-a spus că nu avea de gând să se căsătorească şi 
că aştepta să se redeschidă mănăstirea măicuţelor de la Hălăuceşti 
pentru a intra acolo.” 

„În anii grei de după cel de-al doilea război mondial, - conchide 
părintele Anton Demeter, Veronica a simțit şi ea lipsurile şi greutățile, 
foametea şi sărăcia, pe care le-am cunoscut cu toții, mai ales că părinții 
săi erau oameni nevoiaşi. Cu toate acestea, privea încrezătoare spre 
viitor. 

Dar ceva se petrecea în inima ei, căci de la o vreme s-a retras 
din lume şi de la distracții, nu-i mai plăceau gătelile, nu se mai ducea 
la horă, nu mai purta prietenie cu nici un băiat şi a fost gata să renunţe 
la un inel în schimbul unei iconiţe. 

Chiar dacă vreodată verişorul ei o va duce în fruntea horei cu 
ocazia unei nunți, pe fața ei se va citi o tainică schimbare. Începuse să 
îndrăgească tot mai mult biserica şi viața de meditaţie, rugăciune şi 
adoraţie. 

Acestea au fost înclinațiile şi preocupările adolescentei de 12- 
16 ani care se numea Veronica. ” (Pr. Anton Demeter, op.cit., pp.25-26). 

CAPITOLUL V 


FARMECUL CÂNTECULUI CONTINUU 


„Dumnezeu, izvorul oricărui bine — spune părintele Anton Demeter 
— şi a tot ce este frumos şi încântător, a înzestrat-o pe Veronica, între 
altele, cu o voce plăcută şi puternică. lată de ce a făcut parte mai 
întâi din corul şcolii, iar mai apoi, din acela al bisericii. Îi plăcea tare 
mult să cânte; cânta cu multă dragoste; se străduia să cânte cât mai 
bine şi trăia tot ce cânta. Avea o atracţie cu totul aparte pentru 
cântările euharistice şi pentru cele mariane. ” ((Pr. Anton Demeter, 
op.cit. p.27). 

„Subsemnatul Anton Mateiaş am fost slujitor-cântăreţ la 
biserica Adormirea Maicii Domnului din satul Nisiporeşti, comuna 
Botești, județul Neamţ, din octombrie 1949 până în 19 noiembrie 1952, 
cu mare umilință răspund dorinței Sfinţiei Voastre Părinte Anton 
Demeter şi scriu cele ce îmi amintesc despre martira şi fecioara 
Veronica Antal din parohia Nisiporeşti: 

A participat la corul bisericii, simplă şi smerită țărancă, 
binevoitoare întotdeauna; jertfindu-se, venea cu bucurie zilnic la 
repetiţie cu tot frigul de lanuar şi Februar. 

Învăţase cu deosebită atenție să-şi modeleze vocea, să pronunțe 
cuvintele textelor latineşti. 

Ascultarea ei mă uimea. 

Vorbea cu multă judecată, nu rostea nici o vorbă în plus. 

Prezenţa ei ne bucura pe toți; figura sa luminată de un interior 
tainic, ne inspira mare curaj de unire tainică şi misterioasă cu voința 
lui Dumnezeu, de statornică slujire creştinească. 

Venea regulat la Sfânta Liturghie duminica, în sărbători şi în 
zilele de lucru, la ora sfântă ce se ținea în fiecare joi seara spre vinerea 
a I-a din lună. Regulat venea şi la Sfintele Taine. 

Înţelepciunea ei trezea în credincioşii parohiei o bucurie 
interioară, de înălțare la toate cele plăcute bunului Dumnezeu, de 
renunțare la cele lumești nefolositoare. 

Mama ei, femeie liniştită era foarte bucuroasă de purtarea 
retrasă de lume a fiicei sale Veronica, în toate ascultătoare, supusă, 
mult binevoitoare în împlinirea tuturor treburilor casnice şi agricole. 

Mama îi spunea la anumite sărbători: 

' Îmbracă-te cu hainele cutare şi cutare şi mai du-te la horă.” 

Iar Veronica răspundea: 

'Mă îmbrac, mamă, dar pentru a merge în vizită la Sfântul Sac- 
rament. Cele ale lumii le las pe mai târziu.” 

În fața prezenţei lui Isus, stătea îndelung, cu mare smerenie, 
uitând cu totul de cele de afară. 

Astfel mama nu găsea cuvinte să arate ce bucurie îi făcea fiica 
sa Veronica, prin purtarea ei creştinească, absorbită cu totul numai 
de cele plăcute bunului Dumnezeu; Lui îi mulțumea mereu pentru darul 
cei l-a dat.” 

Şi semnătura: 

Sărmanul Anton. 16 aprilie 1989, Traian, Bacău. 


Iată ce mărturisesc colegele ei de la cor: 

„Pe Veronica, zice prietena ei Agneza, o cunoşteam foarte bine, 
căci amândouă eram coriste în corul bisericii, eu la vocea a L-a, ea la 
vocea a Il-a şi asta încă de pe când aveam 12 ani. Ea avea o voce 
frumoasă şi puternică şi cânta cu multă dragoste. Lipsa ei se cunoştea 
numaidecăt. ” 

„A intrat în cor, susţine Eleonora, la vocea a I-a încă din primii 
ani de şcoală, şi le spunea fetelor că numai atunci cântarea e mai 
frumoasă când nu se aude nici o voce aparte. ” 

„ -Ea cânta din toată inima!” — subliniază sora Rozina. 

„Răsuna biserica de cântarea ei”, declară Ana. 

„Avea o voce frumoasă, adaugă Celina, şi-i plăcea mult să cânte 
cântece mariane şi euharistice. ” 

„Mult îi plăcea cântarea „„ Glas de clopot cunoscut” şi repeta 
adesea acele versuri: „Înainte de-a muri, aş dori să-l mai ascult/ 
Și-ncă să te mai salut, Marie”, declară Eleonora. 

Semnificativă este declarația Anei Pal (Mâţu) din Nisiporeşti în privința 
dragostei pe care o manifesta Veronica pentru cântarea religioasă: 

„În privința cântului ...nouă ne spunea un dascăl că : 'Cine cântă 
bine se roagă de două ori”! 

Deci ea s-a rugat mult de tot! Am auzit-o cântând toate 
cântecele cunoscute în acel timp, însă unele pe care le fredona mai 
des, îmi răsună încă în urechi şi mai ales în inimă, ca de pildă acesta: 


„Dă-mi Isuse, darul Tău, 
Să mă pot feri de rău. 
Căci păcatul îl urăsc 
Vreau mereu să te slujesc. 


Vino blând Mântuitor, 
Vino-n pieptu-mi plin de dor; 
Doamne, nu mă mai lăsa, 
Ia-mă-n veci sub paza Ta!” 


Poate mai mult decât lucrând şi rugându-se, am auzit-o cântând: 
cânta şi pe ogor şi în grădină şi în curte şi pe drumul dintre Nisiporeşti 
şi Hălăuceşti. Cel mai mult prefera cântările la Sfânta Euharistie, pe 
care le repeta deseori, spre a le cânta cât mai bine. Le cam dădea de 
lucru dascălilor cu repetițiile! 

Important e că ea, de fapt, trăia ceea ce cânta şi deşi avea o 
voce plăcută şi puternică, nu-i plăcea să cânte fără pregătire. ” (Pr. 
Anton Demeter, op.cit., pp. 28-29). 

„Din această cauză, zice Eleonora, uneori le mai făcea necaz 
dascălilor, pe care îi aducea de acasă la repetiţie. ” 

„ Trebuia să mă port frumos cu ea, recunoaşte dascălul Iosif Blaj, 
ca nu cumva să o pierd din cor. Ea cu Ana lui Mâţu erau baza la 

vocea a doua; dacă le aveam pe ele, vocea a doua mergea strună. ” 

„Uneori, îşi aminteşte Maria, Veronica venea să mă ceară de la 
mama să mă lase să merg la repetiţie. 'Las-o cu mine, că noi suntem 
amândouă la vocea a II-a.’ 

Acolo, la cor, ea mă aşeza în faţa ei şi îmi cânta la ureche, pentru 
ca să învăţ să cânt şi eu ca şi ea... 

Glasul ei parcă era o trâmbiţă, un clopot!” 

Emilia Frenţ — din Nisiporeşti îşi aminteşte că Veronica îndrăgea 
următoarele cântece: „Cerul e dorul meu!”; „Cât de părăsit eşti 
Doamne! ”; „Lertare, o, Isuse!” 

Iar Tereza Pal — colegă de şcoală cu Veronica declară că ea iubea 
cântecele: „Fecioara de la munte” şi „Voi merge într-o zi”. 

„De asemenea, cânta frecvent cântecul euharistic: ”Vino Isuse 
în inima mea”, aşa cum ne-a declarat Ana Pal (Mâţu). 

„Am spus că ea cânta şi pe drum, într-o joi seară spre prima 
vineri din lună, ajungând mai devreme la biserică pentru Ora Sfântă, 
am plecat împreună înaintea celorlalte fete pe care le aşteptam şi pe 
drum cântam încetişor. Badea Ghiţă, actualul clopotar ne-a certat, 
iar pe mine, chiar în seara aceea m-a spus tatălui meu, pentru care 
mi-am luat plata. l-am spus Veronicăi, care m-a privit calmă şi din 
ziua aceea n-am mai cântat pe drum prin sat, de altfel nici până atunci 
nu mai cântasem. Cântecul era către Sfânta Taină, avea o melodie 
frumoasă, dar cuvintele ne mişcau şi mai mult. Îl auzisem de câteva 
ori — şi voiam Să fim sigure. lată-l: 


„Când te cobori Isuse din tronu-Ţi de mărire, 
SŞi-aduci pe-altarul nostru comori de fericire, 
Nu vrei potir de aur să ai drept locuinţă 
Ci inimile noastre le-alegi de preferință. 


R. Eu Sunt creştin prieten fidel al Euharistiei 
Amicul Tău, Isuse, copil drag al Mariei. 

Iubirea-Ți fără margini prizonier Te ţine! 

În Sfântul tabernacol sub chip smerit de pâine. 
Dar mulți nu vor să ştie de Tine şi-n orbire 

Te necinstesc Isuse în taina-Ţi de mărire. 


R. 


Şi inima Ta bună suspină cu durere! 

Uitat în Tabernacol pe-altarele stinghere. 

Vom repara Isuse, pe cât ne-o Sta-n putere 
Mâhnirea Ta adâncă, nespusa Ta durere!” 


Să nu uităm că aceste fapte se petreceau în plină epocă ateistă, 
când oamenii erau nevoiţi să-şi ascundă credinţa, când nu cântau în adunări, 
pe străzi, pe ulițe sau prin locuri publice şi nu puţini au fost cei care, îndrăznind 
să încalce aceste consemne şi interdicții, au sfârşit prin a fi arestaţi şi pedepsiți 
pentru simplul motiv de a-şi mărturisi liber credinţa! 

Aşadar, în privinţa dragostei Veronicăi pentru cântarea religioasă, 
putem spune că viaţa ei simplă şi curată a devenit un cântec continuu dedicat 
lui Isus şi Maicii Sale Preasfinte, un cântec închinat Bisericii şi sfinților ei, 
un cântec de laudă pentru Creatorul Suprem şi pentru toate creaturile Sale! 

„Deşi au trecut de atunci mai bine de 30 de ani — conchide 
părintele Anton Demeter, pentru că, la data luării acestor declarații — se 
scurseseră trei decenii de la evenimente, - toți locuitorii mai vârstnici ai 
satului Nisiporeşti şi chiar din Hălăuceşti îşi amintesc şi acum cu drag 
de această simplă ţărancă, smerită şi evlavioasă, ridicată din mijlocul 
lor, care le fermeca inima şi auzul cu glasul ei de „trâmbiţă şi de 
clopot”, la slujbele religioase din duminici şi sărbători... 

Cu greu ne putem imagina un alt suflet care să vibreze cu atâta 
căldură şi evlavie în fața Sfântului Altar, precum vibra sufletul 
Veronicăi. 

(...) În scurta ei călătorie pământească, Veronica a cântat foarte 
mult şi foarte bine. 

Acum, împreună cu îngerii şi sfinții din ceruri, îi aduce laudă 
veşnică Celui Prea Inalt.” (Pr. Anton Demeter, op.cit. pp.31-32). 


CAPITOLUL VI 


DRAGOSTEA PENTRU LECTURĂ 


„Sfântul Augustin zice că : "Scrierile bune sunt ca nişte scrisori 
trimise de Dumnezeu pământenilor, spre a-i instrui şi a le forma 
convingeri solide, care să-i pună la adăpost de ispite şi de păcate”. 

Însă, pentru ca astfel de scrieri şi lecturi bune să ne fie de un 
real folos, ele trebuie făcute cu atenția, reculegerea, evlavia şi respectul 
cuvenit, însoțindu-le de fiecare dată cu rugăciuni şi reflecții sfinte. 

Din cele aflate de la persoanele apropiate Veronicăi, am înţeles 
că ea, încă din anii de şcoală, era stăpânită de o mare sete şi foame 
sufletească pentru lecturile cu conținut moral, religios, spiritual” — 
declară părintele Anton Demeter. 

„Încă din anii de şcoală, declară mama ei, a început să citească 
reviste şi cărți religioase cu mare plăcere. Noi eram abonaţi la revista 
„ Viaţa” care ne venea o dată pe lună.” 

„sSimţea o deosebită plăcere, continuă Eleonora, când în revistă 
găsea articole despre Maica Domnului. Aşa de pildă, ştiu că ţinea 
mult la un articol despre „Buna Vestire”, publicat în almanahul 
revistei ”Viaţa” din 1946, la pagina 39 şi care era o traducere a 
părintelui Gh. Dumitraş. ” 

Să ne reamintim că acest preot de excepţie s-a născut la 2 mai 
1923 la Zăpodia. Arestat şi condamnat la 25 de ani de temniţă grea din 
care execută 14 ani, este eliberat prin decretul din 1964. 

Eliberat, ajută la parohia Horleşti, dar la 6 octombrie 1965, din 
cauza unei afecțiuni cardiace contractată în închisoare, moare şi este 

înmormântat în cimitirul satului natal Nisiporeşti (având numai 42 de ani). 
Pe crucea din cimitir sunt înscrise următoarele: „Suflet candid, inimă 
îmbietoare, voce îngerească, Pr. Gh. Dumitraş a fost raza de lumină 
care a împărtăşit tuturor zile senine.” (Pr. Iosif Simon, op. cit. 
pp.321-322). 

„Se străduia să pună în practică cele citite acolo, nelăsând 
niciodată rugăciunea ,„ Îngerul Domnului ”- fără să o spună” — adaugă 
prietena ei Eleonora. 

Aşadar, Veronica nu numai că iubea lectura de dragul lecturii sau 
distracţie, dar medita adesea la cele citite, căuta să înțeleagă sensurile 
adânci ale scrierilor spirituale şi, mai ales, se străduia să pună în aplicare 
cele învăţate în ele. 

„În timpul liber, iarna şi mai ales duminica, adaugă mama ei, 
citea tot felul de cărţi evlavioase şi vieți de sfinţi, ca de exemplu : ,, 
Istoria Vechiului şi Noului Testament”; „Suferințele lui Isus 
Cristos şi ale Maicii sale”; „Viaţa Sfintei Agneza”, „Viaţa Sfintei 
Gemma Galgani”; „Maria Goretti” ş.a. 

„Îți era drag să vorbeşti cu ea, îşi aminteşte prietena ei Tereza, 
căci povestea tot ce auzea de la predici sau ce citea de prin cărți. ” 

„Cu câtva timp înainte de moartea ei, povesteşte prietena ei 
Rozina, veneam de la hram de la Iugani... şi ea mi-a spus ce mult îi 
plăcea viața Mariei Goretti pe care o citea tocmai în acele zile. Nu 
voi uita niciodată întrebarea pe care mi-a pus-o atunci şi anume, ce 
gândesc şi cum explic eu aceste cuvinte: ,, Mă tem de Dumnezeu care 
trece pe lângă mine, nu pentru că trece, ci pentru că trecând, s-ar 
putea ca eu să nu-l aud şi ca EI să nu se mai întoarcă.” 

Ne-am întreținut gândul, reflectând asupra acestor cuvinte pline 
de adânci înţelesuri. O mai auzisem şi altă dată rostind aceste cuvinte” 
- subliniază sora Rozina. 

Veronica se referea, fără doar şi poate la celebrul adagiu al Sfântului 
Augustin: „Mă tem că trece Dumnezeu pe lângă mine cu harul său şi 
că nu se mai întoarce” — auzit probabil la vreo predică şi care îi rămăsese 

în minte ca un ecou al faptului că trebuie să ne deschidem harului în orice 
clipă şi să nu amânăm cu nici un preţ unirea, comuniunea cu Dumnezeu în 
Sfânta Taină, în rugăciune şi meditaţie.” (nota autoarei). 

„Deşi talentată la povestit, ea nu iubea poveştile, îmi zicea : 
'Lele Viroană, nu-ți pierde timpul cu poveşti” — îşi aminteşte Verona 
Balint. 

„ Tot din revista „ Viaţa”, declară Eleonora, îi plăcea să citească 
adesea un scurt articol despre o tânără ardeleancă împodobită cu 
virtuți alese, pe nume LIVIA ANGHEL, care a trăit şi a murit ca o 
sfântă; se vedea că vrea să o imite. Când a crescut mai mare, purta 
ca şi Livia, codițe pe spate, cămaşă cu flori simplă şi fustă neagră. ” 

„Livia Anghel — explică părintele Anton Demeter era coborâtoare 
din neamul mitropolitului Atanazie, făuritorul Sfintei Uniri de la 1700 
a românilor transilvăneni cu Biserica Romei; s-a născut în Cluj la 6 
iulie 1926, din familia unui învăţător şi a murit la 19 martie 1946, cu 
puțin înainte de absolvirea liceului. Visul ei cel mai mare era să devină 
doctoriță şi călugăriţă. ” (Pr. Anton Demeter, op.cit., p. 36). 

„Citea foarte multe cărți bune, cu conţinut moral şi religios, 
declară prietena ei Verona din Hălăuceşti, pe care le împrumuta de la 

mine sau de la alte fete. Aşa de pildă: „Imitaţiunea lui Cristos”; 
„Pregătirea la moarte”; „Istoria sacră”; „Luna iunie”; „Inima 
Mariei” şi altele. 

„Avea un citit frumos, zice verişoara ei Maria. Îmi amintesc că 
pe la 14-15 ani Veronica citea tot felul de cărţi frumoase şi o rugam 
să-mi mai citească şi mie. ” 

„Citea mult, mai ales duminica, explică prietena ei Ana : vieți 
de sfinți, reviste, almanahuri, cum ar fi : „ Viaţa Sfântului Francisc”; 
„Maria Goretti”; „O floare de la Prut”; „Sfânta Tereza a Pruncului 
Isus”, revista „Viaţa”, etc.” 

Sora ei, Angela mărturiseşte : 

„În timpul liber, mai cu seamă iarna şi duminica, Veronica citea 
Cărți, citea, citea... 

Se mai păstrează şi acum acasă la noi unele din cărțile şi revistele 

citite de ea. lată câteva din aceste cărţi: „Colecţia de cântece 
bisericeşti” — ediția 1946; „Medalia minunată a Armatei Maicii 
Domnului”; „Cultul Prea Sfintei Inimi a lui Isus”; „Sfânta Tereza 
a Pruncului Isus”(Tipografia Presa Bună, 1927); „Minunile şi 
învățăturile Mântuitorului” - apărută la Cluj în 1946, „Fericita 
Maria Goretti”; (Editura Sfântul Bonaventura); , Rozariul Prea 
Sfintei Fecioare Maria” (Editura Serafica, 1941); „Câteva clipe 
trăite în faţa Prea Sfintei Inimi”, apărută la Beiuş; „Culegere de 
rugăciuni în cinstea Sfintei Tereza” (Editura Presa Bună); 
„Înfrânarea sau mortificația creştină” ( după Cardinalul Mercier); 
„O vorbă la ureche. De ce înjuri?” — a preotului Iosif Tălmăcel; 
„Almanahul Revistei VIAȚA pe 1944”; Un carneţel cu diferite 
rugăciuni (care nu sunt scrise de ea!); Un mic carnet scris de ea, cu 
Misterele din Coroana Franciscană şi altele. 

„Pe la începutul lunii august 1958, - îşi aminteşte Eleonora, m- 
am dus la ea să o rog să mă ajute la oarecare treabă... Am intrat în 
casă...ea avea în mână cartea „Bucură-te Regină”. Am întrebat-o 
ce face şi ea mi-a răspuns: "Citesc din cartea aceasta şi plâng!" 

Şi Cecilia lui Mare din Hălăuceşti îşi aminteşte : 

„Citea multe cărţi, între altele: „Viaţa Sfintei Tereza de 
Lisieux”. Pe câte îmi amintesc, fratele Dâncă de la Săbăoani i-a 
împrumutat odată „Istoria unui Suflet”. 

Emilia Frenţ din Nisiporeşti, spune la rândul său: 

„Veronica citea foarte multe cărți bune ca de exemplu: 
”Imitaţiunea lui Cristos”; „Spre Regele Iubirii”; „Pentru ca viața 
Să-ţi fie frumoasă”, ş.a. 

Veronica era aşadar o fire însetată de cunoaşterea cuvântului ziditor 
pe care, aşa cum am văzut, îl împărtăşea, ca pe o pâine şi celor din jurul 
său, neîndurându-se să se înfrupte de una singură din aceste comori ale 
spiritualității. 

„Vieţeile sfinţilor sunt un izvor de lumină şi încurajare, iar 
cunoaşterea lor un mijloc de îmbogăţire şi reînnoire sufletească” — 
scrie în lucrarea „Viețile Sfinţilor” — părintele Eugen Blăjuţ Sr., apărută 
la Editura Arhiepiscopiei Romano-Catolice, Bucureşti în 1982. 

Acest minunat izvor de cultură, ne îmbogățește spiritul şi ne ajută să 
recunoaştem adevărul existent în Sfintele Scripturi. Prin cărți se poate 
ajunge la o trăire cu adevărat creştină şi la o imitare a virtuților sfinților de 
care nu am auzit sau despre care ştim foarte puţin. Cărțile ne familiarizează 
cu deprinderile şi practicile religioase cu înțelegerea deplină a ritualului 
Sfintei Sfintei Liturghii, ne conferă un prilej de confort şi pace sufletească, 
ne învață meditaţia sau contemplarea zilnică a adevărurilor divine. 

Graţie câtorva edituri din zona Moldovei, avem astăzi un florilegiu 
de asemenea comori pentru spirit care pot nutri şi potoli setea sau arşița 
sufletească a unui creştin în formare sau a unor creştini maturi în credință 
care se delectează din fructele suculente ale unor lecturi tămăduitoare de 
boli sufleteşti. 

Poate că nu e lipsit de importanţă să amintim că au existat şi există 
încă autori prodigioşi care au editat lucrări cu conţinut spiritual de care se 
bucură astăzi întreaga creştinătate din țara noastră dar şi de peste hotare. 

„Se vede că Veronica trăia din plin în inima sa cele citite — 
conchide părintele Anton Demeter — și se străduia să le transpună în 
viață cu multă statornicie. Înarmată cu virtuțile şi cu exemplul 
Mântuitorului şi ale sfinţilor pe care le culesese din cărțile citite, ea a 
ştiut să lupte cu bărbăţie în ceasul suprem al încercării, apărându-şi 
virtutea şi onoarea cu prețul vieţii. 

Ferice de ea şi de toți aceia care, asemenea ei, vor şti să-şi 

fortifice inima şi voinţa cu ajutorul lecturilor bune, pentru a rezista 
la furtunile ispitelor şi patimilor din lumea aceasta înșelătoare. ” (Pr. 
Anton Demeter, op.cit. pp. 38-39). 

CAPITOLUL VII 


MIRE PĂMÂNTESC SAU MIRE CERESC? 


„Care părinte nu doreşte să-şi vadă copila căsătorită, aşezată 
la casa ei şi fericită? Doar căsătoria şi viața de familie sunt lăsate de 
Dumnezeu spre binele oamenilor şi al societății. Dumnezeu a lăsat 
însă libertate omului de a alege între starea de căsătorie şi cea de 
feciorie sau celibat. 

Aşa se explică de ce unele suflete, în dorința de a se dedica în 
întregime slujirii lui Dumnezeu, binelui şi aproapelui şi mântuirii 
sufletului lor, luminate de har, se hotărăsc să urmeze calea fecioriei. 
Sfântul Pavel laudă pe cei care au ales această cale, iar Sfântul loan 
Evanghelistul ne spune că sufletele acestora se vor bucura în cer de o 
fericire specială. (Apoc. 14, 1-5). 

Veronica a ales şi ea calea fecioriei, însă familia ei era de altă 
părere.” (Pr. Anton Demeter, op.cit. p. 45). 

„Veronica, declară prietena ei Cătălina, după o pregătire 
sufletească mai îndelungată, intrase în Ordinul al III-lea al Sfântului 
Francisc şi făcuse vot de feciorie... ” 

„În acel timp, declară Ana, erau multe fete care se consfinţiseră 
lui Dumnezeu prin vot de feciorie; printre ele era şi Veronica... ” 

„Mama ei, declară părintele Alois, o silea să se căsătorească şi 
ea nu ştia încotro să apuce ca să scape de hotărârea mamei, căci 
ținea morțiş la votul ei.” 

„Mama sa, continuă Ana, voia să o căsătorească, lucru de care 
nici nu voia să audă. Din această cauză se iscau neînțelegeri şi mama 
se plângea că Veronica e neascultătoare şi că-i întoarce vorbele. ” 

„Nu-i adevărat că Veronica era neascultătoare — declară 
părintele Petru, căci ea făcea toate treburile; atât doar că nu voia să 
se mărite şi pentru asta mama ei o acuza de neascultare. ” 

„Știu că Veronica avea mari necazuri cu mama ei, din cauză că 
nu voia să se mărite. Ea nu era supărată pe mama ei, dar nu putea să 
se despartă nici de biserică. Eu cunosc o fată din Hălăuceşti pe care 
mamă-sa o alerga cu ciomagul în jurul bisericii şi-i striga : "Biserica 
nu-ți mai ajunge!" 

Probabil că la Veronica situația era aceeaşi” — declară Finica. 

Prietena ei Magdalena mărturiseşte : 

„Veronica, odată pornită pe calea bisericii şi a rugăciunii, nici 
nu voia să audă de căsătorie. E adevărat că un băiat din vecini umbla 
să o ia de soţie, dar ea l-a refuzat categoric. ” 

Viroana Balint, văduva din Hălăuceşti la care Veronica mergea 
adeseori, îşi aminteşte că i-a spus şi ei odată: 

„Nu-mi place să mă mărit, lele Viroană, pentru nimic în lume!” 

„Îmi amintesc cum o fată din sat, care se pregătea de căsătorie 
a chemat-o pe Veronica 'la cusut’. (Aici este vorba de acele şezători în 
care se adunau fetele la țesut, la cusut zestrea pentru măritat. Veronica, 
deoarece făcuse vot de feciorie, nu mai avea nevoie de dotă. Prin refuzul 
ei de a merge la cusut, şi-a declarat poziţia fermă). Dar Veronica i-a 
răspuns: "niciodată n-am să mă duc eu la cusut, căci nu am de gând 
să mă mărit! — declară Maria. 

„Trecând într-o zi pe la mama Veronicăi, zice Eleonora, şi stând 
mai mult de vorbă cu ea, am întrebat-o : 

-De ce nu prea te înţelegeai matale cu Veronica? 

-Ei da, voiam şi eu să o văd în rând cu lumea, adică să se 
căsătorească. Le făcusem haine la fel la amândouă... ” 

Elena declară şi ea: 

„Îmi amintesc cum într-o zi cineva îi spunea tatălui ei : 'mărit- 
o, măi! Ce vrei să faci schit? Vrei să o ţii bătrână?” 

Maria, prietena Veronicăi declară cu amărăciune : 

„Astăzi, persoanele evlavioase sunt cele mai disprețuite; nu sunt 
luate în seamă, aşa cum nu a fost nici Veronica. Dar Bunul Dumnezeu 
îşi culege florile care-i plac şi le lasă să le dea toți cu piciorul; le-a 
scos din lume şi le lasă tot în lume, cum suntem noi.” 

Isus le spusese ucenicilor Săi: „Lumea v-ar iubi dacă ați fi ai ei, 
dar nu sunteţi — fiindcă eu v-am ales să ieşiţi din această lume, şi 
astfel ea vă urăşte.(...) Oamenii din lume vă vor persecuta fiindcă 
sunteți ai mei, căci ei nu-l cunosc pe Dumnezeu, care m-a trimis.” 
(Ioan 16, 19.21). 

De bună seamă că la aceasta se referă Maria. Oamenii au tendința 
de a respinge ceea ce nu înţeleg pe deplin. Viaţa lăuntrică a persoanelor 
evlavioase este descoperită numai acelora care simt această chemare 
deosebită spre consacrare. Văzută din afară, această viaţă pare de neînțeles. 

„Veronica nici nu voia să audă de căsătorie, ei i-a plăcut să 
umble simplu şi să ducă o viaţă retrasă şi asta chiar din anii de şcoală” 
— declară Eleonora. 

„Odată, mergând împreună cu ea spre Barticeşti, îşi aminteşte 
Carolina, și discutând de-ale noastre, mi-a spus că nu se căsătoreşte 
niciodată şi că îi place să fie mireasa lui Cristos. ” 

„Ími amintesc, declară prietena ei Maria, că odată era o nuntă în 
sat şi ascultând cum cânta fanfara, mi-a zis : 'Ce veselă şi fericită 
trebuie să fie mireasa în ziua nunţii! Dar ce fericite vom fi noi, miresele 
lui Isus şi ce bucurie vom simţi noi, când ne vom întâlni cu Mirele 
nostru Isus în Cer!” 

„Când intraţi în biserică, ne zicea glumind părintele Alois Herciu, 
prima dată la Maica Domnului să priviţi, căci ea este soacra voastră” 
— declară Ana Pal (Mâţu). 

„Eu nu m-am căsătorit, zice Verona, şi pot spune că Veronica 
este aceea care m-a îndrumat la viața aceasta”. 

„O vedeam uneori vara pe Veronica sub părul din coasta casei: 
cusea, cânta, citea... 

„Nu mă mărit, nânaşă, poate să vină şi cu maşină; nu-mi trebuie!” 

Ea voia să-şi caute de suflet. Nici pomină de măritat” - declară Maria. 

La rândul său, Cecilia explică: 

„Veronica avea vot de curăţie pe care îl reînnoia la două-trei luni... 

A avut mult de suferit din cauza hotărârii ei de a renunţa la 
căsătorie şi la lume”. (Pr. Anton Demeter, op.cit. p.p. 47-51). 

„Știm - conchide părintele Anton Demeter, biograful ei — că până 
la 15-16 ani, Veronica nu era pe deplin hotărâtă pe ce cale să apuce 
în viață. Ca oricare tânără care se pregăteşte pentru viitor, ea îşi 
făcuse lucruri frumoase, se ducea din când în când la distracții, la 
horă, la dans, ba chiar un băiat din vecini, punând ochii pe ea, ar fi 
voit s-o ia de soție. 

Și iată că dintr-o dată, Veronica întoarce spatele lumii, intră în 
ordinul al III-lea al Sfântului Francisc, face vot de curăţie şi de feciorie 
şi începe să ducă o viaţă retrasă, modestă, smerită, cucernică, total 
dezlipită de cele pământeşti şi trupeşti şi e în culmea fericirii. 

Ce a determinat-o să renunțe la căsătorie şi la lume? Desigur o 
puternică chemare lăuntrică a harului spre o viaţă desăvârşită şi 
dorința de a rămâne pentru totdeauna mireasa lui Cristos, de a se 
consfinți Lui pentru totdeauna în viaţa de feciorie. 

Oare va reuşi lucrul acesta? (Pr. Anton Demeter, op.cit., p. 52). 


CAPITOLUL VIII 


FARMECUL VIEŢII FECIORELNICE 


„Ferice de acele suflete care înţeleg, preţuiesc şi se străduiesc 
să ducă o viaţă curată şi feciorelnică,; ele se aseamănă cu îngerii din 
cer. 

Prin anii 1945-1946, un buchet de tinere îndrăgostite de Mirele 
Ceresc şi-au părăsit familiile şi satele lor şi au cerut să fie primite în 
Mănăstirea Surorilor Franciscane din Hălăuceşti. 

Printre ele se aflau şi câteva din satul Nisiporeşti. 

Surorile franciscane din Moldova erau cunoscute mai cu seamă 
pentru dragostea şi devotamentul cu care se îngrijiseră de răniții de 
pe front şi de copiii orfani din cele două orfelinate ale lor de la Huşi şi 
Hălăuceşti. Dar iată că în 1948, aceste măicuţe au fost nevoite să-şi 
părăsească mănăstirea şi să se întoarcă în sânul familiilor lor” - (Pr. 
Anton Demeter, op. cit., p.53). 

„Purtarea lor frumoasă şi delicată, îmbrăcămintea lor modestă 
şi mai ales, participarea frecventă la Sfânta Liturghie, la Sfânta 
Împărtășanie, vizitele şi adoraţia la Sfânta Taină a Euharistiei, au 
făcut ca foarte multe fete să se adune în jurul lor. (...) 

Iar ele ne copleşeau cu sfaturile şi îndemnurile lor” — evocă 
Ana perioada aceea. 

„Într-adevăr. venirea noastră acasă de la mănăstire — confirmă 
sora Rozina -, a fost ca o sămânță bună care a căzut în inima tinerelor 
de pe atunci, ca un îndemn de a trăi o viaţă curată şi evlavioasă. 

În micul sat Zăpodia eram vreo 25 de tinere care urmam o astfel 
de viaţă. ” 

„Între fetele evlavioase de prin anii 1950, declară şi Sora Electa, 
era o adevărată întrecere în privința vieții spirituale. Fiecare dintre 
ele îşi avea parfumul ei sufletesc, prin virtuțile şi silința lor. 

Veronica intrase de curând în Ordinul al III-lea al Sfântului 
Francisc şi părintele Herciu o conducea pe drumul pocăinței, al 
dezlipirii de cele pământeşti, al ascultării şi al curăţiei. El i-a primit 
profesiunea ca terțiară. ” 

Cât priveşte poziția familiei faţă de această alegere a Veronicăi, ne 
dă mărturie verişoara ei Maria: 

„Mama ei nu prea era de acord cu viața pe care o începuse 
Veronica, dar a zis în cele din urmă: '0O las pe calea Domnului!” 

Tereza, o prietenă de-a Veronicăi din Barticeşti spune : 

„Îmi amintesc cum odată mergeam amândouă peste câmp la 
hram la Mirceşti. La un moment dat a văzut o salcie bătută de vânt şi 
mi-a zis: 

"Vezi Tereza cum se leagănă salcia aceea? Uite-aşa se leagănă 
şi lumea nestatornică!” 

Amândouă nutream gândul de a merge la mănăstire, dar văzând 
că nu este posibil acest lucru, eu m-am căsătorit.” 

Iulia, o bună prietenă din copilărie îşi aminteşte : 

„Curios cum, prin negura anilor. portretul ei fizic nu-mi apare 

foarte limpede, este puţin şters, dar simt clar portretul ei moral, 
bunătatea ei. Dorea să vină la mine pentru a studia...ca să devină 
apoi maică, adică să rămână mereu fecioară. ” 

Iată cum portretul spiritual, cel moral, prevalează asupra aspectului 
fizic al omului. Este ceea ce rămâne mai pregnant în amintirea urmaşilor, ca 
o făclie luminoasă care arde mereu în conştiinţe şi în inimi. Faptele de 
virtute ale unei persoane dăinuie peste timp şi înscriu acea persoană în 
eternitate, dincolo de orice imagine. Ele sunt mărgăritarele cu care ne vom 
prezenta în faţa Aceluia față de care trebuie să dăm socoteală pentru tot 
ceea ce am făcut şi ce n-am făcut în pelerinajul nostru pământesc. 

De bună seamă că nici Veronica n-ar fi stăruit prea mult în memoria 
consătenilor dacă n-ar fi fost aceste pietre prețioase care i-au însemnat 
trecerea. 

Ecaterina îşi aminteşte: 

„Unii oameni mai râdeau de ea, neluând-o în serios: 

'Ei, dacă eşti măicuţă! '... Sau: 'Măicuţa s-a măicit!” 

Dar ei nu-i păsa de vorbele lumii şi îşi vedea de drumul pe care 
pornise.” 

„Veronica — zice lozefina — era o fată foarte cuminte, un fel de 
măicuţă. ” 

Prietena ei Maria, declară şi ea : 

„Cu un an sau doi înainte să moară, am invitat-o la hram la 
mine acasă. Cum era ea desculță şi cu o cruce mare la gât, mama îi 
zicea „soră” şi ea tare se mai bucura. ” 

Şi articolul din revista „Pentru Patrie” din martie 1973 
consemnează: „Era catolică, foarte religioasă, era îmbrăcată lung, voia 
să se călugărească. ” 

„Câteodată zic: 'Ferice de Veronica!" 

Dar eu mai am şi viața Mariei Magdalena!” — recunoaşte Maria. 

Veronica nu a avut fericirea să intre în mănăstire, aşa cum a 
visat şi şi-a dorit-o cu ardoare. Dar şi-a construit o chilioară în inima 
ei, în care se retrăgea adesea şi unde stătea de vorbă cu prietenul ei 
drag, Isus, pe care şi-l alesese drept Mire şi la care nu ar fi renunţat 
pentru tot aurul din lume. Ea a trăit în lume ca o adevărată călugăriţă, 
fiind pentru toți un model de virtute, de râvnă creştinească. Viaţa de 
renunțare totală la cele lumești şi de consfinţire la Dumnezeu prin vot 
de feciorie, pe care a dus-o Veronica, a inspirat pe foarte multe suflete 
generoase să-i urmeze exemplul de dăruire şi de viaţă curată şi sfântă. 

Dumnezeu să le dea tuturor acestora statornicie în bine!” — 
conchide părintele Anton Demeter. (op. cit. pp.57-58). 


CAPITOLUL IX 
MÂICUȚŢĂ FÂRĂ MÂNÂSTIRE 


Urmând învățăturile Evangheliei şi străduindu-se să-L imite pe modelul 
suprem, Isus Cristos, aşa cum au făcut-o sfinții, laicul, terțiarul este acel 
creştin care nu şi-a părăsit statul de viaţă. Dar trăieşte în şi pentru Cristos, 
slujind în lume la fel de bine ca într-o comunitate religioasă, poate fi numit, 
pe drept cuvânt, „monah fără mănăstire”. 

În cazul de faţă, spunem fără să exagerăm că Veronica a fost o 
„măicuţă fără mănăstire”. 

De fapt, „adevărata sfinţenie - spunea şi Părintele Nicolae 
Steinhardt — parohul de la Rohia — nu consistă în a te sui în vârful unui 
stâlp, a te retrage în pustiu sau într-o peşteră, ci, mai degrabă a trăi 
în mijlocul oamenilor, a te apropia de ei, a le împărtăşi necazurile şi 
a-i accepta aşa cum sunt ei, cu toate micile lor trădări şi nevolnicii”. 
(citat din memorie). 

Veronica făcea parte, fără doar şi poate, din această numeroasă 
ceată a celor anonimi, care fac cinste numelui de creștin. 

Chiar şi fără proba de foc a martiriului său, ea se înscrie, neîndoielnic 
în Cartea Vieţii celor aleşi, fericiți de a-L vedea pe Dumnezeu față către 
faţă şi moştenitori ai Împărăției Cerurilor. 

Ea şi-a însuşit cel mai bine Legea de har a Iubirii de Dumnezeu şi de 
aproapele, promulgată de Isus Cristos pe Muntele Fericirilor şi care 
constituie Magna Charta a creştinismului, Noua Lege, „deasupra 
deasuprelor Legii” — aşa cum a denumit-o marele cărturar evreu, convertit 
la creştinism şi ajuns monah al mănăstirii Rohia — Părintele Nicolae 
DelaRohia, cel de la care am moştenit numeroase scrieri duhovniceşti 
ziditoare de suflet. 

Viaţa unui sfânt este ca o oglindă. Te reflectezi în ea şi vezi dacă şi 
cum acel chip ţi se aseamănă, te obligă la meditaţie, la reflecţie, la introspecție 
şi chiar la luare de atitudine, sau uneori te ajută la luarea unei decizii 
hotărâtoare care-ţi poate schimba în chip fericit cursul vieții. 

Câţi oameni n-au dorit să-i imite pe sfinți, străduindu-se să se facă, 
în acest chip, plăcuţi lui Dumnezeu, care străluceşte prin sfinții săi! — aşa 
cum spune psalmistul: „Minunat este Dumnezeu prin Sfinții săi!” 

Exemplul cel mai elocvent este sfântul sfinților, Seraficul Padre 
Francesco, Patriarhul, Sărăcuţul din Assisi, „Sfântul cel mai apropiat 
de inima mea” aşa cum i-a revelat Isus Cristos, Sfintei Maria Margareta 
Alacoque. 

Cel care L-a imitat până la identificare. Şi care astăzi, după aproape 
opt veacuri, are milioane de adepți şi imitatori răspândiți pe mapamond, 
care-i duc mai departe carisma, trăind în umilință, ascultare şi curăție, slujitori 
ai Evangheliei. 

O vrednică slujitoare a Sfântului Francisc a fost şi Veronica, aşa 
cum am văzut, consacrată în numerosul şi prestigiosul Ordin al III-lea al 
Sfântului Francisc, adică al acelora care nu părăsesc starea lor de viaţă, ci 
acționează în lume. Ea a intrat clandestin în acest ordin, interzis în regimul 
comunist. Mănăstirile erau şi ele închise, aşa că Veronica era, pe drept 
cuvânt, o măicuţă fără mănăstire. 


53 


Viaţa ei exemplară, virtuțile creştineşti practicate încă din fragedă 
pruncie, o aşează cu cinste în rândul acelor flori care fac cinste oricărei 
mănăstiri. lar moartea eroică, de mucenică a lui Cristos este (de ce nu?) 
râvnită de multe mirese ale lui Isus, pentru că primind cununa martiriului, 
dobândesc, fără doar şi poate, fericirea veşnică. 

Sfârşitul este adeseori încununarea vieţii unui om. El dă măreție şi 
îmbracă în strălucire faptele aparent mărunte şi neînsemnate din viața 
oamenilor. El poate căpăta valoare de simbol şi poate transforma pe cineva 
care nu s-a distins în ochii lumii, (ci numai în ochii fără dioptrii ai lui 
Dumnezeu), într-o persoană a cărei valoare morală rămâne un exemplu de 
trăire autentic creştină. 

În vremuri de prigoană pentru Biserică, iată că un grup de tinere 
fecioare hotărăsc să ducă o viaţă creştinească, în pofida greutăților pe 
care le întâmpinau din partea regimului ateu şi unele, din partea familiilor 
lor, a cunoştinţelor şi prietenilor. 

Pilda lor de jertfă şi renunțare la plăcerile acestei lumi şi trăirea unei 
vieţi aproape ascetice cu mortificaţii, post, rugăciune, fapte de caritate, 
smerenie, ascultare şi iubire față de aproapele, rămâne ca un luminiş în 
mijlocul unei păduri întunecoase, pline de hățişuri şi umbre. O candelă 
care luminează drumul pelerinilor obosiţi şi rătăciți pe cale. 

Prin ele, viaţa Bisericii creştine, indiferent de areal şi perioadă istorică 
a continuat în tăcere pioasă, cu nimic mai prejos decât în perioadele de 
înflorire a creştinismului. 

Fără aceste jertfe ale preoţilor, călugărilor, măicuţelor, cu sau fără 
îmbrăcăminte religioasă, cu sau fără mănăstire, viaţa creştină s-ar fi 
transformat într-o viaţă searbădă, tulbure, neliniştită, nefericită, o viaţă de 
căutări fără răspunsuri, pierdută definitiv în văioagele viciului şi sortită osândei 
veşnice. 

Dar Dumnezeu are grijă în orice împrejurare de copiii Săi. Le trimite 
îngeri de veghe şi povață, aceste suflete luminoase menite să împrăştie 
raze în jurul lor, făcând prin exemplul personal, prin învățătura lor simplă şi 
limpede, să atragă numeroase alte suflete, câştigându-i pentru Cer. 

Un astfel de suflet luminos şi înmiresmat cu arome divine ca : 
simplitatea, limpezimea, modestia, smerenia, mireasma cuceritoare de 
suflete — jertfelnicia — şi alte numeroase virtuţi infuzate de Duh, a fost şi 
Veronica, fecioara care şi după eroica ei moarte, continuă să atragă la ea 
sufletele evlavioase sau pe cele care se află în căutarea unui drum. 


CAPITOLUL X 
PE URMELE VERONICÂI 


„Veniţi pe urmele mele!” — le zicea Veronica femeilor să o urmeze 
— şi o lua înainte şi noi după ea” — mărturiseşte clopotarul Gheorghe 
Antal din Zăpodia. 

Şi oamenii o urmau şi la propriu şi la figurat, călcând „pe urmele 
ei”, prin zăpadă, prin colb, noroi, pe uliţe sau pe țarină, dar şi prin viaţă, 
pe unicul drum care duce la desăvârşire, drumul spre Cer pe care Veronica 
l-a străbătut neînfricată, plină de curaj, cu smerenie şi simplitate, dar ferm, 
cu mers apăsat şi vioi, țanțoş (fără a fi mândru), mânată de acel dor-fără- 
sațiu care se numeşte iubire creştină. 

Şi paşii ei, fie în opinci, fie desculți, de cele mai multe ori, au lăsat 
destule urme vii, astfel încât, sătenii glumeau că, pe drumul cunoscut care 
duce de la Nisiporeşti la Hălăuceşti, n-a rămas milimetru necălcat de 
picioarele sale. 

S-ar zice că era „deschizător de drumuri”, un temerar care se 
avântă pentru a deschide calea celor din urmă, căci iarna, când troienele 
depăşeau genunchii, ea croia voiniceşte prin zăpadă cale, pentru cei câțiva 
care o urmau. 

La fel când se întâlneau cu lupii, Veronica păşea temerară în frunte, 
„ieşea la înaintare” ca un „tanc”, glumind cu fetele pentru a le inspira curaj: 

„Lasă să mă mănânce pe mine prima şi aşa o să se sature, iar pe voi 
o să vă lase în pace.” 

O analogie cu lupul din Gubbio, îmblânzit de Sfântul Francisc s-ar 
putea face păstrând proporţiile, atunci când, întâlnindu-se cu o asemenea 
fiară, Veronica a înaintat bărbăteşte, iar lupul nu le-a făcut nici un rău. În 
alte circumstanţe fiarele poate că ar fi atacat micul grup de drumeţi temerari, 
dar Veronica le-a subjugat voinţa cu arma pe care o purta la dânsa perma- 
nent : Sfântul Rozariu. 

Pare incredibil şi doar în basmele populare se poate citi aşa ceva, 
dar credinţa poate înfrânge orice obstacol şi poate, aşa cum ne învață 
Isus, „să mute şi munţii din loc”. (Mt. 21,21). 

Avem în permanență nevoie de modele. Modelul este pentru noi 
prototipul perfect după care se nasc în serie alte şi alte personaje având 
aceleaşi trăsături sau trăsături de caracter apropiate. Noi înşine suntem 
creați după chipul şi asemănarea lui Dumnezeu, aşa cum reiese încă din 
primele pagini ale Genezei. 

Interesant de remarcat este faptul că, de la moartea sfântă a 
Veronicăi, ca şi în scurta ei viață, această fată a avut discipole şi uceniţe 
care i-au imitat virtuțile, au mers pe urmele vieții sale curate, dorind să 
ajungă şi ele cât mai aproape de perfecțiunea creştină. 

Sămânţa de har a fost aruncată de către această semănătoare şi 
acolo unde a întâlnit pământ bun, a încolțit, a crescut, a dat roade. 

Roadele acestei seminţe sunt astăzi surori şi măicuţe, persoane 
consacrate în diverse ordine şi congregații sau pur şi simplu trăind o viață 
de familie autentic creştină, semn că moartea ei tragică dar sublimă a avut 
un rost în planul mântuirii divine şi nu a fost în zadar. 

Şi dacă astăzi, aceste fecioare, mirese ale lui Isus sau mame devotate 
familiilor lor creştine, pot râvni la Împărăția Cerurilor, aceasta se datorează 
şi ei, tinerei ţărănci din satul Zăpodia, urmaşă a unei alte fecioare care a 
suferit un martiriu asemănător şi cu care Veronica însăşi a dorit să se 
identifice în suferință, Maria Goretti, ca şi altor sfinte martire pentru curăție 
şi credință: Sfânta Cecilia, Sfânta Agneza ş.a., demne de Canonul Roman. 

Aşadar, sfinţenia nu este o stare de neatins, ea poate naşte oriunde 
şi oricând, strălucind cu aceeaşi intensitate pe firmamentul ceresc şi 
bucurându-se de aceleaşi privilegii atât în cer cât şi pe pământ, semn că la 
Dumnezeu, totul este posibil. 


Să urmărim câteva mărturii ale acelora care, făţiş sau în secret, o 
admirau pe Veronica şi pe celelalte fete evlavioase, încercând să le imite : 

„Cam prin acei ani — declară Ana Pal (Mâţu) din Nisiporeşti — 
plecaseră din sat mai multe tinere la mănăstire la Hălăuceşti şi se 
aprinsese în mai multe suflete această dorinţă. Unele dintre ele, chiar 
dacă părinții erau de acord cu aceasta, nu aveam anii împliniţi, deci 
nu îndeplineau condiţiile. La altele, părinţii le erau împotrivă. Îmi 
închipui că Veronica făcea parte dintre acestea din urmă. ” 

„După un timp măicuțele au fost trimise acasă” (şi mănăstirile 
desfiinţate). (nota Pr. Anton Demeter). 

Şi tot Ana Pal declară la 17.VIII.1986: 

„Îndată am observat-o şi pe Veronica în acest grup. Pe cât era 
de docilă şi dornică de a pune în practică cele necesare pentru sfințenie, 
pe atât era de rezervată. Cred că din cauza situaţiei de acasă. ” 

Ana ]lieş, născută în 1939 în Nisiporeşti, declară la rândul său: 

„Era o fată foarte modestă, se purta ca o măicuţă, îmbrăcată 
simplu, cu rochie neagră cu buline albe, cu batic alb cu buline negre 
sau maro.” 

Genoveva Barticel, născută în 1946 la Zăpodia declară : 

„Mi-o amintesc bine pe Veronica, deşi eram mult mai mică decât 
ea. Era şi ea una dintre fetele evlavioase care umblau zilnic la biserică. 
Era veselă şi prietenoasă; mi-ar fi plăcut să fiu şi eu ca ea şi ca fetele 
evlavioase; să fiu în rândul lor, dar era cam prea mare diferență de 
vârstă între noi. Totuşi uneori mă apropiam foarte mult de acele fete, 
ca să pot asculta lucrurile frumoase pe care le discutau între dânsele. 
Mi-ar fi plăcut şi mie să mă păstrez curată la suflet ca ele, dar 
împrejurările vieţii au fost altele...” 

Ana Bursuc mărturiseşte: 

„Între tinerele evlavioase de la Hălăuceşti, cele de la Nisiporeşti 
şi cele de la Mogoşeşti, se legase o sfăntă prietenie, având-o la mijloc 
pe sora Electa, de la care primeam multe îndemnuri şi sfaturi bune. 
Se întâmpla uneori ca una sau alta dintre noi să fie tristă. Veronica ne 
înveselea cu prezenţa şi veselia ei : 

'Eil De ce să fim triste, că doar suntem miresele lui Isus!" 

Când auzeam că vreuna dintre noi are de gând să se mărite, ne 
întristam şi plângeam că mai pleacă o mlădiță dintre noi şi ziceam: 

'Măi, de ce vă duceți dintre noi? Ce găsiţi voi în lume?’ 

Exemplul de jertfă şi râvnă sufletească pe care ni-l dădeau 
Veronica şi fetele din Nisiporeşti care veneau să asculte Sfânta 
Liturghie la noi, ne era de mare ajutor sufletesc nouă, celor din 
Hălăuceşti. ” 

Ana Pal din Nisiporeşti îşi aminteşte : 

„Deşi sunt mai mică decât 'Măicuţa Viroana cu vreo 10-11 ani, 
îmi amintesc bine de ea, căci era foarte prietenoasă şi de aceea ne- 
am ataşat de ea, noi copiii. 

Ea mergea uneori cu noi în cimitir şi ne rugam împreună Sfântul 
Rozariu pentru cei morți. Noi copiii, fete şi băieţi, ne adunam duminica 
pe tăpşanul din groapa Gheţoaiei unde ne jucam tot felul de jocuri, 
după ce mai întâi ascultam Sfânta Liturghie. 

O vedeam adesea şi pe Veronica trecând prin groapa Gheţoaiei 
spre biserică. (...) 

Îmi amintesc cum Veronica ne învăţa să fim modeste în 
îmbrăcăminte, în priviri şi în toată comportarea noastră, mai ales în 
Sfânta Biserică. 

(...) Iată, v-am povestit câte ceva despre copilărie şi despre 
prietena noastră de atunci, 'Măicuţa Viroana’. ” 

Altă prietenă a sa, mărturiseşte: 

„Noi ne simţeam ocrotite de dânsa!” şi: „Ne-am împrietenit, iar 
această prietenie a durat până la moarte. ” (este vorba de Ana V. Pal) 
— căsătorită Mâţu — născută în Zăpodia în 1938. n.n.). 

Anton lozefina din Nisiporeşti declară: 

„Era o fată tare cuminte, un fel de măicuţă. ” 

Şi Veroana P. Butnaru, născută în 1935 la Nisiporeşti şi căsătorită 
la Muncel, declară: 

„Am cunoscut-o pe Veronica Antal la Zăpodia, unde mă duceam 
uneori vara la sora mea, care se căsătorise acolo cu Emil Tălmăcel. 

Ne-am întâlnit şi împrietenit la biserică, pe când aveam 14-15 
ani. Eram de-o seamă şi ne jucam în curtea bisericii. Ea era o fată 
voinică şi spunea că vrea să se facă maică şi încerca să mă atragă şi 
pe mine de partea gândului ei. Era foarte evlavioasă şi nu discuta 
decât despre cele sfinte. 

În biserică stătea tot timpul cu mâinile împreunate şi se ruga cu 
mare evlavie. ” 

Iosif Blaj, la rândul său, fost dascăl la Nisiporeşti timp de 28 de ani, 
declară: 

„Era modestă în priviri, serioasă şi nu suporta vorbe urâte. ° 

Angheluş lozefina născută în 1932 la Nisiporeşti declară: 

„Ea obişnuia să strângă în jurul ei fetițe şi le învăţa tot felul de 
cântece frumoase. ” 

Veronica Opre din Nisiporeşti, care este mai mare ca Veronica, a 
declarat şi ea: 

„Eu am rămas orfană de mamă la numai cinci ani şi sunt mai 
mare ca Veronica. Nu m-am căsătorit şi pot spune că Veronica a fost 
aceea care m-a îndemnat la viaţa asta. ” 

Există şi mărturii ale mamelor creştine care le-o dau drept exemplu 
pe Veronica, fiicelor lor: 

„Le povestesc celor două fete ale mele de acasă, una de 15 ani 
şi alta mai mică, despre căt a îndurat Veronica şi le spun: 

'Să vă păstraţi cinstea în faţa lui Dumnezeu şi a oamenilor, aşa 
cum şi-a păstrat-o Veronica!” 

Iată cum, peste ani, pilda acestei fecioare evlavioase este transmisă 
prin mame şi bunici, generaţiilor tinere, constituind un exemplu de virtute şi 
model de curăție. Aşadar, jertfa Veronicăi n-a fost în zadar. 


> 

Exemplul fetelor evlavioase din Zăpodia şi Hălăuceşti impunea re- 
spect şi simpatie prin comportamentul lor, prin evlavia şi virtuțile creştineşti 
practicate. 

Dincolo de câteva observații malițioase ale unor săteni, părerea 
majorităţii despre ele era favorabilă. Constituiau exemple demne de laudă, 
făceau cinste comunei lor şi cuvântul acestora era ascultat de obşte ca şi 
acela al unui om drept. Puterea de judecată, fermitatea lor în a-şi apăra 
convingerile religioase, alegerea lor decisivă, în pofida vicisitudinilor timpului 
în care trăiau, stârneau de asemenea simpatie unanimă. 

Acest buchet de flori proaspete şi cu bună mireasmă creştină, 
crescând pe lângă Casa lui Isus — revigorau viața comunităţii, fiind ca o 
gură de aer proaspăt la vreme de arşiţă. Ele ţineau treze conştiințele mai 
laxe, dădeau pildă de bună purtare tuturor şi prilejuri de adâncă meditaţie 
tinerilor şi copiilor. 

Fără doar şi poate, nu puţini oameni greşelnici roşeau şi se intimidau 
în faţa acestor creştine cu un asemenea comportament demn, deşi simplu. 
Şi nu puțini vor fi fost aceia care s-au întors de la păcat şi de la viaţa 
dezordonată, având în față exemplul fecioarelor din Zăpodia. 

A câştiga — fie şi un suflet — pentru Cristos, este un motiv de mare 
bucurie şi mulţumire pentru un creştin care, trecând peste limitele sale, 
peste propria-i mărginire, se deschide şi devine disponibil sufleteşte şi apt 
de a-i conduce şi pe alții la mântuire. 

Veronica prin catehezele sale cu copiii mai mici, prin pregătirea lor 
pentru Sfânta Împărtășanie şi Sfântul Mir, prin îndemnul pe care îl adresa 
sătenilor permanent de a merge cât mai des la Sfânta Spovadă şi Sfânta 
Împărtășanie, la frecventarea deasă a tainelor — a constituit, neîndoielnic, 
un astfel de exemplu de apostol al lui Cristos, unul din milioanele de apostoli 
anonimi de care se foloseşte Mântuitorul pentru lucrarea Sa în lume. 

Aidoma modelelor sfinte, Veronica îndeplinea orice lucru cu dragoste 
şi cu credinţa fermă că slujeşte în felul acesta aproapelui său. 

Sfânta Tereza a Pruncului Isus pe care Veronica o îndrăgea — a fost 
sfânta lucrurilor mărunte şi obişnuite. La fel şi Sfântul Dominic Savio, tânărul 

care făcea tot posibilul pentru a se oferi în ajutorul tuturor celor care îi 
solicitau sprijinul, ba chiar şi acelora care nu-l solicitau. 

În cântarea „Magnificat”, umilinţa Prea Sfintei Fecioare Maria 
depăşeşte orice închipuire când spune: „Căci mi-a făcut lucruri mari 
Cel Puternic şi sfânt e numele Lui”; „Că a privit la umilința 
slujitoarei sale/ şi iată, de acum mă vor ferici toate neamurile.” 
(Le. 149.48). 

Dacă Veronica nu avea ce dărui celor din jur, se dăruia pur şi simplu 
pe sine, împărțindu-şi sufletul şi roadele minţii, tuturor celor din preajmă. 
Şi nu era puțin lucru, pentru că şi ea primea daruri de la conducătorii ei 
spirituali, daruri pe care le punea la dispoziţie şi celorlalte fete evlavioase 
cu care se însoțea. 

Nu păstra nimic pentru sine, împărtăşea din Cuvântul bun ca dintr- 
o pâine tuturor celor înfometați şi, ca dintr-o carafă, tuturor celor însetați 
de pâinea şi apa vieţii veşnice. Îndestulându-i pe semenii săi, se simţea şi 
ea îndestulată cu ploaia de haruri cu care Bunul Dumnezeu o binecuvântase. 
Căci, aşa cum spunea Nicolae Steinhardt : „Nu din prisosul, nu din puţinul 
tău, ci din neavutul tău, din ceea ce îţi lipseşte. Dăruind altuia ce nu 
ai — credinţă, lumină, încredere, nădejde — le vei dobândi şi tu.(...) 

Dând ce nu avem, dobândim prin ricoşeu, ceea ce — cu 
nemaipomenită sfruntare — ne-am încumetat a dărui altora. Lecţia 
e valabilă pentru orice creştin, cleric sau mirean. Pentru monah 
îndeosebi.” 

Şi mai clar: 

Secretul vieții călugăreşti se arată a fi: să îndrăzneşti a da 
ceea ce vremelnic se întâmplă să-ţi lipsească. Iată paradoxul creştin 
în toată plinătatea, splendoarea şi virtutea lui. Dar iată şi făgăduinţa 
uluitoare: dând ceea ce nu ai, dobândeşti ceea ce ai ştiut să dai din 
golul fiinţei tale. Darul suprafiresc se reflectă asupră-ţi, se întoarce 
la tine ca un bumerang, ca o rază de lumină proiectată de oglindă — 
şi te înavuţeşte, te împlineşte, te covârşeşte.” (Steinhardt, Nicolae, 
Dăruind vei dobândi, Ediţia a III-a îngrijită şi revăzută de Ioan Pintea, 
Editura Dacia Cluj-Napoca, 1999, pp.81-82). 

După pilda smereniei sfinților şi Veronica, fie că mergea la prăşit, fie 
la cules de porumb, fie la treburile gospodăreşti sau la curăţenia în biserică, 
aranjarea altarului sau a corturilor în Joia verde, fie alte lucruri mărunte şi 
aparent umile, toate le făcea cu râvnă şi dragoste, cu o seriozitate şi 
corectitudine demne de imitat, pentru că Dumnezeu „toate le făcuse 
bune.” 

Supunerea Veronicăi la voința Domnului era de asemenea, o virtute 
vrednică de admirat, aşa cum îşi aminteşte Margareta Fechet : 

„La toate necazurile şi neajunsurile, ea zicea: 'Lasă că e bine! 
Tot ce vine de la Cel de Sus, e foarte bine!" ”. 


CAPITOLUL XI 


„CERUL E DORUL MEU. SUNT CÂLÂTOR” 


Dorul după Cer a fost o năzuinţă a spiritului acestei fete, ea însăşi o 
floare cerească răsărită în pământ şi stropită cu roua sfântă a Duhului, cu 
florile de har şi de lumină ale iubirii divine. 

În clipa sângeroasei sale mărturii, s-a aflat singură înaintea cerului, 
sub ochii Creatorului său, aşa cum spune psalmistul: 

„Adevărul din pământ a răsărit 

şi dreptatea din cer a privit” (Ps. 84). 

„Toţi avem sădită în suflet dorința după fericire; nu toţi însă 
ştiu Să caute şi să descopere izvorul fericirii adevărate. Cei mai mulți 
caută bucuria şi fericirea în plăcerile sensibile, în lucrurile trecătoare. 
Aceştia se amăgesc, căci fericirea adevărată nu poate fi găsită decât 
în Dumnezeu, izvorul oricărui bine. Spre El trebuie deci să se îndrepte 
toată setea şi toată foamea noastră după fericire. Noi trebuie să ardem 
de dorul după cer, noi trebuie să ne sfinţim, căci numai aşa putem 

gusta adevărata fericire.” (Pr. Anton Demeter, op.cit. p.59). 

Pentru că, aşa cum spune Sfântul Augustin: „Ne-ai creat pentru 
tine Doamne şi neliniştită este inima noastră până când nu se va 
odihni în Tine”. Şi Veronica, la fel ca şi celelalte fete evlavioase, aidoma 
sfinților, era mistuită de dorul pentru cer, de jindul după Casa lui Dumnezeu, 
locuinţa cea de sus, unde avea să-l întâlnească pe Mirele veşnic. 

Cecilia lui Mare (după căsătorie Antonică)dinHălăuceşti 
mărturiseşte: Niciodată n-am auzit-o să se laude. 

'Noi trebuie să ajungem în Cer!" - spunea ea adesea. 

De mai multe ori am auzit-o spunând: 

'Oare şi noi o să murim martire?’ 

Și când îi spuneam: 

'Dar oare o să putem rezista?” ea îmi răspundea: 

'Ei, ba bine că nu! Parcă mult o să dureze? Cât o să ne ardă?” 

Avea vot de curăţie pe care îl reînnoia pe câte 2-3 luni. 

'Mama ar voi să mă mărit, dar eu vreau să ajung în Cer!’ 

"Dacă nu voi ajunge în Cer, degeaba mai trăiesc pământ, zicea ea. ” 


Prietena ei Roza, declară: 

„Veronica era o fată voinică, plină de râvnă şi de avânt spiri- 
tual, încât aveai impresia că o putere nevăzută o ridica spre cer.” 

Prietena ei Verona declară şi ea: 

„Dornică de cele spirituale, râvnică şi plină de voinţă, ea nu 
avea decât o singură ambiţie: sfințenia! ” 

„Deseori o vedeam privind cerul şi zâmbind. Dacă o întrebam 
ce-i cu ea, mişca din umeri şi zâmbea. Nu exagerez nimic, spune 
prietena ei Cătălina, şi nu pot să mă exprim decât că a fost un suflet 
aparte...” 

Eleonora Barticel declară de asemenea: 

„Nu ținea cont de respectul omenesc. (Această expresie vrea să 
spună că Veronicăi nu-i era ruşine să-şi mărturisească credinţa şi să o 
practice în faţa oamenilor, ea nu se ascundea. — n.n.). Ea voia să se 
sfințească şi atâta tot!” 

Ana Purcaru, moartă ulterior într-un accident de circulaţie la Iaşi, îi 
povestea prietenei ei — Maria Ghercă din Izvoarele-Răchiteni, despre 
Veronica: 

„Cu ocazia unui hram, am stat la masă cu mai multe fete, printre 
care era şi Veronica. La ridicarea mesei ea a spus Tatăl nostru, apoi 
a cântat: „Voi merge într-o zi”, 

La întrebarea fetelor de ce a cântat tocmai acel cântec, ea a 
răspuns: 

„Apăi, să ştiţi că eu am să merg în Cer!” 

„De unde ştii? ” — au întrebat ele. 

„Cum să nu merg în cer dacă sunt a lui Isus? ” — a răspuns ea. ” 

„Ca şi copii — zice Maria - ne jucam uneori jocul De-a păiuţul. 
Și s-a a întâmplat că de mai multe ori să-i cadă Veronicăi paiul cel 
mai mare şi noi îi ziceam: 

"Tu ai să ajungi sfântă mai repede ca noi!” 

Ea parcă se umilea şi zicea: 

"Dintr-o păcătoasă ca mine?!" 


Aici se relevă alte trăsături ale caracterului Veronicăi, smerenia, 
modestia, umilinţa în faţa milostivirii cereşti şi recunoaşterea nimicniciei 
omeneşti. 

Printre alte aspirații şi rugăciuni scrise de mâna Veronicăi, o găsim şi 
pe aceasta: 

„Îngerilor, scrieți în cartea vieţii acest legământ: eu sunt a lui 
Isus şi Isus este al meu!” (Veronica Antal. Manuscris). 

Şi tot din aceeaşi sursă : 

„Primeşte-mă, Isuse, la şcoala sfinților ca să fiu vrednică de 
tine” - obişnuia să se roage Veronica — aşa cum stă mărturie în carneţelul 
său lăsat în manuscris. 

Prietena ei Agneza declară: 

„Îmi amintesc cum odată, în timp ce urcam în curtea bisericii, 
Veronica m-a întâmpinat voioasă cu aceste cuvinte dintr-un cântec 
de Paşti: „Isuse, fii Tu partea mea!” 

„O vedeam uneori în curtea bisericii — zice Tereza — stând parcă 
visătoare, cu mintea şi privirea concentrate asupra unui gând, din 
care tresărea şi continua apoi discuţia cu noi cei din jurul ei. ” 

„Eu — declară Cătălina — nu pot uita nevinovăția şi simplitatea 
acestui suflet... ” 

Prietena ei Eleonora Barticel mărturiseşte : 

„Se străduia mult să cunoască şi să facă voinţa lui Dumnezeu... 
I se părea că celelalte fete sunt mai înaintate în viaţa spirituală şi se 
frământa ce să facă şi cum să facă să nu piardă timpul. ” 

„Era o fire bărbătoasă, avea mult curaj şi o credinţă tare. Ea 
nu se abătea de la drumul cel bun — zice Lucia. Se vedea că are o mare 
chemare. ” 

„ Un suflet hotărât cum rar, sau mai bine zis, nu am mai întâlnit, 
declară părintele Alois, conducătorul ei sufletesc. Era în stare să treacă 
prin foc, dacă i-ai fi zis. Nu a avut niciodată materie de dezlegat la 
spovadă. ” 

„Într-adevăr, confirm şi eu acest lucru — spune Părintele Petru. 
După mai multe întrebări, în cele din urmă o întrebam dacă îi pare 
rău de păcatele din trecut şi, la răspunsul ei afirmativ, îi dădeam 
dezlegarea. ” 

„Ca înfăţişare, observă prietena ei Verona, nu era frumoasă... în 
schimb avea o frumuseţe sufletească. ” 

„Aveam cred, 17-18 ani, îşi aminteşte Cătălina — când, într-o zi 
de vară ne-am dus mai multe fete împreună cu sora Rozina în pădure 
la Făgăt. Aici sora ne-a citit din viața Bartolomeei Capitanio şi noi o 
ascultam cu mare atenție. Apoi sora venind ca pe vremea copilăriei, 
cu câteva paie de grâu în mână, ne-a zis: 

'Hai, trageţi fiecare câte un pai! Care va avea paiul cel mai 
mare, aceea va ajunge mai repede în cer!" 

Măsurându-le apoi pe toate, ce să vezi? Totpaiul Veronicăi era 
cel mai mare. A tras un râs de a vuit pădurea. Şi era nespus de 
bucuroasă...” 


65 


Maria Ciobanu din Mogoşeşti — laşi, declară în 20.VIII. 1983: 

„Avea un caracter vesel; probabil că sufletul ei, fiind în harul 
sfințitor, o făcea veselă şi neinfricată. 

Când am auzit a doua zi ce s-a întâmplat cu ea, un fior de 
bucurie mi-a cuprins inima, gândindu-mă la fericirea ei veşnică : 'O, 
dacă a rămas neatinsă, poate fi considerată ca o a treia Agneză!” 
(Menţionăm că Maria Ciobanu a fost una din fetele cu care Veronica a stat 
de vorbă în seara morții ei în curtea bisericii din Hălăuceşti. n.n.). 

Dumnezeu care e Stăpânul nostru s-a folosit de întârzierea ei la 
biserică, pentru slava Lui şi pentru cinstea fecioriei ei, pentru a arăta 
lumii că această virtute se poate păstra cu orice preț dacă se voieşte, 
fiindcă pe pământ, această virtute este cea mai profanată. ” 

„Și iată — că povestea aceasta cu paiul norocos care nimerea 
întotdeauna la ea, avea să devină într-o zi pentru Veronica o minunată 
realitate, iar dorul ei după cer, un vis împlinit. 

Cum a fost oare cu putință ca numai în câțiva ani, fetița aceea 
nervoasă, bătăuşă, neascultătoare, certăreațţă, supărăcioasă şi 
încăpățânată, să realizeze un astfel de progres în viaţa spirituală?” 
(Pr.Anton Demeter, op. cit. p. 65). 

'NU L-A FOST UŞOR! ' - declară sora Electa. Dara avut o voinţă 
fermă de a se învinge! A făcut mii de jertfe, indiferent în ce direcție, 
Chiar dacă uneori nu izbutea aşa cum ar fi dorit.” 

„Ea a năzuit mult să ajungă sfântă. S-a dăruit cu totul lui Isus, 
rugându-L s-o primească la şcoala sfinţilor. A căutat adevărata fericire 
numai în Dumnezeu. Ea a voit şi a reuşit! De ce n-am reuşi şi noi?... ” 
(Pr. Anton Demeter, op.cit. p.65). 

Cu multă smerenie, aidoma Veronicăi, îndrăznim să spunem, la rându-ne: 

Tu Doamne, ai părăsit Cerul ca să locuieşti pe pământ ca şi noi; de 
aceea şi noi trebuie să luptăm pentru ca, părăsind acest pământ, să locuim 
lângă Tine, în Cer! 

CAPITOLUL XII 


PARFUMUL RUGÂCIUNII 


„Rugăciunea - ne explică biograful Veronicăi - este o convorbire 
a sufletului nostru cu Dumnezeu. Este o înălțare a minţii şi a inimii 
noastre către Stăpânul Cerului şi al pământului în scopul de a-L 
cunoaşte, a-L adora, a-l mulțumi, a-l cere iertare şi ajutoarele de 
trebuinţă. Pentru a fi plăcută lui Dumnezeu rugăciunea trebuie făcută 
cu evlavie, cu umilinţă, cu credință, cu încredere, cu statornicie şi cu 
supunere la voinţa lui Dumnezeu. 

Isus ne-a învăţat prin îndemnurile şi exemplul Său cum trebuie 
să ne rugăm, la fel şi Sfânta Fecioară şi ceilalți sfinți. Veronica s-a 
străduit şi ea, pe cât i-a stat în putință, să urmeze exemplul lui Cristos 
şi al sfinților, iubind şi prețuind rugăciunea. ” (Pr. Anton Demeter, op. 
cit. p. 66). 

Giurgi Ludovic în cartea sa despre Veronica Antal subliniază şi el 
necesitatea rugăciunii, căci „Ea este cheia cu care se deschide cerul şi se 
încuie iadul. (...) 

Rugăciunea e folositoare tuturor pentru că prin alergarea la 
Dumnezeu se inspiră cea mai frumoasă virtute şi ne dă puterea pentru 
a practica sacrificiul şi a combate viciile. 

Rugăciunea ne inspiră zel pentru gloria lui Dumnezeu şi ne 
câştigă merite nenumărate şi preţioase. Rugăciunea e aşa de necesară 
pentru om ca apa pentru peşte. Fără apă peştele moare, căci apa 
este elementul natural al vieții peştelui, fără rugăciune nimeni nu are 
harul lui Dumnezeu şi moare, căci rugăciunea e atmosfera necesară 
în viața spirituală. Sfântul Toma d'Aquino scrie: 

"Rugăciunea e în suflet ca nervii în trup; nervilor le trebuie 
consistență, putere pentru a lucra; în rugăciune se află toată 
activitatea şi vigoarea sufletului: omul rugăciunii are puterea de a 
lucra în mod supranatural şi înaintează în perfecțiune.’ 

Iar Sfântul Augustin spune: 

Acela învaţă să trăiască bine care învaţă să se roage bine; 
precum e pâinea şi carnea pentru trup, tot aşa e rugăciunea pentru 
suflet. “(Ludovic Giurgi, op.cit. pp.5-6). 

Să urmărim declarațiile prietenelor ei precum şi ale familiei, referitoare 
la viața de rugăciune a Veronicăi: 

„Veronica, declară prietena ei Verona, iubea mult rugăciunea, pe 
care o continua adesea şi în timpul muncii şi în timp ce călătorea. ” 

„Ea, adaugă Celina, se ruga aşa ca şi cum ar vorbi cu cineva 
drag şi i-ar Zâmbi. ” 

„În biserică, zice prietena ei Maria, îngenunchea încet, atingând 
pământul şi făcând un scurt act de adoraţie. ” 

„La rugăciune — observă Sora Rozina — o vedeam întotdeauna 
cu mâinile împreunate, fie că se ruga singură sau în biserică, împreună 
cu toată lumea. ” 

„În biserică, spune prietena ei Celina, stătea foarte reculeasă şi 
se ruga liniştită. ” 

„Se concentra greu la rugăciune, având unele ispite”, spune 
prietena ei Elena. 

„Se ruga încet, fără grabă. Odată, îşi aminteşte Eleonora, ne 
aflam amândouă în biserică. Eu am început Calea Crucii şi ea a 
început să recite Coroniţa Maicii Domnului; eu am terminat Calea 
Crucii şi ea nu-şi terminase Coroniţa. ” 

„Din cauza statului în genunchi, observă Elena, avea răni la 
genunchi.” 

„Pe drum, zice Bernadeta, o vedeam cu ochii plecaţi. Zic în 
mintea mea că ea atunci se ruga!” 

„Veronica, îşi aminteşte Eleonora, prețuia mult novenele, mai cu 
seamă cele la Sfântul Duh, cea către Neprihănita Zămislire, şi către 
Inima Preasfântă a lui Isus. Nedespărţită era apoi de novena către 
Inima Neprihănită a Mariei şi cea de la 11 februarie. ” 

„Veronica se ruga foarte mult, zice Maria. Numai o femeie din 


68 


sat mai cunoşteam care se ruga la fel ca ea, cu multă credință, plecată 
până la pământ şi cu lacrimi în ochi: era mama părintelui Gheorghe 
Dumitraş. ” 

„Cred că rugăciunile Veronicăi erau făcute cu atenţie şi sub 
privirile Neprihănitei ” — e de părere prietena ei Cătălina. 

„Nu vorbea nimănui, zice Ana, despre practicile ei de evlavie 
particulară, ca de pildă: Calea Sfintei Cruci, Adoraţia îndelungată 
în fața Sfântului Sacrament, iar rugăciunile vocale se cunoşteau 
numai după mişcarea buzelor... Repeta şi trăia aceste cuvinte ale 
Mântuitorului: „ Tatăl tău care vede în ascuns, te va răsplăti pe față” 
(Mt. 6,4). 

„Da, concluzionează biograful ei, Tatăl care vede în ascuns, numai 
El ştie cât s-a rugat Veronica. Urmând învăţătura lui Cristos, era 
statornică în rugăciune, pe care şi-o împletea cu activitățile zilnice. 
Pentru ea rugăciunea şi munca erau cele două aripi cu ajutorul cărora 
sufletul ei plana neîncetat între cer şi pământ, privind mereu spre 
înălțimi. Într-un cuvânt ea avea Duhul rugăciunii şi al pietăţii păstrând 
o strânsă legătură cu Dumnezeu şi cu misterele Sale. Era pătrunsă de 
credinţă, de iubire şi de speranţă în Viaţa de după viaţă. A muncit şi s- 
a rugat mult, a suferit şi a luptat. Acum se bucură în Cer!” (Pr. Anton 
Demeter, op.cit., p.70). 

Într-adevăr, Veronica împletea în chip fericit rugăciunea cu munca 
de orice fel, astfel încât întreaga ei viață a fost o rugăciune continuă către 
Dumnezeu şi către Maica Cerească. Tot ce făcea, făcea cu râvnă şi 
devotament, rugându-se în gând sau cu voce tare, cântând laude şi cântări 
de slavă lui Dumnezeu Creatorul a toate. După spusele Apostolului 
neamurilor, Sfântul Pavel: „Fie că mâncaţi, fie că beți... toate să le 
faceţi în Numele Domnului nostru Isus Cristos”. 

Ea şi-a însuşit aceste învățăminte, aşa cum dă mărturie Sora Rozina, 
care era tovarăşa ei de muncă şi de rugăciune : 

„De multe ori vara ne întovărăşeam la prăşit; venea ea o zi la 
noi şi a doua zi, sora mea Ana mergea la ea. Prăşeam de dimineaţă 

până seara împreună, cântam şi povesteam din Vieţile Sfinţilor. 

Seara făceam o vizită la Sfântul Sacrament, apoi veneam acasă 
unde mama ne pregătea mâncarea. A doua zi plecam iar cu noaptea 
în cap la Hălăuceşti şi la întoarcere ne opream pe ogor unde tata 
avea grijă să ne ducă sapele. 

Se simţea atât de bine încât seara, Veronica, mai întotdeauna 
zicea: "Rămâi cu noi Doamne, că se face seară’. (Le. 24,29).” 

Munca însoțită de rugăciune, din grea şi istovitoare cum era, devenea 
uşoară şi suportabilă. lar dacă ea era închinată Creatorului, aducea mulţumire 
sufletească şi roadele sporeau peste măsură. Aşa se întâmpla cu Veronica. 
Toate le făcea în mod temeinic, cu judecată şi chibzuinţă, fără grabă sau 
nervozitate, fiind convinsă că orice lucru trebuie făcut aşa cum se cuvine, 
pentru Numele lui Dumnezeu. lată ce declară în acest sens Emilia Frenţ 
din Nisiporeşti: 

„Chiar cu vreo săptămână înainte să moară, a venit la mine să 
mă roage să-i dau o jumătate de pâine ca să aibă de drum până la 
Huşi. Eu am invitat-o la masă şi ea şi-a suflecat mânecile, s-a rugat, 
s-a aşezat la masă, spunându-mi: 'Uite-aşa se mănâncă, Emilie, nu 
cum mănânci tu! Căci cine mănâncă bine, munceşte bine, se roagă 
bine şi se luptă bine!” ” 

Veronica. O fată de la ţară, vrednică şi chibzuită. Pentru care munca 
şi rugăciunea constituiau darurile de preţ ale lui Dumnezeu. Pentru care 
lupta pentru Cristos însemna o datorie de onoare pe care şi-a îndeplinit-o 
cu prisosință, în cele din urmă dând mărturia supremă a iubirii ei fără margini. 

CAPITOLUL XIII 


DE DRAGUL SFINTEI LITURGHII 


„Ani în şir, consemnează biograful ei — începând de prin 1949 şi 
până în 1957, vară sau iarnă, pe ploaie sau pe ninsoare, cu o oră sau 
două înainte de răsăritul soarelui, un grup de fete din Zăpodia, în 
frunte cu Veronica, puteau fi văzute în fiecare zi, afară de joia şi 
duminica, ieşind din satul lor şi străbătând câmpul, cale de 7-8 km., 
până la biserica din Hălăuceşti, de dragul Sfintei Liturghii şi a Sfintei 
Împărtăşanii. ” (Pr. Anton Demeter, op.cit.) 

Redăm mai jos crâmpeie de amintiri ale sătenilor: 

„Și acum stau şi mă gândesc cum mergeam noi iarna cu 
noaptea-n cap peste câmp, prin troienele de zăpadă, ca la ora şase să 
fim la Rorate la Hălăuceşti. Şi nu ne era teamă!” — declară Maria Pal 
(esuş) din Nisiporeşti. 

Larândul ei, mama Veronicăi îşi aminteşte: 

„Prietenele ei între 13-16 ani erau: Maria lui lesuş, Clementina 
Petrişor, Rozina Antal şi sora ei Ana, Eleonora Barticel. 

Între timp începuse să prindă o tot mai mare dragoste pentru 
biserică şi se ducea mai des să asculte Sfânta Liturghie la Hălăuceşti. 

Deşi era ascultătoare, nu voia să renunțe cu nici un chip la Sfânta 
Liturghie şi la viaţa retrasă. Uneori îi făceam observaţii întrebând-o 
de ce trebuie să meargă aşa des la biserică, tocmai când aveam mai 
mare trebuinţă de ajutorul ei acasă şi la câmp. Ea tăcea sau se scuza, 
spunând că se va strădui ca treaba să nu rămână niciodată nefăcută. 
Și într-adevăr era harnică şi conştiincioasă la treabă. ” 

Sora Veronicăi — Angela Albert, declară la rândul său : 

„Când trăia tata, Veronica îl ruga să o scoale devreme dimineaţa, 
ca să poată ajunge la liturghie la Hălăuceşti. ” 

„Vară sau iarnă, când începea să se lumineze de ziuă, mama ne 

înghiontea; era semnul că trebuie să plecăm la Hălăuceşti; ceilalți 
din casă îşi continuau somnul”, declară Maria. 

„Pe ploaie, pe viscol, indiferent cum era vremea, noi ne duceam 
să ascultăm Sfânta Liturghie la Hălăuceşti, şi părintele Herciu tare se 
mai bucura când ne vedea, îşi aminteşte badea Gheorghe, clopotarul. Și 
ne zicea: 'zăpodenii mei. 

Joia, Sfinţia sa venea întotdeauna şi făcea Liturghia la noi, iar 
duminica venea unul dintre vicarii săi. ” 

„Să vii de la Zăpodia la Hălăuceşti pe jos, ca să asculţi o Sfântă 
Liturghie, nu era un lucru uşor ” — recunoaşte Sora Electa. 

„larna, în Advent, când mai erau două ore până la ziuă, adaugă 
bădia Gheorghe clopotarul, numai ce o auzeam pe Veronica strigând la 
gard: 

'Bădie Ghiţă, hai, scoală-te!” 

Mă sculam, mă îmbrăcam în grabă şi ieşeam în drum unde mă 
aşteptau Veronica şi celelalte prietene şi o porneam peste câmp la 
Hălăuceşti, ca să ascultăm Sfânta Liturghie. ” 

„Îmi amintesc cum într-o iarnă, am intrat în biserică la 
Hălăuceşti tocmai când moş Jufă trăgea una, pentru Liturghia de 
Rorate. Când a coborât din turn, moşneagul, neobservându-ne pe 
noi care stăteam în genunchi lângă agheazmatar, s-a împiedicat şi 
era cât pe ce să cadă. 

-Cine-i aici? a întrebat el bâjbâind prin întuneric. 

-Noi, fetele din Zăpodia! a răspuns una. 

-Ptiul... Cine boala v-a mai adus pe vremea asta aici? Umblaţi 
ca nişte nebune noaptea pe câmp! ... ” îşi aminteşte Gheorghe, clopotarul. 

„Soră, îmi zicea ea, când vin la Liturghie aici, parcă simt că 
merg pe Sus!... 

Când era vorba de Sfânta Liturghie, continuă sora Maria Iacob, 
ea uita de toate, nu se temea de nimic, nu ţinea cont de nimic... ” 

„ Unii văzând-o că merge aşa des la biserică, observă Eleonora, 
ziceau că nu are ce face acasă. Dar biserica era bucuria ei. ” 

„Pe drum, când ne întorceam de la Hălăuceşti spre casă, zice 
Sora Rozina, ne întâlneam cu diferite persoane care râdeau de noi şi 
ziceau: 

' Ce înseamnă acest lucru? Că nu-i fir de praf necălcat de 
picioarele voastre; e pierdere de vreme şi scurtare de viaţă!” 

Dar Veronica râdea şi spunea: 

> ra SS. $ ip» 

Iartă-i Doamne, căci nu ştiu ce zic! 


„ Când noi plecam la prăşit, explică Tereza, verişoara Veronicăi, 
ele se întorceau spre casă. Îndată ce ajungea acasă, ea se dezbrăca şi 
se ducea s-o ajute pe mama ei la prăşit, la ogor. ” 

„Dorea mult Sfânta Împărtăşanie, declară prietena ei Verona de 
la Hălăuceşti. Îmi amintesc cum într-o zi geroasă de iarnă a venit la 
mine îmbrăcată cu un suman noatin de casă, acoperită de promoroacă 
şi pe jumătate îngheţată, şi în timp ce eu o compătimeam, ea îmi 
zicea: 

"Nu-i nimic, lele Viroană! Nu-i nimic, bine că am primit Sfânta 
Împărtăşanie!” 

„Uneori îmi era necaz pe ea şi pe celelalte fete de la Zăpodia, 
că trebuia să aştept rândul la spovadă după ele şi ziceam în mine: ” 
Iar au venit zăpodencele astea!’ zice prietena ei Maria. 

„Veronica — declară Cecilia — era un exemplu pentru toți, chiar şi 
pentru cei din Hălăuceşti care spuneau: ° Cum, ea poate veni de la 
Nisiporeşti ca să asculte Sfânta Liturghie şi noi, de aici să nu venim?” 

„Ei aveau un ogor lângă noi, aproape de fântâna lui Vangheauă, 
declară Maria Antal din Nisiporeşti. Îmi amintesc cum odată, venind de 
la biserică de la Hălăuceşti, s-a oprit pe ogor la treabă şi îi spunea 
sorei ei Angela: 

" Ehei, tu n-ai căpătat ce-am căpătat eu azi, căci l-am primit pe 
Isus în sufletul meu!" 

Carolina Gherghelaş din Zăpodia îşi aminteşte : 

„La Sfânta Liturghie ne duceam atât duminica dar şi în zilele 


73 


de lucru. Ascultând predicile, uneori plângeam şi spuneam : 

"Ce minunat lucru este ca sufletul nostru să-L cunoască şi să-L 
iubească pe Isus cât mai bine!" 

În fiecare joi spre vineri, în biserică la noi se ţinea o oră de 
adoraţie, la care lua parte şi Veronica, şi atunci ea cânta, căci tare îi 
mai plăcea ei să cânte! Adesea o auzeam cântând : ,„ Te ador Isuse!” 
(cântec euharistic— n.n.) 

Noi fetele mai glumeam şi ne mai hârjoneam uneori între noi. 

Odată, mergând împreună cu ea spre Barticeşti şi discutând de- 
ale noastre, ea mi-a spus că nu se căsătoreşte niciodată, că îi place să 
fie mireasa lui Isus. ” 

Cât de privilegiați trebuie să se simtă cei care, fie şi în treacăt au 
cunoscut-o pe această neprihănită copilă! 

Giurgi Ludovic, consătean, în cărticica dedicată Veronicăi, intitulată: 
„O fată de la țară sau Veronica Antal”, apărută în 1993, scrie : 

„Vara Veronica lua papucii în mână şi mergea desculță. Nu 
greşesc dacă spun că acea cale era o cale de sfințenie pentru că mai 
întâi, mergeau cu scopul de a se sfinţi şi apoi, chiar prin rugăciunile 
ce se spuneau pe drum. Şi acolo, acolo, în faţa lui Isus, ea îl primea şi 
El de asemenea pe ea. Foarte des îl primea în chip spiritual, pentru 
că dacă ar fi putut L-ar fi primit de mai multe ori pe zi în chip sacra- 
mental. Ca să fie cu inima cât mai curată, în Ssimplicitatea ei, se 
spovedea cât mai des (săptămânal). 

Și apoi când mergea să-L primească pe Isus, o vedeam cu faţa 
senină, serioasă în acelaşi timp zâmbitoare, cu ochii plecaţi, capul 
drept, parcă o văd şi acum. Mâinile şi le ținea frumos împreunate şi 
astfel aştepta clipa în care se unea cu Isus cât mai repede căci inima 
îi ardea de dorul Lui. Retrăgându-se la locul ei, începea multumita 
(s.n.) care era mai lungă, sau mai scurtă, după evenimente. ” 

Și Angela Ciucheş, născută în 1937 la Nisiporeşti îşi aminteşte: 

„Odată, urcând în curtea bisericii, ea m-a întâmpinat voioasă 
cu aceste cuvinte dintr-un cântec de Paşti: „ Isuse, fii Tu partea mea”. 

„Făcea după Sfânta Liturghie adoraţie în faţa Sfântului Sacra- 
ment mult timp; ieşea ultima din biserică (duminica). Spunea adeseori: 
' Ce folos îi este omului de a câştiga lumea întreagă şi sufletul şi-l va 
pierde?” — declară Ana Pal. 

„Aceasta — completează Giurgi Ludovic —e legătura mistică dintre 
Isus şi sufletele evlavioase. Sucul acestei iubiri mistice ne apare şi în 
dezlipirea de lume, în adâncă meditaţie. În tăcere, omul se cufundă 
mai mult în sine pentru a cunoaşte nimicnicia sa, pentru a-şi verifica 
mai bine conştiinţa. În tăcere conştiinţa ne vorbeşte. Mai mult, în 
tăcere sufletul se cufundă în Dumnezeu şi acolo se complace în 
bucuriile şi harurile Lui. 

Astfel sufletul cufundat în Dumnezeu, mai uşor îl ascultă în 
tăcere, îl iubeşte mai mult; mai tare i se aprinde cărbunele iubirii şi 
astfel arde tot ce e rău şi se purifică. 

În tăcere sufletul îi pregăteşte un locaş cât mai plăcut, cât mai 
curat, cât mai delicat lui Isus şi astfel Îl pofteşte la sine ca împreună 
să se delecteze; pentru ca împreună să fie pentru totdeauna. În tăcere 
se creează sfinții. 

Deşi Veronica nu cunoştea prea multe, nu ştia prea multă carte, 
totuşi deseori o vedeai singură că tace, că se gândeşte la ceva. O 
vedeai cufundată în sine. Adesea pe drum ea spunea: ' Acum să tăcem 
puțin, să nu mai vorbim deloc. ° 

Și pentru ce aceasta? Pentru ca astfel să se gândească la Isus, 
să-i vorbească.” (Ludovic Giurgi, op.cit. p.8). 

„Să străbați distanța de 7-8 kilometri dus şi întors — în zorii 
zilei, prin noroi sau prin zăpadă, când toți ceilalți oameni încă mai 
dormeau în aşternutul cald, pentru a asculta o Sfântă Liturghie în 
satul vecin, oricine îşi dă seama că era o mare jertfă atât pentru 
Veronica dar şi pentru prietenele ei. 

Dar ce contează asta? Când iubeşti pe cineva, eşti în stare să 
mergi pe jos până la capătul pământului! Şi Veronica îl iubea nespus 
de mult pe Mântuitorul, jertfa Sfântului Altar şi Pâinea cerească a 
Sfintei Euharistii, care îi umpleau sufletul cu o nespusă bucurie şi un 

curaj de neînvins în voinţa sa de a se sfinţi şi de a ajunge în cer. lată 
deci că oboselile şi jertfele făcute de Veronica pentru a asculta Sfânta 
Liturghie n-au fost o pierdere de vreme şi nici o scurtare de viaţă, aşa 
cum Zice lumea, căci ea trăieşte acum veşnic în Cer!” ) (Pr. Anton 
Demeter, op.cit. pp.76-77). 


CAPITOLUL XIV 
»VOI SUNTEŢI MARTIRELE LUPULUI!> 


„Iubirea adevărată — spune părintele care s-a ocupat de viața 
Veronicăi — nu ştie ce-i frica; ea nu se teme nici chiar de moarte. Cu 
încredere în Dumnezeu, ea este în stare să înfrunte cu bărbăţie toate 
primejdiile, dacă o cere interesul sufletului, binele aproapelui şi slava 
lui Dumnezeu. 

S-a întâmplat uneori iarna, prin răsăritul soarelui, când grupul 
fetelor se întorcea spre casă, să le iasă înainte sau să le taie calea 
vreun lup. 

Oricât de curajoase ar fi fost ele, simțeau în acele momente un 
fior rece prin tot trupul. După ce trecea primejdia ele începeau să 
facă haz de necaz. ” (Pr. Anton Demeter, op.cit. p.77). 

„Într-o iarnă, povesteşte una dintre ele, ne întorceam de la 
Liturghia de ,„ Rorate” de la Hălăuceşti; când iată că vedem venind 
spre noi un lup care mai apoi a luat-o spre Barticeşti. După ce trecuse 
primejdia, i-am spus Veronicăi, glumind: 

"Dacă lupul venea după noi, te împingeam pe tine să te lupţi cu 
el, căci eşti mai voinică decât toate!” 

"Da, a răspuns ea râzând, cred că lupul se sătura cu mine şi voi 
aveaţi să scăpaţi cu zile!” ” 


76 


„Odată, povesteşte Cătălina, venind iarna de la Hălăuceşti, iată 
că un lup venea dinspre Barticeşti şi s-a oprit chiar în mijlocul 
drumului. Când ne-am apropiat de el, s-a ridicat şi a pornit-o spre 
Luncaşi, dar frica noastră n-a fost mică. După ce a trecut primejdia, 
Veronica de acolo, făcând-o pe viteaza, a zis: 

"Ei, şi dacă ne mânca, ce era?’ 

„Când plecam la Hălăuceşti pe timp de pâclă, ceață sau 
întuneric, ea făcea ca trenul şi ne îndemna şi pe noi să facem gălăgie, 
ca, în cazul în care ar fi prin apropiere vreun lup, el să fugă. La 
întoarcere, ea mergea la anumite tufe şi aducea în palmă zăpadă cu 
"laba ursului întipărită pe ea. Când auzeam câte ceva sau ni se părea 
că auzim, ea ne întreba : 

"Ei, vi-i frică? De ce vi-i frică?" îşi aminteşte Eleonora Barticel. 

„Veronica, declară vecina ei Maria, începuse să meargă din ce în 
ce mai des la Hălăuceşti, vara, iarna, ca să asculte Sfânta Liturghie. 
Odată i-am zis: 

"Dacă o să te mănânce vreun lup?’ 

"O să-mi mănânce trupul, mi-a zis ea, dar sufletul nul”. ” 


„O să vă cârâie ciorile pe câmp!” - ne zicea într-o zi mătuşa 
Zarafina, cam necăjită, văzând că noi nu ne mai liniştim şi că mergem 
peste câmp, vară-iarnă, să ascultăm Sfânta Liturghie” — îşi aminteşte 
Cătălina. 

„Într-o dimineaţă, în iarna lui 1957, povesteşte Eleonora, am 
plecat la Hălăuceşti numai noi două. La întoarcerea spre casă... la un 
moment dat ea se opreşte şi-mi spune : 

' Când l-am văzut pe primul, nu ţi-am spus nimic, dar acum a 
venit şi al doilea...’ 

Erau într-adevăr doi lupi mari, care se dădeau peste cap chiar 
pe locul unde avea să moară ea. Eu i-am spus să ne întoarcem înapoi, 
dar ea mi-a zis: 

"Nu! Mergem înainte!" 

Și ne-am prins amândouă de mână şi mergeam înainte, dar pe 

măsură ce ne apropiam de ei, în mine creştea frica şi în ea curajul. 
Lupii au pornit-o spre Barticeşti, noi am trecut de ei, dar înapoi nu 
ne-am uitat]... 

Din sat venea o sanie... oamenii ne-au spus că lupii veneau din 
urma noastră tocmai pe la jumătatea drumului. Ei ne-au observat de 
la marginea satului şi s-au oprit să vadă ce-or să facă lupii cu noi. 
Dar noi nici când vorbeam cu oamenii aceştia nu ne-am uitat în 
urmă...” 

„Noi, zice Ana, îi povesteam părintelui Herciu aceste întâmplări, 
dar el ne spunea râzând: 

' Când o să-mi aduceți un lup legat de gât cu bârneaţa, numai 
atunci am să vă cred!" 

Și pentru că noi susțineam sus şi tare că într-adevăr, ne 
întâlnisem cu lupul, părintele Alois, ca să termine vorba zicea: 

"Ei, era un lup bătrân şi prost!” 


Nu de fiarele câmpului trebuiau să se teamă aceste fete, aşa cum 
s-a dovedit după puţină vreme, ci de oamenii fără Dumnezeu. 

Un dialog dintr-un film suna aşa : 

-Eşti un animal. 

-Nu, mai rău. Sunt om. 

Uneori, omul este socotit mai rău decât animalele. Pentru că el 
posedă gândul diabolic de a-şi ucide semenul şi îşi pregăteşte acest gând 
cu minuțiozitate şi răutate. El comite, aşadar, fapta rea mai întâi în inimă şi 
după aceea şi-o pune în aplicare. 

„Voi o să fiți martirele lupului!” - obişnuia să le spună uneori 
părintele Herciu acelor fete curajoase care zilnic veneau cu noaptea în 
cap, prin mijlocul câmpului, prin apropierea unor păduri ca să asculte Sfânta 
Liturghie. 

În acel timp, lupii îşi încercau mai des norocul pe la târlele de oi ale 
țăranilor, căci aveau ce să fure... Spre ziuă se întorceau sătui către păduri. 
Aşa că numai bine se întâlneau cu fetele, care şi ele se întorceau fericite 
spre casă, mulțumite că şi-au potolit foamea cu Trupul Preasfânt al 
Mântuitorului. 

De fapt, fiarele sălbatice, n-au îndrăznit să se atingă de acele fete, 
dar un om, mai crud decât o fiară, a încercat acest lucru, fără să-şi ducă la 
îndeplinire planurile josnice, pentru că Veronica spusese deja mai demult: 

„O să-mi mănânce trupul dar sufletul nu!” (Pr. Anton Demeter, 
op.cit. pp.81-82). 


CAPITOLUL XV 


PETALE DE TRANDAFIRI. 
EVLAVIA VERONICAI 


„Cei care au cunoscut-o bine pe Veronica — declară biograful ei — 
spun că ea ardea de dragoste faţă de Maica Domnului. Rozariul nu-i 
lipsea dintre degete decât atunci când avea mâinile ocupate cu treaba. 
Zilnic, dimineaţa, la amiază şi seara, o saluta pe Prea Sfânta Fecioară 
Maria cu rugăciunea „Îngerul Domnului”. 

Înscrisă la Sfântul Scapular şi la Asociaţia pioasă „Armata 
Maicii Domnului”, a dorit mult să facă şi actul de dăruire totală în 
mâinile neprihănite ale Mariei, în calitate de roabă (slujitoare) a ei. 

Veronica nu uita niciodată să se pregătească la sărbătorile 
Maicii Sfinte cu rugăciuni speciale, dar în primul rând, se străduia să 
imite virtuțile ei alese. ” (Pr. Anton Demeter, op.cit. pp.82-83). 

Eleonora Barticel din Nisiporeşti declară în 1983: 

„De mică îi plăcea rugăciunea şi unele lucruri frumoase precum 
cele din revista” Viaţa” la care era abonat tatăl ei. Plăcerea sa era 
când în revistă găsea articole despre Maica Domnului. 

Aşa de exemplu, ştiu că ținea mult la un articol despre Buna 
Vestire, publicat în Almanahul revistei 'Viaţa”, care era o traducere a 

preotului Gheorghe Dumitraş şi se străduia să pună în practică cele 
citite acolo, nelăsând niciodată rugăciunea "Îngerul Domnului” (An- 
gelus) nespusă. Chiar de se mai întâmpla vreodată să nu o poată 
spune Ziua, O recita seara, în pat, căci zicea ea că aşa o sfătuise cândva 
un preot. 

Dintre reproducerile aflate în revista "Viaţa" îi plăcea mult aceea 
care-L reprezintă pe Isus răstignit care îşi desprinde mâna de pe cruce 
pentru a-l îmbrăţişa pe Sfântul Francisc. 

(...) Avea o devoțiune deosebită faţă de ora de adoraţie, mai 
ales în joile ce urmează după Paşti până la Sărbătoarea Trupului 
Domnului; o numea ea: Novenă de ore de adoraţie. Joia Verde era 
pentru ea, sărbătoarea sărbătorilor. 

(...) Îi plăcea mult să cânte: „Măreşte suflete al meu pe 
Domnul” (Magnificat — n.n.). 

Prietena ei Verona Balint din Hălăuceşti spune : 

„Llubea mult rugăciunea, pe care o continua adesea şi în timpul 
muncii, precum şi atunci când călătorea, căci Rozariul nu-i lipsea 
niciodată dintre degete. ” 

Şi Emilia Frenţ din Nisiporeşti îşi aminteşte: 

„Duminica după amiază, la trasul al doilea, ne rugam împreună 
Sfântul Rozariu pentru întoarcerea păcătoşilor. 

Uneori vara, mergeam toate fetele de la Făgăt la iarbă verde şi 
acolo culegeam flori, făceam coroniţe şi le aşezam pe capul statuii 
Fecioarei Maria, ne rugam Rozariul şi cântam cât ne ţinea gura 
„Fecioara de la munte” şi multe alte cântece frumoase. ” 

Cecilia lui Mare din Hălăuceşti spune şi ea: 

„Participa împreună cu sora Electa şi cu celelalte fete la toate 
buchetele spirituale ce se făceau, mai cu seamă pentru preoți la diferite 
sărbători şi ocazii.” 

„ Venind odată vorba despre copiii de la Fatima, declară Tereza, 
ea mi-a spus râzând: 

' Hai să spunem şi noi Rozariul ca şi ei, ca să ne deprindem să 
spunem cât mai multe rozarii!” 

„Rozariul, explică Maria, nu-i lipsea aproape niciodată din mână, 

pe drum, în pat... 

' Pân” adormi, mai spui un mister '— zicea ea. ” 

„Veronica — susţine prietena ei Ana, ardea de dragoste către Maica 
Domnului şi obişnuia să spună adesea această scurtă rugăciune : 

"O Marie, mă dau ţie, trup şi suflet, pe vecie!” 

„ Câta rămas la Parohie la Hălăuceşti, zice Sora Maria, zilnic 
îmi cerea voie să o las să se ducă la biserică, să-şi recite Rozariul; 
lăsa totul şi se ducea în biserică să-l spună. ” 

Eleonora Barticel mărturiseşte : 

„Alteori şi mai ales în timp de ispită, repeta : 

"O Marie, cu-al tău nume 

Și cu-acel al lui Isus 

Vreau să trec din astă lume, 

Și să merg în ceruri sus!” 

Întrebată de ce repeta aceste versuri, ea răspundea : * Mă tot 
încearcă neruşinatul (adică diavolul!) ”. 

Aceeaşi Eleonora declară : 

„ Tot în toamna anului 1955 am găsit şi noi o cărticică intitulată: 
"Taina Mariei”, scrisă de Sf. Lodovic Maria Grignon de Montfort. 
De acum încolo, evlavia faţă de Preacurata s-a dublat. 

Fiind pe câmp, la treabă, ea cânta Litania Sfintei Fecioare 
(Lauretană — n.n.) şi alte cântece în cinstea ei. ” 

Tot Eleonora îşi aminteşte cu duioşie : 

„Odată am tăiat împreună cu Veronica şi cu alte fete nişte lemne 
la parohie la noi. (Nisiporeşti —n.n.). 

La terminarea treburilor, Pr Eugen Ghiuzan a voit să ne dea 
câte o mică amintire, drept mulțumire că îl ajutasem. 

Ținând în mâini nişte icoane cu Inima Neprihănită a Mariei, cu 
brațele deschise, pe un fond ceriu, el ne-a întrebat : 

-Cine îmi spune ce reprezintă această icoană? 

- Inima de Mamă iubitoare’ — a răspuns într-o clipă Veronica.” 

Aşa cum s-a vădit, Veronica avea încredere în Sfântul Rozar, care o 
însoțea nu numai la drum, ferind-o de primejdii, dar în orice moment de 
încercare sau uscăciune sufletească, aşa cum mărturiseşte Maria Pal : 

„Când era uneori amărâtă, o vedeam cum ţine crucea de la 
rozar în mână şi privea lung la ea. ” 

Elena Anton din Zăpodia îşi aduce aminte : 

„S-a nimerit să merg odată cu ea la Boteşti. Ducând mâna în 
buzunar, ea a scos rozariul şi mi-a spus: 

” Arma asta eu n-o pot lăsa niciodată când pornesc la drum. 
Când nu am cu cine vorbi, mă rog pe rozariu. * 

Şi Eleonora Ciucheş confirmă faptul că Rozariul era pentru Veronica 
prietenul ei nedespărțit, arma vieții : 

„Uneori ne aduna în jurul ei şi ținând rozariul în mână spunea : 

"Iaca asta e arma vieţii. Voi s-o aveţi întotdeauna cu voi!’ 

Amintim că Eleonora Ciucheş din Zăpodia era cu cinci ani mai tânără 
decât Veronica, de la care a învăţat cum să se roage : 

„Apoi ne arăta cum să ţinem rozariul între degete, aşa ca nici să 
nu ştie lumea că avem ceva în mână. 

Apoi, când a murit chiar aşa ţinea rozariul în mână, cum ne 
învățase pe noi.” 

Şi Sora Rozina Antal confirmă acest lucru: 

„La plecarea şi la întoarcerea din Hălăuceşti, mai totdeauna se 
ruga rozariul, pe care îl ținea între degete, de nici nu-l zăreai. 

Aşa l-am găsit şi în Ziua morţii între degete, înroşit de sânge şi 
plin de noroi, atât de tare l-a strâns în mână, încât îi rămăseseră în 
palmă semnele mărgelelor, că a stat o noapte şi o zi în arşița soarelui 
de august. ” 

„Într-adevăr, declară Tereza Purcaru (Ioniță) din Luncaşi, după 
moartea ei la câtva timp, Pr. Eugen Ghiuzan a celebrat o Sfântă 
Liturghie la noi într-o duminică. În timpul predicii, pr. Eugen, dând-o 
pe Veronica Antal ca exemplu de virtute şi jertfă, a scos din buzunar 
rozariul plin de sânge al Veronicăi şi, cu ochii plini de lacrimi, le-a 
spus credincioşilor. 

' Cu rozariul acesta a putut suporta atâtea lovituri!” 

Că Rozariul era însoțitorul ei în viață şi în moarte, dă mărturie şi Ana 
Pal: 

„Întrebând-o odată cu cine a fost la Hălăuceşti, ea mi-a răspuns: 

"Cu Rozariul!” ” 

„Ea — adaugă Cătălina, recita cu mare evlavie Rozariul şi 
Coroniţa Maicii Domnului şi ştiu că îi cerea conducătorului ei 
sufletesc să-i dea voie să facă actul de consfinţire ca roabă a Mariei. ” 

Eleonora Barticel declară în 31.1.1984: 

„... Veronica Antal a fost înscrisă la diferite asociații mariane : 
la Armata Maicii Domnului, la Sfântul Scapular, la Sfântul Rozar. 

Mi-a spus Angela ( sora ei — n.n.) şi mi-am amintit şi eu cum 
avea iconița misterelor pusă la capul său, unde dormea. 

Odată, când veneam de la biserică unde se schimbaseră 
misterele, am văzut-o pe drum cum a sărutat iconița misterelor, care 
era înrămată în sticlă, iar pe margine avea hârtie. ” 

Tot ea mai spune: 

„În iarna anului 1958, a venit la mine la spital la Mirceşti, în 
timpul Novenei de la 11 februarie (ziua apariției Prea Sfintei Fecioare 
Maria la Lourdes, în faţa Berdadetei Soubirous — n.n.) şi m-a îndemnat 
să mă rog mult la Sfânta Fecioară şi să-i ofer suferințele mele şi 
lipsurile mele pentru ca Sfânta Fecioară să-l ajute pe preotul paroh 
să facă biserica de la noi.” 

La rândul său, Părintele Dumitru Pascal declară în 4 septembrie 
1986: 

„În 1956 când trăia încă părintele Alois Herciu, îmi amintesc 
cum veneau adesea în luna mai, la vecernie, un grup de fete din 
Zăpodia (este vorba de vecerniile în cinstea Prea Sfintei Fecioare din luna 
mai, pentru că luna Mai este consacrată LUNII MARIEI n.n.) — printre 
care se afla şi Veronica Antal. 

Eu, care în acel timp munceam ca preot de câteva luni de zile la 
Hălăuceşti şi prin filiale, începusem să le cunosc. 

Într-o zi, aflându-mă la birou, cineva a ciocănit discret în uşă. 
Era Veronica. Ea venise să mă întrebe: 

" Părinte, ce înseamnă să fii roaba Mariei? Şi ce trebuie să fac 
pentru ca să fiu şi eu roabă a Mariei?” 

L-am dat câteva sfaturi şi îndemnuri, aşa cum m-am priceput 
mai bine. Ea mi-a mulțumit, m-a salutat şi şi-a văzut de drum. ” 

Într-adevăr, din declarația Eleonorei Barticel din 21.04.1987 reiese 
acest lucru: 

„Veronica dorea foarte mult să facă actul de dăruire totală ca 
roabă a Maicii Sfinte. (...) 

La 24 august 1958, ziua morţii ei, i se găsise în sacoşă carneţelul 
pe care eu îi scrisesem 'Taina Mariei” sau 'Cum poți să fii rob al 
Prea Sfintei Fecioare Maria”. 

Ea spera să-l întâlnească în ziua aceea pe Părintele Alois Donea, 
spiritualul ei, la Hălăuceşti şi să-i primească actul de consfinţire. ” 

Cătălina Mihăieş, prietena Veronicăi ne face o declaraţie emoţionantă: 

„Într-o duminică de vară spre seară, am făcut o vizită în cimitirul 
din Hălăuceşti cu sora Electa şi cu un grup de fetițe. Acolo, între 
altele, sora Electa a povestit o istorioară frumoasă despre o fetiță pe 
nume Lucica, fetiță care, neavând cu cine să se joace, a rugat-o pe 
Maica Sfântă să-i lase pe Pruncuşorul Isus să se joace cu ea şi 
Fecioara Maria i-a împlinit dorința şi l-a lăsat pe băiețaşul ceresc 
timp de trei zile cu Lucica, timp în care Maica Domnului a rămas cu 
brațele goale în icoana din biserică. 

Veronica auzind această istorioară a rămas îngândurată şi parcă 
îi părea rău că n-a fost ea în locul acelei fetițe norocoase. 

De altfel, Veronica o iubea mult pe Fecioara Maria şi pe 
Pruncuşorul Isus. Ea recita cu mare evlavie Sfântul Rozariu şi Coroniţa 
Maicii Domnului şi ştiu că îi cerea Preotului Alois Donea, să o 
primească să facă şi ea consfinţire ca Roabă a Mariei şi în acelaşi 
timp Să-i fie soră spirituală Părintelui Alois. Nu ştiu dacă părintele 
i-a împlinit dorinţa sau nu, căci el era de părere că prea multe devoțiuni 

obosesc sufletele evlavioase şi că nu e bine să le dai mai mult decât 
pot ele face. 

În luna mai, după Veronica, făceam împreună cu Veronica o 
vizită în cimitir pentru sufletele din Purgator cu 6 Tatăl nostru, 6 
Bucură-te Marie şi 6 Slavă Tatălui, după care, mai rămâneam câteva 
minute şi admiram cerul înstelat, pe care Veronica nu se mai sătura 
să-l privească. ” 

Despre evlavia Veronicăi şi spiritul ei de rugăciune şi pietate, despre 
devoțiunile ei zilnice, am putea scrie cel puțin o carte şi tot n-am epuiza 
subiectul. Să-l lăsăm pe biograful ei să conchidă : 

„Da, Veronica a iubit-o mult pe Maica Domnului, căci ştia că 
toate harurile ne vin de la Dumnezeu prin mâinile ei. Ştia de asemenea 
că drumul cel mai scurt, mai uşor şi mai sigur pentru a ajunge la Cer, 
se numeşte MARIA. Ea auzise de atâtea ori că ’ fiii Mariei sunt fiii 
Paradisului” şi că: 'cine o iubeşte pe Maica Sfântă e atât de sigur 
de paradis, ca şi cum ar fi ajuns deja în el.” 

Și apoi, cum să nu iubeşti o inimă de mamă atât de iubitoare! 

"Totul prin Maria, cu Maria, în Maria şi pentru Maria’ spre cea 
mai mare slavă a lui Dumnezeu. 

Aceasta era deviza, dorinţa fierbinte şi țelul statornic al 
Veronicăi. 

Ea a iubit-o pe Maica Domnului, cu o dragoste fiiască, gingaşă, 
senină şi statornică. 

Acum se bucură alături de Ea în patria cerească!” (Pr. Anton 
Demeter, op. cit., p.p. 87-88). 

CAPITOLUL XVI 


IUBITOARE DE BISERICĂ ŞI 
DE SFÂNTUL ALTAR 


„Bisericile noastre — spune părintele Demeter — sunt casele Celui 
Preaînalt, în care locuieşte Isus, în Sfântul Sacrament. În ele se 
reînnoieşte zilnic la Sfânta liturghie, Jertfa de pe Calvar. În ele noi 
am devenit cândva, copiii lui Dumnezeu prin Sfântul Botez. În ele ne 
spălăm, ne hrănim şi ne împodobim sufletul prin sacramentul 
Pocăinţei, al Euharistiei şi prin adevărurile credinţei. În sfârşit, în ele 
Isus ne aşteaptă zi şi noapte, spre a-i aduce tributul adoraţiei şi al 
rugăciunilor noastre. 

Iată de ce Veronica a iubit aşa de mult biserica şi Sfântul Altar, 
îngrijindu-se de ele şi împodobindu-le cu cele mai frumoase flori, cul- 
tivate de ea, de mama şi de bunica sa, tocmai în acest scop.” (Pr. 
Anton Demeter, op.cit. pp.88-89). 

„lubea mult florile, zice mama ei, de ele se ocupa personal; 
lalelele, narcisele şi bujorii, pe care avea grijă să le ducă la biserică 
pentru împodobirea altarului şi a icoanei Maicii Domnului. ” 

Peste ani, mama Iova avea să-i declare acelaşi lucru părintelui 
Demeter, în 6.1. 1985: 

„Veronica iubea mult florile; şi acum, după aproape 30 de ani 
se mai păstrează în arcul din fața casei tufele de bujori, de lalele 
plantate de Veronica”. „La aceste- tufe, bătrâna Iova ţine foarte mult,” 
completează părintele Demeter. 

Sora ei Angela, mărturiseşte de asemenea: 

„Iubea mult florile: bujori, gladiole, lalele, gherghine, 
zarnacadele ş.a.” 

„Aveam o deosebită bucurie — zice Ana, să merg la bunici, pentru 
că trecând prin fața casei lor, vedeam tot felul de flori pe care le 
îngrijea împreună cu bunica pentru împodobirea altarului. ” 

„ Bunica ei, zice Rozina, îmi spunea: 

"Să vii să iei flori, căci Veronica mi-a spus că ea le îngrijește 
doar ca să le ducă la altar.” 

„Avea foarte multe flori, adaugă Ana, în fața casei şi în partea 
din dreapta: lalele galbene, ochiul boului, gherghine roşii stropite cu 
alb. Şi astăzi mama lova mai păstrează acele flori, ca o amintire 
scumpă. Poate că are ceva la inimă, de nu se poate despărţi de ele... ” 

Agneza declară: 

„Ea împreună cu sora Rozina se îngrijeau de Sfântul Altar ca 
să fie împodobit cât mai frumos şi ne explica şi nouă cum se aşează 
florile pe altar. Odată, am venit cu o mână de liliac şi l-am aşezat pe 
tot într-o vază de pe altar. Veronica vărând ce făcusem eu, s-a apropiat 
de mine şi mi-a spus în şoaptă : 

"Nu aşa se aranjează florile pe altar, ci numai câte 3-4 crenguţe 
într-o vază.” 

„Îmi amintesc, continuă Maria, cum la Sfânta Maria Mare o 
ajutam împreună cu alte fete să alcătuiască ghirlandele de flori cu 
care era împodobită biserica şi Sfântul Altar.” 

„Veronica, zice Anuţa, era trup şi suflet pentru Biserică!” 

„Îmi amintesc, declară Tereza, cum odată, la ora patru, a scos 
furca din brâu, a aşezat fusul în caier, s-a îmbrăcat şi a plecat împreună 
cu Rozina şi Ana la biserică să facă o vizită, să se roage Rozariul şi 
alte rugăciuni de-ale lor ” 

„Familia ei avea grădină lângă noi, zice Eleonora. Când era 
aproape ceasul vecerniei, Veronica lăsa jos sapa şi pleca la biserică. ” 

„ Tatăl meu a fost clopotar vreo 2-3 ani şi Veronica ne ajuta la 
curățenie în biserică, pentru că nu era mulțumită de curăţenia făcută 
de noi” — declară Tereza. 

„Era foarte săritoare la treabă, zice şi Ana, îi plăcea curăţenia, 
mai cu seamă în Sfânta biserică, certându-l uneori pe dascălul de 
atunci, pentru că nu se îngrijea cum se cuvine de altar.” 

„Oricând era gata să-mi dea o mână de ajutor pentru ca 
biserica să fie cât mai curată”, declară bădia Ghiţă clopotarul. 


87 


„Oriunde era o treabă de făcut, mai cu seamă la biserică, ea 
nu refuza niciodată şi era mereu prezentă”, zice Maria. 

„Veronica lua parte la lucrările ce se făceau la biserică, atăt la 
cele grele şi mai puţin apreciate, cât şi la cele uşoare dar mai apreciate, 
ca de pildă la mişcat butuci, la prăşit, la curăţenie, la spălat, la călcat, 
la aşezat flori, la scuturat covoarele”, îşi aminteşte Ana. 

„Ea căuta să practice — spune şi Giurgi Ludovic — ceea ce învăța 
sau spunea: ' Munca mea e la biserică, acasă voi face cât voi putea’ 
(aşa cum declarase şi bunica ei Veroana Pal.) 

E lucrul cel mai înțelept de a căuta mai întâi pe Dumnezeu. Dar 
acest lucru nu înseamnă că şi-a neglijat datoriile; căci va putea oare 
cineva să-L iubească pe Isus şi să-l poarte de grijă şi în acelaşi timp 
să-şi neglijeze îndatoririle? (...) 

Nu rareori mergea la porțile oamenilor pentru a cerşi câțiva 
bani sau altceva pentru biserică şi pentru preot. Deseori era 
întâmpinată fără simpatie de către unii oameni mai puţin evlavioşi, 
dar ea nu se descuraja. 

Și pentru ca munca ei să dea cât mai multe roade, trebuia ca 
mai întâi să se înfățişeze pe ea însăşi drept pildă, aşa cum mărturisea 
bunica ei: ' Când era vorba să dea ceva pentru biserică sau preot, 
Veronica dădea totul. 

Uneori trebuia să facă mari jertfe pentru acest lucru. Să 
primească ocări, să întârzie masa cu câteva ore. lată ce ofrande îi 
aducea ea lui Isus!” (Ludovic Giurgi, op.cit. pp. 10-11). 

„O, de s-ar găsi mai multe suflete cu dragoste pentru biserică 
şi pentru sfintele altare, care, asemenea Veronicăi să cultive şi să 
îngrijească în grădinile lor, cele mai frumoase flori, spre a le aduce la 
picioarele Mântuitorului şi ale Maicii Sale Sfinte, dar care, mai presus 
de toate, să aducă zilnic la picioarele Mântuitorului florile nepieritoare 
ale iubirii, ale curăţiei, ale smereniei şi ale credinţei lor pline de 
devotament!” — îşi exprimă dorinţa Părintele Anton Demeter, acest vrednic 


slujitor al altarului. (Pr. Anton Demeter, op.cit. p.93). 
x 

CAPITOLUL XVII 


DE VEGHE LÂNGĂ MÂNTUITORUL 


„Cum ar fi oare cu putinţă ca inimile noastre să rămână reci şi 
nepăsătoare în faţa iubirii nemărginite a lui Isus, prizonierul dragostei 
din Sfântul Altar? El ne aşteaptă aici zi şi noapte să-L vizităm, să-L 
adorăm şi să-L primim în sufletele noastre, adresându-ne această 
invitație: 

» Veniţi la mine voi toţi cei osteniţi şi împovăraţi şi eu vă voi 
uşura pe voi!” 

Veronica a dat ascultare acestei chemări a Mântuitorului 
rămânând uneori, când îi permitea timpul, ceasuri întregi în adoraţie 
în fața Sfântului Altar, a Preasfântului Sacrament. ” (Pr. Anton 
Demeter, op.cit.p.94). 

„O vedeam în fiecare seară, declară Emilia, făcând o vizită la 
Prea Sfântul Sacrament, timp în care spunea Oficiul Prea Sfintei 
Inimi a lui Isus şi alte rugăciuni. ” 

„Veronica, subliniază Eleonora, avea o devoțiune deosebită faţă 
de Ora de adoraţie, mai cu seamă în joile ce urmează după Paşti, 
până la Sărbătoarea Trupului Domnului”; acestea erau pentru dânsa 
ca o Novenă de ore de adoraţie. Pentru ea, Joia Verde era Sărbătoarea 
sărbătorilor. La Joia Verde din 1955, am întrebat-o: 

"Tu ce faci la procesiune, arunci flori?” 

"Nu, eu am să cânt’ — a răspuns ea şi a început să cânte : 

„iS-aşternem inimile noastre 

Covor din ele Lui făcând...” 


„Mergea în multe nopți la Ora Sfântă, îşi aminteşte sora ei, An- 
gela; aşa în noaptea de Anul Nou, şi-n multe altele. ” 
„La noi, explică Eleonora, se făcea Ora de adoraţie în fiecare 

întâia joi din lună, mai apoi, din diferite motive, s-a redus Ora Sfântă 
şi nu se mai făcea în public. 

Noi, fiind mai aproape de biserică, o făceam împreună, tot în 
biserică. Pe atunci, toți credincioşii ştiau unde este cheia bisericii, şi 
puteam să facem vizite la orice oră din noapte. ” 

„Eu, zice Maria, am cunoscut-o pe Veronica mai cu seamă la 
Ora de adoraţie, la care luam şi eu parte împreună cu mama. ” 

„Ne adunam, îşi aminteşte bădia Ghiţă clopotarul, 20-30 de 
persoane la biserică, unde făceam Ora de adoraţie în fiecare joi 
noaptea, spre vineri. Parc-o aud şi acum pe Veronica, cântând cu 
vocea ei frumoasă şi puternică la aceste ore : 

„În Taina Sfântă zi şi noapte, 

Tu Stai, Isuse, veşnic treaz, 

Şi-aştepți pe oameni ca să vină, 

Să-i scapi de chin şi de necaz.” 


Odată, ne povesteşte Agneza, se terminase tocmai Ora de 
adoraţie, şi fetele ieşiseră afară din biserică, în timp ce eu rămăsesem 
să cânt ultima strofă din cântecul „Noaptea pe pământ coboară”. 

Când am ieşit din biserică, Veronica şi celelalte fete au început 
să râdă de mine zicând că m-am trezit din somn cântând. ” 

„La orele de adoraţie la Sfânta Taină, ce se ținea atunci la noi 
în prima joi a lunii, de la orele 11 la 12 noaptea, o deosebeam pe 
Veronica prin vocea ei puternică şi prin cântarea ei din toată inima ” 
— subliniază sora Rozina. 

„Lua parte, zice Ana, la adoraţie, la Rozariu, la vizitele la Prea 
Sfântul Sacrament, cu tot sufletul, răspunzând la rugăciune şi la cânt. ” 

„Când intram în curtea bisericii, îşi aminteşte Maria, ea ne spunea: 

' Hai mai întâi să-i facem o vizită lui Isus. 

După vizită, ieşeam afară, mai vorbeam ce mai vorbeam, şi iar 
o auzeam zicând: 

"Hai să-i facem o vizită şi Maicii Domnului!” 

„În vara anului 1956, povesteşte Eleonora, în luna iunie, când 


90 


altarul era împodobit cu crini şi uşile erau mereu închise..., aproape 
spre sfârşitul Orei de adoraţie, am prins a nu mai vedea şi pierdusem 
orice putere de a mă mai ridica din genunchi. Acelaşi lucru i s-a 
întâmplat şi Veronicăi, dar ea fiind mai tare, s-a ridicat şi m-a scos şi 
pe mine afară din biserică.” 

„ Uitasem să vă spun, completează Eleonora, că de la ea, a prins 
şi tata dragoste față de Ora de adoraţie. Şi iată cum s-a întâmplat : 
tata era un om foarte sever şi de cele mai multe ori trebuia să vorbim 
în casă în şoaptă. Ca să nu-l supărăm. 

Veronica venea mereu, fie iarnă, fie vară, în serile de joi să mă 
cheme să mergem la biserică pentru adoraţie. Într-una din seri când 
ea striga la gard, tata a ieşit afară şi a chemat-o în casă zicându-i : 

' Ce faceți voi la biserică, nu puteți face şi aici, în casă?” 

Veronica râzând îi răspunse : 

"Ba da, căci suntem încă şi mai mulți!” 

Apoi se dezbrăcă, se aşeză pe marginea patului şi începu să 
stea de vorbă cu tata; timpul trecea şi se făcu ora unsprezece fără 
zece. 

"Ei, începem acum Ora de adoraţie!” 

Și, fără a se sfii câtuşi de puţin de severitatea tatei, ea îşi dădu 
drumul la glas, cântă fără nici o emoție, ca şi cum ar fi fost singură. 
Când s-a terminat Ora Sfântă, îi spuse tatălui meu: 

"Ei, naşule, ai văzut ce facem noi la biserică?” 

După aceea. Am mai făcut şi în alte dăți Ora Sfântă acasă şi 
atât l-a impresionat pe tatăl meu curajul ei încât, înainte să moară, 
mi-a spus să nu las niciodată hotărârea cea bună de a mă consfinţi lui 
Dumnezeu şi nici Ora Sfântă.” 

„Când făcea o vizită la Sfântul Sacrament — declară Maria Pal, 
mai întâi îl chema în ajutor pe Sfântul Duh: ,„ Vino Duhule Creator 
şi cercetează minţile alor tăi...” şi mă îndemna şi pe mine să fac la 
fel zicându-mi: 

"Să vezi Marie, ce bine ai să te rogi şi ai să te simţi, dacă îl vei 
chema în ajutor pe Sfântul Duh!" 

Este ceea ce se practică în mistica răsăriteană în rugăciunea numită 
a Inimii sau a Numelui lui Isus, iar asceții şi misticii care ajung la această 
performanță, se bucură de privilegiul de a nu se mai ruga ei înşişi, ci Sfântul 
Duh se roagă pentru ei cu suspine negrăite, aşa cum ne arată paginile 
Filocaliei. 

Virginia Gherghelaş, născută în 1929 la Nisiporeşti declară : 

„Îmi amintesc cum într-un an am luat parte la Novena în cinstea 
Duhului Sfânt de la Rusalii şi plecam cu noaptea în cap de acasă, 
pentru a ajunge la timp la Hălăuceşti. ” 

Maria Pal îşi aminteşte, legat de transfigurarea Veronicăi, pătrunsă 
de Spiritul Sfânt, în timpul rugăciunii : 

„4m avut ocazia de mai multe ori să o găsesc în biserică în 
timpul reculegerii lunare. O vedeam cum se concentra şi faţa parcă îi 
strălucea în timpul meditaţiei şi se cunoştea că după aceea era mai 
bine dispusă şi mai voioasă. ” 

Este ştiut că atunci când eşti în starea harului sfințitor, se întâmplă ca 
lumina dinăuntru să se reflecte şi în afară şi în asemenea momente, omul se 
transformă, faţa îi radiază bunătate, seninătate şi o fericire necunoscută 
care numai în Dumnezeu îşi poate avea izvorul. Astfel au fost sfinţii care 
s-au deosebit de cei din jur prin lumina care le iradia de pe chip şi din 

„Aşa a ştiut această fată să răspundă la invitaţiile adresate de 
Isus, sufletelor chinuite şi împovărate de griji şi de nevoi. Ea îl vizita 
pe Mântuitorul şi rămânea uneori ceasuri întregi în convorbire cu El 
în Sfântul Sacrament al altarului. Îl preamărea cu cele mai frumoase 
cântări şi rugăciuni, voind ca prin acestea să repare uitarea, nepăsarea 
şi batjocurile aduse Tainei Sfinte din Altar. 

Acum ea Îl adoră, Îl iubeşte şi se bucură veşnic cu El şi cu sfinţii 
Săi în patria cerească. ” (Pr. Anton Demeter, op.cit. p. 100). 

CAPITOLUL XVIII 


„LĂSAȚI COPIII SÂ VINĂ LA MINE” (Mc. 10,14). 


„Oamenii buni la suflet - specifică biograful Veronicăi - fin mult 
la copii, în care văd o oglindă a bunătăţii şi a frumuseţii divine. La 
rândul lor copiii se simt atraşi în mod instinctiv către oamenii buni, 
cu care se împrietenesc cu multă uşurinţă. 

De două mii de ani, Isus Fiul lui Dumnezeu făcut om, cucereşte 
cu bunătatea Sa inimile celor mici, zicând : „ Lăsați copiii să vină la 
mine şi nu-i opriţi, căci a unora ca aceştia este Împărăţia Cerurilor.” 
(Mc. 10. 14b). 

Încă din fragedă copilărie Veronica s-a lăsat atrasă de bunătatea 
şi farmecul Mântuitorului, străduindu-se să-L facă mai cunoscut şi 
mai iubit şi de către alţi copii. ” ((Pr. Anton Demeter, op.cit. p.101). 

Poate că Veronica vedea în aceşti copii de ţărani ca şi dânsa, pe 
Însuşi Pruncuşorul divin, coborât în ieslişoară săracă, încălzindu-se la aburul 
respirării unor animale blajine. 

Poate că, în dorinţa de a ajuta mamele, de a simţi trupuşorul cald şi 
vioi al unui copilaş, se deşteptau semnele unei maternităţi înăbuşite din 
dragoste pentru Isus, maternitate râvnită de orice femeie şi chiar de orice 
fecioară, care ar fi însemnat împlinirea ei ca făptură pe acest pământ, 
împlinirea rostului său de țărancă tânără, căreia îi tresaltă inima de fericire 
şi de mulțumire, văzându-şi adunate în jurul mesei, odraslele buchețel — şi 
în aceste îmbrățişări fugare şi în cuvintele de alint, stătea preţul jertfei sale, 
renunțarea de bunăvoie la taina sfântă a căsătoriei şi la bucuria de a fi 
mamă pentru a-L sluji numai şi numai pe Acela care avea să-i fie Mire în 
ceruri. 

Ajutându-le pe tinerele mame şi pe copiii lor, gusta şi ea puțin din 
acea împlinire care se numeşte maternitate, îşi ostoia dorurile după afecțiunea 
pe care ar fi simţit-o, fără doar şi poate, dacă ar fi fost soţie şi mamă şi 

astfel se întorcea iarăşi spre sine şi spre Lumina imensă din sufletul ei care 
o chema neîncetat la datorie şi care-i spunea în orice clipă : „Dacă vrea 
cineva să vină după Mine, să se lepede de sine, să-şi ia crucea şi să 
mă urmeze.” (Mt. 16,24). 

Să vedem cum s-a reflectat dragostea pentru copii în viaţa Veronicăi: 

„Veronica, declară prietena ei Ana, iubea mult copiii mici. Când 
mamele ajungeau obosite cu micuţii în braţe la biserică, ea se apropia 
de ele şi le lua copiii în braţele ei robuste, pentru a le mai uşura un 
pic. Îi dezmierda, le vorbea şi-i ridica deasupra capului, zicându-le: 

"Coculeană! 

Chiar şi în biserică se oferea să le uşureze pe mamele cu copii 
mici, oferindu-se să aibă grijă de ei. ” 

„În cotul nostru, povesteşte Verona, erau foarte mulți copii; 
aproape fiecare familie avea câte 6-7 copii. Seara, când ne adunam 
cu toţii acasă, ne strângeam la un loc şi ne jucam, țipam, alergam şi 
făceam o gălăgie nemaipomenită. Veronica venea la noi şi ne zicea: 

' În loc să faceți atâta gălăgie n-ar fi mai bine să învăţaţi 
rugăciunile pentru Prima Împărtăşanie şi pentru Sfântul Mir?" 

Noi ne apropiam cu încredere de ea şi-i spuneam ’soră’.” 

Ce blândă dojană! Vrednică de un părinte iubitor care-i îngăduie 
copilului său o şotie, o năzbâtie, dar nu uită, cu înţelepciune şi răbdare 
să-l povăţuiască ce e bine şi ce e rău, ce trebuie să facă pentru a creşte în 
virtute şi în fapte bune. Pe drept cuvânt, Veronica era numită "măicuța 
Viroana” de către copiii mai mici care, aşa cum declară Ana, o fată mult 
mai mică decât ea, se simțeau "ocrotită de dânsa”.” 

„Într-adevăr, declară Polona, Veronica îi învăţa pe copii 
rugăciunile din catehism şi diferite cântece frumoase. ” 

Verona îşi mai aminteşte: 

„Dacă uneori, când trăgea clopotul pe înserate, noi mai eram 
încă pe drum, ea ne strângea grămadă şi spunea cu noi rugăciunea 

Îngerul Domnului”. Ba, în unele rânduri, ne rugam cu ea chiar şi 
Rozariul. Deşi eram ştrengari şi obraznici, ea nu se supăra pe noi şi 
nu ne ocăra, ci zicea: 

"Aşa-s copiii!” 

„Îmi amintesc bine, zice Tereza, că sora Rozina şi Veronica ne- 
au pregătit pentru Prima Împărtăşanie. Când ne-am spovedit prima 
dată, ele ne conduceau frumos la scaunul de spovadă şi la locul unde 
trebuia să facem pocăinţa, spunându-ne şi ce trebuie să facem. ” 

Angela Antal, născută în 1942 la Zăpodia, declară la 24.111. 1987: 

„Deşi eram cu mult mai mică decât Veronica, mi-o amintesc 
bine şi acum. 

Ea iubea mult copiii mici. Uneori ne adunam în jurul ei şi ea ne 
povestea despre cele sfinte. Era bună la suflet. Într-o zi am rugat-o 
să-mi dea şi mie o carte de rugăciuni şi Veronica mi-a dăruit cărticica 
numită: „Calea Cerului”. 

La rândul său, Antoaneta Barticel, croitoreasă din Nisiporeşti îşi 
aminteşte: 

„Eram mică pe atunci. Să fi avut 6-7 ani când a murit Veronica. 
Îmi amintesc că o visam îmbrăcată în alb şi înconjurată de flori multe. ” 

Ca un vrednic apostol al lui Isus, Veronica, aşa cum am văzut, se 
ocupa de copiii care urmau să ia Prima Sfântă Împărtăşanie sau să se 
împodobească în darurile Duhului Sfânt la Sfântul Mir. 

Totodată, ea se ocupa şi de cateheza pentru tinerii mai 
neexperimentați, împărtăşindu-le din Pâinea Cuvântului Bun pe care şi ea 
o primise de la dascălii şi conducătorii ei sufleteşti, aşa cum declară Eleonora 
Barticel: 

„De la Pr. Matei Ghiuzan, pe care Veronica avusese ocazia 
să-l cunoască odinioară, ea a înțeles de ce mare importanţă este 
cunoaşterea catehismului pentru mântuirea sufletului şi s-a străduit 
să-l înveţe cât mai bine. 

Dar nu se mulțumea să-l cunoască numai ea, ci-i ajuta şi pe 
alții să facă la fel. Îmi amintesc cum Veronica începuse să facă la un 
moment dat cateheză cu o fată de 18 ani pe nume Albert Eleonora, 
care voia să ducă şi ea o viaţă evlavioasă. ” 

„Uneori, declară Angela, părintele sau dascălul ne lăsau să 

învăţăm rugăciunile şi catehismul împreună cu Veronica. Dacă nu 
eram cuminţi, ne mai plesnea. Nu o cruța nici chiar pe nepoata ei 
care era cam ştrengăriță şi nu stătea cuminte în biserică. ” 

„Moartă, Veronica a fost aşezată pe o laviţă joasă, pentru a o 
putea vedea toți copiii satului, fiindcă, zicea mama ei, tare mult mai 
ținea la dânşii. ” 

„Veronica — spune biograful ei — îi iubea mult pe copii, pentru că 
ea însăşi avea un suflet senin şi curat de copil. Ea îi dezmierda, se 
juca împreună cu ei, îi învăța catehismul, cânta şi se ruga sau îi 
pregătea pentru Prima Împărtășanie. 

Deşi era înțelegătoare şi îngăduitoare cu toți copiii, pe cei care 
se întreceau cu obrăzniciile şi perturbau liniştea în biserică, îi mai 
trăgea de urechi, în spirit pedagogic, făcându-i atenţi la Sfânta 
Liturghie. Copiii, la rândul lor, o iubeau mult pe Veronica şi continuă 
s-o iubească şi astăzi. Ei vizitează adesea mormântul din cimitirul 
satului, precum şi monumentul înălțat la locul martirajului ei. Sunt 
cei mai fideli oaspeți ai Veronicăi. Copiii nu o vor uita niciodată pe 
Veronica, măicuţă şi soră, dar în chip deosebit, prietena lor cea mai 
bună.” (Pr. Anton Demeter, op.cit. pp. 105-106). 


CAPITOLUL XIX 


ASPECTUL FIZIC. ASPECTUL MORAL. 
ASPECTUL SPIRITUAL 


Din cele relatate până acum şi din declarațiile şi amintirile martorilor, 
se reliefează anumite trăsături distinctive privind portretul fizic, cel moral şi 
cel spiritual al Veronicăi Antal. 

Din declaraţiile diverselor persoane se disting unele trăsături comune 
dar şi unele aspecte specifice. Şi dacă aspectul fizic nu frapa cu nimic pe 

cei din jurul său, aspectul moral şi cel spiritual ieşeau în evidenţă în chip 
deosebit încât ea a rămas în memoria tuturor, nu pentru trăsăturile fizice, ci 
pentru frumuseţea ei morală. 

Veronica Balint, văduvă din Hălăuceşti, scoate cel mai bine în evidență 
contrastul dintre aspectul fizic şi frumuseţea sufletească pe care o degaja 
Veronica: 

„Înfăţişarea ei nu era prea frumoasă; avea ochi albaştri verzui, 
o față lată, nasul şi gura mică, obrajii presăraţi cu câţiva pistrui şi 
ceva coşuri, iar părul de culoare blond-închis. În schimb avea o mare 

frumuseţe sufletească. 

Deşi îmbrăcată cu haine simple şi sărăcăcioase, era cât se poate 
de curată şi ordonată. 

(...) Amatoare de cele spirituale, râvnică şi plină de voinţă, ea 
avea o singură ambiţie: sfințenia. ” 

Aşadar, singura ei ambiție era de a atinge sfințenia. 

A merge la Cer, la Isus, i se părea tot atât de firesc pe cât era să se 
trezească în zorii zilei şi s-o pornească pe jos, până în satul vecin, să-L 
întâlnească şi să-L primească în inima sa în chip euharistic. 

„Cum să nu merg în cer dacă sunt a Lui? ” — se minuna ea în faţa 
tovarăşelor ei de călătorie în drum spre biserică. 

„Era o fată simplă şi săracă; se îmbrăca simplu, spune cu nostalgie 
aceeaşi Veroana Balint într-o declaraţie din 1983, la 25 de ani de la moartea 
Veronicăi. Dar pe cât era de săracă, pe atăt era şi de dezlipită de cele 
materiale, căci spunea ea că: ’ nu avea nevoie de două flanele’. ” 

Francisc umbla descult sau în sandale şi cu aceeaşi rasă pe care 
desenase cândva o cruce. Rasa se mai păstrează şi astăzi în Capela 
Mormântului şi numără, nu mai puţin de 70 de petice. 

Isus mergea desculţ prin colbul Iudeii şi al Galileii ba şi prin Samaria 
şi nu avea nici măcar o piatră a Lui ca s-o aşeze la căpătâi. 

Fericită sărăcie! 

„Sărăcia a fost totdeauna mama mea şi eu am fost 
întotdeauna fiul ei”- se spune în Imitaţiunea lui Isus, Cartea a doua, 
capitolul 6. 

O fată ca Veronica, având o înfăţişare modestă, nu ar stârni în zilele 
noastre decât zâmbete echivoce, ironii, vorbe cu subînțelesuri. 

În aceste vremuri în care virtuțile curăţiei, modestiei, pudorii şi 
umilinţei nu sunt la loc de cinste şi nici preţuite aşa cum s-ar cuveni de către 
cei mai mulți oameni, un crin smuls cu brutalitate încă din mugur şi călcat în 
picioare în noroiul acestui sfârşit şi început de mileniu, n-ar găsi prea mulți 
adepți vrednici de ofranda sa. 

Însă în toate veacurile au existat pleiade întregi de sfinţi necunoscuţi, 
dar nu mai puţin bogaţi în virtuți decât cei mai mari mucenici ai credinței. O 
astfel de făptură desprinsă parcă din Martirologiul creştin, străluceşte tocmai 
prin aparenta lipsă de strălucire a vieții ei scurte dar rodnice în virtuți şi 
fapte bune. 

Veronica avea o frumuseţe lăuntrică aparte, izvorând şi revărsându- 
se pentru semeni, iluminând ca o aură chipul său blond, oarecum spălăcit, 
şters, cu trăsături aspre. Această frumuseţe însă, te inunda şi te reconforta, 
făcând să cadă tuturor dragă. 

Genoveva Barticel şi-o aminteşte astfel : 

„Mi-o amintesc pe Veronica Antal în grupul celorlalte fete 
evlavioase, vorbind şi râzând voioase în curtea bisericii. De asemenea, 
mi-o amintesc stând duminica între copii şi păstrând liniştea şi ordinea 
în timpul Sfintei Liturghii. Cum stătea ea în genunchi, cu ochii plecați 
şi cu mâinile împreunate şi cum se ruga ea cu reculegere, parcă era o 
sfântă de la icoană.” 

Fetele evlavioase din aceste părți ale Moldovei au fost ca şi ciocârliile 
Sfântului Francisc, cărora Seraficul părinte le predica Evanghelia lui Isus. 
Deşi modeste la înfăţişare, cântecul lor în mijlocul neamului păsăresc răsuna 
distinct şi era de o frumuseţe neasemuită atunci când îi aduceau laude 
Domnului şi Creatorului lor şi al tuturor celorlalte lucruri şi ființe din întreaga 
natură. Surioarele păsărele, ciripind vesele şi înălțând cântări măiestre 
Dumnezeului a toată făptura din Cer, de sub Cer şi din pământ şi care nu 
se sfiau să asculte cu glas amuţit Vestea cea Bună predicată de apostolii lui 
Isus Cristos pretutindeni pe pământ. Şi care, chiar dacă pleacă în țări însorite, 

se întorc întotdeauna acasă, smerite, supuse, gata oricând să înveselească 
cerul cu cântările lor. 

Harul lui Dumnezeu le susţinea pe fiecare şi iubirea pentru Isus Cristos 
şi pentru Maria, „roaba Domnului”, le înflăcăra inimile, astfel încât, nici 
un obstacol nu punea stavilă dorinţei de a participa la Sfânta Liturghie şi la 
devoţiunile pioase — adoraţia la Sfântul Sacrament, devoţiunile din luna 
mai în cinstea Fecioarei Maria, diferite alte practici de pietate, astfel că 
erau susținute în orice lucrare, aşa cum i-a mărturisit Veronica numitei lacob 
Maria din Târgu Trotuş : 

„„Soră, când vin la liturghie aici (la Hălăuceşti n.n.) — parcă simt 
că merg pe sus.” 

„Mersul pe aripi” îl învățase Veronica în drumurile sale lungi dintre 
cele două sate, având ca însoțitor de drum Sfântul Rozariu, aşa cum ea 
însăşi mărturisise şi întovărăşită de alte câteva femei fervoroase. De aceea, 
nici frigul nu mai era frig, nici foamea, foame, nici primejdiile de orice fel, în 
stare să le înspăimânte şi să le facă să se întoarcă din drumul lor. 

Şi dacă cineva ar putea spune în mod ironic sau sceptic, că acest 
lucru nu e posibil la oameni, faptele o dovedesc că a fost posibil să înfrunte 
lupi şi zăpazi, ger şi crivăţ, ploaie şi lapoviţă, arşiţă şi secetă şi alte felurite 
primejdii, susținute de harul divin. Acest lucru ar fi de ajuns să ne convingă 
deplin că ele erau susținute şi prin ele lucra Duhul Sfânt şi îşi desăvârşea 
opera Mântuitorul Însuşi. 

Am mai amintit că portretul ei moral prevala asupra celui fizic. lată 
ce declară în acest sens cei care au cunoscut-o : 

Iulia Vasiliu, fiica dascălului Mateiaş, declară la 16.VIII. 1986: 

Am cunoscut-o pe Veronica Antal în perioada anilor 1950-1953 
când tatăl meu era dascăl în Nisiporeşti-Zăpodia. Eram apropiate ca 
vârstă; cred că tatăl meu ne-a făcut cunoştinţă, ea fiind în corul 
bisericii. 

Avea o fire deosebit de blândă şi prietenoasă. Era generoasă, 
simţea nevoia să apere pe cineva. Duminica ne plimbam împreună și- 
mi amintesc că mă apăra de băieţii obraznici. 

(...) Curios, prin negura anilor, portretul ei fizic nu-mi apare 

foarte clar, dar simt tot mai clar portretul ei moral, bunătatea ei. 

Dorea să vină la mine la laşi pentru a studia; eu mă căsătorisem 
în 1955 şi ea dorea să mă ajute în gospodărie şi totodată să înveţe în 
particular, să devină maică, adică să rămână mereu fecioară. 

În 1958 când eu aşteptam un copil, tare aş fi dorit s-o am lângă 
mine pentru un timp. 

Vestea morții ei năpraznice în ziua de 8 septembrie (când am 
aflat!) m-a afectat profund. 

Eroarea judiciară făcută atunci m-a cuprins de mâhnire. Dar 
Dumnezeu a făcut lumină în toate şi v-a inspirat pe Sfinția Voastră să 
întreprindeți lucrarea legată de viaţa Veronicăi. ” (Iulia Vasiliu, fostă 
Mateiaş — medic I.M.F. — disciplina fiziologie, laşi 16 iulie 1986). 

„Ea n-a cunoscut stricăciunea lumii şi era mereu la demnitate — 
declară Gheorghe Antal, clopotarul din Zăpodia în 1986.Era respectuoasă 
cu toți. Oricând era gata să-mi dea o mână de ajutor pentru a păstra 
biserica mereu curată. Harul lui Dumnezeu a lucrat în chip minunat 
în sufletul ei. ” 

Ecaterina Barticel, născută în 1926 la Zăpodia, dă mărturie la rândul său : 

„Se purta simplu, nu era împopoţonată şi nu ieşea la lume, ca şi 
celelalte fete. 

Unii mai râdeau de ea: 

„Ei, dacă eşti măicuţă!... Măicuţa s-a măicit! ” 

Dar ei nu-i păsa de vorbele lumii şi îşi vedea de treaba ei.” 

Şi Lucia Gurgu, născută în 1936 la Hălăuceşti îi realizează un portret 
moral deosebit : 

„Era o fată ca toate celelalte fete evlavioase şi totuşi avea ea 
ceva în felul ei de a vorbi şi de a se purta, încât nu-ți venea să te mai 
desparți de ea. (...) 

Avea mereu cuvinte înălțătoare de iîmbărbătare, de mângâiere 
şi nu te plictiseai niciodată s-o asculţi vorbind. 

Era o fire bărbătoasă, avea mult curaj şi credinţă tare; ea nu 
se abătea de la drumul cel bun. Se vedea că are o mare chemare. ” 


E) 

Nu trebuie pierdut din vedere în creionarea portretului moral al 
Veronicăi, faptul că ea nu minţea niciodată. Prefera să spună adevărul sau 
să tacă. Nu suporta să se vorbească urât în preajma ei. Când tinerii cântau 
cântece de dragoste, ea refuza să rostească unele cuvinte mai deocheate. 
Nu mergea la horă, nu glumea necuviincios. 

„Vorbea îndurerată despre păcate, dar nu am auzit-o vreodată 
să pomenească pe nume pe cei ce greşiseră cu ceva în viaţa ei. În 
schimb scotea în evidenţă şi cel mai mic bine făcut de cineva şi era 
oricând gata să apere numele bun al cuiva şi în chip deosebit pe acela 
al persoanelor sfinţite, al preotului. ” (Ana Pal). 

Tot Ana Pal spune: 

„Nu trecea cu vederea pe cel care, în prezenţa ei l-ar fi jignit pe 
Dumnezeu. Îi făcea atenţi chiar şi pe tinerii care uneori, seara, pe 
drum, vorbeau necuviincios. În acelaşi timp era iertătoare faţă de cei 
care greşeau şi chiar mijlocitoare. 

Isus spusese: ,„ Fericiți sunt cei care urmăresc pacea. Ei vor fi 
numiți fiii lui Dumnezeu. ” (Mt. 5,9). 

Veronica era un astfel de om, împăciuitor, tolerant, lesne iertător şi 
mijlocitor pentru cauza altuia, gata oricând să pună o vorbă bună pentru 
caun om să fie reabilitat. 

O trăsătură pregnantă a caracterului ei era aceea că nu făcea alianță 
cu păcatul. 

Tot Ana Pal dă mărturie în acest sens : 

„Cred că păcatul era singurul ei duşman, cu care nu a făcut 
nicicând prietenie. O vedeam cum muncea din răsputeri pentru a 
dobândi virtutea. Era tare îndurerată de jignirile aduse lui Dumnezeu, 
iar în ultimii ani ai vieţii a suferit şi mai mult din această cauză. 

Departe de a discuta pe cineva, înțelegeam că o doare mult 
decăderea unor tineri din sat. (...) 

În ziua înmormântării, când i se pregătea catafalcul, unii din 
popor spuneau: ’ să pregătim frumos, căci merită. Cu sângele şi 
moartea ei a plătit toate destrăbălările tineretului din sat.” 

„Nu ținea cont, continuă Ana, oricât ar fi suferit din cauza cuiva. 
Îmi amintesc cum ne durea pe noi atunci când ea se angajase la 
parohie la Hălăuceşti, dar cineva a intervenit luându-i locul de muncă, 
loc în care ea se simţea foarte bine, în orice caz, mai bine ca la ea 
acasă. Dar Veronica s-a purtat cu acea persoană la fel de prietenos 
ca şi mai înainte, cu toate că a suferit mult. Multă vreme am văzut-o 
plânsă şi de la Ana Antal am aflat ce-a pățit. 

Întrebând-o într-o zi, continuă Ana, cu cine a fost la Hălăuceşti, 
mi-a răspuns: 

"Cu Rozariul 1!” 

Rozariul, însoțitor de drum, armă de apărare, sprijin în rugăciune, 
tovarăş. Prieten nelipsit şi lipit de mâna ei încă din primii ani ai vieții. 

Făcând o analogie — îmi amintesc că o bătrână octogenară, întrebată 
fiind de o cunoştinţă dacă nu se teme să stea singură în casă, a răspuns 
spontan: 

„Dar nu sunt singură, sunt cu Maica Domnului!” 

(Bătrâna aceea — întâmplător este mama mea Arionda, şi a plecat 
de curând la Aceea care a fost alături de dânsa toată viaţa) (n.a.) 

„Nu pot să uit nevinovăția acestui suflet şi simplitatea lui. (...) 

Privirea mea era întotdeauna îndreptată asupra ei: gândeam 
mereu că este un suflet aparte, simplu dar profund. (...) 

Cred că de asta a murit martiră pentru că suspina mereu după 
cer. Deseori o vedeam privind cerul şi zâmbind” — declară într-o 
scrisoare Ecaterina Mihăieş în data de 13.XI1. 1986. 

Iar Cătălina Mihăieş din Gioseni, judeţul Bacău, născută Pal în 1934 
în Zăpodia — spune la rândul său: 

„După părerea mea, Veronica nu cunoscuse răutățile lumii. Eu 
admiram nevinovăția sufletului ei, care i se răsfrângea pe frunte ca 
un fel de lumină. ” 

O altă trăsătură de caracter demnă de admirat la Veronica era curajul 
său, spiritul de jertfă pentru apărarea celor sfinte. lată ce declară Ana 
Antal, sora Rozinei din Nisiporeşti : 

„N-o vedeam mânioasă decât atunci când era insultat 

Dumnezeu cu înjurături şi vorbe urâte. Celor vinovaţi le atrăgea 
atenția asupra păcatului lor, chiar cu riscul de a fi lovită. 

Odată, am sfătuit-o să-l lase în pace pe un om care înjura, ca 
nu cumva să o bată. 

"Să văd dacă are curajul să mă lovească!” 

Dar iată însă că acel om nervos s-a năpustit asupra ei şi a lovit- 
o de i-a dat sângele pe nas. ” 

Câţi dintre noi am avea astăzi curajul să-i înfruntăm pe cei care 
înjură de Dumnezeu şi de lucruri sfinte? Ne astupăm urechile, închidem 
ochii şi trecem mai departe!... E mai comod aşa, să te faci că nu auzi şi că 
nu vezi decât să iei atitudine fermă împotriva celor care-L ofensează grav 
pe Isus, aruncându-l injurii în fața-l dumnezeiască. 

Batjocurile şi înjurăturile sunt mult mai frecvente decât vorbele 
cuviincioase. ŞI totuşi, nimeni nu ia atitudine. Ne complacem într-o laşitate 
penibilă, de teamă că ne vom pierde locul călduţ pe care l-am dobândit 
îmbrâncindu-i pe alţii afară! 

O, Veronica, tu eşti pentru noi un exemplu bun de curaj şi neînfricare 
împotriva acelora care iau în derâdere Numele Sfânt al Mântuitorului! 

Ajută-ne şi pe noi să fim curajoşi şi mai fermi în a ne manifesta 
credința, în a apăra de injurii Numele Sfânt al Celui care şi-a dat viaţa 
pentru mântuirea noastră! 

A suporta cu resemnare toate încercările în virtutea credinţei şi a 
iubirii față de Acela prin care ne vin toate — iată o virtute vrednică de 
urmat. Căci, cine n-ar cârti în fața greutăților? 

Până şi dreptul Iob îi punea întrebări lui Dumnezeu, socotindu-se 
nedreptăţit să sufere atâtea nenorociri. Dar, în cele din urmă a înțeles rostul 
suferinţei şi a rostit: „Nu înțeleg, dar cred!” 

Veronica socotea că orice lucru, oricât de mărunt, dacă e făcut cu 
vrednicie şi cu bună credință, poate ajuta un suflet să înainteze pe calea 
sfințeniei. 

Ana Ciucheş, născută în 1932 la Zăpodia spune: 

„Mama ei nu prea era de părere să o lase să meargă la biserică 
aşa de des. Atunci Veronica scotea baticul de pe cap şi arătându-i-l 
mamei, îi zicea: 

" Uite, îl vezi? Cu aista mă mântuiesc! N-am nevoie de mai 
mult!” 

„În ziua mirului la Hălăuceşti, îşi aduce aminte Ana, aflându-se 
în sacristie la invitația sorei Electa şi ajutând la împăturit hainele 
întrebuințate pentru sărbătoare, Veronica rula brâie, spunându-i 
Angelei Pal: * şi asta ajută la sfinţenie”! ” 

Aceste afirmații arată că Veronica era convinsă că nu lucrurile foarte 
însemnate îi vor ajuta să cucerească Împărăţia Cerurilor, ci traiul simplu, 
decent, fără ostentație, dezlipirea inimii de deşertăciunile acestei lumi, 
dreapta socotință, priceperea de a discerne binele de rău, evlavia şi iubirea 
față de Dumnezeu şi de aproapele, însuşiri pe care Veronica şi le-a 
demonstrat din plin în scurta ei trecere prin viață. 

Dragostea pentru virtute şi pentru împlinirea sfaturilor evanghelice 
era pentru ea o preocupare permanentă. 

Prietena ei Eleonora Barticel declară: 

„Veronicăi îi plăcea mult să cunoască şi să facă voinţa lui 
Dumnezeu. I se părea că celelalte fete sunt mai înaintate în viaţa 
spirituală decât ea şi se frământa cam ce să facă să nu piardă timpul. 
Când recita Rozariul, obişnuia să zică: 

"Şi binecuvântat este rodul trupului tău Isus care... să întărească 
în noi credința, să sporească în noi nădejdea şi să desăvârşească în 
noi iubirea’. ” 

Veronca Iosif, născută în 1931 în Nisiporeşti declară : 

„Ea până şi paşii îi oferea Domnului, căci îmi spunea odată : 

"Un pas pentru mine şi unul pentru Domnul!” 

În concluzie, putem spune că Veronica întrunea toate calităţile unui 
suflet cu adevărat creştin. Era veselă, vorbăreață, serioasă în acelaşi timp 
când era vorba de lucruri sfinte. Nu iubea luxul, se purta simplu şi decent. 
Gospodină curată şi harnică, deşi cam domoală la treabă. Accepta jertfe : 
post, somn puțin, statul în poziție nemişcată, în spirit de penitenţă. Se ruga 
pentru întoarcerea păcătoşilor, pentru morţi şi pentru sufletele din Purgator. 

Avea o voce frumoasă şi îşi folosea bine darurile primite de la 

Dumnezeu. Cânta în corul bisericii, făcea curăţenie, aducea flori la altar. 
Apropiată de cei mici în biserică, în curtea bisericii sau în sat, ajuta mamele, 
le lua copiii în braţe şi îi alinta: „Coculeană!” 

Cei din Hălăuceşti îi spuneau „Fata cu gumari şi flanea” (Ana Pal). 

Nu era fudulă sau încrezută ci isteaţă, respectuoasă, vorbea cu 
oricine. „Ştia să glumească frumos ” (Maria Pal). 

Manifesta spirit de evlavie deosebit, iubea rugăciunea, avea Rozariul 
pe degete, stătea în genunchi, cu mâinile împreunate, cu capul plecat, ochii 
închişi, în reculegere şi adoraţie pioasă. 

Participa la Sfânta Liturghie aproape zilnic, se spovedea săptămânal, 
se împărtăşea aproape zilnic, uneori de mai multe ori pe zi în chip spiritual. 
Spunea multe rugăciuni de consacrare: „O, Marie, ia-mă sub ocrotirea 
ta” - pe care o avea cusută pe o batistă, aşa cum a declarat Maria Pal 
(Dughenariu). Alte rugăciuni: „Vino Isuse în inima mea!”; „O, Marie, 
mă dau ţie, trup şi suflet pe vecie”; îi îndemna şi pe copii să o spună 
mereu. Recita Coronița Maicii Domnului. 

Participa la procesiuni pentru ploaie şi la hramuri şi alte sărbători 
tradiționale, religioase sau laice ale satului, împreună cu alte fete din sat. 
Ulterior aveau să se facă procesiuni pentru ploaie pe locul unde a căzut martiră. 

Făcea nenumărate devoţiuni în cinstea sfinților: a Sfântului Francisc 
— pentru care avea o predilecție deosebită. Rugăciunea Sfântului Franscic 
de consacrare totală lui Dumnezeu: „Dumnezeul meu şi totul meu!” o 
avea de asemenea, cusută pe o batistă. 

Nutrea o evlavie deosebită față de Preasfânta Fecioară Maria, căreia 
i se consacrase şi în ale cărei asociaţii intrase. De asemenea, îi cerea părintelui 
ei spiritual Alois Donea să o primească să facă consfinţirea ca Roabă a 
Mariei şi în acelaşi timp să-i fie soră spirituală părintelui Alois, aşa cum 
ne-a declarat prietena ei Cătălina Mihăeş. 

Făcea şi alte practici devoționale particulare: Calea Sfintei Cruci, 
Adoraţia îndelungă în fața Preasfântului Sacrament, Rozariul. Ea 
trăia aceste cuvinte ale lui Isus: „Tatăl tău care vede în ascuns, te va 
răsplăti pe fată” (Mt. 6,4). 

Făcea aşadar toate lucrurile cu discreţia necesară. Era respectuoasă 
şi iubitoare de aproapele. „Ea nu te lăsa în mijlocul drumului la nevoie”, 
aşa cum declară Roza Trefaş. 


Dar despre spiritul ei generos şi aspectu-i caritativ, vom vorbi în 
capitolul următor. 


CAPITOLUL XX 


BUNA LA INIMĂ ȘI GENEROASÂ. ASPECTUL 
CARITATIV 


„Despre un om milos, omenos, înțelegător, blând, îngăduitor, 
iertător şi darnic faţă de semenii săi, zicem că este „bun la inimă”, 
sau că are o inimă largă. Şi dacă aceste dispoziții sufleteşti sunt 
însuflețite de dragostea dumnezeiască, atunci ele alcătuiesc acea 
admirabilă virtute creştinească numită generozitate, dărnicie sau 
mărinimie. 

Cei care au cunoscut-o bine pe Veronica susțin că ea a fost o 
fată foarte bună la inimă, gata oricând să vină în ajutorul aproapelui 
său, cu tot ce-i stătea la îndemână. ” (Pr. Anton Demeter, op.cit., p. 
107). 

„Astfel- spune şi Ludovic Giurgi - dezlipită de lume, a căutat să 
pună în practică următoarele cuvinte ale Scripturii: „Deci când faci 
milostenie, să nu trâmbiţezi înaintea ta, precum fac fățarnicii în 
sinagogi şi pe ulițe, ca să-i slăvească oamenii. Adevăr zic vouă, şi- 
au luat plata lor. lar tu când faci milostenie, să nu ştie stânga ta ce 
face dreapta ta, ci să fie milostenia ta în ascuns.” (Mt. 6,2-4). 

Toate faptele să le facem pentru Dumnezeu, fără să avem alt 

scop, căci un scop anume, face ca acele fapte care sunt bune în sine, 
să nu fie vrednice de răsplata veşnică. Veronica însă, făcea milostenie 
spre slava lui Dumnezeu şi adeseori în ascuns, încât nimeni nu ştia 
sau nu bănuia aşa ceva. Adesea te trezeai cu o iconiţă, o cărticică sau 
o medalie sau chiar câţiva lei în buzunar. 

Odată, stând de vorbă cu câteva persoane printre care era şi 
Veronica, ea căută pe neobservate să se apropie de mine şi tot în 
acelaşi fel îmi strecură o cărticică în buzunar. Era „Mortificaţia 
creştină”. Mergând spre casă şi introducând mâna în buzunar am 
găsit acea broșură. Cercetând mai amănunțit faptul, am aflat că ea 
îmi pusese cartea în buzunar, fără ca să mărturisească vreodată acest 
lucru. Şi câte fapte de acestea aş putea să vă enumăr, fapte pe care 
le-a săvârşit spre binele aproapelui şi mântuirea sufletelor!” (Ludovic 
Giurgi, op.cit.p. 12). 

Să urmărim şi alte mărturii privitoare la caracterul generos al Veronicăi: 

„Cu câteva zile înainte să moară, zice prietena ei Verona, eu 
avusesem un mare necaz: fără să vreau îl opărisem pe fratele meu. 
Tata m-a bătut şi zicea că mă alungă acasă iar eu plângeam. 

' Taci din gură, fa Viroană şi nu mai plânge; dacă te alungă de 
acasă, vii să stăm împreună în şură la noi.’ 

Acestea au fost ultimele cuvinte pe care le-am auzit din gura 
Veronicăi. ” 

„ Tare mi-a părut rău când am aflat de moartea ei, declară Ana, 
căci cu puţin înainte ea mă încurajase şi mă ajutase să pot primi 
Sfântul Mir... Eu mă pregătisem pentru Sfântul Mir, dar nu izbuteam 
să învăţ rugăciunile şi începusem să plâng în curtea bisericii. 

"De ce plângi Anuță? ' m-a întrebat ea. 

' Pentru că nu pot ține minte rugăciunile din catehism’, i-am 
spus eu plângând. Ea mi-a zis să înconjur biserica şi să fac câteva 
rugăciuni. Eu am făcut ce mi-a Zis, am reuşit la examen şi am primit 
Sfântul Mir. Cum să nu-mi pară rău de ea?” 

„Avea o inimă tare bună, adaugă verişoara ei Maria. Ori de câte 
ori venea la mine după ce m-am măritat, ea îmi aducea lapte, ouă şi 

ce mai aveau ei acasă. Odată mi-a dat un rozar şi mă întreba uneori: 

’ Mai ai rozariul acela? Te rogi pe el? Să te rogi, căci mult ajută 
rugăciunea '!” 

„Era foarte darnică, zice Cecilia. Odată i-am cerut un anumit 
lucru şi ea a uitat să mi-l aducă. Şi nu ştiu de câte ori m-a rugat să o 
iert.” 

„În ziua cununiei mele, îşi aminteşte lozefina, înainte să plec la 
biserică, Veronica a venit până în pragul casei, mi-a urat fericire în 
căsătorie şi mi-a dăruit o cruce frumoasă şi un batic. ” 

„La colțul casei lor era un păr mare şi în fiecare an făcea multe 
pere, din care mâncau mulţi oameni şi mai ales copii. Veronica le ducea 
în poala şorțului şi le împărțea la toți. Chiar dacă apucam să trec de 
casa lor, ea mă striga, dădea fuga după mine şi mă încânta fie cu 
pere, fie cu flori, dar mai cu seamă cu gestul ei. ” — declară Ana. 

„Întotdeauna, subliniază Ana, o vedeam alături de cel care avea 
cea mai mare nevoie de ajutor, fie la prăşit, fie la secerat sau la alte 
munci; fie la drum cu una sau alta dintre noi, fie stând cu un bolnav 
sau cu cineva care era singur.” 

„Tatăl ei, continuă Ana, dăduse în judecată pe un vecin care îl 
bătuse... dar Veronica atât a plâns şi l-a rugat pe tatăl ei să-l ierte, 
până când acesta l-a iertat pe acel vecin. ” 

„Dacă nu era Veronica, recunoaşte mama Iova, bărbatul meu 
avea să facă puşcărie. ” 

„Numai datorită rugăminţilor ei, tatăl meu a scăpat de 
închisoare” — recunoaşte băiatul acelui vecin. 

„În săptămânile dinaintea morţii, declară Ana Pal (Mâţu), stătea 
noaptea cu o bolnavă chinuită, atât trupeşte cât şi sufleteşte, căreia 
i-a fost de mare uşurare până în seara zilei de 24 august 1958.” 

Acest aspect este subliniat şi de Bernadeta Ileş din Nisiporeşti : 

„lubea mult pe cei bolnavi. Era pe vremea aceea la noi o fată 
bolnavă, noi îi ziceam Ileana lui Ciurcică. Veronica se ducea la ea, o 
ajuta, o încuraja, ba chiar dormea cu ea. Mai pe urmă fata s-a făcut 
sănătoasă, dar nu s-a mai măritat.” 

Şi Maria Pal din Nisiporeşti declară : 

„Iubea şi vizita bolnavii ca de exemplu pe sora Clementina şi 
pe Emilia. 

Am avut ocazia să o aud cum îi încuraja, cum îi îmbărbăta şi 
cum îi îndemna să se resemneze la voința lui Dumnezeu, spunându-le 
că dacă suportă cu răbdare, ei au un mare merit în faţa lui Dumnezeu 
şi că tocmai de aceea Isus îi încearcă, pentru că îi iubeşte. 

"O! De ce nu sunt şi eu bolnavă! Se vede că eu nu merit aşa 
ceva, de aceea Isus nu mi-a dat suferinţe trupeşti, în schimb mi-a dat 
altele sufleteşti şi noi trebuie să îndurăm cu curaj şi voie bună tot ce 
ne vine din mâna Domnului’! spunea Veronica. ” 

Spiritul ei generos era atât de puternic încât ar fi dorit să ia locul 
aproapelui său în suferinţă, sau măcar să împartă cu el durerile fizice. Dar 
oare nu-şi dorise să moară martiră, la fel ca sfintele martire a căror viață o 
fascinase? 

Suferinta pentru Cristos şi pentru aproapele se identificau în inima şi 
mintea acestei fete care, nu exagerăm dacă spunem, era gata oricât să 
sufere în locul altcuiva mai slab decât dânsa. Iată un model de iubire față 
de aproapele, demn de pilda Sfântului Maximilian Kolbe, cel care îşi dăruise 
viața pentru un confrate de lagăr. 

Dar oare nu şi Isus Cristos îşi dăduse viața pentru mântuirea omenirii? 

„Mai rar suflete atât de bune şi generoase ca al Veronicăi! Ea 
era gata să ajute oricând, pe oricine. Avea un cuvânt de încurajare 
pentru fiecare; nu refuza nimănui nimic, fiind gata să ofere fiecăruia 
câte o mică bucurie. 

Simţea nevoia de a-i apăra pe cei mai slabi decât ea; Veronica 
ierta şi-i îndemna şi pe alții la iertare; era mereu alături de cei care 
aveau cea mai mare trebuinţă de ajutorul ei. Îl ajutase de mai multe 
ori chiar şi pe acela care avea să-i curme într-o zi firul vieţii. 

Cinste şi laudă Veronicăi şi tuturor acelora care vor merge pe 
urmele ei!” (Pr. Anton Demeter, op.cit. p. 112). 

Şi iată, spune şi Giurgi Ludovic, că ne mai apare în faţa ochilor un alt 
act caritativ, o altă floricică dăruită lui Isus; mângâierea celor întristaţi. Cât 
de bine se simte omul în întristare când vine cineva la el, îl mângâie, îi spune 
un cuvânt de încurajare, participă la durerea lui; dar şi mai mult, când 
cineva caută să-l smulgă din această boală şi să-l readucă la veselie. Un 
asemenea instrument ce înveselea inimile, numai prin prezenţa sa, a fost 
Veronica. Ea nu se îndepărta niciodată de cineva până nu-l vedea cu faţa, 
dacă nu îmbujorată, cel puţin senină: 

„Dacă era cineva necăjit întreba: 

"Acum ce ai?’ 

Ea ştia să mângâie pe cei întristați cu vorbe bune.” (Ana 
Tălmăcel). 

O, câtă dulceaţă avea această întrebare; „acum ce ai? ”, de făcea 
omul întristat să răspundă cu un oarecare surâs. Deja cucerise totul! 
(Ludovic Giurgi, op.cit., p- 12). 

„Veronica conchide părintele Demeter, era o fată înaltă, voinică, 
bine legată şi semăna tatălui ei, care şi el era un om voinic. Nimeni 
nu-şi putea închipui că de fapt era şi ea suferindă. Numai mama ei şi 
poate încă două-trei prietene ştiau câte ceva despre starea șubredă a 
sănătăţii ei, căci nu obişnuia să se plângă nimănui despre suferinţele 
sale. Cu toate acestea, şi poate tocmai de aceea, ea îi iubea, încuraja 
şi vizita pe cei bolnavi, uitând adesea de suferinţele ei. 

Ea ne-a lăsat un minunat exemplu de răbdare în suferinţă şi 
supunere la voinţa lui Dumnezeu. (...) 

Pe drept cuvânt o putem considera drept o pildă de dăruire şi 
generozitate faţă de cei bolnavi, faţă de aproapele său. ” (Pr. Anton 
Demeter, op.cit. pp.113 şi 117). 

CAPITOLUL XXI 
ZELUL PENTRU MÂNTUIREA SUFLETELOR 


„Sufletele cu adevărat râvnice în slujba Domnului, nu se 
mulțumesc doar să se folosească de izvoarele harului divin, spune 
Părintele Demeter, nici numai de a face cât mai multe fapte bune, sau 
de a îndeplini cu exactitate poruncile, ori de a face fapte de pocăință 
din dragoste către Dumnezeu, ci se străduiesc a-i feri şi pe alții de 
primejdia păcatului, îndrumându-i la bine şi rugându-se pentru ei, 
căci zelul, asemenea focului, tinde să se extindă tot mai mult. 

Noi nu ne putem mântui fiecare, independent de alții, ci numai 
ajutând la mântuirea altora, ne-o asigurăm pe a noastră. 

„Ai salvat un suflet, ţi l-ai predestinat pe al tău” - spunea 
Sfântul Augustin. 

Veronica a înțeles bine acest lucru şi s-a străduit să-l pună în 
aplicare. ” (op.cit., p. 118). 


„Fiind pe câmp, la muncă, o auzeam cântând uneori Psalmul 
50 şi repetând de mai multe ori versetul: „ Învăţa-voi pe cei fărădelege 
căile Tale/ şi cei nelegiuiţi la Tine se vor întoarce”, - declară Eleonora. 

„Vorbea îndurerată despre păcate, zice Ana, dar nu am auzit-o 
niciodată să pomenească pe nume pe cei ce greşiseră cu ceva în fața 
ei. În schimb scotea în evidenţă şi cel mai mic bine făcut de cineva şi 
era gata oricând să apere numele bun al cuiva, şi în chip deosebit, 
acela al persoanelor consfinţite lui Dumnezeu, al preoților. ” 

„Eu nu-mi amintesc nimic în legătură cu Veronica, declară Maria, 
dar cumnata mea Cecilia mi-a spus că mergând cu vaca într-o 
duminică la câmp, pe drum s-a întâlnit cu ea şi aceasta a întrebat-o: 

" Ai fost astăzi la biserică?” 

"Nu, ar fi răspuns Cecilia. 

' Întoarce-te acasă, mergi la Sfânta Liturghie şi ai să te duci pe 
urmă cu vaca.” 

Dar Cecilia având un tată rău, s-a temut să se întoarcă acasă. ” 

„Odată, zice Eleonora, mergeam cu ea la biserică; plouase şi 
pietrele drumului, spălate de praf şi de noroi, erau parcă mai aspre. 
Am întrebat-o: 

"Nu te înțeapă pietricelele la picioare?” 

Ea mi-a răspuns : 

"Lasă să mă înțepe, câte pietricele mă înțeapă, atâția păcătoşi 
să se întoarcă’. ” 

„De la ea am învăţat că rugăciunea Tatăl nostru este alcătuită 
din 7 cereri şi o precuvântare, ” zice Maria. 

Şi verişoara ei Maria îşi aminteşte: 

„Mă sfătuia să mă rog împreună cu soțul meu atunci când mă 
voi căsători şi se supăra când, aflându-se la noi, vedea că nu ne rugăm 
împreună la masă.” 

„Uneori, zice Ana, noi aveam momente de descurajare, dar 
Veronica ne îndemna să mergem mai departe pe drumul pe care am 
pornit, care este cel mai frumos dintre toate, căci noi suntem miresele 
lui Isus. ” 

„Aceasta a fost Veronica, îşi încheie gândul biograful ei, o inimă 
plină de zel pentru mântuirea sufletelor. pentru care s-a rugat, pe 
care le-a încurajat, pentru care a oferit diferite acte de pocăință şi pe 
care le voia cu tot dinadinsul salvate din mrejele păcatului şi îndrumate 
pe calea binelui, pe calea mântuirii. ” 

(Pr. Anton Demeter, op.cit., p. 122). 


Dar, o poruncă a Bisericii obligă în conştiinţă pe creştini să dea 
cinstire sufletelor răposaţilor, fie ei rude, prieteni, cunoscuţi sau necunoscuţi. 

Veronica a împlinit cu vrednicie această poruncă ştiind că astfel poate 
câştiga multe indulgente pentru Cer, dar şi din milostivenie creştinească, 
aşa cum declară Emilia Bern. Frenţ din Nisiporeşti : 

„O vedeam uneori făcând vizite în cimitir şi stând pe iarbă între 
crucile copiilor unde se ruga pentru sufletele din Purgator. ” 

Rugăciunile pentru sufletele din Purgator şi pentru întoarcerea 
păcătoşilor le-a învăţat de la bunica ei Zarafina. 

„La fel ca şi ceilalți copii, ne plăcea să ne rugăm în cimitir, 
povesteşte prietena ei Maria. Ne jucam cât ne jucam... apoi alegeam 
fiecare câte un rând de cruci şi trecând prin faţa lor ne rugam pentru 
sufletele celor răposaţi. ” 

„Veronica, îşi aminteşte prietena ei Eleonora, de cum se aşeza în 
pat, nu mai făcea nici o mişcare. Când am întrebat-o de ce stă astfel, 
mi-a răspuns: 

"Nici în Purgator nu-i nici o mişcare’! ” 


„Că în Purgator este sau nu mişcare, asta n-am putea şti; e 
posibil însă ca Veronica să fi auzit lucrul acesta la vreo predică. Dar, 
a rămâne în pat într-o poziţie incomodă şi imobilă, este cu siguranță 
un mic Purgator, pe care ea şi-l impunea singură, în spirit de pocăință, 
fie pentru ispăşirea greşelilor proprii, fie pentru a veni în ajutorul 
sufletelor din Purgator la care ţinea foarte mult.” (nota Părintelui 
Anton Demeter). 

„Eu, declară o prietenă a Veronicăi din Hălăuceşti, am avut cu ea 
o înțelegere şi anume: Cea care va rămâne în viaţă, să asculte pentru 
cea care va muri prima, 30 de Sfinte Liturghii pentru ca să o scape 
mai repede din focul Purgatoriului,; şi într-o noapte... am avut un vis. 
Vedeam înaintea ochilor un lan de grâu şi din loc în loc, din grâu 
răsăreau trandafiri roşii şi crini albi. Deodată a apărut în acel lan de 
grâu o ceată de fecioare, având în frunte pe una mai frumoasă decât 
toate şi, la un moment dat, am văzut-o pe Veronica, spune Verona. Ea 
mi-a spus bucuroasă: 

” Îți mulțumesc că te-ai rugat pentru mine. Eu sunt aici’. 

Și visul a luat sfârşit. ” 

„ Cu sau fără acest vis, conchide părintele Anton Demeter, suntem 

convinşi că Veronica, cea plină de compătimire faţă de sufletele din 
purgator, acum este în cer, căci ea a fost în stare să-şi dea viaţa pentru 
a cuceri cerul. 

Veronica s-a rugat foarte mult pentru cei răposați, a ascultat 
multe Sfinte Liturghii pentru ei, s-a rugat Rozariul şi a oferit tot felul 
de pocăinţe şi fapte bune pentru salvarea lor. De ce n-am imita-o şi 
noi?” (Pr. Anton Demeter, op.cit. p. 126). 


CAPITOLUL XXII 
SPINI ȘI LACRIMI PENTRU CER 


„Văzând-o pe Veornica tot timpul bine dispusă, veselă, senină, 
cu Zâmbetul şi cu cântarea pe buze, ai fi zis că ea nu ştie ce-i suferința 
şi necazul vieţii. În realitate, după cum ne destăinuiesc unele prietene 
ale sale şi după cum ea însăşi a mărturisit atunci când a declarat că 
Isus i-a dat şi ei unele suferinţe sufleteşti, uneori norii încercărilor s- 
au abătut şi pe cerul senin al sufletului său, sub formă de ocară, 
dispreţ, ruşine, constrângeri, împotriviri, ameninţări, nedreptăți, ispite, 
presimţiri rele şi despărțiri de cei dragi. ” (Pr. Anton Demeter, op.cit. 
p. 156). 

În afară de aceasta, Veronica îşi impunea unele penitenţe pentru 
diferite cauze: întoarcerea păcătoşilor, pace, bunăstare în familie, în sat, 
vindecarea unui bolnav, pentru ridicarea bisericii în sat, convinsă fiind că 
aici pe pământ, trebuie să ne străduim să depăşim orice încercare, aşa 
cum o învățase Isus: 

„Aici pe pământ veţi trece prin multe necazuri şi încercări, 
dar aveţi curaj: Eu am învins lumea!” (loan 16,33). 

„Într-adevăr, spune prietena ei Cecilia, Veronica a avut mult de 
suferit din cauza hotărârii ei de a renunţa la căsătorie şi la lume. ” 

„Știu că de acasă nu-i era învoit să ducă o viață retrasă, explică 
Ana. De multe ori o găseam plângând şi repetând cuvintele Sfântului 
Francisc: 

” Să râdă lumea cea stricată, 

Să râdă chiar părinții; 

Căci mie Domnul îmi e Tată 

Şi rude îmi sunt sfinții.” 

Într-o zi am întrebat-o: 

"De ce nu te-ai împărtăşit?” 

" Pentru că nu m-am spovedit!” 

"Şi de ce nu te-ai spovedit? 

Și ea nu mi-a răspuns decât cu ochii care îi jucau în lacrimi. 
Știindu-i necazurile de acasă, i-am spus că ar fi bine să se încredinţeze 
conducerii unui preot... După un timp am observat la ea o schimbare: 
nu mai lipsea de la Sfânta Împărtăşanie. ” 


„Dacă o întrebai de ce-i tristă, răspundea : 

"Nu pot spune!" 

Dar noi ştiam cum stau lucrurile, ” — îşi aminteşte Cătălina. 

„Avea uneori ispite grele contra curăţiei, spune prietena ei Verona, 
dar lupta cu statornicie împotriva lor.” 

„Deseori şi mai ales în timp de ispită, declară Eleonora, repeta 
aceste cuvinte: 

” O Marie, cu-al tău nume 

şi cu-al dulcelui Isus 

sper să trec din astă lume 

şi să merg în ceruri sus.” 


E) 


„În iarna lui 1953-1954..., la un moment dat, văzând-o tristă şi 
cu obrajii aprinşi, am întrebat-o: 

"Ce-i cu tine? Ce ai?’ 

Și ea mi-a răspuns că suferă de o secetă sufletească şi că nu se 
poate ruga”, îşi aminteşte Cătălina. 

„O mare ruşine a suportat Veronica, zice Eleonora, când, într-o 
duminică i-a fost refuzată Sfânta Împărtășanie din cauză că tatăl ei 
era într-un proces cu un vecin. ” 

„Într-o zi, relatează Maria — o cunoştinţă din Barticeşti -, am văzut- 
o tristă şi am întrebat-o ce se întâmplase : 

' Mi-a murit tata!’ — a răspuns ea şi s-a aşezat pe iarbă să se 
odihnească, deoarece era obosită...” 

„Când era mai amărâtă, o vedeam cum strânge crucea de la 
Rozar în mână şi privea lung la ea”, îşi aminteşte prietena ei Maria. 

„Avea însă şi unele momente de descurajare şi era tare necăjită 
din cauza mamei ei care voia cu orice preţ să o căsătorească” — zice 
sora Electa. 

„Nu ştiu ce are, mi-a zis într-o zi mama ei, că de când a venit de 
la Huşi plânge aproape întruna. Eu personal, declară Eleonora, numai 
de trei ori am văzut-o plângând şi anume: când a murit părintele 
Herciu şi pe la începutul lui august 1958, când a venit de la Huşi.” 

„Veronica, explică părintele Alois Donea, a fost numai de două 
ori la Huşi... pentru a mă întreba unele probleme sufleteşti. S-a întors 
acasă plângând, pentru că i-am spus s-o întrebe pe mama ei, când o 
fi liniştită, nu când e supărată, dacă e bine să se căsătorească sau 
nu... Ea ținea morţiş la votul ei şi răspunsul meu a făcut-o să plângă 
mult. Dumnezeu o pregătea astfel, pentru ceasul cel mare care a 
rezolvat necazul sufletesc în care se afla. ” 

„Cu vreo trei zile înainte de a muri Veronica, am mers la biserică 
să mă rog, şi acolo m-am întâlnit cu dânsa. Veronica a venit după 
mine, zice Elena, a început să plângă spunând că are o greutate pe 
suflet, o presimţire că are să se întâmple ceva...” 

Mama lova, declară la rândul său despre Veronica : 

„Atunci când mi-a murit soțul călcat de tren în 1954, Veronica 
mă încuraja: 

"Lasă mamă, că o să avem noi grijă de Maria, surioara noastră!" 

Ea nu descoperise nimănui şi nu se plângea de suferinţele ei, ci 
îndura toate cu iubire şi cu răbdare. Era mereu supusă la voința lui 
Dumnezeu. ” 

Am afirmat, de asemenea, că Veronica îşi impunea anumite jertfe şi 
mortificațiuni pentru diferite intenții bune. Iată confirmarea acestei afirmaţii: 

„Printre jertfele ei se număra şi aceea că nu se culca până 
noaptea târziu şi ținea post, declară mama Iova. 

Sora ei Angela, declară : 

„În ultimul timp din viaţa sa, plângea mult, dar noi nu ştiam de 
ce plânge. ” 

Eleonora Barticel afirmă la rândul său: 

„Obişnuia să facă şi unele mici mortificațiuni, ca de exemplu, 
să sărute pământul, să facă cruce cu limba pe pământ, ş.a.” 

Tot Eleonora continuă: 

„Veronica îşi lua asupră-şi obligaţia de a recita sau cânta psalmii 
de pocăință ai lui David, psalmi care o ajutau să îndure persecuțiile 
venite din partea familiei şi a celor din jur. Când cei de acasă începeau 
persecuțiile, ea începea să cânte. ” 

Cecilia lui Mare (Antonică) din Hălăuceşti spune : 

„Sâmbăta nu mânca fructe, cu scopul ca Maica Domnului să o 
ajute să fie statornică în bine şi pentru alte intenţii ale ei. ” 

„La gât purta o cruce nu prea mare, spune Tereza Aniţei din 
Barticeşti, la data de 9.V.1984. Când i-am spus că mi-e teamă pe câmp 
de oameni răi, ea a strâns crucea în mână şi mi-a zis : 

"Nu mi-i teamă de nimeni! Isus este tăria mea! Pentru cinstea şi 
credința mea mă lupt până la moarte!” 

Într-adevăr, Veronica îşi însuşise temneinic cuvintele lui Isus: 

„Oricine îşi va pierde viața de dragul meu, şi-o va salva, dar 
oricine ţine morţiş să-şi păstreze viaţa, şi-o va pierde. Şi ce folos e 
să câştigi toată lumea, dacă în schimb, te pierzi pe tine însuţi?” 
(Lc. 9,24-25). 


117 


„Dar eu sunt convinsă - spune Cecilia lui Mare din Hălăuceşti — 
că Dumnezeu a rânduit aşa, ca ea să moară şi să capete coroana 
muceniciei! ” 

O declarație edificatoare despre felul cum înțelegea Veronica să se 
jertfească şi să-şi mortifice trupul şi voinţa pentru intenții bune, ne-o oferă 
Sora Electa, într-o scrisoare din 14. 1.1984, trimisă părintelui Anton 
Demeter: 

„Părinte, am dat peste o iconiță simplă, cum erau pe atunci, 
primită de la Veronica Antal, pe spatele căreia este buchetul spiritual 
pe care mi l-a oferit dânsa în anul 1954, ziua de 8 septembrie. ÎI 
transcriu aici: 

„Dar sufletesc. 

Prin micile mele jertfe am reuşit să fac un mic dar sufletesc 
de ziua matale, prin Maria. 


Liturghii 20 
Împărtăşanii 15 
Împărtăşanii spirituale 60 
Ore de adoraţie 5 
Rozare 10 
Vizite 30 
Calea Crucii 7 
Mortificații 15 
Rozariul Sfintei Răni 20 
Ore de lucru 70 
Jertfe 2000 
Diferite rugăciuni 150 


Şi adaugă pe iconiță: 

„Acum îl dau Mariei ca ea să culeagă ce-i uscat şi apoi să-l 
dea lui Isus şi El să vă dea prin el răsplată pentru apostolat, un 
colțişor de rai. 

La Mulţi Ani! Veronica.” 

Ce vreau să spun prin asta? — continuă Sora Electa. Să arăt 
bogăția vieții ei spirituale, a vieții lăuntrice a Veronicăi. Să vii de la 
Zăpodia la Hălăuceşti pe jos ca să asculţi o Sfântă Liturghie sau două, 
nu i-a fost uşor! 

2000 de jertfe, arată că dânsa avea de luptat, indiferent în ce 
direcţie, deci se învingea pe sine, chiar dacă uneori nu reuşea, aşa 
cum ar fi dorit. 

Asta arată însă voinţa ei fermă de a se învinge...” 


„Iată care au fost spinii şi lacrimile de mir prin care Dumnezeu 
o pregătea pe Veronica pentru Cer. Ea ne poate învăţa cum, prin 
suferinţă şi luptă putem să ajungem şi noi” — subliniază Pr. Anton 
Demeter. 

În mod ciudat, acum, când scriu aceste rânduri, îmi amintesc de o 
fată din parohia mea, care mi-a slujit drept model în formarea mea spirituală, 
deşi era cu mult mai tânără decât mine. 

O cheamă Luminiţa şi acum este într-o Congregaţie ignaţiană. În 
preajma sărbătorilor de iarnă, prin anii '90 am vizitat împreună câteva 
aziluri şi orfelinate cu daruri de la sponsori sau de la biserică pentru aceşti 
asistați. Aveam la noi iconiţe, rozarii şi obiecte de îmbrăcăminte din colecta 
făcută la parohie. Un mic dar pentru fiecare de la Pruncuşorul Isus. 

Fiind zăpadă abundentă, până la genunchi, iar noi coborând pe strada 
Radu Negru, în pantă, până la Căminul spital cu bolnavi incurabili şi la 
Căminul de bătrâni, am făcut rost de o sanie ca să transportăm sacii cu 
daruri. 

Luminiţa avea ghete din piele, scurte şi cu talpa foarte alunecoasă, 
astfel încât cădea deseori. La fiecare cădere, ea spunea zâmbind : 
„Staţiunea a l-a; all-a, ” ş.a.m.d. 

Aşadar, înotând prin zăpadă, încărcată cu daruri pentru cei nevoiaşi, 
ea săvârşea Calea Crucii cu Mirele ei. 

Felul cum seamănă cele două fecioare în bunătate, evlavie, căldură 
sufletească, seninătate, supunere la voința lui Dumnezeu, umilință, 

disponibilitate şi deschidere sufletească, spirit de jertfă şi penitenţă, este 
de natură să mă uimească. Dar Isus are multe mirese în cer şi pe pământ, 
fiecare cu harul său, dar identificându-se în aceeaşi mare iubire care le 
cotropeşte sufletul şi le face să părăsească totul pentru a se dărui lui 
Dumnezeu. 

Nici din mâna Luminiţei nu lipsea niciodată Rozariul. ÎL purta 
pretutindeni, dăruindu-l deseori altor persoane şi făcând imediat rost de 
altul. Când nu a mai avut nici un rozariu de dăruit, şi-a confecționat singură 
unul, din aţă groasă, prin care trecuse un anumit număr de mărgele de 
lemn, butucănoase, de care era agăţată o cruce rudimentar cioplită în lemn. 
La întrebarea mea ce-i cu rozariul acela, ea mi-a spus râzând că acesta e 
singurul pe care nu-l mai poate dărui, pentru că era prea rudimentar şi n-ar 
fi plăcut nimănui. În schimb acesta i-a plăcut Domnului căci pe el Luminiţa 
făcea mii de rugăciuni. 

Îşi dăruia totul femeilor bătrâne şi nevoiaşe de la Azilul săracilor. 
Palton, mănuși, fular, şosete de lână, bluze, fuste, şi, odată, chiar cămaşa 
de pe ea. 

„Să îmbrăcăm pe cei goi” — această poruncă nu însemna pentru 
Luminiţa doar o sintagmă poetică, un titlu de piesă de teatru, ci o poruncă 
fermă, pe care ea o ducea la îndeplinire cu o promptitudine deosebită. Îi 
plăcea să dăruie. lar când nu mai avea ce dărui, împărțea cuvinte, mângâieri, 
lacrimi, sfaturi, rugăciuni, cunune întregi de Rozarii pentru vii şi pentru morți. 

Luminiţa. O lumină în noapte. O lumină în ceaţă. O candelă mereu 
aprinsă. Sora mai mică a Veronicăi, o soră spirituală, desigur, făcând parte 
din marea familie creştină în care membrii se recunosc între ei, nu după 
funcţii, nu după haine, nu după înfăţişare, ci după inimă. 

Îi poartă acelaşi dor către Cer, care, cu ochii închişi în rugăciune, 
devine şi mai intens, mai flămând de spații adânci şi necunoscute. 

Amândouă au avut aceiaşi părinți spirituali care le-au condus sufletele 
la perfecțiune: părintele Alois Donea, Părintele Eugen Blăjuţ Senior, Pr. 
Mihai Măcincă, Pr. Petru Albert, Pr. Anton Demeter... 

„Noi amândoi avem acelaşi dascăl,/ Școlari suntem aceleeaşi 

păreri.../ Unitul gând oricine recunoască-l,/ Ce ştii tu azi, eu am 
ştiut de ieri./ De-aceleaşi lucruri plângem noi şi râdem...” — spunea 
Mihail Eminescu în poezia „Noi amândoi avem acelaşi dascăl”. 
(Eminescu, M, Poezii, Editura Minerva, Bucureşti, 1985, pp.273-274). 


CAPITOLUL XXIII 


UN COROLAR DE VIRTUȚŢI 


„Creştinii buni, adevărații creştini, spune părintele Anton Demeter, 
ştiu să-şi apere cu demnitate şi curaj credinţa lor. Ei nu se lasă 
impresionați de batjocurile şi amenințările celor răi, şi nu rămân 
indiferenți în fața păcatelor ce se săvârşesc în jurul lor, ci cu bunătate, 
cu răbdare, cu tact şi hotărâre, caută să le împiedice, să le combată, 
să le stârpească. Cei care au cunoscut-o pe Veronica spun că a fost o 
fată dintr-o bucată, hotărâtă, neînfricată, bărbătoasă, curajoasă şi 
neabătută de la calea cea bună. ” (Pr. Anton Demeter, op.cit., p. 127). 

„Veronica, declară Rozina, avea o energie de necrezut când era 
în joc slava lui Dumnezeu; din blândă şi umilă cum era, devenea ca 
un leu.” 

„Când auzea vreun copil vorbind urât, imediat ridica tonul şi- 
l certa”, declară Maria. 

„Veronica, zice sora Electa, era o fată hotărâtă, dintr-o bucată 
şi ştia la nevoie, să bată cu piciorul în pământ...” 

„Nu permitea să-l pomeneşti pe diavol, să înjuri, sau să grăieşti 
vorbe murdare, căci îndată te mustra aspru”, declară prietena ei 
Elisabeta. 

„Stiu că din fragedă copilărie, Veronica şi fraţii ei au fost deprinşi 
cu munca de către părinţii lor, care erau nişte oameni nevoiaşi. Fiind 
cea mai mare dintre fraţi, e lesne de înţeles că tot greul cădea pe 
umerii ei, atât în gospodărie cât şi la câmp, unde muncea cot la cot 
cu părinții. În 1954, tatăl ei şi-a pierdut viața într-un accident de 
muncă pe calea ferată. De acum încolo, ea va trebui să suplinească şi 
lipsa tatălui. Cei care au cunoscut-o îşi amintesc că era o fată harnică, 
îndemânatecă şi gata să ajute oricând, pe oricine la nevoie.” (Pr. 
Anton Demeter, op.cit. p.133). 

„Într-adevăr, recunoaşte mama ei, Veronica era harnică şi 
conştiincioasă la treabă.” 

' Mamă, obişnuia să spună Veronica, eu mă duc unde am de dus 
(adică la biserică,) și la întoarcere îți fac toată treaba”, declară despre 
ea Margareta, o rudă de-a sa. 

„Îndată ce ajungea acasă de la biserică, zice verişoara ei Tereza, 
se schimba de haine şi pleca să o ajute pe mama Tova la prăşit pe 
ogor.” 

„Părinții Veronicăi, zice Elisabeta, aveau lângă noi, pe parcela 
Buzdugan, un ogor ...aşa că ne întâlneam des unii cu alții. N-am auzit- 
o pe mama ei să se plângă de Veronica niciodată, de faptul că merge 
la biserică şi o lasă singură. Dimpotrivă, zicea: 

"O las să meargă la biserică, poate se mai roagă şi pentru mine! 
Când vine acasă, îmi face toate treburile, iar apoi vine să mă ajute şi 
la ogor. 

„Era tare săritoare la treabă, declară colega ei Tereza; tot lutul 
la costoroabă, ea mi l-a bătut.” 

„Veronica, adaugă verişoara ei Maria, m-a ajutat la ridicarea 
casei, căci era o fată foarte voinică. ” 

„În toamna anului 1955, zice Eleonora, m-a ajutat şi pe mine 
mult la treabă. Noi am avut sfeclă pentru butaşi, pentru biserică, 
vreo 4000 de kilograme şi toată sfecla aceea trebuia numărată. 
Veronica a vrut să o numere şi să o pună la groapă, singură. ” 


122 


„Nu pot spune, încheie Ana, că Veronica a lucrat mult sau puțin, 
dar ştiu că tot ce făcea ea, făcea cu toată inima. Când lucra, se vedea 
că trăieşte din plin acele cuvinte ale Sfintei Evanghelii : „Isus toate 
le făcea bune.” 

Obişnuia chiar să repete aceste cuvinte în timpul tuturor 
acțiunilor sale. ” 

„Aşa a fost Veronica: o fată bună, cuminte, harnică, 
îndemânatecă, săritoare, conştiincioasă, mereu ocupată, care nu putea 
suporta lenea şi chiuleala, îşi ajuta mult familia, vecinii şi prietenii, 
unind rugăciunea cu munca şi ceea ce făcea, făcea cu toată inima, 
din iubire către Dumnezeu şi către aproapele. ” (Pr. Anton Demeter, 
op.cit. p.136). 

Cu toate că avea atâtea calități, această fată era pentru toţi o pildă 
de smerenie, aşa cum reiese din declaraţiile martorilor. 

„La temelia vieţii noastre spirituale, creştineşti, trebuie să stea 
virtutea smereniei, a umilinţei, care constă în convingerea lăuntrică a 
nevredniciei, slăbiciunii şi mizeriei noastre şi în suportarea în linişte a 
dispreţului altora. 

În fond, cu ce am putea noi să ne mândrim, când ştim că tot ce 
suntem şi tot ce avem bun în noi, sunt daruri ale lui Dumnezeu? De la 
noi nu avem decăt slăbiciunea şi păcatele! 

„Aşadar, spune părintele Demeter, smerenia trebuie să stea la 
baza tuturor virtuţilor. Fără ea noi construim pe nisip! Despre Veronica 
ştim că era smerită, nu-i plăceau laudele, alegea întotdeauna ultimul 
loc, avea o părere umilă despre sine şi suporta în linişte disprețul 
altora. ” (Pr. Anton Demeter, op.cit. p.139). 

„Niciodată n-am auzit-o să se laude ” — zice prietena ei Cecilia. 

„Pentru că era voinică, noi îi ziceam „tanc”, dar ea nu se 
supăra, căci nu era nici mândră, nici supărăcioasă ” — zice Viroana. 

„Nu era nici ambițioasă, nici fudulă, era o fiinţă retrasă "-declară 
mătuşa Ileana, clopotăriţa. 

„Când îi spuneai ceva ce nu-i convenea, Veronica se înroşea, 
dar nu se scuza, ci tăcea, ” — declară Sora Electa. 

„Îmi amintesc, zice Eleonora, cum cineva i-a făcut observaţie 
Veronicăi, cum că lucrează prea încet şi că nu vrea să facă treabă, 
deşi avea putere. Ea s-a ruşinat auzind acele vorbe jignitoare, dar a 
tăcut, nu s-a scuzat, şi-a plecat ochii şi a continuat să învârtă la maşina 
de bătut porumb. Asta se întâmpla, precizează Eleonora, cu câteva 
zile înainte de moartea ei. ” 

„Aşadar, Veronica a înțeles că smerenia nu constă în manifestări 
exterioare, ca de pildă : a ține capul plecat, a umbla în haine ponosite, 
a împlini munci umile. Aceste acte exterioare sunt bune şi ele uneori, 
dar pot foarte bine să fie numai simple aparenţe ale umilinţei ” — explică 
părintele Anton Demeter. 

„Umilinţa adevărată constă în convingerea lăuntrică a 
nevolniciei noastre. Şi Veronica a înţeles bine lucrul acesta. Oare de 
ce nu l-am putea înțelege şi noi? ” (Pr. Anton Demeter, op.cit.„p. 143). 


Se ştie că vorbele, purtările şi faptele unui om sunt oglinda sufletului 
său. „Cei care au cunoscut-o pe Veronica spun că vorbele, privirile, 
râsul, mersul şi îmbrăcămintea ei, emanau un aer plăcut şi sănătos 
de modestie, simplitate şi curățenie. Toate acestea nu erau altceva 
decât un reflex misteric al trăirii lăuntrice şi al unirii cu Dumnezeu 
prin practicarea virtuţilor. „Modestia noastră, zice apostolul Pavel, 
să fie cunoscută tuturor oamenilor.” (Pr. Anton Demeter, op.cit., p. 144). 

„O cunoşteam bine pe Veronica, pentru că se împrietenise cu 
sora Benedicta, care a stat vreo doi ani la noi... Ea umbla îmbrăcată 
simplu şi avea un zâmbet dulce. Uneori era îmbrăcată într-o rochiţă 
în carouri alb-negru, încinsă cu un cordon de care îşi agăța rozariul, 
iar pe cap purta o batistă albă cu o danteluță îngustă. 

Vara umbla desculță sau cum obişnuia să zică ea : "cu papucii 
de la mama, -spune Margareta. 

„Avea, zice Ana, un mers apăsat, voinicesc, cu fruntea sus şi cu 
ochii un pic plecaţi. Vara umbla mai mult desculță şi cred că făcea 
aceasta în duh de pocăință şi de umilinţă. ” 

„Era o fată modestă, prudentă, discretă şi ştia să păstreze 
secretul... Dacă te întreba ceva şi nu-i răspundeai, a doua oară nu te 
mai întreba ” — zice Maria. 

„Îmi amintesc printre altele, declară Ana, că la sărbătorile mari, 
se ruga să plouă, ca să n-o oblige maică-sa să îmbrace hainele cele 
frumoase.” 

„ Unora, susține Părintele Anton Demeter, slujirea lui Dumnezeu 
li se pare un lucru trist, plictisitor şi insuportabil. Explicaţia constă în 
faptul că ei nu cunosc decât exteriorul virtuţii, nu şi bucuria lăuntrică 
pe care o simt prietenii lui Dumnezeu. 

Această bucurie se răsfrânge de foarte multe ori pe chipul şi în 
viața sufletelor alese, exercitând o putere de atracție magnetică a 
oamenilor către Dumnezeu. Având o asemenea bucurie lăuntrică, 
sufletul învinge cu mai multă uşurinţă piedicile vieţii spirituale şi 
înaintează cu mai mare spor pe calea desăvârşirii. 

Rugăciunea statornică, viaţa euharistică, lăsarea cu totul în 
braţele lui Dumnezeu, păstrarea prieteniei neîntrerupte cu Mântuitorul 
prin harul sfinţitor erau pentru Veronica tot atâtea izvoare de bucurie, 
veselie, de seninătate, de pace şi încredere.” (Pr. Anton Demeter, 
op.cit. p. 151). 

„Pe Veronica, zice prietena ei Cecilia, nu o vedeai niciodată 
supărată, deşi avea şi ea destule necazuri... Ştia să râdă cu poftă, din 
toată inima, şi nu se cunoştea că are supărări, încât rămăsese printre 
noi vorba că „numai Veronica mai râdea aşa cu poftă”. 

„Avea un caracter vesel, zice prietena ei Maria; probabil că 
sufletul ei fiind în harul sfinţitor, o făcea mereu veselă şi neînfricată. ” 

„Era veselă întotdeauna, declară Lucia, pentru că Isus devenise 
alesul ei ca şi al meu. ” 

„Făcea unele glume... dar niciodată nu jignea pe cineva cu 
acele glume”, declară prietena ei Verona. 

„Aşa îmi amintesc, zice Eleonora, că într-o zi, când începusem 
să turnăm temelia bisericii noi, ea s-a culcat în șanțul cofragului, 

spunându-le oamenilor să toarne ciment peste ea, pentru ca biserica, 
potrivit unei legende populare, să fie cât mai trainică. 

"leşi afară de acolo, i-au strigat oamenii, căci lucrul acesta nu 
se face ziua, în văzul tuturor, ci în mare taină.’ 

„Era foarte prietenoasă şi stătea de vorbă cu toți... În acelaşi 
timp însă ştia să fie şi serioasă, păstrând anumite limite. Deşi veselă, 
nu-i plăcea pălăvrăgeala; zicea odată: 

* În fața preoților nu trebuie să râzi!” îşi aminteşte Cecilia. 

„Era un suflet bun, prietenoasă şi saluta de departe pe oricine, 
zice Eleonora. O vedeam mereu cu zâmbetul pe buze, de parcă ar fi 
voit să cânte. ” 

Veronica, a cărei viață împodobită cu virtuţi a fost şi a rămas, un 
cântec fără sfârşit... 


CAPITOLUL XXIV 
PRINTRE PÂSTORII DE SUFLETE 


Preoții, prin Taina Sfântă a Preoției, cu diferitele ei trepte, dobândesc 
de la Dumnezeu carisma de a conduce sufletele către Dumnezeu, dându- 
le o îndrumare corespunzătoare, nu atât în ceea ce priveşte respectarea 
Poruncilor lui Dumnezeu şi ale Bisericii, cât mai ales în adâncirea cunoaşterii 
de Dumnezeu, înaintarea în viaţa de sfinţenie la care toți creştinii sunt chemaţi. 

Astfel de conducători sufleteşti sunt tot atât de necesari pentru om 
ca şi părinţii naturali care îi învaţă pe copii primele cuvinte, primii paşi, 
primele lucruri în viață. 

Încredințându-te unui astfel de conducător spiritual şi mergând pe 
urmele sfaturilor sale competente, poţi înainta în virtute, în cunoaşterea şi 
însuşirea a ceea ce este bun şi rău în viață, poți fi salvat şi mântuit. 

Fără un asemenea om în viaţa ta, poţi lesne aluneca în mrejele acestei 
lumi înşelătoare şi să te îndepărtezi de Dumnezeu, osândindu-te singur. 

Astfel de conducători spirituali au jucat un rol fundamental şi în viața 
Veronicăi Antal, încă din fragedă vârstă. De asemenea, se ştie că cei care 
au aceiaşi duhovnici sunt mai legați sufletește între ei, se simt mai uniţi în 
bine, observându-se influenţa şi directivele aceluiaşi părinte spiritual. 

Având asemenea conducători sufleteşti, cum au fost Pr. Alois Donea, 
Pr. Alois Herciu, Pr. Eugen Ghiuzan, Veronica nu putea rămâne indiferentă 
la viaţa spirituală intensă de sorginte franciscană pe care aceşti preoți minoriți 
conventuali, o desfăşurau în parohiile lor sau în tot locul unde erau chemaţi 
ca nişte vrednici fii ai Seraficului Francisc de Assisi. 

De îndată ce a aflat despre activitatea preoților franciscani din Ordinul 
Fraților Minoriți Conventuali şi despre Ordinul al Treilea al Seraficului 
Părinte Francisc, pe care acesta l-a înființat pentru persoanele care rămân 
în lume, dar care îmbrățişează cu dragoste carisma franciscană, urmând 
Evanghelia şi trăind în conformitate cu Regula Sfântului Francisc, în lume, 
Veronica a cerut să fie şi ea înscrisă în marea familie a Ordinului Terţiar sau 
Laic. (O.F.S.) 

În vremea când Veronica avea să fie primită (în ascuns) în acest al 
III-lea Ordin, activitatea franciscană era interzisă în ţara noastră, aşa cum 
ne-a lăsat mărturie Pr. Alois Donea în articolul său: „Moşteniri 
franciscane”: 

"Să amintim de Ordinul Terţiar Franciscan, îmbrăţişat de 
atâția dintre credincioşii noştri. 

După ce timp de peste 40 de ani cuvântul franciscan a fost 
ostracizat din vocabularul poporului nostru şi constituia un delict 
chiar şi numai pronunțarea lui, după revoluția din 1989, încetând 
această interdicţie, supraviețuitorii au început a se regrupa şi a 
aduce şi pe alții în rândurile lor.” (Pr. Iosif Simon, O.F.M. Conv., 
Franciscanii. Minori Conventuali. Provincia Sf. Iosif din Moldova, 
Editura Serafica, Serie nouă, nr.39. Bacău, 1998, p.315). 

Să ne reamintim cu pietate şi venerație că majoritatea preoților şi 

fraților franciscani au îndurat ani grei de încercare şi har în închisorile 
comuniste, aşa cum dă mărturie cartea Părintelui Iosif Simon — fiind 
considerați duşmani ai poporului, drept pentru care s-a revărsat o cruzime 
fără precedent şi o răutate diavolească asupra lor, numai pentru simplul 
fapt că erau franciscani. 

Părintele Iosif Simon, el însuşi un mărturisitor în acest sens, ne 
semnalează în cartea sa, „zelul deosebit al securităţii în găsirea sau 
mai bine zis, în investigarea unor vinovăţii contra noii ordini sociale 
şi comuniste, pentru a-şi arăta vigilenţa şi ataşamentul faţă de partid 
şi pentru a profita material în urma arestărilor şi anchetelor. 

Se ştie că aceia care prin arestare şi anchete *descopereau” 
organizații subversive comunismului erau retribuiţi în mod spe- 
cial şi avansați în grad. 

Că, în general, tot clerul şi credincioşii nu puteau fi de acord 
cu doctrina comunistă şi deci, - ipso facto — erau consideraţi 
duşmani ai regimului comunist, este un lucru cunoscut. Dar 
învinuirile pentru care au fost judecaţi şi condamnați frații 
franciscani, ca şi ceilalți, de altfel, în cele mai multe cazuri au fost 
inventate şi aranjate de securiştii care au arestat şi au anchetat.” 
(Pr. Iosif Simon,0.F.M.Conv, op.cit., p.212). 

Am făcut aceste divagaţii pentru ca orice cititor să-şi dea seama de 
atmosfera care domnea în comunitățile catolice şi îndeosebi cele franciscane, 
prin anii '50, pe când Veronica afla primele date despre Ordinul al III-lea 
al Sfântului Francisc. 

Deja majoritatea preoților şi fraților franciscani, ba şi unii terțiari, 
fuseseră arestați în trei loturi organizate de securitate, primul val de arestări 
şi condamnări fiind între anii 1949-1950, când au fost arestate cca. 30 de 
persoane : 8 preoţi, 5 studenți teologi şi 17 credincioşi din Sagna, Fundu 
Răcăciuni şi Fărăoani. Al doilea lot, tot prin anii 1950, condamnaţi pentru 
„înaltă trădare de neam şi de ţară”, numai pentru simplul motiv că promovau 
credința catolică în urma desființării cultului greco-catolic şi în sfârşit, al 
treilea val de arestări — lotul franciscan, când au fost arestaţi 11 preoţi 

franciscani, la puţin timp după moartea Veronicăi, prin anii 1960, cu toții 
fiind grațiați prin decretul din 1964. 

În sinteză, Părintele Iosif Simon declară că „s-au pronunţat 
sentinţe de condamnare pentru clerul franciscan, însumând 447 de 
ani, din care s-au executat 200 de ani de închisoare şi 37 de ani de 
domiciliu forțat.” (Pr. Iosif Simon, op.cit. p.218). 

Aşadar preoţii erau în plină perioadă de persecuție, încercări şi 
martiriu pentru apărarea credinţei catolice. Nu e de mirare, prin urmare, 
faptul că exista o atmosferă de suspiciune şi teroare tacită, ca un adevărat 
război psihologic, că mai existau şi aşa-zişii credincioşi care-şi vindeau 
sufletul „pentru un blid de linte”, turnători care făceau denunţuri la Securitate 
despre activitatea preoților şi a credincioşilor din parohiile despre care ne 
ocupăm. 

În acele vremuri tulburi, chiar şi în urma unui simplu denunț, puteai fi 
arestat şi condamnat fără să ştii de ce. Şi nu puţine au fost cazurile când 
oameni nevinovaţi au stat la închisoare fără a fi condamnaţi, ani întregi 
până când li s-a născocit o vină oarecare. 

Un proces ca al Veronicăi, în anii 1958-1960, în plină teroare 
comunistă, cu protagonista creştină catolică şi pe deasupra şi franciscană 
terțiară, deşi a stârnit vâlvă, trebuia numaidecât muşamalizat şi trecut sub 
tăcere. Cazul în speţă nu trebuia popularizat şi dinadins s-au amestecat 
valurile şi s-au tulburat apele, ca să nu iasă adevărul la lumină, pentru că 
regimul comunist nu avea nici un interes să scoată în evidență un caz de 
trăire creştinească exemplară şi o moarte martirică pentru credință. lar 
principalul suspect, dacă a avut câteva cunoştinţe în poziții cheie în cadrul 
Securităţii, a fost foarte repede achitat, interesul fiind de a muşamaliza cât 
mai repede totul. 

Pentru aceasta au fost mituiţi martorii, iar unora care au declarat 
adevărul, nu li s-au luat mărturiile în consideraţie, fiind omise de la dosar, 
cu bună ştiinţă. Chiar şi martora oculară (Elena Carp), deşi a declarat cine 
este vinovatul, s-a trezit că declaraţia sa, efectuată sub prestare de jurământ, 
a fost pusă deoparte şi nici nu s-a mai pomenit de ea, astfel încât, la reluarea 

procesului, a fost întrebată de ce nu a declarat ceea ce ştia, de la bun 
început. 

Apoi se ştie că şi în acele timpuri existau tehnici de prelevare a 
urmelor în cadrul cercetării la fața locului. Semne de întrebare care încă 
mai persistă după atâția ani şi care au provocat multă durere şi suferință 
familiei victimei dar şi a celor bănuiți pe nedrept, pentru că nu a fost vorba 
numai de o victimă ci de mai multe, care au suferit în urma acestei întâmplări 
nefericite. 

Şi dacă justiţia civilă nu şi-a făcut cum trebuie datoria, Justiţia divină 
a rămas singura care poate face lumină şi dreptate, pentru ca adevărul — 
care este unul singur — să triumfe definitiv asupra minciunii. 

Însuşi teologul Vincențiu Pal, cel care a scris o istorie romanţată a 
eroinei de la Fântâna lui Vangheauă, mărturisea într-o scrisoare trimisă 
Părintelui Anton Demeter şi datată Iaşi, 13.V.1984: 

„În jurul ei domneşte o atmosferă enigmatică... Poate că 
Domnul ne va oferi o circumstanţă mai favorabilă (...) Căci nimic nu 
facem pentru noi, ci numai pentru slava Lui şi binele poporului Său!” 

Se ştie că Veronica exercita votul ascultării şi supunerii faţă de preoți 
şi ierarhia bisericească, aşa cum dau mărturie persoanele care au cunoscut-o: 

Blăjuţ Emilia din Nisiporeşti declară: 

„Era grabnică în a executa orice dispoziție a preoților, când era 
trimisă cu vreo treabă undeva. ” 

Sora Rozina dă mărturie despre poziția fermă a Veronicăi în faţa 
celor care îi criticau pe preoți: 

"Nici îngerii nu trec prin faţa preoților... ” 

Mama ei a declarat: 

„Respecta şi ținea la toți preoții, dar în chip deosebit la Pr. Alois 
Herciu care o primise în Ordinul al III-lea al Sfântului Francisc şi la 
Pr. Alois Donea, care o conducea pe calea spirituală. 

Ca terțiară ea vizita şi încuraja uneori pe bolnavi, dar mai mult 
se ruga.” 

Giurgi Ludovic, în cartea sa consemnează: 

„ -Isus ne învaţă să luăm jugul său, căci el este plăcut. Serviciul 
său nu este al unui tiran, dar al unui Tată preaiubitor, care vine în 
ajutorul aceluia care vrea să-l slujească de bună voie. Iubirea e spiritul 
serviciului său şi face totul uşor. De aceea ne învaţă să gustăm din 
acest serviciu: 

' Curaj, fiule, primeşte jugul meu, căci îngerii îl poartă în cer, 
sfinții pe pământ; el îi face fericiţi. Primeşte-l cu bucurie, acceptă-l 
cu bucurie, acceptă-l cu plăcere. 

Deoarece Veronica a luat jugul lui Isus şi era dornică de a obţine 
merite cât mai multe pentru a strânge comori pentru cer, a îmbrăţişat 
acest ordin. Şi astfel în 1954 a îmbrăcat haina din mâinile preotului 
Alois Herciu şi a făcut promisiunea în anul 1955. Dar făcând 
profesiunea (promisiunea) de a-L urma pe Isus mai îndeaproape după 
exemplul Sfântului Patriarh, a căutat cât i-a stat în putinţă să 
îndeplinească toate sfaturile — adică Regula, schimbându-și viaţa tot 
mai mult. 

Să-i aducă floricele lui Isus! 

Cine iubeşte pe cineva, acela stă mai aproape de acela pe care- 
l iubeşte, îi face pe plac, îl îngrijește. ” (Ludovic Giurgi, op.cit., p. 10). 

Tereza Aniţei din Barticeşti declară la 9.V. 1984: 

„Era terțiară şi-mi spunea să intru şi eu în Ordinul al III-lea; 
purta la gât scapularul. Ea mi-a spus că nu are de gând să se 
căsătorească niciodată şi că a auzit ea că ar exista undeva prin Ardeal 
o mănăstire şi că are de gând să meargă acolo.” 

ŞI Verona Antal, născută în 1938 în Nisiporeşti declară în acest sens: 

„Ca pe la 15-16 ani, ea a luat altă direcţie; a îmbrăcat haina 
Sfântului Francisc, care se poartă pe dinăuntru; n-a mai ieşit în largul 
lumii, pe la hore şi pe sub scrânciobe şi nici n-a ieşit dintre pereții 
casei pentru a merge la lucru la mare depărtare, ca alte fete.” 

Verona Balint din Hălăuceşti, spune: 

„Preotul Alois Herciu a primit-o în ordinul al III-lea al Sfântului 
Francisc şi dragostea pentru virtute şi pentru împlinirea sfaturilor 
evanghelice îi devenise de acum o preocupare neîntreruptă. ” 

Eleonora Barticel declară la rândul său: 

„4 intrat în ordinul al III-lea al Sfântului Francisc şi se străduia 
să observe cât mai conştiincios Regula Ordinului. Confecţiona cingole 
şi scapulare şi sfătuia şi pe alții să se facă terțiari. În acele timpuri ca 
şi azi (n.n. — declaraţia este dată în 13.VI. 1983), viaţa aceasta se practica 
în secret. ” 

Ana Antal, sora Rozinei, născută în 1932 în Zăpodia, spune : 

„Îmi amintesc cum odată prăşeam la ei. La amiază, când am 
început să mâncăm, am observat că păstăile fierte erau nesărate şi 
nu prea bune la gust. 

"Ei lasă că merg! Da’ Sfântul Francisc cum le presăra cu cenuşă 
şi cu pelin? Şi le mânca aşa!’ — a replicat Veronica. 

Într-adevăr, nimeni nu a avut un duh de umilinţă şi de pocăință mai 
mare ca Francisc, cel care, părăsind bogățiile lumii, mergea să cerşească 
resturi de mâncare pe la porțile mănăstirilor medievale sau pe la casele 
unde altădată era socotit „floarea tineretului”. Și dacă aceste resturi îi 
păreau îmbietoare, pentru a face mortificaţii şi în spirit de pocăință, le presăra 
cu cenuşă. 

De asemenea, imitându-l pe modelul său, Isus Cristos, şi Sfântul 
Francisc a umblat mai mult descult sau în sandale, călătorind foarte mult în 
acest fel, refuzând încălțămintea chiar şi când era foarte frig. 

Noi astăzi ne schimbăm încălțămintea ori de câte ori observăm o 
mică defecțiune, tocirea pingelelor sau o mică gaură în talpă. Unii au zeci 
sau chiar sute de perechi de încălțăminte, pe care le schimbă ori de câte 
ori îşi schimbă toaletele. 

Oamenii bătrâni de la ţară au cunoscut o singură pereche de opinci 
sau de bocanci toată viaţa, pe care o tot reparau până ajungea numai 
petecuţe. Iar vara, la câmp, pe uliţă sau în biserică, ei calcă şi astăzi, cu 
tălpile goale şi sănătoase pământul acesta muncit cu mâinile lor, pământ 
care îi ţine şi le dăruieşte roadele sfinte. 

Cu câtă evlavie calcă un țăran pământul şi cât îl prețuieşte, luân- 
du-i în palmă țărâna şi mângâind-o, iar uneori sărutând-o cu recunoştinţă. 
Pământul dăruit de bunul Dumnezeu ca să-i ţină şi în care, în cele din urmă 
cu toții se vor întoarce! 

Ca o vrednică urmașşă a Sfântului Francisc, Veronica a umblat 
aproape toată viaţa desculță şi desculță avea să fie şi înmormântată, cu 
stigmatele rănilor sângerânde, strălucind ca nişte crini roşii în 42 de locuri 
pe trupul său feciorelnic. 22 de fecioare desculţe ca şi ea, îmbrăcate în alb, 
au însoțit-o pe ultimul drum în semn de omagiu. 

Ca o neprihănită mireasă a lui Isus, aşa a trăit şi tot aşa a murit 
Veronica, plecând degrabă să-şi întâlnească în ceruri Alesul, Cel pe care 
nu voia să-L înlocuiască în nici un chip cu nimeni. Că L-a întâlnit într- 
adevăr, nu avem nici urmă de îndoială. 

Credem că nu este lipsit de interes, ajunşi la acest capitol, să 
informăm cititorii cu unele date succinte despre spiritualitatea franciscană, 
pentru cei care nu cunosc, sau ştiu foarte puţine lucruri despre aceasta. 

În capitolul „Moşteniri franciscane” din cartea părintelui Iosif 
Simon: „Franciscanii. Minori Conventuali. Provincia Sfântul Iosif 
din Moldova”, părintele Alois Donea ne oferă următoarele lămuriri, 
deosebit de interesante : 

„A-l urma pe Cristos conform Evangheliei în sărăcie şi 
smerenie este idealul propus de Sfântul Francisc în Regula sa, ideal 
pe care fiecare frate îl realizează străduindu-se să trăiască în 
fraternitate şi minoritate cu propriii fraţi, uniţi în aceeaşi chemare 
şi cu toți oamenii; mai mult încă, în spirit de frăţie cu toată creaţia, 
sub stăpânirea lui Dumnezeu, Francisc a ajuns la întâlnirea cu 
Cristos sărac şi răstignit prin fratele care suferă : leprosul. Şi fratele 
Cristos s-a dus să-L descopere pe Dumnezeu drept supremul bine, 
izvorul oricărui bine; Dumnezeu se manifestă ca IUBIRE în 
dăruirea constatată față de oameni. 

Treimea este marele mister al acestei iubiri necreate care 
creează, răscumpără, Sfinţeşte. Din acest motiv rugăciunea lui 
Francisc este — aproape în întregime — rugăciune de laudă, de 
mulțumire, de binecuvântare către Dumnezeul cel preaînalt, a cărui 
bunătate îmbosăţeşte orice creatură. Singurul lucru important este 
de a-L sluji cu inima curată şi cu mintea senină, cu deplină 

supunere față de Duhul Domnului şi sfânta sa lucrare, fără să se 
facă sclavi ai literei care ucide, dar supuşi Duhului care dă viaţă. 
Avântul franciscan spre Dumnezeu este caracterizat de 
spontaneitate şi libertate sufletească. Cristocentrismul este nota 
caracteristică a întregii spiritualități franciscane medievale, mai 
ales începând cu Sfântul Bonaventura; însă în idealul franciscan 
de sfinţenie fratele Cristos devine obiect de contemplaţie afectivă, 
tovarăş cu care împarți sărăcia, umilința şi mai ales, durerea 
pătimirii. 

Acest drum de ascensiune către Dumnezeu, pătruns de iubire, 
pleacă de la acea dezlipire de sine, care eliberează, acea dezlipire 
care nu este decât binecuvântatul rod al unei decizii de penitenţă 
şi convertire. Această atitudine este semnul distinctiv ce se 
transmite de la un sfânt la altul în tot franciscanismul. 
Sistematizarea dată de Sfântul Bonaventura ne îndreptăţeşte să 
vorbim de o şcoală franciscană. Exigenţa spiritului franciscan e 
mai mult afectivă. Predomină iubirea ca impuls, ca garanție a 
umanismului; de aceea i s-a aplicat denumirea de serafic. 

Împreună cu caritatea, avem virtuțile evanghelice: umilința, 
simplitatea, lăsarea la voința lui Dumnezeu, bucurie şi optimism 
în fața virtuţii. Spiritul autentic franciscan e adânc implantat în 
realitate.” (op.cit, p.113). 

Tot părintele Alois Donea mărturisea: 

„Învățat de preoți, poporul Moldovei aleargă la Isus 
Euharisticul, fie pentru a-L adora în taina altarului, fie pentru a- 
L primi în Sfânta Împărtăşanie, fie pentru a primi Binecuvântarea 
la vecernii, fie pentru a sta în preajma Lui în orele de necaz. Afară 
de duminică, zi în care părinţii şi rudele noastre nu lipseau de la 
vecernii, încheiate totdeauna cu o binecuvântare euharistică, în 
lunile mai, iunie şi octombrie, toţi cei care aveau posibilitate, 
primeau aceeaşi binecuvântare pentru ei personal şi pentru cei 
scumpi lor. 

Iată secretul sutelor de vocaţiuni pentru viaţa consacrată, care 
au uimit Apusul. Oare e din lumea viselor a spune că într-una din 
parohiile Moldovei, în anul 1944 (deci cam la un an de când Veronica 
a primit Prima Sfântă Împărtășanie şi a fost întărită cu Taina Sfântului Mir 
—n.n.) au fost 74.000 de împărtăşanii!” ( op.cit., p.113). 

Despre celelalte devoţiuni practicate de Veronica, de pildă : Cultul 
Prea Sfintei Inimi a lui Isus, Cultul către Prea Sfânta Fecioară Maria, 
Recitarea rugăciunii „Îngerul Domnului” (Angelus), Rugăciunea 
Rozariului, Scapularul Maicii Domnului sau Devoţiunile în cinstea 
Sfântului Anton de Padova, ne vom referi în cele ce urmează, tot cu 
sprijinul Părintelui Alois Donea, duhovnicul Veronicăi, care ne oferă 
explicaţaiile de rigoare: 

„Cultul Prea Sfintei Inimi a lui Isus este practicat prin cele 
nouă vineri I din lună. Spovezile încep din ajun şi chiar cu mai 
multe zile înainte, căci, din satele vecine, unde este un singur preot 
şi e primejdie să rămână nespovediți, aleargă la bisericile 
franciscane, unde fiind mai mulţi preoți, cu un singur drum, îşi pot 
împlini şi devoțiunea scumpă inimii lor. 

Devoţiunea lunii iunie, cu vecernii în fiecare seară şi citiri 
din cărţile specifice pentru luna iunie, o traducere făcută de Pr. 
Dominic Niculaieş, alta compusă de Pr. Anton Bişoc, ambele cu 
cele nouă oficii în cinstea Prea Sfintei Inimi, sunt aşa de mult 
gustate de evlavioşii credincioşi, care-şi schimbă lunar poziția de 
adoratori continui. 

Cu omenirea lui Cristos nu putea să nu fie unită în pietatea 
franciscană şi Prea Sfânta Fecioară Maria. Cu cât entuziasm n-a 
promovat Ordinul Serafic devoțiunea către Neprihănita Zămislire 
a Mariei, chiar de la începutul secolului XIV! 

Sărbătoarea Vizitei la Elisabeta, introdusă în calendarul 
minoritic, s-a extins în toată biserica în secolul al XV-lea. Tot 
franciscanilor li se datorează adăugarea cuvintelor : „Roagă-te 
pentru noi păcătoşii, acum şi-n ceasul morţii noastre”, la „Bucură- 
te Maria”, 

Sub generalatul Sfântului Bonaventura, în anul 1269 s-a 
introdus în Ordin recitarea rugăciunii „Îngerul Domnului”, care 
apoi a trecut în întreaga Biserică. (...) 

Ce să zicem de Rugăciunea Rozariului, recitată zilnic în 
multe familii în luna octombrie, în comun, în biserică... 

Şi franciscanii au rozariul lor, al celor şapte bucurii, 
descoperit — după tradiţie — unui tânăr intrat în ordin şi nemulțumit 
că nu mai poate aduce zilnic un buchet de flori Mamei Sale. Maria 
l-a învățat să ofere în schimb buchetul spiritual al Coroanei 
franciscane. 

Devoţiunea lunii mai, cu litania cântată, binecuvântarea 
euharistică şi scurte meditații din luna mai, tipărită la Serafica; 
Cultul Inimii neprihănite cu spovezi, împărtăşanii, ispăşire adusă 
Inimii Neprihănite, consacrarea în cinci sâmbete a I-a, a lunii. 
Avem apoi novenele, în cinstea Mariei, pentru Naşterea ei, Cele 
şapte dureri, Adormirea, Neprihănita Zămislire, tipărite în „Calea 
Cerului”, spre a fi la îndemâna credincioşilor. Să ne amintim de 
Asociaţia Pioasă numită în acel timp (Ca şi astăzi, n.n.) Armata Maicii 
Domnului. Cu cât entuziasm nu recitau membrii ei invocațiunea: 
„O Marie, zămislită fără de păcat, roagă-te pentru noi care alergăm 
la tine, şi pentru cei ce nu aleargă, mai ales pentru duşmanii Bisericii 
şi pentru toţi cei încredințați ţie.” 

Numai Centrul Naţional de la Luizi-Călugăra număra 11.000 
de membri. 

Altă devoțiune scumpă franciscanilor: „Scapularul Maicii 
Domnului. Preoţii înscrişi puteau şi ei să înscrie pe alții. Atâţia 
poartă cu cinste Medalia Scapularului, cu Inima lui Isus pe o parte 
şi Regina Carmelului pe alta. 

Rozariul Viu, când 15 persoane trag la sorţi, ce mister să re- 
cite, fiecare timp de o lună, după care se pot schimba. ” (Op.cit., p.313). 

Ştim că Veronica, îndrumată de conducătorii ei sufleteşti practica 
toate aceste devoţiuni, specifice spiritualității franciscane şi poate şi altele. 
În plus, făcea nenumărate jertfe şi mortificaţiuni, adevărate floricele pe 
care le dăruia Mirelui ei Isus Cristos. 

Toate acestea ar fi de ajuns să ne contureze o imagine a unei creştine 
pioase, virtuoase, fervente, împodobită cu virtuțile carităţii, ascultării şi 
umilinţei şi asistată de Duhul Sfânt care-i îmbogăţise sufletul cu darurile 
sale. 

Am văzut în acest capitol care era poziţia Veronicăi faţă de preoţii 
franciscani şi diecezani şi față de măicuţele care-şi exercitau munca pe 
lângă parohiile amintite. Nu mai puţin interesantă însă, ar fi părerea câtorva 
preoți care au cunoscut-o, ca şi a măicuţelor, alături de care Veronica s-a 
rugat şi a muncit pe lângă biserica din sat şi cea din Hălăuceşti. 

Iată declarația dată în scris la 24.II. 1984 de Părintele Alois Donea, 
pe atunci paroh de Galaţi : 

„Voi răspunde cât mă voi pricepe. 

Printre persoanele evlavioase de la Zăpodia era şi Veronica 
Antal. 

Ele mă cunoşteau, dar eu nu le dădeam o atenţie deosebită. 
Eram puţin înclinat să secundez directivele altora, care puneau 
sfințenia în a face multe practici de pietate, care se puteau împăca 
uşor cu lipsa împlinirii datoriilor proprii, pentru a se ocupa de evlavie. 

Eu voiam ca, ocupându-te de cele spirituale, să nu faci pe cei 
din jur să sufere, neîndeplinindu-ţi datoriile stării proprii. 

Printre persoanele care m-au înțeles — şi sunt puţine la număr — 
era şi Veronica. 

Eu pentru a nu părea că nu sunt de acord cu directivele altora, 
mă eschivam cât puteam şi trimiteam sufletele la respectivii 
îndrumători. 

Mă întreba într-o zi un preot : de ce noi nu avem suflete avansate 
spiritualiceşte? 

Pentru că noi punem sfințenia în mulțimea practicilor pe care 

le fac; nu trebuie să încărcăm sufletele şi apoi să ajungă la descurajare, 
ci să le permitem puţin din ceea ce doresc să facă. 

Să căutăm calitatea şi nu cantitatea. Să lăsăm ca altul să fie 
promotorul în suflete; noi să ne mulțumim a constata lucrarea harului 
în ele şi să nu devieze. 

Veronica m-a înţeles. 

Să fie ascultătoare faţă de mama, să nu iasă din cuvântul ei. 

De aceea a alergat la mine. 

Răspunsul a făcut-o să sufere. 

Dumnezeu a pregătit-o pentru ceasul cel mare, care a rezolvat 
necazul sufletesc în care se afla. 

Cât priveşte pe făptaş, nu e dispus să recunoască sau să facă 
vreun pas în acest sens. 

Mi-a zis: ° Dacă era adevărat, nu se afla în timpul cât am fost 
închis?" 

Domnul să rezolve toate, cum a rezolvat şi problema cea grea 
pentru care a trebuit să plângă! 

Lăudat să fie Isus!” 


Şi părintele Petru Mârţ trimite o declarație de la Satul Nou, în 
22.VIII.1988: 

„Ultima spovadă şi cele de mai înainte, tot la mine le-a făcut. 
Preotul Alois nu găsea la ea materie de dezlegare. Spun şi eu acelaşi 
lucru ; şi după multe întrebări, în cele din urmă o întrebam dacă îi 
pare rău de toate păcatele din trecut şi ea răspundea afirmativ iar eu 
îi dădeam absoluţiunea. 

Dar ceea ce este interesant şi mă simt obligat să redau, ultima 
conversaţie pe care am avut-o cu ea la confesional. Mi-a spus : 

' Părinte, nu ştiu ce să fac, căci mama mă întreabă mereu, când 
te căsătoreşti, ce mai aştepţi? 

Am întrebat-o: 

"Dar câți ani ai?” 

"23 pe 24 '— mi-a răspuns. 

Și i-am Zis să-i spună mamei sale: 

' Mamă, aşteaptă puţin că acuşi mă căsătoresc.’ 

Dar i-am spus mai departe: 

' Doar tu ştii ce trebuie să faci. Te căsătoreşti acuşi cu Isus şi 
mereu eşti a Lui.” 

' Dar nu pot să o amăgesc pe mama aşa mult timp, ce să fac?’ 

"Nu poți ieşi altfel decât să mori martiră. 

” Dar cum să mor martiră, căci acum nu mai sunt martiri?” — 
m-a întrebat ea. 

' Roagă-te şi Dumnezeu ştie mai bine decât noi, aşa cum mă rog 
şi eu.’ 

Sigur că s-a rugat căci conversaţia aceasta a fost sâmbătă 
dimineaţa, înainte ca ea să moară. Duminică seara avea să aibă 
încercarea lar în noaptea de duminică spre luni, înainte de revărsatul 
zorilor să moară. 

Desigur a suspinat şi s-a rugat toată noaptea până să sfârșească 
şi să meargă la Cer ca să se bucure de dorinţa ei de a se uni cu Isus. 
Şi-i spuneam când o vedeam: 

’ Ce fată voinică are Isus!" 

Am scris lucrurile acestea la repezeală, ca să le ştii (scrisoarea e 
adresată părintelui Anton Demeter în 22.VIII. 1988 —n.n.), dar am să le 
scriu mai îngrijit şi am să le bat la maşină ca să fie spre cunoştinţa 
altora şi a celor care se interesează de viaţa ei. ” 

La rândul său, Părintele Iosif Pal, declară în Sărbătoarea Crăciunului 
1994, de la Luizi-Călugăra: 

„M-am hotărât în cele din urmă să vă scriu ceva văzut şi trăit 
în viața tinerei Veronica Antal: 

Nu mă interesează atât de mult datele personale, ci viaţa ei 
spirituală, dragostea ei înflăcărată faţă de Isus din Sfânta Euharistie 
şi faţă de Sfânta Fecioară Maria. 

Cum pot dovedi acest lucru: 

În fiecare dimineaţă, când nu se celebra Sfânta Liturghie la 
Nisiporeşti, mergea însoțită de alte persoane când la Hălăuceşti, când 
la Barticeşti, spre a participa la Sfânta Liturghie şi a se putea împărtăşi. 

Pe drum, recitam împreună Sfântul Rozariu şi alte rugăciuni în 
cinstea Preasfintei Fecioare Maria, toamna ca şi iarna înotând prin zăpadă. 

Cât de mare era atunci dragostea faţă de Sfânta Euharistie pe 
care o primea cu atâta curăţie de conştiinţă şi iubire! 

Dispunând de o mare forţă fizică era numită de lume ' tancul’. 

A fost o persoană foarte hotărâtă, fidelă promisiunilor sale, 
statornică în toate bunele sale hotărâri, mare amatoare a Sfintei 
Euharistii, pe care o vizita şi o primea aproape Zilnic. 

Lucrând în învățământ, am avut adesea ocazia să o văd 
îngenunchind înaintea Sfintei Euharistii, cu faţa iradiind de bucurie 
şi de respect faţă de Sfânta Taină şi nu rareori am văzut-o la altarul 
Preasfintei Fecioare Maria, unde se ruga cu atâta încredere şi 
fervoare. 

A fost o tânără foarte serioasă şi din întreaga ei fiinţă transpira 
o nespusă candoare. 

Avea curajul răspunderii şi-n toată atitudinea ei dădea dovadă 
de umilinţă şi trăire profundă a credinței, fiind atât de aproape față de 
persoanele care o puteau conduce la Isus şi la practicarea virtuţilor 
sale. 

În concluzie : în memoria mea a rămas ca un veritabil model de 
bunătate, de iubire atât de mare a castităţii, a lui Isus din Sfânta 
Euharistie şi a Preasfintei Fecioare Maria. 

Prin viața ei curată şi atât de înflăcărată faţă de Sfânta Euharistie 
şi Sf. Fecioară Maria, a rămas în memoria şi viaţa mea, un model de 
sfințenie şi de stăruinţă în dăruirea totală lui Isus şi nu mă tem că 
greşesc, dacă alerg la mijlocirea ei înaintea lui Isus pentru harul 
statorniciei în bine şi-n iubirea sinceră a lui Isus şi a Preacuratei. ” 


În sfârşit, Părintele Iosif Budău, declară la 1.11.1995 din Luizi- 
Călugăra: 

„Subsemnatul Pr. Iosif M. Budău, în primul an de preoţie, am 
fost numit ca vicar parohial la Parohia Hălăuceşti, jud. Iaşi, unde am 
lucrat de la 1 iunie 1953 până la 1.1V 1954. 

La parohia Hălăuceşti mai aparțineau încă şase filiale, cea mai 

mare filială era Nisiporeşti din comuna Boteşti, situată cam la 8 km 
de Hălăuceşti, pe drum de-a dreptul peste ogoare. 

Desigur după parohie, filiala Nisiporeşti era în cea mai mare 
atenție pastorală. 

Înainte de mine au lucrat cu zel preoți vrednici ca Pr. Ştefan 
Apostol şi Eugen Ghiuzan; eu am căutat să menţin — oarecum — 
spiritualitatea ce au turnat-o ei într-un grup de tinere care au fost 
susținute şi încurajate de Sora Rozina. Ele duceau o viaţă euharistică, 
mult deosebită de ceilalţi credincioşi. Dorinţa lor de a fi unite mereu 
cu Isus, le făcea să se scoale pe la ora 3 dimineaţa, ca pe la ora 5 
dimineaţa să ia parte la Sfânta Liturghie ce se celebra dimineaţa la 
Hălăuceşti. 

Asta se întâmpla mai ales vara şi în zilele când nu ne deplasam 
pentru liturghie la Nisiporeşti, se putea vedea un grup de tinere, în 
număr de 8-10, care nu voiau să rămână nici o zi fără Sfânta Liturghie 
şi Împărtășanie. 

Eu le admiram pentru că ştiam că dacă se întorc acasă, nu se 
odihnesc, ba din contră, se grăbesc să meargă la câmp, unde poate le 
aşteptau părinţii pentru lucrările agricole. 

Din grupul tinerelor evlavioase, parcă erau două mai voinice, 
dar cea mai viguroasă era Veronica Antal care pentru fizicul ei, Pr. 
Paroh Alois Herciu a supranumit-o ’ Tancul’. Ea nu se supăra dacă i 
se spunea aşa, ci mereu arăta o faţă veselă, învăluită într-un zâmbet 
cuminte, care te fascina prin frumuseţea curăţeniei sale. 

Drumul ce-l parcurgeau pe jos de la Nisiporeşti la Hălăuceşti şi 
înapoi era însoţit de recitarea Rozariului, sau de cântece religioase, 
ori de alte gânduri bune pe care le exprimau unele faţă de altele, de 
multe ori potrivite cu cele auzite la Sfânta Predică. 

Aşa că dacă încercarea martirică a venit asupra tinerei Veronica 
Antal prin atacul acelui tânăr nelegiuit ce a voit să o batjocorească 
în mod neruşinat, cred că numai viaţa aceasta religioasă, trăită din 
plin, i-a dat puterea să reziste fără să cedeze loviturilor multiple de 
cuțit şi să moară mai bine decât să-şi murdărească fecioria; moarte 

care desigur, i-a plăcut Mirelui ei dumnezeiesc Isus. 

De la parohia Hălăuceşti am fost transferat la parohia Huşi pe 
data de 1.IV 1954, aşa că din auzite am fost informat de tragica ei 
moarte în fața căreia am rămas consternat. 

Facă Domnul Sfântul şi Maica Lui Preacurată, să-i lumineze 
pe cei în drept, ca această fecioară martiră a curăţiei — Veronica Antal 
— să fie cât mai curând ridicată la cinstea altarelor spre Slava lui 
Dumnezeu, cinstea Sfintei noastre Biserici şi pilda tineretului nostru 
care e înconjurat de atâtea pericole în zilele noastre! 

Pentru asta mă voi ruga şi mai mult la Sfântul Altar. 

Pr. Iosif Budău, O.F.M. Conv. ” 


Şi câteva succinte mărturisiri ale măicuţelor : 

Sora Electa Bâlha — din Hălăuceşti : 

„Era evlavioasă şi foarte modestă în toate. Se spovedea 
săptămânal. Purta la piept o cruce şi rozariul nu-i lipsea. Uneori îl 
purta la cordon. 

Desigur că e greu de descris discuţiile mele cu fetele, fiindcă 
toate erau o încurajare spre optimism, spre °? mai sus’ prin ’ 
Consumatum est’. 

Cred că aici se cuprinde totul. Veronica a fost prima care a fost 
hărăzită să ajungă 'consumatum est. 

Noi ceilalți aşteptăm planul şi voința Domnului ca să se 
împlinească întru noi. 

Da, eu mă rog să-şi ajungă Veronica cinstea pe care Sfânta 
Maică Biserică va voi să i-o dea pentru cea mai mare slavă a Bunului 
Dumnezeu şi spre edificarea şi încurajarea sufletelor dornice de mai 
mult. (23.1X.1983 — Sora Maria Electa. ”) 

Sora Hedwiga din Mogoşeşti îşi aminteşte: 

„Ceea ce pot să spun, poate aţi auzit-o şi de la alții, sufletul ei a 
suspinat după martiriu. În dorul şi dragostea ei de Isus, cerea harul 
să-şi verse o picătură din sângele ei, la fel ca Maria Goretti. 

Dumnezeu i-a împlinit dorinţa, căci şi-a vărsat tot sângele prin 
42 de înjungheturi de cuţit, aşa cum mi-a spus şi mie cine a văzut-o 
moartă. 

Să-i mulțumim lui Dumnezeu că Moldova noastră a fost 
binecuvântată cu sfinți şi martiri. Cât de mică mă simt pe lângă aceste 
suflete. 

Nu pot face alta decăt să-i ofer lui Isus lacrimile şi neputința 
mea.” 

Sora Rozina declară la 31.VIII.1986: 

„E adevărat că uneori mergeam cu fetele la Făgăt şi că le 
citeam Viaţa Bartolomeei Capitanio sau cea a F'lorentinei Bartic sau 
aceea a Mariei Augustin de la Răducăneni. Despre jocul cu paiele de 
grâu nu-mi mai amintesc. 

E posibil ca Veronica să fi dorit să-şi facă o chilioară în capătul 
şurii, pentru ca acolo să poată împlini cu mai multă linişte şi reculegere 
programul ei spiritual, fără a fi forțată de mama ei să facă acest 
lucru. 

Florile albastre despre care spune mama Veronicăi că au crescut 
de la sine pe locul unde a fost vărsat ligheanul cu apa şi sângele de la 
autopsie, le-am văzut şi eu : sunt toporaşi (viorele). ” 

Pe pământul hrănit cu sângele martirilor încolţesc flori sfinte, flori 
de har şi de lumină, florile cereşti de nu-mă-uita (miozothis) pentru ca 
urmaşii să ia aminte la jertfa lor din dragoste şi credință. 

Se spune că au putere tămăduitoare şi poate că se mai găsesc încă 
oameni care să dea mărturie despre puterea lor. 

Dar, dincolo de toate acestea, pământul acela trebuie călcat cu 
smerenie şi pietate... 

CAPITOLUL XXV 
NUNTA VERONICÂI 


CE ERE 


de ispăşire pentru ofensele ce i se aduc Fiului Său preaiubit. Totodată este 
ziua în care Isus a biruit moartea ruşinoasă pe cruce şi a înviat glorios, 
arătându-se ucenicilor săi. 

Sora Rozina Antal din Nisiporeşti spune: 

„Nimeni nu bănuia că Bunul Dumnezeu avea privirea aţintită 
asupra acestei tinere, că o va alege să-şi verse sângele spre a-l dovedi 
că I-a dăruit inima numai Lui şi că se teme de păcat mai mult decât 
de moarte. ” 

"Mă duc înainte cu Dumnezeu! '— ar fi spus Veornica în seara cu 
pricina, întâlnindu-se cu soţii Angheluş, aflaţi într-o căruță care mergea 
spre Hălăuceşti. 

„Înainte cu Dumnezeu” — însemna spre casă, în Zăpodia unde fata, 
cu pasul zorit, se îndrepta, dar unde n-a mai ajuns niciodată. 

„Înainte cu Dumnezeu” — mai înseamnă spre Casa comună din Ceruri, 
spre care mergem cu toţii, unii în pas lent, alții — grăbit, ferm sau şovăitor, 
apăsat sau numai pe vârfuri. 

Casa atât de încăpătoare a fericirii veşnice, către care unii oameni 
merg țintă iar alții se apropie cu spatele, făcând pasul decisiv şi întorcându- 
se atunci când Dumnezeu îi atinge cu harul său. 

„Mergi înainte cu Dumnezeu!” — sună o vorbă cunoscută. „Du-te cu 
Dumnezeu!” — adică însoţit de har, păzit de primejdii, fără frică, doar eşti 
cu Cel mai puternic însoțitor de drum, care te apără. 

„Vaia con Dios!” — spune latino-americanul. Mergi cu Dumnezeu! 
în pază dreaptă. Este o urare pe care şi-o fac oamenii unii altora înainte de 
a pleca la un drum lung. 

Şi călătoria în care plecase deja Veronica, încă de când părăsise 
portita bisericii din Hălăuceşti, unde mai zăbovise, aşa ca spre aducere 
aminte, călătoria la care pornise cu Dumnezeu, avea să fie marele drum 

fără întoarcere, marea călătorie spre Tatăl din ceruri; spre Mirele său 
adorat, spre Maica Fecioară pe care o venerase clipă de clipă şi căreia i 
se consacrase ca roabă (slujitoare). Spre fericirea cerească alături de îngeri 
şi sfinți, învăluită tandru de Sfântul Duh Mângâietorul, care avea să o 
ocrotească. 

ÎI purta cu sine pe Isus Euharistic. Fără să ştie de ce (şi acest lucru 
aveau să-l întrebe toată viaţa) - tovarăşele ei de călătorie o lăsaseră să 
meargă în urma lor. 

Veronica avea să se îndrepte spre Stația Ultimă, Suprema Destinaţie 
la care cu toţii ajungem, azi, mâine, poimâine, dar cu nici un minut măcar 
întârziere, ci exact atunci când trebuie. 

Şi chiar dacă plecarea n-a fost liniştită, ci sângeroasă, ca orice ultimă 
bătălie pentru câştigarea trofeului, ea a plecat — ne place să credem — 
surâzând şi iertându-şi din inimă agresorul. 

Trăise în simplitate şi umilință după idealul franciscan, trăise în lume, 
dar fără să aparțină acestei lumi, cu inima dezlipită de bunurile sortite 
„ruginii şi moliilor”, adunându-şi comori de virtute, movile de comori în 
ceruri; mii de mărgăritare. 

Şi în cele din urmă şi-a încununat trecerea cu coroana de lauri a 
învingătorilor. 

Se spune că atunci când pleci în călătorie trebuie să-ţi pregăteşti din 
timp lucrurile. Îţi faci valiza, aşezi cu grijă cele trebuincioase în ea, te 
primeneşti, apoi aştepţi cu febrilitate ora plecării, Când porneşti faci o 
cruce sau chiar mai multe, şi-l rogi pe bunul Dumnezeu să te ajute să 
ajungi cu bine la destinație. 

Veronica era pregătită de drum. Mai mult, îl avea în sine pe Isus 
Euharistic, venea de la Liturghia solemnă în care coborâse Sfântul Duh 
asupra copiilor şi tinerilor din Hălăuceşti, pecete care avea să-i însemne 
pentru toată viața. Era îmbogățită cu cele 7 daruri ale Duhului Sfânt, 
spovedită, cu rugăciunile proaspete în inimă şi pe buze. Putea aşadar să 
plece liniştită la drum. Şi chiar dacă n-a ajuns la destinația pământească, 
destinaţia vremelnică a călătorilor „pe cale”, este sigur că nu şi-a greşit 
destinaţia cerească, acolo unde era aşteptată de Tatăl. 

Şi de unde astăzi mijloceşte pentru noi. 

Poate că nu aşa îşi închipuise Veronica marea călătorie. Acest ultim 
drum pe care l-a străbătut fără oameni, dar „cu Rozariul!” 

Îşi însuşise perfect cuvintele lui Isus : „Curaj, eu am învins lumea!” 

Acum, fără doar şi poate, de la înălțimea la care se află, ne priveşte 
triumfătoare, dar şi duios-protectoare pe noi, cei rămaşi să luptăm mai 
departe, în această vale de lacrimi. 

Ana Bursuc, născută în 1933 în Hălăuceşti îşi aminteşte cu nostalgie : 

„În ziua Mirului, spre seară, am stat de vorbă cu ea la monu- 
ment. Era veselă ca de obicei; am vorbit mai multe, de toate cu ea, 
dar nişte vorbe nu le pot uita: 

” Am să fac o nuntă frumoasă cum n-a mai fost!” 

Apoi, ca niciodată, a dat mâna cu toți, ne-a sărutat, ne-a salutat 
şi a plecat la Mirele ei ceresc! 

(...) Cineva mi-a spus că ea, ca orice mireasă care se îngrijeşte 
de propria-i dotă, îşi cumpărase de mai înainte linguri şi străchini 
care să fie date de pomană la moartea ei. ” 

A adormit pe-un pat de țărână, amestecată cu porumb, zdrobită în 
picioare şi stropită din belşug cu sânge neprihănit. De ziua unui sfânt apostol 
(Sfântul Bartolomeu), martir şi el pentru Cristos. 

42 de flori roşii scrijelau carnea fecioarei, răni sfinte, stigmate 
dureroase. Poate că şfichiurile biciului lăsaseră tot astfel de urme 
însângerate pe spinarea lui Isus, zdrobindu-i pielea şi carnea. Poate că 
rănile iubitului ei Mire de la mâini, picioare şi coastă sângeraseră la fel sau 
mai mult. Cert e că suferiseră amândoi un supliciu grozav, o moarte violentă. 
El - pe cruce, ea, cu crucea în mână pe care El era răstignit. 

Şi cine altcineva putea, mai bine decât Cristos să prefacă moartea 
ruşinoasă într-o moarte sfântă? Cu astfel de moarte şi-a cinstit el martirii. 
De când i-a avertizat pe ucenici cu ce fel de moarte vor trebui să dea 
mărturie de credință şi dragoste. 

Şi dacă cineva va spune: „Ei bine, dar toate acestea nu trebuiau să 
se întâmple. De ce a trebuit copila aceasta să înfrunte o astfel de moarte?” 

Răspunsul poate fi găsit, desigur, tot în Cartea Sfântă. Spre pildă 
pentru miile de fecioare creştine care vor şi trebuie să-şi păstreze crinul 
neprihănit al curăției. Astfel, moartea eroică a tinerei Veronica Antal capătă 
valoare de simbol. 

Dar, chiar dacă nu murea în acest fel, ea putea să se numere printre 
fericiți beneficiari ai Împărăției Cerurilor, pentru că devenise încă din pruncie, 
aleasa lui Cristos, una din miresele Sale care suspinau pentru Cer, găsindu- 
şi împlinirea numai lângă Mirele căruia îi jurase credinţă. Câte fiinţe se pot 
lăuda cu astfel de coroană cerească, dobândită fie şi cu preţul vieţii? 

„La revedere, în Paradis!” Acestea au fost cuvintele cu care Dominic 
Savio şi-a luat rămas bun pentru totdeauna de la maestrul său în cele 
spirituale, Don Bosco, nutrind speranța că aveau să se întâlnească în 
Paradis. 

Tot astfel şi cei care au dus o viaţă demnă şi eliberată din robia 
păcatului, se vor întâlni cu Veronica, acum sau mai târziu, fiecare la timpul 
potrivit în Patria cerească, acolo unde „sfânta lor” a mers mai devreme să 
le pregătească un loc. Încrederea în mijlocirea acestei mucenice a curăției 
îi face pe oameni să înfrunte cu mai mare putere încercările şi suferințele 
vieții pentru că ei ştiu că undeva, acolo, se vor întâlni cu această consăteancă 
a lor care şi-a cucerit deja locul binemeritat în cer, alături de Mirele ei, 
Isus. 

„La revedere, în Paradis! — îi spun credincioşii Veronicăi Antal sperând 
într-o întâlnire cu ea, atunci când le va veni vremea. Cu această micuță 
floare a lui Francisc, această măicuță fără mănăstire, cu această soră mai 
mare a cărei pildă de viaţă străluceşte ca un mărgăritar în Cartea Vieţii. 

Sfârşitul ei eroic ne-a demonstrat cu prisosinţă că un creştin se 
poate ridica deasupra morții fizice spre lauda şi mărirea lui Dumnezeu şi că 
spiritul ei ardent, poate dăinui peste timp, atât cât va voi Domnul, în 
conştiințele şi inimile celor care au cunoscut-o, dar şi în acei care au auzit 
numai de dânsa. 

Până la pronunţarea din partea autorităţilor bisericeşti, despre care 
ne rezervăm dreptul de a fi optimişti, rămâne să avem încredere că Domnul 

se va milostivi şi va arunca o rază de bunăvoință asupra amintirii alesei 
Sale Veronica, fecioară martiră care şi-a apărat cu prețul vieții darurile 
încredințate de Dumnezeu! 


CAPITOLUL XXVI 


SINGURĂ ÎNAINTEA CERULUI 


Suntem în zi de august 1958. Zi fierbinte în care astrul străluceşte 
mai puternic decât niciodată. Satul Hălăuceşti se pregăteşte pentru un mare 
eveniment : primirea Sfântului Mir, a peceții Duhului Sfânt cu darurile sale 
de către aproximativ o mie de copii şi tineri din localitate. Pregătirile decurg 
normal şi e o zi care se arată a fi foarte promițătoare. Peste tot dăinuie un 
aer de înțelegere şi bunăvoință, o calmitate şi o atmosferă de pace specifică 
marilor sărbători. Şi deodată, ca o lovitură de trăsnet — o întâmplare avea 
să spargă liniştea satului. Cutremurătoare, de neimaginat. Un fapt de o 
cruzime inexplicabilă, care a zguduit toate satele dimprejur, aducându-le o 
popularitate şi o faimă nedorite pe moment, dar care mai târziu, avea să 
schimbe părerea încetăţenită despre satele moldoveneşti, pentru că aceste 
meleaguri aveau să fie sfințite cu sângele unei fecioare, căzută martiră pentru 
păstrarea curăției trupeşti. 

Dar să derulăm firul amintirilor, urmărind ceea ce spun martorii : 

„În dimineaţa zilei de 24 august 1958, trebuia să sosească la 
Hălăuceşti pentru a administra Sfântul Mir, Monseniorul Petru Pleşca. 
Noi am pregătit în grabă arcuri de triumf, am pregătit altarul de la 
Răstignit, unde avea să se celebreze Sfânta Liturghie. Părintele Eugen 
Senior Blăjuţ dirija întreaga pregătire. Mirul s-a dat afară, după Sfânta 
Liturghie. 

În timpul Sfintei Liturghii am observat că ea era cam palidă... 
După Sfânta Liturghie, ea a luat masa cu mine împreună cu alte fete, 
ba chiar a servit la masă”, îşi aminteşte Veroana Balint. 

„La orele 15,00 după amiază, declară Ana, am fost din nou la 
biserică, iar Sora Electa ne-a luat în sacristie ca s-o ajutăm la împărțit 
hainele pentru sărbătoare. Veronica, aşezată pe un scaun, rula brâiele 
albastre, iar noi rochiile albe... 

Aşa tristă ca în ceasul acela nu am văzut-o niciodată, zice Ana, 
şi repede m-am indispus şi eu; observând acest lucru mi-a spus : 

"Parcă apasă ceva greu!” 

"Dece oare? '— am continuat eu, şi ea nu mi-a mai răspuns nimic. ” 


„Am stat de vorbă, declară Marica, în ziua Mirului cu Veronica, 
după masă, în timpul vecerniei. Plângea... Pentru că era cam târziu, 
Veronica stătea pe gânduri, dacă să mai plece acasă sau să rămână 
la Verona lui Balint. ” 

„În ziua în care Veronica avea să fie ucisă, am observat că era 
cam amărâtă, declară prietena ei Maria. Am întrebat-o ce-i cu ea şi mi- 
a răspuns că nu ştie nici ea ce are, dar parcă nu-i vine să meargă 
acasă, şi are o inimă aşa de grea, că nu ştie ce să facă.” 

Să ne amintim de Blândul Mântuitor în Grădina Ghetsimani, când 
sufletul i-a fost cuprins de o întristare de moarte: 

„Însoțit de ucenici, el ieşi atunci din odaia de sus şi se duse, 
ca de obicei, pe Muntele Măslinilor. Apoi le spuse : Rugaţi-vă lui 
Dumnezeu ca Să nu fiţi învinşi de ispită.* 

ISus se duse puțin mai înainte, cât la o aruncătură de băț, şi 
îngenunchind, rosti această rugăciune : „Tată, dacă voieşti, te rog 
fă să treacă de la mine această cupă a morții. Totuşi, voia ta să se 
facă, nu a mea.” 

Atunci apăru un înger din cer şi-i dădu forțe noi, fiindcă 
spiritul său era atât de tulburat încât îl năpădiră broboane de 
sudoare amestecată cu sânge şi căzură picături mari pe pământ, în 

timp ce se ruga tot mai Stăruitor. În cele din urmă, se ridică şi 
reveni la ucenici, pentru ca Să-i găsească pe aceştia adormiti şi 
istoviți de mâhnire. ” (Lc. 22, 39-45). 

„În seara zilei Mirului, declară Maria, noi trebuia să ne întoarcem 
împreună acasă; adică eu, Ana şi Veronica. Dar ea ne-a spus să 
mergem înainte că ne ajunge din urmă. Era pe înserate. La ieşirea 
din Hălăuceşti, se află o arie de grâu, unde era paznic moş Florea; 
noi ne-am văzut pe drum, prefăcându-ne că nu-l vedem. Drumul era 
umblat şi noi nu puteam bănui nici un pericol. Nu se mai auzise de 
astfel de întâmplări până atunci. 

Între timp, ajungând acolo unde drumul făcea un cot, ne-a ajuns 
din urmă cu căruța un om de la noi şi ne-a invitat în căruţă, ceea ce 
am şi făcut, fără a mai sta pe gânduri... 

La ieşirea din Hălăuceşti, Veronica avea să-l întâlnească şi ea 
pe moş Flore... 

' Bună seara, moşule! l-a salutat ea şi l-a întrebat: N-ai văzut 
trecând pe aici nişte fete?” 

"Ba da, au trecut nişte proaste pe aici fără să zică nimic.’ 

Proastele acelea, zice Maria, eram noi două, care o lăsasem pe 
Veronica singură pe câmp, în întuneric. Dar, la urma urmelor, credem 
că aşa a fost voinţa lui Dumnezeu ca să-i încununeze viaţa curată şi 
sfântă...” 

„Din căruţă, continuă Maria, aruncam mereu privirea spre 
Hălăuceşti, să o zăresc pe Veronica. Mai erau cam o sută de metri 
până la conducta de apă Timişeşti-laşi, când ne-am întâlnit cu cel 
care avea s-o ucidă şi care mergea spre Hălăuceşti. În acelaşi timp 
însă, am văzut-o şi pe Veronica venind grăbită spre casă, dar n-a mai 
ajuns!” 

Să urmărim ce a declarat familia ei la aflarea acestei teribile veşti : 

„Când am primit vestea morţii Veronicăi — declară mama lova, 
declaraţie dată la 6.X. 1985, eram la pus cânepa în baltă, în Moldova 
şi la spălat rufe. De fapt nu s-a mai ales nimic din cânepa aceea, căci 
venind Moldova mare, a dus-o la vale.” 

Angela Albert, sora Veronicăi îşi aminteşte: 

„Într-o zi, Veronica îi spusese bunicii Viroana: 

' Eu am să mor înaintea matale, bunică, şi sora Rozina ştie cu 
ce o să mă îmbrace pe mine la moarte!" 

Tot mama lova, în iulie 1986, a declarat: 

„Toate lucrurile ei frumoase, după moartea ei, le-am dat de 
pomană. Nu mai păstrez decât cărțile, iconiţele şi câteva lucruşoare 
de-ale sale. 

L-am iertat pe făptuitor care mi-a ucis copila; i-am iertat pe 
toți! 

La mormântul ei n-am mai fost de şase ani. Tare m-aş mai duce 
dar nu mai pot. 

Eu atât am avut să vă mai spun despre Veronica mea cea dragă!” 


Şi fratele Gheorghe Antal îşi aminteşte : 

„Noi aveam un ogor pe vremea aceea în apropiere de fântâna 
lui Vangheauă. După patru ani şi trei săptămâni de la moartea tatei, 
în apropiere de acest loc, la vreo 40-50 de metri de fântână, aveam să 
o găsim pe Veronica moartă. Şi acum, după atâţia ani (30 de ani, la 
data declaraţiei, n.n.), aş putea stabili locul acela cu aproximaţie de 2 
metri. 

Moşul meu Mihai Viteazul, fratele mamei a adus-o cu căruța 
acasă. 

I s-a făcut autopsie de către Dr. Gheorghe Budurcă şi alți medici 
legişti. Era tăiată peste tot : împrejurul gâtului (16 lovituri), în palme 
şi la degete, trei lovituri la faţă, una în dreptul inimii, vreo şapte lovituri 
în spate şi mai multe tăieturi în cap. Doctorii au spus că criminalul, 
trecând spre ziuă pe acolo, şi găsind-o încă în viaţă, i-a dat ultima 
lovitură, mortală, dar nu-mi amintesc să fi avut beregata băiată, cum 
zic unia. 

După ce s-a terminat autopsia, a fost pusă în odaia de curat de 
la asfintit, pe o laviţă joasă. 

În decursul anilor, de la primul proces până la al doilea, s-au 

perindat pe la noi pe acasă câteva sute de anchetatori, procurori şi 
judecători pentru a se interesa cum a putut rămâne o astfel de crimă 
atâția ani nedezlegată. Procurorii şi judecătorii care au judecat primul 
proces în mod fraudulos, au fost sancționați. 

Hainele pline de sânge sunt la Bucureşti.” 


„Cele întâmplate cu Veronica au fost transmise şi la televiziune 
în emisiunea , Omul de lângă tine”, declară Măriuţa Farcaş. 

Şi într-adevăr, cazul acea să rămână în memoria oamenilor, pentru 
că, aşa cum declară M. Anton, din Nisiporeşti la data de 4.IV. 1984: 

„Cât despre cele întâmplate cu ea în noaptea aceea, ea nu şi-a 
pus problema că i s-ar putea întâmpla aşa ceva, căci pe la noi nu se 
mai întâmplaseră asemenea treburi.” 

Un caz de o asemenea atrocitate nici nu se mai pomenise vreodată 
prin părțile acelea. 

„Într-adevăr, declară Părintele Anton Demeter, cele 42 de răni de 
pe trupul Veronicăi, sunt o mărturie evidentă a luptei duse pentru 
păstrarea virtuţii, a fecioriei. Să contemplăm şi noi aceste trofee 
glorioase şi să ascultăm glasul lor sfăşietor... ” (Pr. Anton Demeter, 
op.cit., p. 168). 

Sora Rozina Antal mărturiseşte : 

„În ziua de 25 august, pe la orele 10,00 dimineața, cineva a 
adus vestea cutremurătoare: 

"Ştiţi că pe Veronica lui Binu a găsit-o cineva moartă în porumb?’ 

Ştiam, continuă Sora Rozina, că Veronica era plecată la 
Hălăuceşti deoarece se împărțea Sfântul Mir. 

Am stat din lucru şi m-am dus să văd, dar nu m-am putut 
apropia, căci ajunsese miliția şi interzisese orice apropiere. M-am întors 
acasă şi pe drum auzeam, de data aceasta, lumea spunând: 

"Ferice de ea că nu a trăit degeaba, că nu a obosit în zadar pe 
acest drum pe care l-a udat cu sângele ei!" 

Vorbeau şi copiii între dânşii şi mult m-au impresionat vorbele 
unor copii de 10-12 ani care spuneau: 

” Vedeţi voi, aici trebuie să se facă o biserică, pentru că ea a 
murit martiră! 

Ferice de copii pentru că ei posedă acel simţ special de a vedea cu 
sufletul. Într-adevăr, ei ştiu cel mai bine să diagnosticheze o situaţie, ştiu să 
distingă fără părtinire adevărul pe care uneori adulţii nu mai reuşesc să-l 
discearnă. Şi acolo unde adulții mai cumpănesc faptele, mai pregetă, ei 
descoperă, intuitiv, ceea ce numai cu sufletul minţii se poate afla. 

Antoine de Saint Exupery în celebra sa carte „Micul Prinţ” are o 
replică memorabilă: 

„Oamenii mari în înțeleg niciodată nimic. Şi e destul de obositor 
pentru copii să le tot dea întruna lămuriri.” 


Elena Carp, o femeie din Muncelul de Sus, se dusese în seara aceea 
la ogorul ei din apropiere de fântână să vadă dacă nu cumva fasolea era 
coaptă, pentru ca a doua zi să o smulgă. La un moment dat a auzit un glas 
de femeie care striga: 

"Măi Mocănaş, nu da, nu da! Ai să vezi ce ai să păţeşti! 

S-a apropiat tiptil prin porumb, a văzut şi a auzit totul. El o 
lovea cu cuțitul, ea se apăra cu pantoful. O luptă pe viaţă şi pe moarte! 
— declară Verona Chiucheş că i-a povestit feciorul Elenei Carp. 

„Măi Mocane, ce ai cu mine?” — îl întreba Veronica, lovindu-l 
cu pantoful peste cap, în timp ce el o provoca la păcat cu vorbe 
murdare, completează aceeaşi persoană. 

„Veronica s-a luptat cu toate puterile şi a strigat aşa de tare, că 
Anton al lui Binu, unchiul ei, a auzit strigătele din sat, fără a bănui că 
ar fi fost aşa”, aflăm din aceeaşi sursă. 

Revista „Pentru Patrie”, nr. 3 din 1973 consemna în legătură cu 
acea crimă petrecută cu 15 ani în urmă şi rămasă până la data scrierii 
articolului, cu autori nedescoperiţi: 

„„Sculat o dată cu răsăritul soarelui, Florea lojă din Nisiporeşti, 
Neamţ, îşi mâna caii pe drumul colbăit dintre pădurea lanurilor de 
porumb dat în pârg. La un moment dat, omul trase de hăţuri, caii se 

opriră brusc. Florea lojă cobori din căruță, făcu vreo câțiva paşi lângă 
fântâna din apropiere, se opri. 

Întoarse apoi căruța şi porni în galop spre locuinţa şefului de 
post, purtând în ochi imaginea înfricoşătoare a aceea ce văzuse. Verona 
lui Antal, fata văduvei din Nisiporeşti, moartă, cu faţa toată numai 
sânge, cu hainele lac de sânge... 

Și nu mult după aceea, oamenii din Boteşti, Nisiporeşti şi 
Hălăuceşti alergau spre locul numit Fântâna lui Vangheauă, să vadă, 
să audă, să vorbească în şoaptă şi să se întrebe : "Cine? De ce?’ 

„În dimineaţa zilei de 25 august 1958, prin răsăritul soarelui, 
zice Elisabeta, eu mă aflam la smuls fasole la un ogor din apropiere de 
Făgăt, împreună cu nepoata mea Agnesa... când iată, vedem că vine 
către noi pe drumul Muncelului, un om cu o traistă pe umeri şi zice : 

"Da nu mergeţi să luaţi mortul acela de acolo?” 

' Doamne Maica Domnului! Ce-i cu dumneata? Despre ce om 
vorbeşti?! 

"Uite acolo, la fântână, e o femeie moartă.’ 

Nepoata mea a pornit într-acolo şi când a ajuns, a găsit acolo 
doi copii care sosiseră cu o clipă mai devreme. 

Era Veronica Antal, moartă, cu faţa în jos, şi cu o cruce de 
strujeni pe spate...” 

„A doua zi după Mir, deci pe 25 august, declară Verona, eu cu 
încă o fată păşteam vacile prin apropiere. Când dintr-o dată vine un 
om şi ne spune că Veronica lui Binu e moartă în păpuşoi. Ne-am dus 
acolo şi am găsit-o într-adevăr moartă... Era cu fața în jos şi cu 
capul spre Barticeşti... Mâna dreaptă era întinsă în lături, iar mâna 
stângă sub piept; în ea ţinea strâns Rozariul.... l-am ridicat capul... 
Sângele închegat atârna sloi de la gât la pământ. Era lovită peste 
tot. Pe spate avea doi strujeni în formă de cruce. Medicii i-au găsit 
14 lovituri la gât şi la faţă, mâinile şi picioarele îi erau străpunse, la 
frunte avea încă o lovitură. Ei discutau între dânşii şi spuneau că 
înspre ziuă ucigașul a trecut încă o dată pe la ea şi găsind-o vie, i-a 
mai dat câteva lovituri, ca să-i închidă gura definitiv... ” 


154 


„Cam pe la ora 10,00, spune Polona, vine călare dinspre 
Hălăuceşti, Cătană Ion şi ne spune că Veronica lui Binu era moartă în 
păpuşoi. Am lăsat vaca în pripon şi ne-am dus s-o vedem. Am găsit- 
o cu faţa în jos, cu mâna dreaptă întinsă în lături, iar pumnul mâinii 
stângi ținut strâns la piept cu crucea de la Rozar. Pe spate avea doi 
strujeni în formă de cruce; bluza galbenă de olandină, era toată 
îmbibată cu sânge şi găurită. Pe spate era ciopârțită toată, mâna 
dreaptă era găurită şi tăiată în multe locuri. Avea capul descoperit şi 
prin păr erau grunjuri de pământ amestecat cu sânge. La ceafă avea 
o tăietură mare, iar nasul îi era înfipt în pământ. ” 

„Soțul meu a pus-o în căruță împreună cu un alt om, declară 
Maria, pentru a fi adusă acasă. El a văzut în mâna ei Sfântul Rozariu 
plin de sânge. Criminalul a lovit-o cu un cuţitaş, care fiind prea mic, 
nu a pătruns la inimă şi ea s-a chinuit mult până să moară.” 

„Moş Mihai zis Viteazu ”, îşi aminteşte vecina Verona, a adus-o 
acasă pe nişte paie în coşul căruţei; după ce a fost luată jos, el ținându- 
se cu amândouă mâinile de drugul căruţei, se uita la paiele pline de 
sânge şi zicea: 

"Uite suferinţele Veronicăi!” 

„Am văzut-o şi eu, zice lozefina, când au adus-o moartă acasă; 
era toată hăcuită: la palme, la piept, la gât, la burtă; muşchii de la 
picioare şi de la mâini erau ca nişte zdrenţe. ” 

„Am văzut-o şi eu pe Veronica în seara dinaintea înmormântării, 
îşi aminteşte Ana. Era îmbrăcată în rochie albă, cu văl şi coroniță pe 
cap, desculță, iar pe faţă şi pe mâini purta semnele bătăliei! 

Am înţeles ce luptă cumplită a avut ea atunci când am văzut pe 
o mare porțiune de porumb, sângele proaspăt cu care era stropit.” 

Cingolul şi scapularul i-au rămas curate, intacte; cingolul ca un scut 
al castității, iar bucăţica de scapular care-i odihnea pe piept, în jurul gâtului, 
ferindu-i inima de ispita păcatului. 

Lucia Ichimeş din Nisiporeşti declară că preotul Eugen Ghiuzan a 
luat o fâşie din poalele cămăşii sale pentru a o păstra ca pe o relicvă. 

De asemenea, tot acest preot i-a păstrat şi Sfântul Rozar însângerat. 

Acestea au fost semnele bătăliei şi ale victoriei Veronicăi, Martira 
curăției de la Nisiporeşti. Un suflet aprins fără amnar, dar arzând continuu 
de focul sfânt al iubirii creştineşti de Dumnezeu şi de aproapele. 

„Zelul casei lui Dumnezeu” - o consumase repede. 

Cei care ard, aidoma Veronicăi, devin făclii vii luminând şi aprinzând 
în jurul lor luminiţe pentru ca acei rătăciți să găsească drumul cel drept, 
singurul drum posibil. 


CAPITOLUL XXVII 


CÂND MOARTEA SE-NVEŞMÂNTÂ-N 
SÂRBÂTOARE 


„După ce timp de trei zile clopotele bisericii au dus până departe 
vestea morții tragice a Veronicăi, cu sunetele lor prelungi şi sacadate, 
după ce s-au terminat toate pregătirile, a sosit şi ziua înmormântării, 
a naşterii pentru cer a acestei fecioare. Deşi în ziua aceea era o vreme 
ploioasă, a luat parte foarte multă lume, nu numai din Nisiporeşti, ci 
şi din satele vecine. A fost într-adevăr, o zi de neuitat, o înmormântare 
unică.” (Pr. Anton Demeter, op.cit., p. 175). 

„S-au scurs ani mulți de atunci, zice Sora Rozina, dar în minte 
îmi sunt atât de prezente acele fapte, de parcă mai ieri s-au petrecut. 
Mi-a rămas vie în suflet această fiinţă, acele răni care ne vorbesc şi 
astăzi, ca şi atunci. ” 

„În ziua înmormântării, zice Ana, a plouat în timpul dimineții, 
ca şi după amiază, aşa că nu s-a putut pregăti altarul afară. Şi atunci 
ne-am resemnat cu toţii spunând: 

' Desigur că Veronica vrea ca trupul său să stea pentru ultima 
oară în prezenţa lui Isus din Sfânta Taină.’ 

Mai era ceva: trebuiau să se îmbrace fetele în alb! Aşa se obişnuia 
atunci la sărbători mari şi în ziua aceea era o mare sărbătoare pentru sat! 

Îmbrăcându-ne cu rochii, trebuia să ne şi încălțăm, lucru cu 
care Veronica nu cred că ar fi fost de acord, şi fiindcă ploaia nu 
înceta, ne-am prins noi şi am strigat la dânsa, promițându-i că şi dacă 
încetează ploaia, noi tot desculțe vom merge. 

Atunci ploaia a încetat şi noi ne-am ținut făgăduiala, am mers 
desculțe şi cu rochii albe. 

Doar, şi dânsa ca şi noi era îmbrăcată în rochie albă şi descultă! 

Deşi printre suspine şi lacrimi, sărbătoarea a fost unică pentru 
sat şi împrejurimi.” 

Iată cum, pentru creştinul pios, moartea se transformă în cea mai 
mare sărbătoare, prilej de bucurie şi unire cu Cerul, cea de-a doua naştere, 
naşterea pentru viaţa veşnică! 

„Părintele Mihai Dămoc a vorbit frumos, completează Ana, 
nouă însă ne-a părut rău că a comparat-o cu Sfânta Agnesa. Ne-ar fi 
plăcut mai mult asemănarea cu Maria Goretti! Părintele a fost bine 
intenționat, dar poate noi am avut dreptate!” 

„Am luat parte la înmormântarea ei, declară o prietenă din 
Barticeşti, de acasă până la Biserică şi apoi până la cimitir. Când am 
pornit spre biserică ploua, dar curând a ieşit soarele. 

Mama ei o bocea şi zicea: 

' Veronică, ce mi-ai făcut? M-ai lăsat singură...” 


„La înmormântare, zice Eleonora, a luat parte atât de multă 
lume, încât copiii nu au mai încăput în biserică şi au rămas în curtea bisericii.” 

„Sicriul în care a fost aşezată Veronica era pus pe un catafalc 
înalt, străjuit de patru stâlpi, care în partea de sus, zice Tereza, erau 
împodobiţi cu covoare pe care erau prinse banderole cu următoarele 
înscripții: 

„Ai luptat cu bărbăţie, 

pentru sfânta feciorie. ” 

şi: 
„Câştige sufletul tău 
A cerului mare comoară, 
Fecioară martiră pe câmpul de luptă 
Să-ţi fie ţărâna uşoară!” 


„Tot la sicriul ei, îşi aminteşte vecina ei Lucia, se mai puteau citi 
şi aceste cuvinte: 

„Luptă bună am luptat 

biruința eu am câştigat.” 

Îmi amintesc, declară bădia Ghiţă Clopotarul, că la catafalc erau 
scrise şi aceste cuvinte: 

„Din racla cea rece, vitează fecioară, 

Tu ne vorbeşti fără încetare: 

Ferice de mine c-am învins un păgân, 

Murind pe câmpul de-onoare. ” 

În cuvântul său de rămas bun, Sora Rozina s-a adresat Veronicăi cu 
aceste cuvinte: 

„Suntem aici noi, cele 22 de surioare ale tale, care te-am 
cunoscut atât de bine! 

Priveşte-ne pe rând pe fiecare şi spune-ne un cuvânt de rămas 
bun. Am aşteptat în jurul tău trei zile să ne mai vorbeşti... Tu nu ne 
mai vorbeşti, dar ne vorbesc rănile tale de la mâini cu care te-ai apărat; 
acele răni care au înroşit Rozariul cu sângele tău... 

Parc-auzim acea rugăciune ce-o repetai la Orele de adoraţie: 

' Când trupul meu rece şi fără de viaţă va fi pus în sicriu, iar 
apostolii Inimii Sfinte te vor înconjura, o Inimă Euharistică, fie-ţi 
milă de mine!” 

Şi tot Sora Rozina, a încheiat cu aceste cuvinte : 

„Ie vom aştepta şi tu nu vei mai veni de pe acest drum pe care 
l-ai călcat şapte ani de zile aproape în fiecare zi. 

E drept că nu a fost fir de praf de pe acest drum care să nu fi 
fost călcat de tine. 

Poate prin această jertfă ţi-ai împletit coroana ce ai căpătat-o. 

Iată că nu a fost, cum zicea lumea : pierdere de timp şi scurtare 
de viaţă! 

Cine poate înțelege scurtarea vieţii tale? 

Doar cerul care a fost lângă tine în clipa cea mai amară a morții tale. 

Veronica dragă, tu ne părăseşti; permite-ne să adresăm cuvintele 
noastre de rămas bun : 

„Du-te suflet bun departe 

Ia-ți răsplată, fericirea. 

Cât de bună-i a ta moarte, 

Nu-nţelege omenirea. 


Costă lacrimi despărțirea, 

Dar ne mângâie azi gândul 

Că ai terminat coroana; 

La răsplată îţi e rândul. ” 

„Părintele Dămoc o încuraja pe mama Veronicăi cu aceste 
cuvinte: 

' Mata să fii mândră că ai o fată aşa de cuminte '— declară văduva 
Veroana Balint din Hălăucești. 

„Chiar în seara din ajunul morţii ei, completează aceeaşi prietenă, 
în timp ce eu cuseam la maşină şi vorbeam despre Sfânta Agneza şi 
despre Sfânta Cecilia, ea a spus de mai multe ori că ar vrea să moară 
ca şi ele, pentru apărarea fecioriei şi a credinței. ” 

„Doctorii s-au minunat foarte mult că la etatea ei de 23 de ani 
şi după lupta ei cea mare, au găsit-o încă fecioară, - declară Bernadeta 
care a asistat la autopsie. 

Polona îşi aminteşte: 

„Acasă au venit medicii şi i-au făcut autopsia în aceeaşi zi, spre 
seară. 

„TOATE FETELE SĂ FIE CUM A FOST FATA ASTA!” — au 
spus ei. 

„Unul dintre doctorii care i-au făcut autopsia a spus: 

"Ferice de mama care te-a născut, căci fecioară ai fost şi fecioară 
ai rămas”, declară un bărbat care se afla şi el în apropierea acelui loc. 

„Cum o fi fost ea, nu ştiu, a zis unul dintre medici. Un lucru ştiu 
însă: că ea şi-a dat viața ca să se păstreze domnişoară. Ferice de ea!” 
— declară vecina ei lozefina. 

„Dumnezeiescul Mântuitor, spune Părintele Demeter, i-a avertizat 
pe ucenicii săi, că din cauza necredinţei şi a patimilor omeneşti, 
predicarea evangheliei sale va provoca numeroase prigoane şi că 
pentru a păstra credinţa, va fi necesar să se renunţe uneori, nu numai 
la afectele pământeşti, ci chiar şi la viaţă, pentru a ne putea mântui 
sufletul: „ Cine-şi va păstra viaţa, o va pierde; iar cine îşi va pierde 
viața pentru mine, o va câştiga” (Mt. 10,39). 

Iată pentru ce creştinii adevăraţi au ştiut să înfrunte totdeauna 
persecuțiile, ba chiar şi moartea cu bărbăţie şi bucurie strigând: 

„Noi suntem creştini şi vrem să murim creştini!” 

Iată de ce Veronica a preferat mai degrabă să moară decât 
să-L trădeze pe Cristos. 

Trupul feciorelnic al Veronicăi Antal, creat de Dumnezeu, Sfinţit 
prin Sfintele sacramente, hrănit cu trupul şi sângele lui Cristos, 
aşteaptă o glorioasă înviere în ziua de apoi, căci ea: 

„A luptat cu bărbăţie, 

pentru sfânta feciorie! ” 

(Pr. Anton Demeter, op.cit., pp.180-181). 


CAPITOLUL XXVIII 


AIDOMA SFINȚILOR 


Aidoma persoanelor sfinte, Veronica Antal avea un suflet cu totul 
după duhul Mântuitorului. Harul divin înfăptuise în ea lucruri minunate încă 
de la cea mai fragedă vârstă. Dorinţa înfocată pentru cer o susținea pe 
pământ. Călca pământul apăsat (băţos, ţanţoş, ferm — dar nu mândru), cu 
gândul întotdeauna la cărările cerului. 

Mergea printre oameni aidoma sieşi, dar în închipuire se afla printre 
serafimi. Nu în zadar respingea orice cuvânt murdar (care îi făcea rău, 
efectiv!), limbajul ei era al acelora care îl slujesc pe Dumnezeu, al preoților, 
al măicuţelor. 

Îşi însuşise temeinic cuvintele tânărului sfânt Dominic Savio, acest 
copil de numai cincisprezece ani care vorbea cu Dumnezeu şi care s-a dus 
la cer la o vârstă atât de fragedă pentru că îşi propusese : „mai curând să 
mor decât să am nefericirea de a săvârşi un singur păcat! ”(Teresio 
Bosco, Dominic Savio, Editura Presa Bună, Iaşi, 1996, p. 14). 

Şi dacă Veronica îşi brodase pe batistuţă această rugăciune de 
consfinţire către Maica Domnului şi şi-o însuşise atât de bine, rostind-o 
zilnic: „O, Marie, mă dau ţie, trup şi suflet pe vecie!” - şi Dominic 
Savio hotărâse cu 150 de ani în urmă : „Prietenii mei vor fi Isus şi 
Maria. Marie, îţi dăruiesc inima mea; fă ca să fie mereu a ta.” 
(Teresio Bosco, op.cit., p. 114). 

La fel ca şi Dominic, fiul potcovarului din Riva di Chieri, care luase 
la prima sa Împărtăşanie următoarele hotărâri : 

1) Mă voi spovedi foarte des şi mă voi împărtăşi ori de 
câte ori confesorul îmi va permite; 

2) Vreau să sfinţesc zilele de sărbătoare; 

3) Prietenii mei vor fi Isus şi Maria; 

4) Maibine moartea decât păcatul;” 

Veronica, spovedindu-se săptămânal, făcând mii de împărtăşanii 
spirituale şi luând Trupul lui Cristos zilnic sau aproape zilnic, cu o voință 
tare şi hotărâtă, înfrunta distanţele, gerul, foamea, primejdiile, pentru a 
asista la Sfânta Liturghie aproape zilnic şi desigur, luase aceeaşi hotărâre 
ca şi Dominic Savio: să suporte moartea mai bine decât să păcătuiască. 

Dumnezeu a voit ca această fecioară să rămână fără păcat, cu 
hotărârea cea bună plecând la cer să-i întâlnească pe prietenii săi : Isus şi 
Maria, cărora le dăruise totul: timp, voință, iubire, credință şi în cele din 
urmă, chiar viaţa. 

Ce dovadă mai mare ar fi pentru om, decât să-şi dea viaţa pentru 
cei pe care-i iubeşte? Veronica a dovedit-o din plin, a dat această probă 
supremă de iubire față de Dumnezeu, nu şi-a încălcat jurămintele şi 
promisiunile făcute, circumstanţele au arătat-o. Ea avea o singură ambiţie 
: să se sfinţească, aşa cum au arătat anumite persoane în declarații. Ea 
dorea martiriul pentru cer, voia cu înfocare să ajungă mucenică a lui Isus. 

Dominic îi spusese lui Don Bosco: 

„Vreau să mă dăruiesc cu totul lui Dumnezeu. Simt nevoia de 
a deveni sfânt şi dacă nu mă fac sfânt, nu fac nimic. Vă rog să mă 
ajutaţi să devin sfânt, dar repede!” ( Teresio Bosco, op.cit., p. 19). 

Amândurora, Dumnezeu le-a îndeplinit cererea făcută cu atâta 
ardoare. Veronica dorea să ajungă „Roabă a Mariei”, era înscrisă în 
Armata Maicii Domnului şi alte mişcări şi asociaţii pioase cum ar fi: 
Sfântul Scapular, etc. 

Şi ea manifesta o evlavie deosebită pentru Prea Sfânta Fecioară pe 
care o invoca zilnic în rugăciuni şi căreia îi dăruia cât mai multe Sfinte 
Rozarii pe zi. 

Dominic a alcătuit un mic regulament al asociației, care s-a numit: 
„Societatea Imaculatei.” (...) Regulamentul era format din 21 de articole. 
Ultimul cuprindea tot spiritul asociaţiei şi toată iubirea filială a lui Dominic 
față de Sfânta Fecioară. 

„O încredere sinceră, filială, nemărginită în Maria, o afecţiune 
deosebită față de ea, o evlavie constantă ne va ajuta să biruim orice 
obstacol, să fim tari în hotărâri, severi cu noi înşine, plini de dragoste 

faţă de aproapele şi corecţi în toate.” (Teresio Bosco, op.cit., pp.23-24). 

„Societatea Imaculatei a fost inaugurată la 8 iunie 1856. 
Dominic nu ştia că a realizat astfel capodopera sa. Mai avea de 
trăit doar nouă luni, dar societatea sa va dura mai bine de o sută de 
ani. Prin această societate a făcut un mare bine copiilor din oratoriu 
şi tuturor caselor întemeiate de salezieni. Mai apoi societatea şi-a 
schimbat numele în ’ Prietenii lui Dominic Savio’ sau ’ Clubul Savio’. 
Această asociaţie a continuat să se dezvolte şi să facă bine până în 
zilele noastre.” ( Teresio Bosco, op.cit., p.24). 

Sfântul Maximilian Maria Kolbe a fondat în 1917 o mişcare mariană 
internațională al cărei mesaj este următorul : „Miliția Imaculatei este o 
viziune globală a vieţii catolice sub formă nouă, constând într-o 
relaţie cu Imaculata, Mediatoarea universală pe lângă Fiul ei, Isus.” 

La o sută de ani de la inaugurarea Societății Imaculatei şi 40 de ani 
de la fondarea Armatei Maicii Domnului, Veronica avea să se înroleze 
voluntar, ca soldat credincios în marea mişcare spirituală adunată în jurul 
Fecioarei Imaculate şi să-şi consacre în chip total şi perfect viaţa Fecioarei 
Neprihănite, pentru a coopera sub călăuzirea ei la evanghelizarea şi sfințirea 
tuturor oamenilor, în unica Biserică. Mijloacele simple prin care Veronica 
realiza această operă erau mai ales rugăciunea, o viață creştină exemplară, 
unirea cu Isus Euharistic, oferirea zilnică a acțiunilor proprii şi prin orice 
acţiune validă, prin purtarea şi răspândirea Medaliei Miraculoase, sprijinul 
cu adevărat gingaş şi matern față de cei slabi, bolnavi, bătrâni, neajutorați 
şi singuri. 

Papa Pius al XII-lea l-a declarat sfânt la 12 iunie 1954 pe Dominic 
Savio, cu numai patru ani înainte ca Veronica să-şi dea obolul pe câmpul 
de bătălie pentru cucerirea cununii de martir. Dominic se stinsese în seara 
zilei de 9 martie 1857. În 24 august 1958, la peste un veac, avea să se 
stingă şi Veronica, poate cu aceleaşi imagini diafane, cereşti pe retină, 
întrucât Isus şi Maica cerească le-a arătat amândurora lucrurile minunate 
ale Împărăției. 

Ce legătură este între aceştia? 

Orice creştin o poate întrezări, chiar dacă circumstanţele vieții şi 
morții lor sunt total diferite. 

Despre Veronica s-ar putea spune, aşa cum s-a spus despre Maria 
Goretti de către cardinalul Salotti — care s-a ocupat de cauza Sfintei Maria 
Goretti: 

„Copila (...) este atât de perfectă în purtarea de toate zilele, 
încât chiar şi fără ramura martiriului, ar merita gloria altarelor!” 
(„Maria Goretti, martira fecioriei”, Societatea de lectură Sfântul 
Bonaventura, 1947). 

„Exemplul acestei martire a nevinovăţiei va face mult bine — 
a zis Sfântul Părinte Pius al XII-lea.” („Maria Goretti, martira curăţiei”, 
Prelucrare după Pr. Aurelio della Passione, Societatea de lectură Sfântul 
Bonaventura, 1947). 

La fel ca şi înaintaşa sa, Veronica avea să-şi verse sângele pentru 
păstrarea virtuţii fecioriei. Ca şi Maria Goretti, Veronica avea ca părinți 
doi dintre cei mai umili fii ai pământului. Părinţii Veronicăi lucrau terenul 
țăranilor întăriți sau chiar al celor bogați, aşa cum părinții Sfintei martire 
Maria Goretti erau arendaşii contelui Attilio Mazzolani. 

Maria Goretti, aleasă de Dumnezeu să fie icoana fidelă a tinerei 
martire romane, Sfânta Agneza, arată încă înainte de vreme că are o evlavie 
superioară vârstei ei şi virtuţi care întrec firea omenească. Şi Veronica 
avea să fie asemuită cu martira primelor veacuri, Sfânta Agneza şi, de 
asemenea, manifesta o evlavie ieşită din comun pentru vârsta ei. Şi 
asemănările ar putea continua. 

Amândouă fecioarele şi-au pregătit sufletele pentru ceasul suprem 
al martiriului, prin rugăciuni, prin încredințarea şi consfințirea către Sfânta 
Fecioară Maria — Regina Martirilor şi a mucenicilor, Regina tuturor sfinților. 

Ambele erau ca doi îngeri pentru familiile lor, destul de numeroase, 
având grijă de frații mai mici şi luând asupra umerilor lor fragezi greutățile 
casei şi muncile cele mai dificile ale câmpului. 

O asemănare izbitoare ar fi aceea că şi una şi cealaltă gustau o 
plăcere nespusă de a asculta Sfânta Liturghie şi Cuvântul lui Dumnezeu. 

Am văzut că pentru Veronica, depărtarea bisericii de casa părintească 
nu constituia un impediment pentru împlinirea acestei dorinţe. Nici timpul 
nefavorabil, nici vreo altă piedică nu-i puteau sta în cale. La fel şi în cazul 
Mariei Goretti, depărtarea sau timpul rău nu puteau fi piedici. Dacă părintele 
nu celebra Sfânta Liturghie la Ferriere, Marieta mergea ca Conca, mergea 
la Campomorto şi nu rareori cu aceeaşi dorință în suflet mergea şi la Netuno, 
întovărăşită de mama ei sau de vreo prietenă evlavioasă. Precizăm că până 
la Netuno erau nu mai puţin de 20 de kilometri dus şi întors pentru a 
asculta Sfânta Slujbă şi predica. 

„Dar de aceasta nu se plângea. Ori de câte ori putea şi o 
învoia mama, lua cu sine de mânuțţă şi pe unul sau doi frăţiori. Când 
intra în biserică deştepta admiraţia tuturor. Senină, serioasă, îşi 
făcea numai semnul Sfintei Cruci; îngenunchea cu toţi frățiorii 
deodată şi apoi începea rugăciunea, stând liniştită cu ochii plecaţi.” 
(„Maria Goretti....op.cit..). 

Amândurora, Isus Cristos, Mirele ceresc le-a inspirat, o dată cu 
amintirea mântuitoare a Patimei Sale, o frică de păcat atât de mare încât să 
le hotărască de a primi mai bine moartea decât să păcătuiască. Astfel, 
Mântuitorul le pregătea pas cu pas, să urce Calvarul durerilor alături de El. 

Ambele s-au unit cu Isus Cristos în Sfânta Taină a Euharistiei şi 
pentru ele nu a fost bucurie mai mare pe pământ decât să-L primească pe 
Isus viu şi real, tăinuit sub vălul de mister al hostici şi să rămână veşnic cu El. 

’ Mamă, eu nu vreau să stau fără Isus!” — îi spunea Marietta 
mamei sale cu jind. 

" Sunt mai bogată decât tine căci eu m-am împărtăşit!” - îi 
spunea Veronica surorii sale Angela. 

Cel dintâi sărut mistic al lui Isus a întipărit pentru totdeauna în sufletul 
lor sigiliul fecioriei păstrate neatinse. Pe drept puteau să repete cu Sfânta 
Agneza: „Sanguis ejus orvanit genas meas”: „Sângele lui Isus 
mi-a îmbujorat obrajii”. 

Pentru a păstra mai bine această virtute trebuiau să se roage 
necontenit şi cu toată evlavia Reginei Fecioarelor, ceea ce au şi făcut. 
Zilnic se îngrijeau de recitarea Sfântului Rozariu şi a celorlalte devoţiuni 
pioase. 

Neatinse de urâciunea păcatului, aceste două fecioare martire, au 
rămas ca nişte flori culese de îngeri în primăvara vieții şi aşezate ca podoabe 
dinaintea Domnului. 

Se ştie că martiriul şi curăția virginală sunt roadele Sfintei Euharistii. 
Deşi încercările la care au fost supuse n-au fost uşoare, ele au rămas ca 
nişte vase alese de curăție îngerească, fiind şi una şi cealaltă aidoma Sfintei 
Agneza, până atunci ascunse ca nişte viorele (toporaşi!) răsăriți fără a fi 
semănate, plăpânde flori de lumină sub brazda câmpului. 

Ambele fecioare ne-au lăsat câte o lecţie scrisă cu sânge, care ne 
învaţă şi astăzi cum să luptăm lupta cea sfântă. 

Oamenii adeseori sunt puşi în fața unor situații limită, când li se oferă 
două alternative hotărâtoare pentru viața lor. Aceste copile, au avut şi ele 
prin urmare, următoarele alternative : fie de a-şi salva viaţa cu preţul curăției, 
fie de a-şi salva curăţia cu preţul vieţii. Şi ne-au demonstrat că-şi însuşiseră 
la perfecție cuvintele Mântuitorului : „Cine îşi va pierde viaţa pentru 
mine o va câştiga, dar cine ţine morţiş să-şi păstreze viaţa, şi-o va 
pierde.” (Lc. 924). 

În sărbătoarea nunţii, Isus a venit la amândouă să le dea îmbrățişarea 
veşnică şi să le conducă în locuinţele raiului pe miresele sale credincioase. 
Maria Goretti şi-a iertat asasinul din toată inima. 

„Da, da, şi eu din dragoste față de Isus, îl iert! Şi vreau ca şi 
el să vină cu mine în rai!” 

Aşadar, nu numai că-l iertase imediat după crimă, dar voia să împartă 
cu el avuţiile Împărăției cereşti, să se bucure împreună de vederea lui 
Dumnezeu. Dovadă supremă de bunătate, de generozitate creştină învățată 
de la Mântuitorul Isus care, în ultimele Sale clipe şi-a iertat asasinii şi, mai 
mult, şi-a dat sângele pentru mântuirea lor. 

Veronica, aşa cum reiese din spusele mamei sale, l-a iertat şi ea pe 
criminal, ba chiar 1-a impus mamei sale să-l ierte din toată inima, ceea ce, 
în cele din urmă, lova a făcut, cu mare greutate. 

Dacă ucigaşul ei şi-ar fi recunoscut vinovăția şi s-ar fi căit sincer 
pentru fărădelegea comisă, poate că ar fi fost iertat! 

Iertare eroică, vrednică de o moarte eroică. 

Sufletul acestor generoase fecioare neprihănite era împodobit cu 
acea haină de nuntă ce este mai prețioasă decât fecioria şi anume : dragostea 
eroică faţă de aproapele. 

Maria Goretti nu a avut în declaraţiile sale de după crimă, pe când 
se afla la spital, nici un cuvânt de ură pentru ucigașul ei, căruia îi arătase şi 
mai înainte, timp de trei ani aceleaşi atenții ca unui frate. Plină de adevărată 
dragoste creştinească, ea păru preocupată de soarta veşnică a ucigaşului 
propriu, chiar şi atunci când acesta îi ameninţa fecioria la care ţinea cel mai 
mult, mai mult decât la viaţă. 

Veronica, de asemenea, se ruga de Mocănaş să o lase în pace pentru 
că va ajunge în iad, că e mare păcat de ceea ce face. Aşadar, nu moartea 
în sine conta, ci faptul că ucigaşul îşi poate pierde sufletul dacă săvârşeşte 
crima. 

Ea desigur mijloceşte şi astăzi pentru ca sufletul învârtoşat al ucigaşului 
să se întoarcă la Dumnezeu şi să fie iertat. 

Adevărata viaţă a martirilor începe o dată cu moartea. De aceea 
Sfânta Biserică obişnuieşte să numească moartea eroilor săi „Dies natalis” 
Ziua naşterii pentru Cer. Acesta este ziua când ei se nasc la o viaţă fără de 
sfârşit, spre a trăi în Cristos. 

Înmormântarea Veronicăi a fost un adevărat triumf, o încoronare, 
un ceremonial de nuntă, chiar dacă era o nuntă cernită. Moartea ei eroică 
avea să fie ca un protest împotriva imoralității. 

Când i s-a pus în față să aleagă între păcat şi moarte, n-a pregetat o 
clipă. Mai bine moartea decât păcatul. 

Veronica tocmai terminase şcoala primară când, la 27 aprilie 1947, 
Maria Goretti a fost declarată fericită. Cazul fericitei Maria Goretti serveşte 
drept pildă nu numai tinerelor fecioare care trebuie să-şi păstreze nealterată 
virtutea curăției, dar mai are şi o altă latură pozitivă şi anume: exemplul de 
căință sinceră şi convertire totală a ucigaşului ei, Alexandru Serenelli, care, 
mişcat de bunătatea şi îngereasca virtute a victimei lui, încă din închisoare 
îşi deschide inima harului divin şi plângând, se recunoaşte vinovat, 
încredințându-se milei lui Dumnezeu pentru a primi iertarea. 

Să urmărim ce scrie în acest sens lucrarea citată: 

„Se cuvenea ca această convertire să fie întărită cu pecetea 
celei mai adevărate sincerităţi ; printr-o reparaţie cuvenită faţă de 
familie şi printr-o smerită mărturisire a greşelii în faţa lumii întregi. 
Şi aceasta trebuia să se facă în scris. De fapt, după câteva zile, 
Alexandru Serenelli trimitea episcopului această scrisoare : 

"Înalt Prea Sfinţite, nu pot spune ce întărire a simțit sufletul 
meu îndurerat prin onoarea ce mi S-a făcut de a avea o convorbire 
cu Excelența Voastră. Pentru aceasta vă trimit cele mai adânci 
sentimente de mulțumire şi recunoştinţă. Dacă este cu adevărat că 
într-un moment de aberaţie mintală am fost împins să săvârşesc o 
crimă atât de barbară şi pe care legea deja a pedepsit-o, nu mai pot 
niciodată să mă scuz că săvârşind-o, am fost condus de dorința de a 
face rău atât de mare, căci vârsta mea prea tânără şi puțina mea 
cunoştinţă despre viață au fost cauza primă care m-a pus la un 
astfel de pas, pe care îl deplâng cu amar. Deplâng răul făcut, căci 
îmi dau seama că am curmat viața unei sărmane nevinovate care 
până în ultima clipă a voit să-şi păzească neatinsă cinstea jertfindu- 
se mai bine decât să cedeze poftelor mele care m-au împins la un 
pas aşa de groaznic şi deplorabil. Detest public răul făcut. Cer 
iertare de la Dumnezeu şi de la sărmana şi nemângâiata familie, a 
aceleia pe care am ucis-o, pentru marea greşeală făcută. Am nădejde 
că voi dobândi şi eu iertare ca şi atâția alți păcătoşi de pe acest 
pământ. 

Vă fac, Excelenţă, această declaraţie sperând că o veţi lua în 
seamă şi mă veţi ierta şi Dumneavoastră, dacă în tinerețea mea 
neexperimentată am săvârşit un aşa de mare rău. Cred că 


rugăciunile Excelenței Voastre, unite cu lacrimile mele, îmi vor 


168 


aduce iertarea celui ce conduce toate, precum şi binecuvântarea 
sărmanei dispărute. 


Vă sărut cu respect şi Vă cer iertare! 


10 noiembrie 1910 Alexandru Serenelli 
(„Maria Goretti,” op.cit.) 


Autorul lucrării comentează : 

„Azi putem spune că întoarcerea lui Serenelli a fost cu adevărat 
sinceră. 26 de ani de purtare corectă în temniţă şi încă 17 ani în libertate 
au confirmat-o. Din întunericul închisorii sale el scrie familiei Goretti, 
reînnoind cererea de iertare şi cerând să-i mijlocească reducerea 
pedepsei, mai ales pentru că voia să-şi plângă greşelile la mormântul 
victimei şi să facă astfel cuvenita ispăşire. 

Urarea acestei convertiri i-o făcuse Pr. Temistocle Signori încă 
din zilele care au urmat îndată după crimă, prin frumoasele versuri: 

„Ca într-o zi să se întâlnească în cer 

Cea ucisă şi ucigaşul "- 

Al. Serenelli dăduse o declaraţie amănunțită despre purtarea 
martirei din timpul tragediei, trebuia să fie martorul cel mai prețios la 
procesul de beatificare. 

” E datoria meal... Eu trebuie să repar tot ceea ce îmi stă în 
putință pentru glorificarea ei. Greşeala e toată a mea, pentru că m- 
am lăsat orbit de o patimă brutală şi ea a făcut bine că s-a împotrivit 
pentru a-şi păstra nevinovăția. De aceea toată vina este a mea. ” 

La sfârşit, Alexandru a întărit ceea ce spusese şi altora cu 
diferitele ocazii: ' Eu nădăjduiesc că mă voi mântui, căci am în paradis 
o sfântă care se roagă pentru mine!” 

„Azi — spune autorul cărții — în toate acestea admirăm un plan 
adânc al bunătăţii divine: este Dumnezeu acela care prin preamărirea 
eroinei noastre vrea să deschidă o şcoală de înalte învățături pentru 

toate virtuțile şi pentru toți. Școală de preîntâmpinare a răului, şcoală 
de pocăință, de umilinţă şi de caritate. Nu numai martira este aceea 
care ne învaţă, ci şi mama ei şi chiar sărmanul ucigaș.” (Maria 
Goretti, op.cit.,) 

Pentru cititorul neavizat, e necesar credem, să dăm unele lămuriri 
privind ridicarea unui creştin la cinstea sfintelor altare, lucru pe care îl 
facem tot prin mijlocirea lucrării despre „Maria Goretti...” 

„Pentru ca un creştin exemplar să fie împodobit cu semnul 
sfinţeniei, Biserica instituie un adevărat proces care, de cele mai 
multe ori se prelungeşte zeci şi sute de ani. Acest proces, ca şi cele 
din tribunalele laice are juraţii săi, martorii săi, magistratul său 
public. Postulatorul cauzei care introduce cauza de beatificare începe 
prin a strânge documentele necesare şi cere episcopului din dieceza 
unde a trăit şi a murit fiu al lui Dumnezeu, să se pronunțe asupra 
faimei de sfinţenie a celui propus pentru beatificare, asupra 
eroicităţii virtuţilor, asupra adevărului minunilor ce i se atribuie. În 
cazul unor sentințe pozitive, cauza este introdusă la Roma, la Sfânta 
Congregaţie a Riturilor, care revede procesul instituit de episcop 
şi apoi numeşte un „consulator” însărcinat să examineze 
eventualele scrieri ale slugii lui Dumnezeu, dacă nu s-a găsit în 
operele lui nimic împotriva doctrinei catolice şi moralei sănătoase. 

Sfânta Congregatie a Riturilor, după ce reexaminează cu grijă, 
le înaintează Sfântului Părinte, care îşi dă ultimul cuvânt. Apoi Înaltul 
pontif dă un decret prin care proclamă eroismul virtuţilor slujitorului 
lui Dumnezeu care din acest moment se numeşte „venerabil”. 

Cel numit venerabil nu este încă ridicat la cinstea altarelor și 
nu poate primi cult public. Această cinste o primeşte numai după ce 
e declarat fericit. Ca să fie declarat fericit, procesul trebuie să se 
reia de la capăt. De această dată se ridică împotriva slugii lui 
Dumnezeu aşa numitul promotor al credinţei, cu un rol asemănător 
cu al procurorului din procesele laice. El caută să răstoarne toate 
argumentele slugii lui Dumnezeu şi să aducă pe deasupra alte 
îndoieli şi dificultăți împotriva ei. 

Se cere ca numitul venerabil să fi făcut cel puţin două minuni, 
care în majoritatea cazurilor trebuie să fie vindecări de boli 
incurabile, nu se admit şi nu se socot ca minuni vindecările bolilor 
de natură nervoasă. Supuse la examene riguroase, făcute de o 
comisie de medici specialişti, aceste minuni trebuie să fie atât de 
evidente, încât la urmă, însăşi partea adversă, adică promotorul 
credinţei să fie nevoit a le recunoaşte. Asupra tuturor acestor 
dificultăţi şi discuţii, fapte şi sentinţe în favoarea slugii lui Dumnezeu 
precum şi a greutăților aduse de partea contrară, se face o relaţie 
exactă şi foarte amănunţită care se prezintă Sfântului Părinte. Dacă 
părerea lui este pozitivă, urmează publicarea unui decret privitor la 
cele două minuni. Rămâne ca membrii Sfintei Congregaţii a Riturilor 
să declare dacă se poate proceda sigur şi fără nici cea mai mică 
îndoială la beatificare. 

Apoi Sfântul Părinte dă decretul de autorizare a beatificării şi 
în cele din urmă, o scurtă scrisoare prin care declară că venerabilul 
este înscris în numărul fericiților. Dacă după înălțarea sa la cinstea 
sfintelor altare, fericitul face noi minuni, cel puţin două, se poate 
introduce cauza canonizării sau declarării de SFÂNT. Pentru 
aceasta, procesul se reia pentru a doua oară de la capăt. Se 
cercetează din nou locurile unde a trăit şi a murit fericitul şi în cele 
din urmă, după ce se mai dau două decrete : unul asupra minunilor 
şi altul asupra certitudinii care autorizează acest act, urmează 
glorificarea solemnă şi canonizarea în bazilica Sfântul Petru. La o 
astfel de serbare, uriaşa bazilică scânteiază de mirajul miilor de 
lumini. Chipul noului sfânt împodobește loja externă a marelui 
templu, în timp ce patru tablouri reprezentând scenele celor patru 
minuni mai mari, atârnă de o parte şi de alta a altarului mare. (...) 

Începe ceremonia canonizării, care culminează cu declaraţia 
solemnă prin care Sfântul Părinte îl înscrie pe Fericitul de până 
acum în catalogul sfinților.” (Maria Goretti, op.cit..). 

Asemenea Mariei Goretti, Veronica este fecioară şi martiră în acelaşi 

timp. E fecioară pentru că e martiră, căci fără preţul vieţii nu şi-ar fi păstrat 
virtutea fecioriei şi este martiră pentru că este fecioară. 

În primele veacuri, nevinovata Agneza respingea mâna prefectului 
Romei în schimbul sabiei călăului: „Depărtează-te de la mine, căci eu 
am ales un alt mire cu mult mai nobil decât tine; Regele cerului 
este acela căruia i-am dat inima mea. Mai bine să distrugi acest 
trup, care poate fi altora ocazie de păcat, decât să supăr pe 
Dumnezeu. (...) Tu îmi dai moartea care va fi începutul vieţii.” 

Acestea au fost cuvintele Sfintei Agneza. 

Acestea au fost şi cuvintele Veronicăi. 


CAPITOLUL XXIX 
JUSTIŢIA ARE CUVÂNTUL 


Despre asasinul Veronicăi multe persoane din sat şi din comunele 
învecinate au dat declaraţii vehemente. Nimeni nu putea înţelege abominabila 
crimă săvârşită cu sânge rece de către un tânăr, abia ieşit din copilărie, 
care avea toată viaţa înainte, care desigur avea vise de împlinire prin 
căsătorie, copii, familie. 

Primise o educaţie creştinească, era văzut la biserică, se spovedea, 
se împărtăşea, participa la devoțiunile pioase care se practicau în biserica 
din sat sau cea din Hălăuceşti. Deci, crescuse frumos, cu frica în Dumnezeu. 
Ce-l tulburase mai apoi în aşa fel încât să-i răsucească mințile şi să 
săvârşească un asemenea act diabolic? 

Avea serviciu, făcea naveta la Bacău. Probabil că printre colegi era 
socotit un bun camarad, muncitor, săritor la nevoie, pe care cineva îşi 
putea pune nădejdea, altfel n-ar fi fost ținut în serviciu. Absolvise o şcoală 
profesională şi era muncitor calificat. 

În sat avea prieteni, ba chiar şi în comunele învecinate şi la gară, pe 
un impiegat de mişcare. În ciuda staturii sale mărunte şi a fizicului firav 
(bolnăvicios?) părea un tânăr agreabil. S-ar fi găsit, desigur, o fată care 
să-l ia de soț şi să întemeieze o familie creştină. Dar nu s-a întâmplat aşa 
pentru că, fie datorită prieteniilor nesănătoase cu tineri destrăbălaţi, fie 
datorită lecturilor obscene, ziarelor care abundau de tot felul de întâmplări 
grave, crime, spargeri, violuri, sinucideri, - sufletul său a început să se 
degradeze, să se corupă. Fantezia bolnăvicioasă 1 se aprindea ori de câte 
ori vorbeau despre fete şi construiau în minte fel de fel de scenarii, mai 
ales sub influenţa alcoolului, aşa cum s-a văzut că a făcut ucigaşul, bând un 
kilogram de rachiu cu un prieten, chiar în ziua crimei. 

Fantezia morbidă mergea până într-acolo încât, văzându-le cum trec 
prin sat spre biserică pe tinerele evlavioase din Zăpodia, i-a încolțit în 
minte gândul criminal de a abuza de una. Şi nu credem că ar fi avut vreun 
gând deosebit pentru Veronica, în mod special. Setea animalică de necurăție 
trebuia potolită cu orice chip, în orice împrejurare, cu oricine. N-a mai stat 
pe gânduri să analizeze faptul că era o zi sfântă (Ziua Domnului — duminică), 
lumea se întorcea de la o sărbătoare solemnă foarte importantă (Sfântul 
Mir), condiţiile erau cât se poate de nepotrivite (în câmp, pe tarla, printre 
păpuşoaie) — ceea ce, pe un tânăr cu mintea întreagă, l-ar fi oripilat. 

Apoi n-a mai ținut cont că pe fată o cunoştea, că de asemenea, îi 
cunoştea părinții şi aceasta îl ştia pe el, simţurile o dată dezlănțuite în chip 
animalic, n-au mai putut fi ținute în frâu. 

Cineva ar fi zis că poate n-ar fi avut intenţia să o omoare, dacă ea ar 
fi acceptat aventura. Ar fi rămas o faptă gravă, e adevărat, un păcat comis 
cu bună ştiinţă, pentru simpla plăcere a partenerilor, care, poate, s-ar fi 
repetat, dar ar fi rămas o aventură şi atât. Ori el, în acea zi, ascuţindu-şi 
cuțitul, premeditase crima, vorbindu-i prietenului său şi țesând împreună 
cu acesta planul diabolic de a abuza de această tânără pentru că o ştia 
fecioară şi voia cu tot dinadinsul să-i strice prietenia cu Dumnezeu. 

Un preot spunea odată că „a necinsti o fecioară este mai grav decât 
a dărâma o catedrală”. 

Necinstind templul curat al fecioarei care nu mai poate fi clădit la 
loc, cum a fost, este o profanare a ființei umane şi în chip deosebit a imaginii 
lui Dumnezeu care sălăşluieşte în acel trup şi în acel suflet. 

Să presupunem însă, că ucigaşul n-a avut intenţia să o omoare, ci și- 
a luat cuțitul cu el, aşa pentru orice eventualitate. Dar el, în pofta-i nesăbuită, 
nu s-a gândit că fata va opune rezistență. Crezând că toată lumea nutreşte 
gânduri bolnăvicioase şi obscene, i s-a părut firesc ca o ființă să accepte 
ceea ce pentru el era un lucru absolut normal. 

ŞI în acele momente, sigur că s-a ambalat şi mai mult, voind cu orice 
preţ să-şi ducă la îndeplinire intenţia mârşavă. Şi cu cât fata se apăra mai 
mult, cu atât devenea ucigaşul mai înverşunat. 

Se spune că fata l-a zgâriat şi l-a lovit cu tocul pantofului pentru a-l 
determina să o elibereze şi să-şi vadă de drum. Admitem că el s-ar fi 
răzgândit şi ar fi lăsat-o în pace, cerându-i chiar şi scuze. Dar nu e plauzibil 
faptul că, odată înfierbântat de intenții păcătoase, un tânăr renunță, se ridică 
şi pleacă, aşa ca şi când nimic nu s-ar fi întâmplat. Credem că, dimpotrivă, 
cu cât fata se apăra mai vehement şi-l ruga să o lase în pace, că-l cunoaşte 
şi-l va spune la toată lumea ce a făcut, cu atât mintea lui bolnavă se întuneca 
şi mai mult şi dorea să-şi împlinească dorințele animalice. 

S-a mai spus că Veronica nu s-ar fi supus voinței Domnului care 
hotărâse ca ea să moară martiră în acest fel, apărându-şi fecioria. Dar 
dacă n-ar fi schiţat nici un gest de apărare şi de eliberare din strânsoarea 
bărbatului (care, deşi slab şi firav, exercita totuşi o putere de bărbat şi mai 
având şi cuțitul în mână, cu care o ameninţa şi cu care îi scrileja pielea, fata, 
cu atât s-a zbătut mai tare) — dacă ea ar fi consimțit păcatului acesta ordinar, 
nu ar mai fi fost vorba de viol şi nici de crimă. Totul s-ar fi redus la un 
simplu act de posesiune liber consimțit de ambele părți. 

Dar se ştie că Veronica făcuse vot de feciorie, ea-i închinase lui Isus 
trupul şi sufletul său şi voia să-i dăruiască aceste ofrande neatinse de zgura 
păcatului. Băiatul n-a avut de unde să ştie acest lucru şi de aceea i s-a 
părut anormal ca Veronica să opună atâta rezistență. 

Se ştie că un păcat, întotdeauna este săvârşit cu ştiinţă şi voinţă. 

Dacă una din aceste componente lipseşte, nu poate fi vorba de un păcat. 

Agresorul ştia ce vrea şi mai ales voia cu tot dinadinsul acest lucru. 
Orice piedică trebuia înlăturată cu orice chip, chiar şi sub ameninţare sau 
mai grav, sub agerimea cuţitului. 

Poate fi vorba de crimă săvârşită cu sadism în cazul de față? 

Da. 

Orice om normal, să zicem că ar ajunge să înfigă cuțitul o dată în 
aproapele său. Imediat s-ar speria şi nu ar mai continua lupta, terifiat de 
grozăvia imaginii. A făcut un rău cuiva, l-a rănit, cu voinţă sau prin imprudență, 
acum trebuie să-i acorde primul ajutor, să-l sprijine, să îndrepte răul făcut. 
Numai un criminal feroce şi deosebit de sadic putea înfige în trupul victimei 
nu mai puțin de 42 de lovituri de cuțit! Nu una, două, ci 42! Măcar dacă s- 
ar fi oprit după primele şi ar fi fugit de frică şi oroare pentru fapta comisă! 
Dar el a continuat până când victima a fost cu adevărat doborâtă. Există 
versiunea că ar fi vrut să o azvârle în fântână, dar fata, fiind prea grea, 
ucigaşul a renunţat. Aşa că, în bătaie de joc, i-a aşezat doi strujeni de 
păpuşoi pe spinare în formă de cruce, în felul acesta profanând şi semnul 
sfânt al crucii pe care a murit Mântuitorul pentru fărădelegile noastre. 

Acest amănunt ne conduce la ideea că asasinul a acționat în deplină 
cunoştinţă de cauză (chiar dacă sub influenţa alcoolului!), cu sânge rece, 
apoi, cu acelaşi sânge rece, a fugit de la locul faptei, mergând la gară şi 
vorbind cu impiegatul de mişcare pentru a-şi aranja un alibi. 

Faptul că n-a recunoscut niciodată crima, în pofida dovezilor 
zdrobitoare, faptul că a umblat pe toate căile să scape de pedeapsă, 
punând-o pe mama lui să mituiască martorii şi judecătorii şi procurorii 
pentru a-l scoate basma curată, demonstrează cu prisosință că acest om 
este deosebit de abil, nu regretă şi nici n-a regretat nici o clipă fapta comisă, 
nu se căieşte pentru ea şi în acest fel, refuzând încrederea în bunătatea şi 
milostivenia lui Dumnezeu, îşi semnează cu bună ştiinţă sentința veşnică. 

S-a spus despre Iuda, vânzătorul de Dumnezeu că dacă ar fi avut 
încredere în divinitatea lui Isus, în milostivenia divină, el nu ar fi sfârşit 
spânzurându-se de un copac. Dacă ar fi demonstrat că se căieşte amar la 

fel ca şi tâlharul bun de pe cruce — poate că ar fi fost iertat. Dar încăpăţânarea 
şi înverşunarea, încrederea prea mare în forțele proprii, l-au dus şi pe acesta 
la ruină sufletească şi la osânda veşnică. 

Dacă ar fi să căutăm cauzele degenerării sufleteşti a tinerilor din 
zilele noastre, am afla că lipsa unei educaţii religioase adecvate în familie, 
şcoală şi biserică, tovărăşiile dubioase care dau un exemplu rău tinerilor, 
lecturile proaste, uşuratice, impregnate cu scene de groază sau scene porno 
descrise în amănunțime cu o plăcere perversă, mass-media care se 
străduieşte pe toate căile să otrăvească sufletele tinere cu imagini şocante 
sexi şi porno, cu fel şi fel de agresiuni, crime, jafuri, tâlhării, violuri, maltratări, 
falsificări de bani şi alte fapte vrednice de codul penal, pot conduce pe 
tineri la ruinarea vieții. 

O altă cauză ar fi lipsa unui duhovnic, a unui medic sufletesc care să 
tămăduiască orice maladie a sufletului, să-i înrâurească drumul, cărarea 
vieții şi mai ales, prin exemplul personal de virtute şi înțelepciune creştinească, 
să-l edifice şi să-l atragă în sfera cunoaşterii unicului Adevăr de urmat. 

Un tânăr cu o educație moral religioasă şi civică sănătoasă, nu poate 
să se abată prea mult de la opţiunea fundamentală de a merge pe căile 
binelui şi să-şi degradeze comportamentul aşa uşor, dedându-se stricăciunii. 

Desigur, circumstanţele nenumărate pot să-i strice echilibrul şi dacă 
e un caracter slab, cu o voință mai puțin fermă, labil şi neîncrezător, poate 
aluneca lesne în mrejele care-l ademenesc tot mai mult pe toate căile. Cei 
trei factori fundamentali ai educaţiei: familia, şcoala şi biserica trebuie să se 
ocupe mai îndeaproape de aceste cazuri pentru ca să nu-i scape din mână 
şi aceştia să alunece în abisul păcatului fără întoarcere. 

Astăzi suntem agresaţi tot mai mult pe toate căile de violenţă fizică şi 
psihică, vulgaritate şi nesimţire, lipsă de respect şi pudoare, profanarea 
celor sfinte şi noi nu putem rămâne indiferenți la această cruciadă pornită 
de forțele răului pentru a pierde cât mai multe suflete. 

Să ne înarmăm cât mai temeinic cu o credinţă fermă, cu o speranță 
în bine, cu o caritate sinceră față de semenii noştri şi prin exemplul per- 
sonal, să căutăm să-i determinăm pe cei tineri să procedeze cu prudență 

atunci când au de-a face cu atitudini nesănătoase care îi duc la ruină 
sufletească. 


Derulând faptele înapoi să precizăm câteva amănunte în legătură cu 
procesul care a urmat. 

Revista „Pentru Patrie”, nr. 3/ 1973, într-un amplu articol relata: 

„Un dosar în trei volume. Procurorul Ion Pascaru şi-a întocmit 
rechizitoriul. Tribunalul Județean Neamţ urmează să pronunţe o 
sentință ce s-ar fi cuvenit să fi fost pronunţată cu aproape cincisprezece 
ani în urmă. Dar ce s-a întâmplat? Cum s-a făcut că un asasin odios 
a continuat să trăiască printre oamenii de bună credinţă, să se bucure 
de munca societății, nepedepsit, atâția ani de zile. 

Spicuim din concluziile dosarului : 

(...) În urma cercetărilor se stabilesc autorii crimei : Mocanu 
Pavel, Măgdici Nicolae, Dumitraş Pavel, toți din comuna Botești, 
satul Nisiporeşti... Sunt trimişi în judecată la 25 noiembrie 1958. La 
27 februarie 1959, fostul Tribunal Raional Roman dispune restituirea 
cauzei către Procuratura Raională, pentru completarea şi refacerea 
urmăririi penale. 

La 11 septembrie 1959, fosta procuratură a Regiunii Bacău... 
dispune încetarea procesului pentru Dumitraş Pavel şi Măgdici 
Nicolae, iar pentru Mocanu Pavel, trimiterea în judecată, ca fiind 
singurul autor al crimei. ... 

Tribunalul Regional Bacău, prin Sentința penală nr. 29 din 17 
octombrie 1961, dispune punerea în libertate a lui Mocanu Pavel, 
achitându-l de orice culpabilitate... 

Procuratura Regiunii Bacău, cu adresa nr. 6094 din 23 octombrie 
1961, declară recurs, iar la data de 23 iunie 1962, Tribunalul Suprem 
al R.S.R. — colegiul penal — prin decizia nr. 873, respinge recursul ca 
fiind neîntemeiat. Și, astfel, infracțiunea de crimă de omor rămâne 

cu autori necunoscuţi şi dosarul se restituie pentru descoperirea 
autorilor... ” 

„Prin noi cercetări, continuă autorul articolului, se stabileşte că 
autorul crimei este tot Mocanu Pavel, fiul lui Vasile şi al Mariei, născut 
la 14 august 1938, în comuna Boteşti, satul Nisiporeşti, de profesie 
şofer, cu domiciliul flotant în Galaţi, str. Gheorghe Coşbuc nr. 183, 
angajat la grupul de Construcţii Căi Ferate nr. 9 Galaţi. 

Un dosar format din trei volume. 

Ce se ascunde între copertele acestui dosar? ” (Art. „Martor 
mincinos — adevărata pacoste”; În: Revista : „Pentru Patrie” nr. 3/ 1973). 


Să urmărim câteva declaraţii: 

Eleonora Ciucheş spune: 

„De fapt, procesul a fost o treabă evreiască, aranjată de 
Malagamba cu judecători şi avocaţi necinstiți. 

Toţi martorii au minţit la proces, deşi părintele a spus la altar 
că, cei care cunosc adevărul şi-l tăinuiesc, să fie afurisiţi. 

Și blestemul nu a întârziat să vină asupra lor. 

Bernadeta, soția lui Grigore Angheluş, singură recunoştea că a 
urmărit-o blestemul celor acuzaţi pe nedrept şi mai ales acela al mamei 
lui Pavel Dumitraş şi a devenit o beţivă ordinară. 

Nicoleta Antal, originară din Mogoşeşti, căsătorită în 
Nisiporeşti, trecând pe la Făgăt în noaptea aceea, l-a văzut pe ucigaș 
plin de sânge, dar n-a spus la tribunal. Ca pedeapsă i s-au otrăvit doi copii. 

Până la urmă tot femeia de la Muncel l-a denunțat pe criminal. ” 

Viroana Dumitraş din Nisiporeşti spune : 

„Declaraţiile false ale martorilor i-au nenorocit pe Neculai 
Măgdici şi pe Pavel Dumitraş. ” 

Costică Toma zis Gorilă din Muncelul de Sus, fiul Elenei Carp — 
martora oculară a crimei declară : 

„În urma declaraţiilor mamei şi ale mele, cei doi tineri nevinovaţi 
au fost puşi imediat în libertate, iar Mocănaş a fost condamnat la 

cinci ani de puşcărie fără drept de recurs. El a făcut totuşi recurs mai 
întâi la Bacău, apoi la Bucureşti şi în 1961 a venit acasă în urma unei 
graţieri şi s-a angajat ca şofer la CFR Galaţi. 

În 1972 procesul se redeschide. (...) 

Procesul s-a judecat în patru termene. La primul şi al doilea 
termen, criminalul nu a voit să-şi recunoască vina. La al treilea termen, 
fratele criminalului l-a cumpărat pe Irimia Uţanu (paznic la GOSTAT 
pe care Elena Carp l-a întâlnit în noaptea crimei, povestindu-i totul — n.n.) 
— voind să răstoarne tot procesul. (...) 

La al patrulea termen, recunoaşte şi Uțanu că a ascuns probele 
şi criminalul îşi recunoaşte vinovăția şi e condamnat la 16 ani de 
puşcărie, din care executase vreo trei ani la prima condamnare. ” 

„Cei care au jurat strâmb, acoperindu-l pe criminal, spune 
Gheorghe Antal, clopotarul, şi-au primit pedeapsa pe acest pământ. 
Astfel: 

-Tatăl ucigașului a deviat mintal. 

-Unchii lui, Gheorghe Anton şi soția lui Bernadeta au paralizat. 

-Viroana lui Anaclet Pal (Tapu), care fusese femeie în casă la 
Malagamba a murit la o cumetrie. 

-Petre Opre, unchiul lui Mocănaş, de lângă biserică a orbit. 

-Carmil Pal (Malagamba) s-a otrăvit. 

-Mama lui Mocănaş, cred că nici ea nu-i sănătoasă la cap, dacă 
după atâția ani continuă să tăgăduiască vinovăția fiului ei, când de 
fapt ea, ca mamă, ar trebui să-l îndemne să-şi recunoască crima şi să 
o roage pe Veronica să-i mijlocească de la Dumnezeu iertare şi 
mântuirea sufletului lui.” 

„În ziua când s-a întâmplat crima, declară Petru Gh. Antal din 
Nisiporeşti la data de 24.11.1987, Mocănaş băuse în cimitir cu Frenț 
Iosif, care, pentru că a ascuns adevărul a făcut cancer la gură şi la 
față şi a murit.” 

„La fel şi milițianul Geamăn — continuă acelaşi Petru Antal, pentru 
că a căutat să ascundă adevărul, a paralizat de o parte şi a rămas cu 

gura strâmbă, iar celălalt milițian a fost dat afară din miliție şi nu 
ştiu pe unde o mai fi.” 

Maria Măgdici, născută în 1927 în Nisiporeşti declară : 

„Bărbatul meu e frate cu Neculai Măgdici, băiatul acela care a 
intrat în puşcărie fără nici o vină din cauza lui Mocănaş care nu voia 
să-şi recunoască vinovăția. 

Am fost şi eu de mai multe ori la proces la Roman, am umblat 
pe la avocaţi am dus, am cheltuit, căci ştiam sigur că ei n-aveau nici 
o vină. 

Și Pr Mihai Măcincă a venit cu noi la proces şi ne învăţa ce să 
spunem şi cum să facem. El a făcut un memoriu la Tribunalul Suprem, 
la Bucureşti şi tare mult s-a zbătut să-i scoată pe cei doi nevinovaţi : 
Pavel şi Neculai. 

(...) Pe sala tribunalului l-am auzit pe maistrul lui Mocănaş 
spunând că acesta, întors la serviciu, nu-şi găsea astâmpărul şi liniştea, 
era agitat şi spunea că trebuie să meargă acasă, că e acuzat de o 
crimă... Intrat în sală maistrul nu a mai spus adevărul. La fel şi gazda 
lui Mocănaş de la Bacău, pe sală spunea că i-a spălat salopeta, din 
care ieşea numai sânge, iar la judecată a întors-o. 

Mocănaş pretindea că a descărcat un camion cu pătlăgele roşii 
şi că de asta era apa roşie şi cu spumă. Minciună gogonată. 

Toate procesele au fost date peste cap din cauza martorilor 
mincinoşi şi a magistraţilor necinstiți. 

(...) La Piatra Neamţ, după vreo zece ani de zile, când s-a 
redeschis procesul lui Mocănaş, aceştia au spus adevărul, dar era 
prea târziu. 

Povestea e lungă, dar eu mă opresc aici. La judecata lui 
Dumnezeu se vor cunoaşte toate!” 

Şi Maria Dumitraş, soţia lui Pavel Dumitraş care a fost arestat 
împreună cu Neculai Măgdici, declară : 

Soțul meu a trecut şi el în noaptea aceea pe la locul crimei, 
venind de la Luncaşi pe la ora 12,00 noaptea, cu prietenul său Măgdici 

Neculai. Ei n-au văzut şi n-au auzit nimic, ea fiind probabil moartă 
la ora aceea. În schimb au fost arestați şi ei împreună cu ucigașul, 
timp de aproape un an de zile până s-a constatat că erau nevinovați. 
Dar soțul meu a suferit enorm şi de acolo i s-a tras şi moartea, iar 
prietenul său a devenit neom pentru toată viaţa. 

Dacă s-ar fi spus adevărul de către martori, Pavel şi Neculai n- 
ar fi suferit atâta... 

Povestea Pavel cum în timpul cercetărilor, procurorul l-a pus 
să urce pe o scară. Pavel, înțelegând că era vorba de o cursă, s-a 
aruncat cu burta la pământ. 

-Hai! Te temi de moarte banditule? — şi a våârât pistolul în 
buzunar. 

În noaptea aceea, Grigore Angheluş şi nevastă-sa Bernadeta, 
venind cu căruţa dinspre Hălăuceşti, s-au întâlnit cu Mocănaş, care 
mergea spre gară, dar la proces n-au voit să recunoască. 

' Să mă ierţi Pavele, că din cauza noastră, tu ai suferit pe 
nedreptul, pentru că noi n-am spus adevărul!" 

Cu aceste cuvinte îl întâmpina Bernadeta pe Pavel Dumitraş 
ori de căte ori se întâlnea cu el pe drum. 

Toţi martorii şi-au primit plata de la Dumnezeu, căci unii au 
sfârşit-o rău şi alții au avut mari nenorociri familiale. 

A doua oară martorii au spus adevărul. ” 

Iată şi declaraţia verbală a Mariei — mama ucigaşului, dată la 8.V. 
1986, părintelui Anton Demeter, pe care părintele a consemnat-o în scris: 

„Eu nu puteam crede că băiatul meu a fost în stare să facă o 
astfel de faptă, atunci când cineva mi-a spus dimineaţa despre cele 
întâmplate. Dacă ştiam sigur că el e vinovatul, m-aş fi dus singură 
să-l spun la miliție şi nu mai făceam atâtea cheltuieli. 

Eu n-am voit să-i cumpăr pe martori, dar ei, pentru a se duce 
la proces, îmi cereau să le dau făină de grâu. 

Veronica nu trebuia să întârzie pe câmp şi aşa nu s-ar fi întâmplat 
crima. 

Pavel avea atunci vreo 16 ani şi între ei nu fusese nici o legătură 
de dragoste. 

E adevărat că Veronica împrumutase cândva o valiză de la noi, 
dar numai atât! Eu am încercat să ajung la o înțelegere cu Iova dar 
ea fiind o femeie nervoasă, nu m-a suferit la vorbă. 

Eu n-am mers la Elena lui Carp la Muncel ( martora oculară — 
n.n.), dar poate că o fi fost un fecior de-al meu. 

Eu n-am avut nici o legătură cu Carmil Pal (Malagamba) şi 
n-am încercat să acopăr acea crimă. 

Pavel venea foarte rar acasă dar când are să vină, am să-l 
îndemn să meargă să-i ceară iertare lovei, dar eu mă tem să mă duc 
la ea, ca nu cumva să provoace scandal. Eu atât vă pot spune!” 

(Observăm că într-o declaraţie atât de scurtă, face mai mult de 
unsprezece negații. Aproape fiecare frază începe cu o negaţie : n-am văzut, 
n-am vrut, n-am ştiut, n-am mers, n-am încercat, etc.). 

Aceleaşi negaţii au stat pe buzele fiului său, Pavel Mocănaş şi stau 
încă de peste 42 de ani. 

În dialogul purtat cu teologul Petru Blaj în Galaţi, la data de 1 august 
1987, când deja trecuseră 29 de ani de la odioasa crimă, făpătaşul încă 
mai avea puterea să se mintă pe sine şi să mintă şi pe ceilalți, spunând ca 
un robot: 

„Nu cunosc nimic. Eu am conştiinţa curată. (...) Nu am ştiut 
nimic. N-am făcut nimic. Sunt acuzat pe nedrept. ” 

Fără doar şi poate că aşa a ţinut-o pe tot parcursul lungilor anchete 
şi a celor două detenţii, respingând orice acuzație. 

O astfel de atitudine ar fi de natură să convingă chiar şi pe cei mai 
înverşunați acuzatori, după 42 de ani de la comiterea crimei. Oricum, fapta 
este prescrisă, detenția (atât cât a fost), este efectuată, lucrurile n-ar mai 
putea fi schimbate. Schimbat ar fi totuşi ceva : făptuitorul s-ar elibera de o 
povară pe care o poartă de peste patru decenii. 

O viaţă e om trăită în minciună, sperjur, mistificare, groază, 
coşmaruri, înconjurat de oameni care te suspectează şi-ţi aruncă priviri 

piezişe. Căci, ce încredere mai pot avea cei din jur, în cineva care, chiar 
dacă a săvârşit o faptă gravă, refuză s-o recunoască, prin aceasta stăruind 
în ea? 

Ca om care se scaldă într-o mocirlă rece, unsuroasă dar nu face nici 
cel mai mic efort pentru a ieşi la liman, a se elibera de tenebrele ei, de 
adâncurile care îl cheamă. Deşi ar găsi plute din belşug şi crengi care să-l 
ajute să se ridice la suprafaţă, preferă să zacă în nesimtire pe fundul mlăştinos 
unde s-a obişnuit de bine de rău, chiar să şi doarmă. A minţit instanţa de 
judecată, rudele, martorii, a îndemnat la sperjur şi pe alții în schimbul unui 
„blid de linte.” 

Dar fapta cea mai gravă este aceea că a minţit la spovadă, a mințit 
deci, Instanţa moral-religioasă, Instanţa Sacră, singura care, dacă s-ar fi 
căit sincer, i-ar fi acordat clemență. 

Faptul că el persistă cu încăpățânare în minciună şi sperjur şi că nu 
se căieşte sincer pentru că a luat viaţa unui om pe care nu el îl crease, 
trăind cu asemenea povară pe conştiinţă, denotă că şi-a semnat singur 
osânda veşnică pentru el nemaifiind cale de întoarcere. 

Iar faptul că duce o viață normală, cu familie, soție, copil, că merge 
liniştit pe stradă, se duce la serviciu, mănâncă în tihnă şi doarme fără 
coşmaruri, este de natură să ne întristeze, nu atât pentru că nu a fost pedepsit 
îndeajuns prin efectuarea celor 12 ani de temniţă, cât pentru faptul că 
sufletul său va fi pierdut definitiv la Judecata Veşnică nu va mai avea nici o 
posibilitate de a minți. 

CAPITOLUL XXX 


NU TE VOM UITA NICIODATĂ 


Desigur creştinilor le este drag să recurgă la mijlocirea sfinților. 
Adeseori o fac, cerându-le ajutorul, venind în faţa imaginilor lor, cu lacrimi 
şi rugăminți, cu promisiuni sau făgăduinți şi cu dorința aprigă de a rezolva o 
cerere, de a ieşi dintr-o situaţie limită sau pur şi simplu de a le cere sfatul... 

Care dintre noi n-a recurs la mijlocirea Sfântului Anton, a Sfântului 
Francisc, a Sfintei Tereza a Pruncului Isus, a Sfântului losif şi mai presus 
de toate, la mijlocirea Maicii noastre cereşti? 

Vieţile sfinților sunt pline de astfel de întâmplări miraculoase când 
oamenii au fost ajutaţi în chip minunat în nevoile lor, în urma apelului disperat 
la un mijlocitor. Adeseori, creştinii se informează asupra personalității 
sfântului la care apelează dar, în unele cazuri, oamenii nu ştiu nimic sau 
aproape nimic despre sfântul în cauză, ci numai faptul că au auzit că acesta 
face minuni, îi determină să apeleze la el. 

Tot la fel de adevărat este faptul că zona Moldovei este o parte a 
țării în care credinţa este adânc înrădăcinată în sufletul creştinilor iar pe 
aceste meleaguri există adevărate pepiniere din care au răsărit vocaţii 
strălucite, oameni pioşi, cu virtuţi deosebite care au dus mai departe flacăra 
credinței, fiind aidoma apostolilor lui Cristos, împărțitori ai Veştii celei Bune, 
evanghelizatori, conducând la calea cea dreaptă sufletele rătăcite. Şi 
moldovenii din această zonă apelează de cele mai multe ori la mijlocirea 
sfinților cunoscuţi. Dar, în chip deosebit, le e mai îndemână să apeleze la 
aceia pe care părinţii şi moşii lor i-au cunoscut, ale căror tălpi au călcat 
țărâna satului lor, care au fost botezați în aceeaşi biserică la care ei se 
închină astăzi, că au băut apă din aceeaşi fântână, au fost oameni ca şi ei, 
oameni simpli, modeşti, pioşi, înflăcăraţi în credință, buni la Dumnezeu. 

Din aceste motive, mult mai lesne le e să recurgă la mijlocirea unei 
persoane foarte apropiate de inima lor, care le înțelege bine necazurile cu 

care s-a confruntat la rândul său această persoană, care a avut aceiaşi 
păstori sufleteşti. 

O astfel de persoană este tânăra Veronica Antal, la care creştinii vin 
zilnic, aşa cum s-a vădit, în pelerinaj sau numai câte unul-doi, după timpul 
disponibil. 

Oamenii nu uită că această persoană sfântă, dincolo de hotărârea 
autorităţii bisericeşti, a fost pentru ei un model de trăire creştinească, de 
virtute aleasă, de credinţă tare ca muntele, de jertfă supremă pentru 
apărarea curăției. Instinctul lor sănătos, de oameni cu bun simţ înnăscut, 
nu-i înşeală pentru că într-adevăr, Veronica se dovedeşte a fi aproape de 
inima tuturor creştinilor, (spunem acest lucru şi nu ne temem că greşim! )— 
este invocată permanent numele ei (Vero Nika-icoana cea adevărată) — 
este pe buzele tuturor, tare sau în şoaptă, ei aleargă la mormântul său ori la 
locul martirajului său, o cinstesc, o venerează, îi preţuiesc şi le este scumpă 
amintirea ei. 

42 de ani de când aceasta şi-a dat adevărata probă a credinţei şi 
virtuţii, 42 de lovituri de cuţit i-au trebuit ca să plece direct la cer la Mirele 
său căruia i se dăruise întreagă, încă de pe când abia ştia să citească. 

S-ar zice că o dată cu trecerea anilor, amintirea ei să se împalideze, 
oamenii să o uite, cei bătrâni care au fost contemporani cu ea, majoritatea 
au murit, alții o ştiu doar din relatările părinților, rudelor sau prietenilor, alții 
din predicile preoților în biserică. 

Şi totuşi, copiii şi tinerii o iubesc cel mai mult, îi fac dovada zilnică a 
acestui ataşament faţă de ea. De ce? Pentru că şi Veronica iubea copiii şi 
ei simt asta. Este mucenița lor, ei o simt foarte aproape de sufletul lor, aşa 
cum a fost : copilăroasă, vioaie, generoasă, cu mare iubire de Pruncuşorul 
Isus şi de Maica Sa Sfântă, pură ca şi sufletul lor ingenuu, neatins de 
mârşăviile acestei lumi, râvnind cu osârdie Cerul. Veronica le este copiilor 
din zona Moldovei foarte aproape, îi simt permanent prezenţa binefăcătoare 
şi îndemnurile la învăţarea catehismului pentru Prima Sfântă Împărtășanie, 
îi aud parcă glasul sonor şi melodios cântând cântece euharistice şi mariane. 
Ei îi închină la rândul lor Veronicăi, poezii şi cântece, ceea ce semnifică 

faptul că între ei şi această fetişoară, abia ridicată din adolescenţă s-a 
creat o legătură trainică şi adâncă, o legătură de iubire şi respect, de 
devoțiune, o taină — la care copiii şi tinerii țin foarte mult. 

Veronica le-a demonstrat cu prisosință că sfinţenia se poate naşte şi 
înfloreşte oriunde, indiferent de timp şi spațiu şi că e posibil ca şi ei, aidoma 
modelului lor, să se sfințească şi să ajungă la Cer într-o zi, dacă duc o viață 
curată şi modestă, departe de vicii şi păcat. 

Veronica este o realitate vie şi vie va rămâne de-a pururi pentru 
memoria, nu numai a zăpodenilor sau a celor din Hălăuceşti sau Barticeşti, 
ci în memoria tuturor care poartă numele de creştin şi care nu pot să-i 
conteste viaţa exemplară şi, ca o încununare a vieţii — martiriul ei pentru 
păstrarea virtuții curăției. 

Indiferent ce va hotărî autoritatea bisericească în privinţa ei, oamenii 
nu o vor uita niciodată, vor recurge la mijlocirea ei, îi vor păstra amintirea 
sfântă şi o vor comemora atât cât vor trăi în această „vale de lacrimi”. Atât 
ei cât şi urmaşii urmaşilor lor, în toate timpurile. Ea a depăşit hotarele satului, 
ale judeţului şi, nu demult, ale ţării, intrând în ceata aleşilor Cerului, făcân- 
du-se cunoscută în întreaga lume. Aşa să ne ajute Dumnezeu! 


Nu vom reda aici cazurile de vindecări, mijlociri pentru diferite nevoi, 
ajutoare spirituale şi întoarceri de la calea cea rea, prin intermediul 
rugăciunilor la mormântul Veronicăi. 

Aceste cazuri vor constitui obiectul altei publicații, după ce vor fi 
verificate şi declarate ca autentice de către organele abilitate în acest scop. 
Deşi numărul lor este în continuă creştere, nu voim să influențăm cu nimic 
desfăşurarea normală a evenimentelor care ar putea-o situa pe Veronica 
Antal în rândul mucenicilor lui Cristos. 

Pentru evitarea oricărei urme de erori, ne limităm să consemnăm 
faptul că pe meleagurile acestea se fac procesiuni, pelerinaje la mormânt şi 
la locul martirajului şi că sute şi chiar mii de credincioşi, într-un avânt spontan 
al inimii, vin să-i aducă un cult privat, rugându-se şi cerând intercesiunea 
acestei fecioare. 

Mormântul Veronicăi, aşa cum declară martorii, e scormonit de lume 
care ,„ vine şi ia pământ”. Veronica poate fi considerată pe drept cuvânt 
un factor de unitate creştină pentru că la mormântul ei se adună creştini din 
toate confesiunile care aprind lumânări, aduc ulei pentru candelă, se roagă, 
aşa cum mărturiseşte părintele Anton Demeter în notițele sale. 

Despre felul cum se reflecta amintirea Veronicăi în viața mamei sale, 
Iova, ne spune Părintele Demeter, într-o însemnare datată 6.X. 1985: 

„O bătrână de peste 70 de ani, încovoiată şi anchilozată de 
reumatism iese la poartă cu mare greutate, sprijinindu-se în două 
bețe şi însoțită de o vecină. Îi spun cine sunt, apoi încerc să intru în 
vorbă cu ea. Îmi face impresia unei femei dârze, hotărâte, demne şi 
totuşi resemnată la voinţa lui Dumnezeu. 

Din când în când îi porneşte din adâncul inimii şi i se desprinde 
de pe buze un accent de indignare împotriva asasinului, care nici până 
astăzi nu a venit să-şi recunoască greşeala şi să ceară iertare pentru 

fapta lui. 

Mi-a spus printre altele, că Veronica îi semăna ei. Despre soțul 
ei mi-a spus că era un om sever şi cam iubea păhărelul şi că a murit 
cu patru ani înaintea Veronicăi. 

Vechea casă în care s-a născut Veronica, acoperită cândva cu 
stuf şi paie, mai apoi cu tablă roşie, acum e acoperită cu carton 
asfaltat. 

La capătul casei din interiorul curţii se vede un mic perivan în 
care locuieşte bătrâna lova, cu ieşire direct afară. 

La capătul casei dinspre drum sunt câțiva copaci şi flori. Ţarcul 
cu flori este despărțit de ogradă printr-un gard vechi cu jaluzele. Lângă 
stâlpul din stânga al porţii se vede o bătrână tufă de liliac. Vechea 
şură din fundul curții nu mai există; în schimb părul cel bătrân, la 
umbra căruia Veronica torcea, cosea şi împletea vara împreună cu 
sora ei şi cu alte prietene, încă mai trăieşte. 

Casa bătrânească a bunicii Viroana, ca şi fântâna din care scotea 
apă Veronica, se mai păstrează şi acum. 

I-am propus lovei să o ducem cu maşina până la mormântul 
Veronicăi, în cimitir, dar după o clipă de ezitare, s-a scuzat că nu 
poate merge, căci nu era îmbrăcată cu haine de sărbătoare, deşi era 
o zi de duminică. 

La rugămintea mea de a veni pentru o zi întreagă la Barticeşti 
ca să-mi vorbească mai multe despre Veronica, s-a scuzat că nu poate. 

Câteva zile mai târziu, mama lova mi-a trimis o fotografie cu 
Veronica în sicriu şi cu bătrâna Iova, cu fata ei Maria şi ginerele”, îşi 
încheie însemnările părintele Demeter. 

Ana Tălmăcel îşi aminteşte şi ea : 

„Mi-a spus lova, mama Veronicăi, că pe locul din faţa casei, 
unde a curs apă amestecată cu sânge, când i s-a făcut autopsia, vreo 
unsprezece ani nu a crescut nimic. 

Tot lova mi-a mai spus că pe locul unde au fost vărsate apa şi 
sângele de la autopsie, în țarcul din fața casei, după mai mulți ani au 
răsărit nişte flori albastre, care nu au fost semănate şi răsădite acolo 
de nimeni, ci au ieşit ele de la sine. ” 

Tot consătenii au declarat că pe locul unde a avut loc martirajul, 
câţiva ani se putea vedea o pată neagră şi mulți ani n-a crescut iarba şi nici 
un fel de plantă. 

Se spune că sângele victimelor nu se şterge, în genere, cu oricâtă 
apă s-ar spăla făptaşul. El apare mai viu în conştiinţa lui şi-i provoacă 
remuşcări şi coşmaruri. Unii criminali ajung la psihoze severe şi-şi văd 
deseori mâinile pătate de sângele victimelor care nu se curăţă cu nici un 
chip. Şi sângele Veronicăi n-a vrut să se spele aşa uşor ci, să rămână ca un 
stigmat, ca o cicatrice pe pământul ogrăzii sau al vâlcelei unde s-a petrecut 
faptul. Aşa, spre aducere aminte! 

O dovadă vie că sătenii n-au uitat-o pe Veronica este şi ridicarea 
monumentului în amintirea ei. În 6 septembrie 1987, întorcându-se de la 
hram de la Hălăuceşti, un grup de femei printre care Agneza Ciucheş, 
Veronica Opre, Maria lui lesuş şi Ana lui Mâţu au dat o declaraţie cu 
privire la acest monument. 

„La 23 august 1987, Ludovic Ciucheş a ridicat un monument 
cruce la locul unde a fost ucisă Veronica. Pe acest monument scrie: 

„AICI ŞI-A DAT VIAŢA CA SA-ȘI APERE CURĂŢIA 
VERONICA ANTAL, 1935 — 24.VIII. 1958. MARTIRA 
CURĂȚIEI.” 

Duminică 6 septembrie 1987 s-a făcut sfințirea acestei cruci de 
către Părintele Sociu Ion, parohul din Kogălniceanu — Judeţul 
Constanţa, venit la Nisiporeşti să repare nişte armonii ale bisericii şi 
parohiei. 

După sfinţirea crucii, Pr. Sociu şi grupul de credincioşi din 
Zăpodia şi-au continuat drumul în rugăciuni şi cântări până la biserică 
la Hălăuceşti, unde s-a serbat hramul satului. Semnează : Fetele din 
Zăpodia. ” 

În data de 30 mai 1986 se face o procesiune pentru ploaie pe locul 
unde a murit Veronica. Cu acest prilej, cinci femei printre care verişoara 
Veronicăi, Maria Anton, văd pe Muncel, nu departe de fântâna lui 
Vangheauă, o luminiţă ca la o palmă deasupra pământului. 

Maria Anton declară: „Gândindu-mă că e vreun ciob de sticlă 
sau un strop de rouă agăţat într-o pânză de păianjen — nu i-am dat 
importanță. Dar luminiţa reapărând după câteva minute de cinci ori, 
s-a ridicat mai Sus, transformându-se într-un glob luminos cam cu 
diametrul de 30-40 de cm. de o culoare albăstrie pe care licăreau 
nişte floricele albe argintii, asemănătoare cu bunghişorii şi parcă din 
acele floricele de lumină ne zâmbea cineva. ” 

Nu insistăm asupra acestor apariții şi semne deşi mai multe persoane 
au confirmat acest lucru. Se ştie că din totdeauna omul a avut nevoie de 
un semn palpabil pentru a se convinge. Iudeii au cerut un semn iar Isus nu 
le-a dat drept semn decât „semnul lui Iona”. Ei vor să se convingă de 
veridicitatea unui lucru, pipăind, precum Toma, rănile Mântuitorului. Dar, 
spune Domnul: 

„Tu crezi fiindcă m-ai văzut, dar mai binecuvântaţi sunt aceia 
care nu m-au văzut şi totuşi cred.” (loan 20,29). 

În miraculoasele apariţii ale lui Isus Cristos şi ale Maicii sale, în toată 
istoria creştinismului au existat anumiţi vizionari care au văzut iar ceilalți 
oameni nu pricepeau şi nu vedeau nimic. 

Autoritatea Bisericească procedează cu prudenţă în cazul revelaţiilor 
private, al epifaniilor, al faptelor miraculoase şi nu se pronunță imediat, 
pentru ca nu cumva, o umbră de suspiciune să se strecoare şi să compromită 
numele sfânt al Bisericii. 

Cu sau fără aceste manifestări, revelații, semne, vindecări, etc., un 
lucru rămâne demn de apreciat : eroismul acestei fecioare care a dus o 
viață creştinească exemplară, faptul că a mers pe calea sfințeniei dăruindu- 
se lui Isus încă din primii ani de viaţă. 

Se ştie că Domnul îi alege pe cei mai smeriți fii ai Săi pentru ca prin 
ei să se vădească măreția Sa. „O Tată, îți mulțumesc că ai ascuns 
adevărul față de cei care se cred înţelepţi şi că l-ai revelat 
copilaşilor!” (Mt. 11,25). 

Numai cei care au un suflet neprihănit ca al unui copil poate crede 
necondiționat un adevăr revelat. 

Astfel credinţa femeilor din satul Zăpodia şi rugăciunea lor de a 
descoperi locul unde şi-a dat sufletul „sfânta” lor, a fost ascultată şi „cine 
a avut ochi de văzut, a văzut ceea ce trebuia să vadă.” 

Şi cu toate zăvoarele puse la ochi, la urechi, la buze şi la inimă, 
adevărul a izbucnit la lumină mai frumos şi mai rotund ca oricând în pofida 
tuturor opreliştilor. 


CAPITOLUL XXXI 


PIETATEA POPULARĂ 


Creştinii ştiu să-şi venereze cu pietate martirii. Ei ştiu, dincolo de 
orice hotărâre oficială a Bisericii, că Veronica Antal a trăit şi a murit ca 
mucenică a lui Cristos, că şi-a dat viaţa pentru a-şi păstra curăția trupească 
şi sufletească şi pentru a nu-L trăda pe Mirele ei divin. 

Faptul acesta are un impact deosebit asupra sufletelor pioase care 
o respectă şi-i aduc dovezi personale că nu au uitat-o, mergând periodic 
la mormântul ei sau la locul martiriului, făcând procesiuni pentru ploaie prin 
mijlocirea acestei fete virtuoase, aşa cum odinioară făcea şi Veronica 
împreună cu alte fete. 

Se întâmplă uneori ca pietatea populară, cultul privat adus unei 
persoane, să confirme sfințenia acelei persoane şi chiar să o impună. Şi 
dacă se procedează fără exagerare şi fără fanatism, adevărul reiese de la 
sine. 

Faptul că în fiecare an se comemorează data morții ei şi se săvârşesc 
Sfinte Liturghii concelebrate la locul martiriului ei, că sătenii din Nisiporeşti 
şi din satele dimprejur pornesc în pelerinaj la mormântul ei pentru a-i cinsti 
memoria şi a-i dovedi că nu au uitat-o, arată că şi după moarte, Veronica 
se bucură de încrederea şi prețuirea oamenilor. 

Oamenii cer mijlocirea ei pentru diferite probleme materiale şi 
sufleteşti şi au fost destule cazuri în care, cei care au cerut ajutorul ei, cu 
încredere, l-au primit, aşa cum rezultă din unele declarații. Până la 
pronunțarea Bisericii în acest caz, nu ne rămâne decât să avem încredere 
în voinţa lui Dumnezeu şi în planul Său mântuitor. Cert e că Veronica atrage 
ca un magnet şi cei care apelează la ea nu sunt dezamăgiţi şi continuă s-o 
caute, să-i vorbească, să ia flori şi pământ de pe mormântul ei, să facă 
novene în cinstea ei. Nu de puţine ori poporul a descoperit ceea ce cărțile 
şi toată ştiinţa din lume n-a putut să descopere prin acea intuiţie sănătoasă 

care nu dă greş în cele spirituale. Poate că aceste declaraţii ale cronicarului 
minuţios care a strâns toată documentaţia, vor constitui un argument în 
plus în favoarea Veronicăi, şi pentru ca sătenii să recurgă cu şi mai mare 
încredere la mijlocirea acestei fecioare martire. 

În data de 12 mai 1986, Părintele Anton Demeter consemnează: 


„O frumoasă zi de mai. Urcat într-o căruţă cu doi cai, am luat- 
o pe drumul ce porneşte de la cimitir şi taie de-a dreptul spre Nicorești, 
apoi am cotit la dreapta, la stânga şi iar la dreapta printre tarlalele 
de grâu, de sfeclă, de cânepă şi de porumb, până am ajuns la fântâna 
lui Vangheauă, situată cam la jumătatea distanţei dintre satele 
Nisiporeşti şi Hălăuceşti şi Muncel-Barticeşti. 

Fântâna a fost părăsită, nu mai are apă, ci pe fundul ei 
întunecat, se zăresc tot felul de gunoaie. La suprafață se mai păstrează 
ghizdeiul de ciment cu cele două furci metalice pe care cândva era 
fixat grindeiul, dar care a dispărut cine ştie de când. Pe tubul fântânii 
este trecută data construirii ei (1938) şi numele celui care a construit- 
o, dar care nu prea se poate distinge. (Pal lanuş?) La circa 40-50 de 
metri de fântână, înspre Hălăuceşti este o foarte mică văâlcea, care 
aproape nu se mai distinge de restul terenului, pe la mijlocul căreia a 
fost ucisă Veronica. 

Ne-am apropiat de locul acela cât mai mult, ne-am oprit câteva 
minute cu emoție şi adâncă admiraţie, gândindu-ne că locul acela 
este sfinţit de sângele unei martire. Am rugat-o pe Veronica să ne 
dobândească de la Bunul Dumnezeu har şi îndurare, ca să trăim ca 
nişte buni creştini şi să o întâlnim în cer. 

De aici am pornit spre Nisiporeşti, lăsând în dreapta păduricea 
Făgătului. Lângă sat am stat puţin de vorbă cu femeile care prăşeau 
sfecla, asigurându-le că Veronica Antal este o Maria Goretti a noastră 
şi îndemnându-le să ceară de la Dumnezeu prin mijlocirea ei, orice 
ajutor şi har şi să fie convinse că Veronica le va ajuta. 

După ce am trecut prin sat, am ieşit la şoseaua naţională şi am 
intrat în satul Boteşti, iar de aici, am luat-o pe malul Moldovei în jos 

până în dreptul Barticeştilor, grăbindu-ne să ajungem mai repede 
acasă, căci ne ajungea din urmă o ploaie care s-a revărsat din belşug 
asupra Nisiporeştilor. 

Am rămas cu convingerea că numai Veronica este aceea care 
ne-a dobândit de la Dumnezeu acest dar, peste pământul chinuit de 
secetă de mai multe săptămâni de zile. 

Veronica, martira Sfintei curăţii, roagă-te pentru noi!” 

Şi însemnările continuă: 

„Astăzi, 2 februarie 1989, fiind o zi însorită şi caldă de iarnă, 
m-am deplasat cu o căruţă la locul morții Veronicăi. În câmp era o 
tăcere de mormânt: nici un zbor sau ciripit de pasăre. Singure 
căprioarele, dădeau un suflu de viaţă câmpului adormit. Erau în număr 
de vreo douăzeci, undeva, mai departe de arătură. 

Crucea din câmp era împodobită cu crengi de brad. Apa din 
fântână s-a limpezit şi i s-a mai dres gustul. Ne-am rugat puțin şi am 
pornit-o spre casă.” 

Altă însemnare sună astfel: 

„În primăvara anului 1989 au avut loc numeroase procesiuni şi 
vizite, atât la mormântul Veronicăi Antal cât şi la locul martirajului 
ei, în câmp. 

Aici se întâlneau, mai cu seamă duminica, Zeci şi sute de copii 
şi tineri din satele vecine pentru a recita împreună Sfântul Rozariu, 
sau poezii dedicate martirei şi pentru a cânta cântece euharistice sau 
mariane. Astfel, vineri 7 aprilie 1989, joi 6 aprilie, joi 20 aprilie, au 
ieşit cu procesiunea în câmp credincioşii din Nisiporeşti, spre a cere 
de la Domnul ploaia prin mijlocirea Veronicăi. La 9 aprilie s-au rugat 
în câmp credincioşii din Hălăuceşti. 

La 21 mai ne-am întâlnit la câmp credincioşi din satele vecine. 
Apoi din nou la 4 iunie şi la 27 august, când au luat parte la pelerinajul 
din câmp sute de copii, tineri şi oameni adulți, veniți din toate satele 
vecine. ” 


193 


În legătură cu noua fântână existentă şi azi în apropierea celei vechi, 
iată ce declară părintele Demeter, biograful Veronicăi : 

„În ziua de 12.11. 1990 m-am deplasat la câmp cu o maşină, 
pentru a stabili locul unde avea să se facă noua fântână, în locul celei 
vechi, a cărei apă, din cauza tălpilor de lemn putrede, rămase sub 
tuburile din fundul fântânii, avea un gust neplăcut. 

În ziua de 3 aprilie m-am dus din nou la locul acela. Fântâna 
era săpată până la apă, dar nu i se turnaseră încă tuburile. 

În sâmbăta mare — 14 aprilie, s-au terminat tuburile şi ghizdeiul 
fântânii de turnat, urmând a i se pune un nou grindei. Fântâna are o 
adâncime de 18 metri, are 27 de tuburi şi izvorul vine dinspre Siret. 

Monumentul cruce a fost mutat lângă fântâna nouă şi urmează 
a fi împrejmuit cu un gard, pentru ca vitele să nu strice florile. 

Costul fântânii se ridică la suma de 10.500 de lei — contribuţii 
ale credincioşilor din satele vecine. ” 


Nimic extraordinar în săparea unei fântâni de către săteni, cu atât 
mai mult cu cât, pe locul acela mai fusese una (vechea fântână a lui 
Vangheauă). Oamenii din toate timpurile sapă fântâni din loc în loc, pe 
câmp, la răscruci sau pe ulite pentru ca sătenii însetați să poată să-şi 
potolească arşiţa dinăuntru, să se răcorească, să se spele, să-şi adape 
animalele. 

Faptul că în acea zonă s-a descoperit un izvor curat, rece şi limpede 
este, de asemenea, normal. Pretutindeni există izvoare de apă curată. 

Ceea ce uimeşte încă, de atâţia ani încoace este credința nestrămutată 
a sătenilor în sfânta lor, în sora Veronica, măicuţa fără mănăstire care, 
trăind pe acele meleaguri, le-a sfințit cu sângele martiriului său, păzindu-şi 
curăţia din dragoste pentru Isus. 

Apa scoasă din noua fântână potoleşte setea oamenilor şi a animalelor, 
într-adevăr, dar totodată, are şi alte virtuţi : potoleşte setea de răzbunare, 
de ură, de invidie, de răutate, de necurăţie, limpezeşte inimile ca şi trupurile, 
limpezeşte minţile învolburate şi sufletele tulburi, aduce pacea în mijlocul 

oamenilor care calcă aceste ținuturi, întoarce sufletele rătăcite spre 
Dumnezeu, îi face pe oameni mai toleranți, mai buni, mai evlavioşi, mai 
încrezători în Dumnezeu, mai supuşi voinţei Creatorului. 

Şi dacă pietatea a ajuns aici un fenomen de masă, atingând cote 
considerabile, este un lucru de natură să ne bucure, un prilej de sărbătoare 
a sufletului, un triumf al adevărurilor creştineşti. 

Să-l urmărim pe Părintele Anton Demeter, care relatează : 

„În ziua de 3 mai 1990 a avut loc ceremonia sfințirii noii fântâni, 
în prezența Pr. Sociu loan, preot pensionar de la Săbăoani, pr. 
Gheorghe Coșa, vicar parohial la Nisiporeşti şi subsemnatul, Pr. Anton 
Demeter, sosit de la Barticeşti. 

Credincioşii au depus la piciorul monumentului foarte multe 

flori şi au aprins lumânări. S-au recitat poezii dedicate Veronicăi Antal, 
s-au făcut rugăciuni pentru ploaie şi pentru pace. La sfârşit s-au 
împărțit la fiecare din cele aproximativ 300 de persoane ca pomană 
cozonac, colaci şi lumânări, apoi lumea a plecat spre case. În tot 
timpul verii s-au perindat la monumentul din câmp, sute de oameni. 

La 15 august, credincioşii din Barticeşti au făcut acolo o 
procesiune pentru ploaie. La 26 august, cu prilejul aniversării a 32 
de ani de la moartea Veronicăi Antal s-au adunat din nou sute de 
oameni, mai ales copii şi tineri din satele vecine, pentru a cinsti me- 
moria martirei de la Nisiporeşti. ” 

Considerăm util să redăm integral declarațiile părintelui A. Demeter 
alcătuite sub formă de jurnal, cu privire la pelerinajele şi ceremoniile care 
se concelebrează în câmp, „La Veronica”, pentru că acestea, dincolo de 
faptul că sunt foarte măiestrit redate, adevărate poeme în proză, pledează 
în chip fericit pentru statornicirea pietății populare şi a trezirii sentimentului 
religios în sufletele creştinilor din aceste părți ale Moldovei dar şi din alte 
părți, acolo unde s-a dus faima sfințeniei şi a faptelor vrednice de laudă şi 
respect ale Veronicăi Antal. 

„Astăzi, 21 mai 1991, am ieşit pentru prima dată în primăvara 
acesta la câmp, la locul stropit cu sângele martirei Veronica Antal. 

Cu foarte mare greutate am ajuns cu o căruţă cu doi cai la acel 
loc, din cauza drumului rău, stricat de ploile neîntrerupte ale acestei 
primăveri. La ora actuală, câmpul se află încă neinsămânţat pe mari 
întinderi de terenuri. Grâul, orzul, secara, ovăzul şi mazărea sunt 
frumoase. Pe câmp nu se vedea picior de om din cauză că pământul 
e plin de apă. Doar ciocârliile plutind pe cerul acoperit de nori, mai 
înveselesc puţin cu ciripitul lor, singurătatea şi tristețea câmpului golit 
de oameni. 

O căprioară paşte liniştită pe marginea unui drum părăsit. 
Panseluţele au înflorit; lăcrămioarele s-au scuturat; crinii şi 
crizantemele cresc frumos; teii (plantați în primăvara aceasta) au 
înfrunzit şi ei. Bem o gură de apă rece din fântână, facem o rugăciune 
pentru vreme bună, apoi revenim în sat, căci vremea e din nou a 
ploaie.” 


Această poem în proză, demnă de pana pasteliştilor clasici, merită 
să stea în istoria literaturii noastre. Predilecţia pentru amănuntul comun pe 
care doar ochiul special al scriitorului îl poate remarca, este de asemenea 
vizibilă. Dincolo de descrierile de peisaj, cititorul atent va şti să desluşească 
sentimentul de evlavie de care este copleşit sufletul românului care vizitează 
locurile sacre, dar şi în faţa minunii dumnezeieşti a naturii create, cu întreg 
noianul de vietăţi care mişună pe pământ, sub pământ şi în cer, spre slava 
Creatorului Suprem. Ochiul de ţăran îndrăgostit de țarină surprinde peisajul 
câmpenesc în feluritele ipostaze şi anotimpuri. Poate că niciunde, ţăranul 
român nu se simte mai în siguranță şi mai aproape de Dumnezeu decât în 
țarina lui, cu tălpile goale sprijinind pământul şi ascultându-i respirația 
greoaie, când vânzolită de noroaiele şi apa binecuvântată a ploii, când cu 
obrazul brăzdat de crăpăturile arşiţei. Dar mereu acelaşi, răbdător, cuminte, 
îngăduitor, iertător cu oamenii şi supus încercărilor vremurilor. 

Cât de nerăbdător e omul pământului să iasă la țarină şi să-i 
bătătorească obrazul cu tălpile goale! Iată ce ne relatează părintele Anton: 

„Eram nerăbdător să mai vizitez locul sfințit prin jertfa Veronicăi Antal. 

În sfârşit, astăzi, 14 iulie 1991, o maşină cu nişte credincioşi de 
la Oteleni, care veniseră să mă viziteze, m-a ajutat să-mi îndeplinesc 
dorința. Ajunşi la locul acela am găsit acolo copii şi tineri din 
Nisiporeşti, care se rugau în jurul monumentului. N-a trecut mult şi a 
sosit şi un grup de copii şi de tineri din Hălăuceşti. Ceva mai târziu, 
au sosit şi copiii şi tinerii din Barticeşti, cu buchete de flori, pe care le- 
au depus în nişte borcane cu apă la piciorul crucii. Această întâlnire 
cu totul neaşteptată şi spontană, însoțită de rugăciuni, cântări mariane 
şi versuri dedicate Veronicăi Antal a fost încântătoare. 

Copiii şi tinerii din cele trei sate şi-au dat întâlnire duminică 28 
iulie la mormântul Veronicăi Antal, în cimitirul din Nisiporeşti. Ei o 
iubesc mult pe Veronica!” 

„21 iulie 1991. Ozi toridă de vară. Voiam să rămân acasă, să 
mă odihnesc toată după amiaza, iar seara să celebrez Sfânta Liturghie 
în biserică. Dar n-a fost aşa cum gândeam, căci în jurul orei 13,00, 
un tânăr din Nisiporeşti a sosit cu maşina la mine şi m-a invitat să 
mergem la câmp la locul cu pricina. Ajunşi acolo nu am găsit decât 
un cioban, care-şi păştea turma de oi prin apropiere. Mai erau acolo 
băiatul ciobanului, o capră cu doi iezi care s-au dat la umbra maşinii 
şi un câine tolănit în răcoarea unui tufiş. În jurul monumentului e o 
pajişte de flori : crizanteme, tanzete, margarete, mixandre, petunii, 
năsturei şi gălbenele răsădite şi semănate de mâinile copiilor. 

Mi-i atât de drag locul acesta încât aş vrea uneori să merg şi 
să-mi petrec zilele şi nopțile de unul singur, acolo, alături de Veronica 
Antal şi de micile viețuitoare ale câmpului! ” 

Sadoveanu, patriarhul literaturii noastre, scrisese o carte cu numele 
de „Oameni şi locuri”, un volum de nuvele şi povestiri foarte emoționant 
în care marele povestitor punea în evidență ataşamentul omului față de un 
loc anume, de care se leagă sufleteşte prin fire nevăzute şi pe care anevoie 
se înduplecă să-l părăsească. Dar locul nu este întotdeauna legat de un 
areal geografic, ci de un anumit eveniment, o întâmplare, un fapt petrecut 
cândva, dar care adaugă locului aceluia suflet, îl animă, îl sfințește sau îl 
face să devină pustiu, arid, stingher, rece. 

Se spune că nu locul sfinţeşte omul, ci omul sfințește locul. Şi într- 
adevăr, acest loc este sfinţit cu sânge martiric de fecioară. Şi dacă mai 
adăugăm că el a fost sfințit şi binecuvântat de mii de rugăciuni ale preoţilor 
şi ale enoriaşilor, se va înţelege de ce, el respiră un aer de pace şi împăcare 
sufletească, de tihnă şi iluminare lăuntrică. Cine merge acolo, fără doar şi 
poate, participă la o sărbătoare a sinelui, împăcându-se cu Dumnezeu şi 
cu semenii, împăcându-se cu soarta, cu necazurile şi bolile care vin din 
mâna lui Dumnezeu. De aceea, cred, locul „cade drag” tuturor celor 
care-l calcă, aşa cum a subliniat părintele Anton Demeter atât de frumos în 
mărturisirea Sfinţiei Sale. 

În altă declaraţie acesta spune : 

„Astăzi, 25 august 1991, cu prilejul împlinirii a 33 de ani de la 
moartea Veronicăi Antal, sute de copii, tineri, femei şi bărbaţi din 
Hălăuceşti, Nisiporeşti şi Barticeşti şi-au dat întâlnire la orele 14,00 
la monumentul aflat în mijlocul câmpului, la locul martirajului. Aici 
ne-am rugat şi am cântat împreună, iar copiii şi tinerii au recitat mai 
multe poezii dedicate scumpei lor eroine. 

Au fost prezenţi la această sărbătoare şi câțiva preoți, adică: 
Pr. Eugen Blăjuț jr., Pr. Alexandru Gabor, Pr. Ștefan Coşa şi 
subsemnatul. 

S-au evocat virtuțile şi faptele de jertfă ale Veronicăi Antal, 
fiind dată ca model tuturor celor de faţă şi în chip cu totul deosebit 
tinerilor de astăzi. Toţi trăim cu speranța că nu e departe ziua când 
Sfânta Biserică îşi va spune cuvântul cu privire la sfinţenia vieții şi 
morţii Veronicăi Antal. ” 

O elocventă mărturie a faptului că oamenii se leagă sufleteşte de un 
loc pe care-l vizitează adeseori şi de care li se face dor după o absență 
îndelungată este şi cea a lui Iosif Mihăieş, pe care o redăm integral : 

„La rugămintea părintelui A. Demeter, în ziua de 14 ianuarie 
1992, am transportat cu căruţa la câmp, doi brazi frumoşi care au 
împodobit Altarul în timpul Crăciunului. Ajuns la crucea Veronicăi 
Antal de la fântâna lui Vangheauă, am legat cu sârmă cei doi brazi de 

barele de fier ale gardului, unul în dreapta şi celălalt în stânga 
monumentului. Între timp au venit să se roage acolo vreo nouă 
persoane de la Hălăuceşti, femei şi copii. 

Era o zi de marţi. M-am mirat mult cum de s-au pornit femeile 
şi copiii aceia, în timp de iarnă şi pe gerul acela, acolo, în mijlocul 
câmpului, ca să se roage în acel loc, departe de sate. ” 

Dar oare nu şi eroina lor, Veronica Antal, străbătea câmpul dintre 
sate pe viscol şi întuneric, cu Rozariul în mână, croindu-şi drum prin zăpadă, 
uneori până la genunchi, numai să-L întâlnească pe Isus? 


Redăm în continuare declarațiile părintelui biograf Anton Demeter 
aproape integral, aşa cum au fost făcute la momentele respective, din 
considerentul că ele pot constitui o invitaţie la un pelerinaj sau o vizită pe 
locurile acestea moldave care au născut de-a lungul anilor, oameni pioşi, 
cu o mare fervoare religioasă, care au trăit creştineşte şi şi-au sfârşit viaţa 
în chip fericit, cucerindu-şi un loc meritat în Împărăţia Cerurilor. 

Satele moldovene din judeţele Neamţ, Bacău, laşi, au fost 
întotdeauna socotite vrednice şi bine plăcute înaintea lui Dumnezeu, iar 
faptul că din ele s-a născut această floare a câmpiei a cărei amintire vie 
dăinuie după atâția ani ca o imortelă care nu se usucă şi nu se vestejeşte 
niciodată, e o dovadă în plus că sfinţenia poate fi atinsă în orice loc, în 
orice timp, de către orice ființă. 

Dumnezeu nu caută înfăţişarea, podoabele, hainele, ci sufletul omului. 
Şi sufletul, aşa cum a reieşit din declaraţiile precedente, a fost un suflet ales 
şi neprihănit ca un crin răsărit într-o grădină. 

Iată ce scrie părintele Demeter la data de 5 aprilie 1992: 

„O zi frumoasă de început de primăvară şi zi de duminică. După 
liturghia de dimineaţă i-am întrebat pe copii dacă sunt dispuşi să facem 
o plimbare la câmp, la Veronica. Toţi au răspuns afirmativ. Deci la 
ora unu şi jumătate p.m., am pornit într-adevăr acolo, împreună cu 
Pr. Vicar Ştefan Coşa şi cu un mare grup de copii. 

Ni s-au alăturat şi câteva tinere din Izvoare, plecate de 
dimineaţă pe jos până la Barticeşti, cu intenţia de a-i cere martirei un 

har special. Cam în acelaşi timp a sosit la monument şi un grup de 
tinere de la Nisiporeşti. Ne-am rugat şi am cântat împreună. Pe când 
ne pregăteam să plecăm spre casă, a sosit şi un autoturism Dacia cu 
vreo 3-4 doamne ortodoxe din Piatra Neamţ şi care au rămas în urma 
noastră să se roage ca Veronica să le mijlocească de la Dumnezeu 
ajutor în diferitele lor necazuri. 

Ciocârliile ciripesc vesele deasupra câmpiei care începe să 
înverzească. Un cârd de vreo 17 căprioare ne-au tăiat calea, speriate 
de țipetele copiilor. Tinerele din Izvoare au plantat în spatele 
monumentului un arbust ornamental numit aici „ bulgăre de zăpadă” 
(Boule de neiges). 

Un tânăr seminarist de la Roman, aflat în vacanţă a plantat şi 
el un castan. Alţi tineri au turnat apă la rădăcina teilor plantați 
primăvara trecută şi care dau semne de viaţă. 

Ghioceii sunt pe trecute, narcisele vor înflori în câteva zile, crinii 
de abia au scos capul din pământ, trandafirii au înmugurit, găzele au 
început să foiască : e primăvară! 

În ultimele două săptămâni, pe temelia turnată cu doi ani în 
urmă în jurul fântânii S-au ridicat pereți de cărămidă arsă şi au fost 
acoperiți cu tablă galvanizată. Când pereţii vor fi tencuiți şi văruiți, 
iar tabla va fi vopsită cu minium de plumb, acest adăpost al fântânii 
şi al oamenilor de pe câmp, în timpul furtunilor de vară, va arăta 
destul de frumos, simplu şi modest. 

Aceasta a fost prima vizită pe care am făcut-o cu copiii în anul 
acesta în câmp, la Veronica. ” 

Câtă căldură şi delicateţe sufletească degajă această mărturisire a 
unui preot care el însuşi se confruntă cu suferinţa şi martirajul, de o viață 
întreagă! 

Altă declarație sună aşa : 

„În după amiaza acestei duminici de 10.V 1992, ne-am deplasat 
cu o maşină la monumentul Veronicăi Antal, în câmp. Trecuse mai 
bine de o lună de când nu mai fusesem acolo şi îmi era tare dor de 

acel loc. Între timp, Maica Cerească m-a ajutat să ajung şi la Lourdes 
unde n-am visat niciodată că voi ajunge. 

În lipsa mea din țară şi la întoarcere, Domnul Anton Vladimir 
cu feciorii lui au tencuit pereţii fântânii, au podit şi au înfundat capetele 
cu scândură şi voiam să văd cum arată treaba aceasta. Deşi nu e 
încă totul gata, arată destul de bine. 

Înaintea noastră sosise aici un grup de copii, tineri şi femei din 
Hălăuceşti, cu care ne-am rugat împreună pentru ploaie, căci e mare 
secetă. 

La despărțire ne-am învoit ca duminica viitoare, 17 mai, să ne 
întâlnim din nou aici, în număr mai mare, pentru a cere bunului 
Dumnezeu prin mijlocirea Preacuratei Fecioare Maria şi a Veronicăi 
Antal, atât ploaia necesară câmpului, cât şi ploaia harurilor 
sufleteşti!” 


Pe bună dreptate, Veronica Antal, după zeci de ani de la ridicarea ei 
fericită la Tatăl, a dobândit credincioşilor ploaie de haruri spirituale mai 
abundentă şi mai îmbelşugată decât ploaia naturală care cade pe pământ. 
În sufletele pioase, această ploaie de haruri a făcut să răsară flori de curăție 
şi de ascultare, flori de iubire pentru aproapele, florile nemuritoare ale 
respectului şi devotamentului pentru Biserică şi pentru Isus Cristos euharistic, 
pentru Sfintele Taine şi pentru tot ceea ce este de natură să-l facă într- 
adevăr fericit pe om aici, în viața pământească, dar mai cu seamă în viața 
care îl aşteaptă. 

Încă o declaraţie edificatoare dată de părintele Anton Demeter: 

„Potrivit învoielii făcute duminica trecută, astăzi, 17 mai 1992, 
ne-am întâlnit la locul sfinţit prin jertfa Veronicăi Antal, un număr 
mare de credincioşi, în marea lor majoritate copii şi tineri din 
Hălăuceşti, Nisiporeşti şi Barticeşti precum şi vreo 12 copii şi tineri 
veniți cu o căruţă tocmai din satul Izvoare, comuna Mirceşti. N-au 
lipsit nici bărbaţii şi femeile, veniţi în procesiune pentru ploaie, care 
pe jos, care cu căruțele, cu autoturismele, cu bicicletele şi cu un breck 

mare, sosit cu lume de la Hălăuceşti. Ne-am rugat împreună Sfântul 
Rozariu pentru ploaie, la care am mai adăugat Rugăciunea 
credincioşilor şi o altă scurtă rugăciune pentru vreme prielnică şi o 
recoltă bogată. 

Am cântat „Cristos a înviat!” două cântece mariane şi două 
cântece dedicate Veronicăi Antal. 

Au fost recitate vreo cinci poezii dedicate eroinei de către câteva 
tinere din cele trei sate vecine. Încă din timpul recitării Sfântului 
Rozariu a început să se înnoreze şi mai spre seară a început să plouă. 
Dar mai e nevoie încă de ploaie, căci n-a mai plouat de la Paşti. Le 
mulțumim preoţilor care au anunțat această procesiune. ” 

La 12.VII.1992, părintele Anton Demeter scrie : 

„Însoțit de o ceată de copii şi de câțiva seminarişti din sat, ne- 
am gândit să ieşim după amiază cu o căruţă la câmp, la Veronica, şi 
să ne rugăm Tatălui Ceresc să ne dăruiască o ploaie sănătoasă, căci 
n-a plouat cam demult şi plantele din câmp suferă din cauza secetei 
îndelungate. 

Ajunşi la locul dorit, ne-am rugat, am cântat şi am recitat câteva 
versuri, apoi am pornit spre sat. Grâul dă în pârgă; orzul e copt; 
porumbul tânjeşte după ploaie. Întinderi mari de pământ nearat şi 
nesemănat, din pricina unei primăveri ploioase şi a certurilor 
interminabile dintre oameni, generate de noile legi ale fondului funciar 
şi de lăcomia oamenilor. 

La locul martirajului Veronicăi Antal e cât se poate de frumos: 
flori multe, linişte, câteva triluri de ciocăârlii şi un uliu care-şi caută 
pradă plutind lin deasupra tarlalelor de grâu. 

Astăzi, atât doar!” 

În data de 9.VIII. 1992, acelaşi părinte povesteşte : 

„După aproape o lună de zile, astăzi ieşim din nou la câmp să 
ne rugăm pentru ploaie, căci de şase săptămâni nu a mai plouat; 
porumbul rămâne sterp cum nu a mai fost din 1946. Preoţii din 
Hălăuceşti şi cei de la Nisiporeşti, la rugămintea mea au anunţat şi ei 
pe credincioşi să iasă cu rugăciuni la câmp la locul cunoscut. 

La orele 14,30 când am ajuns noi, erau adunaţi în jurul 
mormântului Veronicăi circa 500-600 de oameni care se rugau Sfântul 
Rozar. Am cântat apoi Litania tuturor sfinților; am citit o lectură din 
Vechiul Testament, am cântat rugăciunea credincioşilor pentru vreme 
bună şi pentru roadele pământului; ne-am rugat pentru vii şi pentru 
morţi iar la sfârşit s-au recitat două poezii şi s-au cântat două cântece 
dedicate Veronicăi Antal. 

Pe 23 August când se vor împlini 34 de ani de la moartea 
Veronicăi Antal, ne-am dat din nou întâlnire aici. Doamne, dă-ne 
ploaie!” 

În 15.VIII.1992, părintele Demeter face următoarea consemnare 
în caietele sale cu declaraţii: 

„Sărbătoarea Adormirii Maicii Domnului şi hramul bisericii din 
Nisiporeşti. 

După o concelebrare înălţătoare în aer liber, la care a luat parte 
foarte mult popor, a urmat ca de obicei o masă ca de mari sărbători. 
În timpul mesei s-a discutat şi despre Veronica Antal. Remarca Pr. 
Eugen Ghiuzan mi s-a părut vrednică de consemnat. El zice: 
„Inscripția de pe mormântul Veronicăi Antal din câmp, ca şi cea 
de la mormântul ei din cimitir, nu Sunt scrise corect: în loc de 
martira curăţiei ar trebui să se scrie: „martira fecioriei”, căci ea 
făcuse vot de feciorie şi s-a constatat că după moarte ea a rămas 
fecioară şi medicii au elogiat curăţia feciorelnică a martirei, 
spunând celor prezenţi la autopsie că: “Toate tinerele să fie ca 
această tânără!” şi că: ea pentru a se păstra domnişoară a preferat 
să moară!’ 

Rămâne să mai discutăm asupra remarcii Pr. Eugen Ghiuzan ” 
— încheie consemnarea părintele Demeter. 

Şirul relatărilor părintelui continuă în acelaşi stil omagial, plin de pietate 
şi căldură sufletească față de Veronica şi în data de 23. VIII. 1992 : 

„Potrivit învoielii făcute în 9 august, astăzi, cu ocazia împlinirii 
a 34 de ani de la martirajul Veronicăi Antal, ne-am întâlnit în câmp, 


203 


mai multe sute de persoane din Nisiporeşti, Hălăuceşti, Luncaşi, 
Muncel, Barticeşti, Iugani şi Săbăoani, pentru a cinsti memoria 
Veronicăi Antal şi a ne ruga Domnului pentru ploaie, căci pământul 
şi plantele sunt arse de secetă. 

Ca şi în rândul trecut ne-am rugat Litania Sfinţilor, Sfântul 
Rozariu şi i-am pomenit pe cei răposați. După care s-au recitat poezii 
şi S-au cântat cântece mariane şi cântări dedicate Veronicăi. 

M-a impresionat în chip deosebit prezența mai multor credincioşi 
ortodocşi din Muncel, care au participat cu multă atenţie, respect şi 
evlavie la programul nostru religios. ” 

(lată cum Veronica, credincioasă apostolatului ei încredinţat de Isus, 
adună în jurul său ca un magnet, credincioşi de toate confesiunile împlinindu- 
şi chiar după moarte mandatul de misionar al Păstorului Unic Isus Cristos, 
care trebuie să păstorească aceeaşi turmă! —n.n.). 

„În jurul monumentului şi al fântânii, continuă părintele Demeter 
consemnarea sa, a fost închis cu gard, un mic teren de 4-5 ari, care la 
primăvară va fi amenajat ca un mic părcuțel. 

În acelaşi scop s-au adunat de la credincioşii din Hălăuceşti 
peste 6.000 de lei.” 

O altă mărturie sună aşa: 

„Astăzi, duminică 18 octombrie 1992, o zi plăcută de toamnă, 
am plecat la câmp cu o căruţă, însoțit de câțiva seminarişti şi de câțiva 
copii din sat. Cam greu am reuşit să ajungem la locul de jertfă a 
eroinei noastre, căci drumurile au fost arate şi desfiinţate în toamna 
aceasta, dar bucuria a fost cu atât mai mare când ne-am văzut acolo. 
Câmpul fiind uscat şi aproape terminat de strâns, turmele de oi au 
intrat pe ciocălăişti şi pe celelalte terenuri eliberate. Ciocărliile au 
amuţit. Un cârd de căprioare, când ne-am văzut, au rupt-o la fugă, 
pentru ca mai târziu să se reîntoarcă de unde au plecat. În zbor razant, 
un uliu îşi caută vânatul pe deasupra orătăniilor. 

La monumentul martirei am recitat Sfântul Rozariu şi câteva 
poezii dedicate Veronicăi. Florile din jurul monumentului s-au uscat 
şi s-au ofilit aproape toate, cu excepţia crizantemelor care încă nu au 

înflorit şi a câtorva gălbenele oacheşe care mai privesc şi râd în soare 
înainte să moară şi ele.” Dincolo de măiestria şi talentul de povestitor 
ale acestui biograf al Veronicăi, rămâne râvna şi travaliul depus cu 
minuțiuozitate pentru a reda în detaliu atmosfera câmpenească, de care, se 
vede cât de departe că este profund ataşat întrucât sunt propriile meleaguri 
natale pe care le-a îndrăgit şi la care s-a reîntors, aşa cum ne reîntoarcem 
cu toţii la locurile dragi şi scumpe din copilărie. 

„13 aprilie 1993. A treia zi de Sfintele Paşti. O zi frumoasă de 
primăvară. La ora amiezii, aproximativ o sută de copii din Barticeşti 
aşteptau în faţa porţii, ca să plecăm în câmp „La Veronica!” 

Aproape toți au adus cu ei flori pe care să le răsădim în părculeţul 
din jurul monumentului şi al fântânii. Sute de flori, (din sute de inimi — 
n.n.)lalele, narcise, bujori, crini, crizanteme, gladiole, trandafiri, au 
fost răsădite „La Veronica”, iar printre ele au fost presărate: petunii, 
panseluţe, gura leului, ochiul boului, tanzete. 

Copiii mai mari au adus cu ei hârleţe, sape şi greble, cu care am 
pregătit locul pentru răsădit şi semănat. 

Ne-am rugat Rozariul, am cântat "Cristos a înviat!” cântări 
mariane, un cântec în cinstea martirei şi s-au recitat 2-3 poezii dedi- 
cate Veronicăi; apoi ne-am întors acasă în cântecele ciocărliilor şi în 
bucuria copiilor care îi făceau prima vizită Veronicăi, în anul acesta, 
la câmp. Intrând în sat, cineva a strigat: 

' Părinte, da mulți copii mai aveţi!” 

' Mulţumesc lui Dumnezeu care mi i-a dat!” 


Iar în data de 22. VIII. 1993, părintele scrie: 

„Peste două zile se vor împlini 35 de ani de când Veronica Antal 
şi-a dat viaţa pentru a-şi apăra sufletul de păcat. Am dorit mult să fiu 
şi eu prezent cu această ocazie la câmp, la locul martirajului său, 
unde nu mai fusesem de a treia zi de Paşti, din cauza mutării mele la 
Seminarul Franciscan din Roman, de pe ziua de 5.V. 1993. 

Pentru prima dată în cei 35 de ani, a avut loc aici, în câmp, la 

ora 15,00 o concelebrare a Sfintei Liturghii la care cineva aprecia că 
ar fi fost de faţă în jurul a două mii de persoane, sosite în procesiune 
din satele vecine. La începutul Sfintei Liturghii, Pr. Iosif Sabău, a 
explicat celor prezenţi că Veronica Antal nu e declarată sfântă încă şi 
Sfânta Biserică singura, e în măsură să se pronunţe cu privire la 
eroicitatea virtuţilor ei; dar în particular, oricine poate cere de la 
Dumnezeu haruri prin mijlocirea ei. Sfânta Liturghie a avut loc iar 
după aceea a fost prezentat un mic program de cântece şi poezii dedi- 
cate Veronicăi Antal. La orele 17,00 lumea s-a împrăștiat spre satele 
şi casele lor.” La aproape un an de la această concelebrare euharistică, 
în data de 19.VI.1994, tot părintele Demeter declară : 

„Aseară am sosit în Barticeşti pentru câteva zile de vacanţă. 
Astăzi, zi de duminică, am plecat cu o maşină din Săbăoani la locul 
martirajului Veronicăi Antal, unde nu mai fusesem din luna august 
1993 când s-au aniversat 35 de ani de la moartea ei. 

Ajuns în acest loc drag, am coborât din maşină. 

Flori multe, multicolore, împrejmuiesc crucea martirei şi 
împodobesc micul părculeț de alături; trandafiri, crini, maci roşii, 
tanzete, nemţişori, crizanteme, ş.a. 

Florile proaspete de la piciorul crucii şi cele puse în borcan pe 
măsuţa de la fântână sunt semne că pe aici au mai fost şi alte persoane 
în cursul zilei acesteia. 

Adăpostul fântânii cu cele câteva icoane de pe peretele din fund, 
cu lădiţa cu nisip în care credincioşii ortodocşi pun lumânări aprinse, 
cu cele câteva sticle de ulei cu care ei aprind candela la piciorul 
monumentului şi cu alte căteva obiecte de artizanat cu care au 
împodobit pereţii, ne lasă impresia că ne aflăm într-o capelă mică. 

Câmpul, deosebit de frumos. Grâul dă în pârgă; ciocărliile îl 
laudă pe Creator şi înveselesc natura. Facem o rugăciune, apoi ne 
întoarcem spre casă.” 

„Astăzi 6 august 1994 venind cu o maşină de la Seminarul din 
Roman, am rugat şoferul să mă ducă în câmp, la Veronica. 

Lanurile de grâu au fost secerate. 

Ciocărliile nu se mai adună pe cer. De secetă şi câmpul suferă 
cumplit. 

Florile de lângă monument şi din părculeţul de alături sunt ofilite 
şi chiar uscate, cu excepția tanzetelor, a gladiolelor, a crizantemelor 
şi a trandafirilor. Macii roşii care în luna iunie erau în plină floare, 
acum sunt ofiliți şi uscați, la fel şi gălbenelele. 

Primăvara viitoare va trebui să semănăm aici flori perene cum 
sunt: margaretele, bunghişorii, liliacul turcesc, bujori, lalele, narcise, 
nalbă mare, mulţi trandafiri, ş.a. Monumentul şi fântâna sunt foarte 
bine îngrijite. Peste trei săptămâni vom fi iarăşi aici spre a comemora 
pe 28 august, a 36-a aniversare a morții Veronicăi Antal.” 

Şi într-adevăr, la data respectivă, părintele Demeter consemnează : 

„Comemorarea morţii Veronicăi Antal, programată pentru ziua 
de 28 august nu s-a putut ține din cauza ploii şi a noroiului din câmp, 
fiind amânată pentru această duminică (4 septembrie 1994). 

La orele 15,00 se afla adunat în jurul monumentului din câmp 
mult popor. Ne-am rugat împreună Sfântul Rozar, apoi s-a început 
Sfânta Liturghie la a cărei celebrare au luat parte preoții : Pr. Iosif 
Simon, Pr. Eugen Ghiuzan, Pr. Eugen Blăjuţ Sr., Pr. Eugen Blăjuţ jr., 
Pr. Anton Farţade, Pr. Mihai Vacaru, Pr. Alexandru Gabor şi Pr. Anton 
Demeter. 

În timpul predicii a sosit şi Pr. Alois Fechet ca trimis din partea 
Episcopului Petru Gherhgel, care a înregistrat pe camera de luat 
vederi această înălțătoare sărbătoare a aniversării morţii Veronicăi 
Antal. 

La orele 16,30 serbarea a luat sfârşit şi credincioşii sosiți aici 
din Nisiporeşti, Hălăuceşti, Barticeşti, Muncel, Iugani, Izvoare, s-au 
îndreptat spre satele şi casele lor. 

În cadrul ceremoniei a avut loc şi un mic program de poezii şi 
cântece dedicate Veronicăi Antal. ” 

La data de 4 iulie 1995, acelaşi pr. Demeter declară: 

„E pentru întâia oară când am ieşit anul acesta în câmp, ,,La 
Veronica”. Ajuns acolo cu o maşină, m-am bucurat mult, căci am 

găsit totul frumos şi îngrijit, ca de sărbătoare : încăperea fântânii 
proaspăt văruită, icoanele aranjate pe peretele din fund; pe masă un 
borcan cu flori proaspete; sub masă un covoraş simplu; tot pe peretele 
din fund, cineva a pus un ştergar deosebit de frumos şi o carpetă 
simplă. Jos, la piciorul mesei, un credincios ortodox a adus o lădiţă 
cu nisip, pentru înfipt lumânările aprinse; un altul a adus o sticlă cu 
ulei pentru candelă, căci şi ei o venerează pe Veronica. 

Acoperişul fântânii e proaspăt vopsit. Monumentul e acoperit 
cu o ghirlandă de trandafiri în plină floare, iar pe de lături, tot felul 
de flori. 

Parcul e plin de verdeață, pe lângă gard, jur împrejur, flori multe. 
În spatele şi în faţa parcului, lanuri de grâu cu spice aurii, care aşteaptă 
să intre combinele în ele. 

Deasupra — concert de ciocârlii. Ceva mai departe, un pitpalac 
nu mai conteneşte să-l laude pe Dumnezeu cu numele şi adresa lui. O 
prepeliță greoaie traversează drumul în zbor, oprindu-se în lanul de 
alături. 

E ora amiezii; o fetişcană de 12-13 ani vine la fântână, trage o 
găleată cu apă, bea o cană cu apă rece, umple sticla şi se grăbeşte 
să-i ducă şi mamei ei care priveşte nerăbdătoare şi atentă de pe ogor 
spre fântână. E zăpuşeală şi e trebuinţă de ploaie. Dinspre asfinţit 
vine un nor, sloboade câțiva stropi şi se duce mai departe. 

Crezând că va ploua mai bine, ne-am refugiat sub acoperişul 
fântânii. Un om din Hălăuceşti, venit şi el la adăpost, ne descrie 
prăpădul produs de grindină cu trei săptămâni în urmă asupra satului 
său, livezile, viile, grădinile şi câmpul fiind despuiate de frunze şi 
doborâte de grindină la pământ. Doar crinii din grădina parohiei au 
scăpat neatinşi! Oare să fie adevărat acest lucru? Ne vom interesa! 

După o jumătate de oră de vorbire, ieşim de la adăpostul 
fântânii, ne mai oprim câteva minute şi rostim o rugăciune în fața 
monumentului, apoi ne urcăm în maşină şi ne îndreptăm spre casă, cu 
cele mai plăcute şi frumoase impresii. ” 

La numai câteva zile, în data de 9 iulie 1995, părintele Demeter 
avea să consemneze în caietul său : 

„Părintele Mihai Vacaru, vicar parohial la Barticeşti a programat 
pentru după amiaza acestei duminici o excursie cu copiii, seminariştii 
şi tinerii din sat, în câmp, „La Veronica. ” 

Deşi vizitasem numai cu puţine zile în urmă acel loc încântător, 
am Zis să mai merg o dată acolo, căci mâine dimineaţă mă întorc la 
Seminar, unde şi studenţii filozofi şi teologi s-au reîntors după o scurtă 
vacanţă. Din sat până-n câmp „la Veronica”, este cale de o oră şi 
copiii şi tinerii au recitat Rozariul şi au cântat melodii religioase. Ajunşi 
la fântână însetaţi, căci e o zi fierbinte din luna lui „cuptor ”, ei şi-au 
potolit setea, s-au odihnit o jumătate de oră, apoi împreună, în jurul 
monumentului, am mai recitat încă un Rozar pentru ei şi pentru toţi 
copiii şi tinerii din lume, ca Dumnezeu să-i ocrotească de necredința 
şi Stricăciunea lumii de astăzi. 

Pentru că unii veneau pentru prima oară pe câmp la Veronica 
şi nu-i cunoşteau viața, le-am făcut o scurtă prezentare a vieții şi 
virtuților ei. La sfârşit a avut loc un scurt recital de poezii şi cântece 
dedicate Veronicăi Antal, apoi ne-am întors în sat. ” 

După un an, la aniversarea morții ei, părintele Demeter avea să scrie: 

„Ca şi în anii trecuţi, azi, 27. VIII. 1995, cu ocazia aniversării 
morţii Veronicăi Antal, au ieşit la câmp în procesiune satele Hălăuceşti, 
Barticeşti, Nisiporeşti precum şi grupuri de credincioşi din Luncaşi, 
Mogoşeşti şi altele. 

La orele două după amiază, când am ajuns cu maşina în acel 
loc, se adunaseră deja, câteva zeci de persoane. Între timp au sosit şi 
procesiunile din Nisiporeşti, Barticeşti şi Hălăuceşti şi ne-am rugat 
împreună Sfântul Rozariu pentru ploaie, căci câmpia este arsă de o 
secetă cumplită. 

La orele trei după amiază a început concelebrarea Sfintei 
Liturghii cu participarea Pr. Eugen Blăjuț jr. , Directorul Seminarului 
nostru din Roman ca principal, având alături pe Pr. Mihai Vacaru ca 

predicator, Pr. Alexandru Gabor, Pr. Tarciziu Albert, Pr. Gheorghe 
Antal şi subsemnatul. A fost împărţită Sfânta Împărtășanie celor 
doritori şi astfel s-a încheiat Sfânta Liturghie, după care, ca de obicei, 
a avut loc un frumos recital de poezii şi cântări dedicate Veronicăi 
Antal. După multe aprecieri, la acest aniversar au luat parte în câmp, 
între 1500-3000 de persoane. 

Soră Veronica, mijloceşte-le la toţi cât mai multe haruri de la 
Domnul!” 


Cu prilejul celei de-a 38-a aniversări a morții Veronicăi, părintele 
Demeter declară: 

„Duminică 25 august 1996, din cauza ploilor şi a noroiului nu 
s-a putut ieşi în câmp „La Veronica” , la cea de-a 38-a aniversare a 
morții sale. În schimb azi, Duminică, 1 septembrie, deşi timpul trăgea 
a ploaie, s-a adunat multă lume pentru a putea lua parte la Sfânta 
Liturghie concelebrată de mai mulți preoți veniţi cu credincioşii satelor 
vecine, la care s-au asociat şi cei de la Săbăoani, Gherăeşti şi lugani. 

Ploaia care a început să cearnă mărunt şi apoi din ce în ce mai 
tare, a făcut ca Sfânta Liturghie să se desfăşoare cu o predică ceva 
mai scurtă ca de obicei. Cineva din popor l-a îndemnat pe Pr. Albert 
Petru cu aceste cuvinte: 

"Vorbiţi-ne mai departe, părinte, că pe noi nu ne sperie ploaia!” 

Ca niciodată, la locul stropit cu sângele Veronicăi, se aflau foarte 
multe căruţe şi maşini, sosite cu credincioşii veniţi de la distanţe mai 
mari. La întoarcerea spre casă, drumurile erau pline de credincioşi. 

Facă bunul Dumnezeu ca exemplul minunat de credinţă şi jertfă 
al Veronicăi, să fie urmat cu însuflețire de toţi cei prezenți la această 
sfântă concelebrare!” 

„Îţi mulțumim Doamne din toată inima, - spune părintele 
Demeter, pentru minunatele exemple de viaţă sfântă şi eroică, pe 
care ni le-ai oferit în persoana Veronicăi Antal. 

Ajută-ne să le urmăm şi noi cu credință şi demnitate pe acest 
pământ, pentru ca într-o zi să ne putem întâlni cu Veronica în patria 
cerească. 

DEO GRATIAS!” 


210 


EPILOG 


Aici se încheie periplul nostru spiritual şi afectiv străbătut PE 
URMELE VERONICĂI. 

Desigur, faptele nu se încheie aici. Ele sunt şi continuă să se petreacă 
pentru a se vădi prin această fecioară şi martiră, bunăvoința Dumnezeului 
Atotputernic care ne-a dat un astfel de exemplu întru trezirea conştiinţei 
noastre şi spre luare aminte. 

Poate că era necesară o privire obiectivă a cuiva neimplicat afectiv 
în acest caz. Cineva care să nu-i fie nici rudă, nici duhovnic, nici prieten, 
care nu a cunoscut-o, dar care, cercetând cu luare aminte materialul 
documentar, să discearnă corect, fără exagerări inutile dar şi fără insinuări 
nesănătoase. O poziţie fermă de creştin care nu se teme să spună adevărul, 
întrucât adevărul este mai presus de fire. 

Şi dacă judecata civilă, după ani şi ani de tergiversări şi şovăieli 
nejustificate, în pofida adevărului care ieşea ca untdelemnul la lumină, şi-a 
spus în cele din urmă cuvântul, (aşa cum şi l-a spus — n.n.) Judecata divină 
încă nu s-a pronunţat, deşi au fost unele manifestări ale acestei instanţe 
supreme în sensul că martorii care au declarat fals ori l-au acoperit pe 
făptaş, şi-au primit răsplata încă din această viaţă, aşa cum reiese din 
declarațiile unor martori. 

Încrezători în Judecata lui Dumnezeu care nu este nici pripită, nici 
nedreaptă, oamenii aşteaptă şi acum, după 50 de ani ca „sfânta” lor să fie 
recunoscută de autoritatea bisericească pentru ca sentimentul pietății față 
de această fecioară, să se reverse nestingherit şi în deplină legitimitate, nu 
numai în zona în care a trăit, dar, în întreaga lume creştină. 

Nu ne rămâne decât să mulțumim Bunului Dumnezeu care ne-a ajutat 
să scriem această lucrare. Mulţumim încă tuturor celor care au avut 
bunăvoința şi disponibilitatea sufletească de a da mărturie despre viaţa şi 
faptele acestei fecioare martire, ca să se vădească faptul că sfinţenia este o 
floare care poate înflori şi rodi oriunde, dacă găseşte terenul prielnic. 

De asemenea, mulțumim cu recunoştinţă părintelui Anton Demeter 
care s-a nevoit pentru strângerea timp de zeci de ani, a bogatului material 
documentar, a preoților care au fost la proces, au deschis sau au reluat 
ancheta, au fost alături de martori pentru a-i încuraja şi sprijini în mărturisirea 
adevărului. 

Caldă recunoştinţă tuturor preoților şi călugărilor franciscani care, 
an de an, în ziua comemorării naşterii ei pentru cer, oficiază Liturghia în 
comun, pe locul martirajului ei, celor care au luat inițiativa şi au ridicat un 
monument şi o nouă fântână în cinstea ei şi îndeobşte, tuturor celor care o 
venerează, merg la mormântul ei să-i ceară mijlocirea, o omagiază şi se 
roagă ei ca unei sfinte. 

Până la pronunţarea Bisericii, nădăjduim cu toţii că acest „crin 
însângerat” pe meleagurile moldave, aduce cinste numelui de creştin, dând 
mărturie sângeroasă şi slujind drept pildă tuturor creştinilor. 

Şi adăugăm la sfârşit Rugăciunea din broşura Părintelui Alexandru 
Suceu : „Slujitoarea lui Dumnezeu.VERONICA ANTAL.Crin însângerat”, 
apărută la Editura Serafica, din Roman, în 2003, rugăciune care stă pe 
buzele sutelor de creştini moldoveni şi nu numai, acum, când i s-a introdus 
Veronicăi cauza de beatificare la Vatican de către părintele Damian Pătraşcu: 

Dumnezeule, Părinte atotputernic, noi te lăudăm şi îţi 
mulțumim pentru că ai dat Slujitoarei tale Veronica Antal tăria de 
a-şi păstra curăţia cu prețul vărsării sângelui, devenind un exemplu 
de trăire autentică a credinţei. Cu multă bucurie, ea şi-a oferit viaţa 
slujirii lui Isus prin votul de curăţie şi prin rugăciune continuă a 
căutat să aibă mereu candela aprinsă pentru a întâmpina pe Mirele 
său divin. 

Te rugăm Părinte veşnic să învredniceşti pe slujitoarea ta 
Veronica cu aureola sfinţeniei pentru a deveni o adevărată pildă 
vie de tărie creştină şi a susţine tinerii şi tinerele noastre pe drumul 
desăvârşirii şi al fericirii adevărate. Prin Cristos Domnul nostru. 
Amin. 

Tatăl nostru... Bucură-te Marie... Slavă Tataălui... 


Galaţi-Roman, 15 februarie 2001 

ADAOS 


În urmă cu un an, în preajma Naşterii Pruncului Isus, Părintele Anton 
Demeter, O.F.M.Conv., a plecat să se întâlnească în cer cu Veronica Antal. 
Mai mult de jumătate din viața Sfinţiei Sale se petrecuse în căutarea 
adevărului şi dreptăţii faţă de cauza acestei fecioare nevinovate. A strâns 
până în ultimii ani ai vieţii sute de declarații, mărturii, documente, sperând 
că într-o zi, Veronica îi va zâmbi de la înălțimea altarului dedicat sfinților, 
încredințat în cele din urmă, că procesul beatificării a început şi că urmează 
să se desfăşoare pe parcursul timpului şi Veronica îşi va afla locul pe care 
şi l-a câştigat cu propriul sânge. 

În amintirea părintelui Anton Demeter, acum, la împlinirea unui an 
de la plecarea sa la ceruri, am desăvârşit această lucrare începută cu şapte 
ani în urmă, terminată la data de 15 februarie 2001 iar acum revăzută şi 
adăugită cu noi documente. 

Îi mulţumesc lui Dumnezeu că mi-a dat această şansă de a sluji două 
persoane sfinte pentru Slava lui Dumnezeu şi iubirea de aproapele. 


Cezarina ADAMESCU 


Galaţi, 6 octombrie 2007 

